
PRATARMĖ 


Ši apybraiža yra pirmoji išsami tyrinėjimų, atliktų įgyvendi- 
nant beveik prieš penkiolika metų kilusį sumanymą, publikacija. 
Tuo metu aš buvau teorinės fizikos doktorantas, ir mano disertaci- 
ja artėjo prie pabaigos. Man pasitaikė puiki proga išklausyti uni- 
versitete eksperimentinį fizikos kursą nespecialistams, ir tai buvo 
mano pirmoji pažintis su mokslo istorija. Didžiai mano nuostabai, 
ši pažintis su pasenusiomis mokslinėmis teorijomis ir jų taikymu 
iš esmės sugriovė kai kuriuos pamatinius mano vaizdinius apie 
mokslo prigimtį ir jo pasiekimų priežastis. 

Tuos vaizdinius man padėjo susidaryti tiek pats mokymo proce- 
sas, tiek seniai atsiradęs mėgėjiškas domėjimasis mokslo filosofija. 
Taip jau atsitiko, kad tie vaizdiniai, nepaisant jų pedagoginio nau- 
dingumo ir teorinio patikimumo, visai neatitiko istorinių tyrinėji- 
mų atskleisto vaizdo. Tačiau jie buvo ir tebėra daugelio diskusijų 
apie mokslą pamatas, todel atrodė verta pasigilinti, kodel jie neatitin- 
ka tikrovės. Tai visiškai pakeitė mano mokslinės veiklos planus, nuo 
fizikos aš pasukau prie mokslo istorijos, o paskui nuo iš dalies grynai 
istorinių problemų pamažu grįžau prie filosofiškesnių klausimų, ku- 
rie pirmiausia ir paskatino mane susidomėti istorija. Neskaitant ke- 
leto straipsnių, ši apybraiža yra pirmasis iš mano paskelbtų darbų, 
kuriuose dominuoja šie anksčiau mane dominę klausimai. Tam tikra 
prasme tai yra bandymas paaiškinti sau pačiam ir kolegoms, kaip 
atsitiko, kad nuo mokslo aš perėjau visų pirma prie jo istorijos. 

Pirmąją progą gilintis į kai kurias iš toliau dėstomų idėjų aš gavau 
trejus metus būdamas Harvardo universiteto stažuotoju. Jei ne šis lais- 
vės periodas, pereiti į naują mokslinių tyrinėjimų sritį būtų buvę kur 
kas sunkiau, o gal ir neįmanoma. Vuo metu dalį laiko aš skyriau bū- 
tent mokslo istorijai. Toliau studijavau Alexandre'o Koyrė veikalus ir 

pirmą kartą susipažinau su Emile io Meyersono, Hėlėne Metzger ir 
Anneliese Maier darbais!. Šie autoriai aiškiau nei daugelis kitų šiuo- 
laikinių mokslininkų parodė, ką reiškė moksliškai mąstyti tuo metu, 
kai mokslinio mąstymo kanonai buvo visai kitokie nei šiandien. Nors 
aš vis labiau abejoju kai kuriomis jų istorinėmis interpretacijomis, jų 
darbai ir A. O. Lovejoy aus knyga Didžioji būties grandinė (Great 
Chain of Being) po pirminių šaltinių buvo svarbiausias veiksnys, 
formavęs mano supratimą, kokia gali būti mokslinių idėjų istorija. 
Vis dėlto tuo laikotarpiu aš daug laiko skyriau sritims, tiesiogiai 
nesusijusioms su mokslo istorija, tačiau, kaip rodo dabartiniai tyrinė- 
jimai, jose esama problemų, panašių į mane dominusias mokslo istori- 
jos problemas. Atsitikhinai užkliuvęs už vienos išnašos, susipažinau 
su Jeano Piaget eksperimentais, padėjusiais jam paaiškinti skirtingus 
augančio vaiko pasaulius ir perėjimo iš vieno į kitą procesą?. Vienas iš 
kolegų paskatino mane pasiskaityti straipsnių iš suvokimo psichologi- 
jos, ypač geštaltpsichologų, kitas supažindino su B. L. Whorfo sam- 
protavimais apie kalbos įtaką pasaulėvaizdžiui, o W. V. Ouine'as at- 
skleidė skirtumo tarp analitinių ir sintetinių kalbų filosofines mįsles“. 


! Ypač didelę įtaką man padarė šie veikalai: Alexandre Koyrė, Etu- 
des Galilėennes (3 vols., Paris, 1939); Emile Meyerson, Identity and Reali- 
ty, trans. Kate Loewenberg (New York, 1930); Hėlėne Metzger, Les doc- 
trines chimigues en France du dėbut du XVII a la fin du XVIII siėcle (Paris, 
1923); Newton, Stahl, Boerhaave et la doctrine chimigue (Paris, 1930); Anne- 
liese Maier, Die Vorlūufer Galileis im 14. Jahrhundert („Studien zur Na- 
turphilosophie der Spatscholastik“, Rome, 1949). 

Ž Ypačreikšmingos buvo dvi Piaget tyrinėjimų rinktinės - The Child's 
Conception of Causality, trans. Marjorie Gabain (London, 1930) ir Les no- 
tions de mouvement et de vitesse chez Venfant (Paris, 1946), - nes jose ap- 
rašomos sąvokos ir procesai tiesiogiai reiškiasi ir mokslo istorijoje. 

3 Vėliau Johnas B. Carrollas išleido Whorfo straipsnių rinktinę: Lan- 
guage, Thought, and Reality - Selected Writings of Benjamin Lee Whorf (New 
York, 1956). Ouine'as savo požiūrį išdėstė straipsnyje „Dvi empirizmo 
dogmos“ („Two Dogmas of Empiricism“), kuris perspausdintas jo kny- 
goje: From a Logical Point of View (Cambridge, Mass., 1953), p. 20-46. 

Kaip tik per šias atsitiktinės studijas, kurių galėjau imtis stažuotės 
metu, aš aptikau beveik nežinomą Ludwiko Flecko monografiją Moks- 
linio fakto atsiradimas ir raida (Entstehung und Entwicklung 
einer wissenschaftlichen Tatsache, Basel, 1935), kurioje dėstoma 
daugelis mano paties idėjų. Flecko knyga ir kito stažuotojo, Franciso 
X. Suttono, pastabos padėjo man suvokti, kad, galimas daiktas, šias 
idėjas reikia analizuobi mokslinės bendruomenės sociologijos konteks- 
te. Mano knygoje skaitytojai ras nedaug nuorodų į šiuos darbus ir 
pokalbius, tačiau aš už daug ką jiems dėkingas, nors šiandien ne viską 
galiu atkurti ir įvertinti. 

Paskutiniais stažuotės metais buvau pakviestas skaityti paskaitų 
Lovelio institute Bostone; taip gavau pirmąją progą patikrinti dar 
galutinai nesusiformavusią savąją mokslo sampratą. 1951 m. kovo 
menesį perskaičiau aštuonių viešų paskaitų ciklą, pavadintą „Fizi- 
kos teorijos paieškos“ („The Ouest for Physical Theory“). Kitais 
metais pradėjau dėstyti pačią mokslo istoriją. Beveik dešimtmetį 
dėsčiau dalyką, kurio niekada nebuvau sistemingai studijavęs, to- 
dėl kildavo nemažai problemų ir beveik nelikdavo laiko tiksliai su- 
formuluoti idėjoms, kurios mane pirmiausia ir atvedė prie mokslo 
istorijos. Laimė, šios idėjos netiesiogiai tapo man orientacijos gai- 
rėmis ir suformavo didžiosios dalies patobulinto kurso probleminę 
struktūrą. Todėl turiu padėkoti savo studentams už neįkainojamas 
pamokas, padėjusias man tiek brandinti savo pažiūras, tiek išmokti 
suprantamai perteikti jas kitiems. Tos pačios problemos ir ta pati 
orientacija vienija daugelį iš esmės istorinių ir iš pažiūros skirtin- 
gų darbų, kuriuos aš paskelbiau pasibaigus stažuotei. Kai kuriuose 
iš jų aptariamas svarbus vienos ar kitos metafizinės idėjos vaid- 
muo kūrybiškame moksliniame darbe. Kituose analizuojama, kokiu 
būdu naujos teorijos eksperimentinius pagrindus akumuliuoja ir 
asimiliuoja su naująja nesuderinamos senosios teorijos šalininkai. 
Kartu juose aprašomas tas mokslo raidos modelis, kurį toliau aš 
vadinu naujos teorijos ar atradimo „atsiradimu“. Esama ir kitų 
sąsajų. 

Paskutinė šios apybraižos brendimo stadija prasidėjo tada, kai 
buvau pakviestas 1958-1959 mokslo metus praleisti Elgesį tirian- 

čių mokslų aukštesniųjų studijų centre. Ir vėl visą dėmesį galėjau 
skirti toliau aptariamoms problemoms. O dar svarbiau buvo tai, 
j0g gyvendamas metus bendruomenėje, kurią sudarė daugiausia 
socialinių mokslų atstovai, aš susidūriau su netikėta problema - 
įsitikinau, kad tokios bendruomenės labai skiriasi nuo gamtos moks- 
lų specialistų bendruomenių, kuriose mokiausi aš pats. Ypač mane 
nustebino dažni sociologų atviri nesutarimai dėl mokslinių proble- 
mų bei metodų pagrįstumo ir jų mastas. Istorija ir pažįstamų ratas 
privertė mane suabejoti, kad gamtos mokslų specialistai turi tvir- 
tesnius 17 pastovesnius atsakymus į tokius klausimus negu jų kole- 
gos sociologai. Tačiau, šiaip ar taip, astronomijos, fizikos, chemijos 
ar biologijos tyrinėjimai paprastai nesukelia diskusijų dėl pačių šių 
mokslų pagrindų, tuo tarpu, tarkime, psichologams ar sociologams 
tai šiandien labai būdinga. Stengdamasis atskleisti šio skirtumo 
šaltinį aš supratau, kad moksliniuose tyrinėjimuose labai svarbų 
vaidmenį vaidina tai, ką vėliau pavadinau „paradigmomis“. Jomis 
aš laikau visuotinai pripažintus mokslo pasiekimus, tam tikru me- 
tu suteikiančius mokslinei bendruomenei problemų kėlimo ir jų 
sprendimo modelį. Kai tik ši galvosūkio detalė atsidūrė savo vieto- 
je, netruko atsirasti šios apybraižos apmatai. 

Nėra reikalo čia nuosekliai pasakoti visos šių apmatų istorijos, 
tačiau reikia pasakyti keletą žodžių apie formą, kurią jie išsaugojo 
nepaisant visų taisymų. Kol pirmasis variantas dar nebuvo užbaig- 
tas ir iš esmės pataisytas, aš maniau, kad rankraštis bus išleistas kaip 
Unifikuoto mokslo enciklopedijos (Encyclopedia of Unified 
Science) tomas. Šio novatoriško veikalo redaktoriai iš pradžių skati- 
no mane jo imtis, po to atkakliai reikalavo, kad tesėčiau savo pasiža- 
dėjimą, galiausiai nepaprastai taktiškai ir kantriai laukė rezultato. 
Aš jiems, ypač Charlesui Morrisui, labai dėkingas už tai, kad jie nuolat 
mane ragino ir davė patarimų dėl rankraščio. Tačiau Enciklopedi- 
jos nustatyta ribota apimtis vertė mane labai glaustai ir schemiškai 
dėstyti savo požiūrį. Nors vėliau susiklosčiusi situacija šiek tiek su- 
švelnino šiuos apribojimus ir atsirado galimybė kartu išleisti darbą 
atskiru leidiniu, vis dėlto šis darbas yra veikiau apybraiža, o ne išsa- 
mi knyga, kurios galiausiai reikalauja mano tiriamas objektas. 

Kadangi mano pagrindinis tikslas — stengtis pakeisti gerai žino- 
mų faktų suvokimą ir vertinimą, šio pirmojo varianto schemiškumas 
neturėtų būti laikomas trūkumu. Priešingai, skaitytojams, kuriuos 
jų pačių tyrinėjimai parengė čia propaguojamam persiorientavimui, 
ši apybraižos forma galbūt pasirodys įtaigesnė ir lengviau suvokia- 
ma. Bet ji turi ir trūkumų, todėl jau pačioje pradžioje parodau, kaip 
ketinu išplėsti ir pagilinti savo samprotavimus rengdamas išsames- 
nę knygą. Yra kur kas daugiau istorinių faktų, negu galėjau čia pa- 
teikti dėl ribotos apimties. Be to, šių faktų teikia ne tik fizikos, bet ir 
biologijos mokslo istorija. Čia analizuoti tik pirmuosius nuspren- 
džiau iš dalies siekdamas didesnio šios apybraižos rišlumo, iš dalies 
ribojamas savo kompetencijos. Kita vertus, čia plėtojama mokslo sam- 
prata perša mintį, kad gali būti vaisingi ir daugelis naujų tiek istori- 
nių, tiek sociologinių tyrinėjimų. Pavyzdžiui, reikia nuodugniai iš- 
analizuoti, kokiu būdu anomalijos ar gauti visai ne tokie rezultatai, 
kokių tikėtasi, vis labiau patraukia mokslinės bendruomenės dėmesį, 
taip pat krizes, kurias gali sukelti pasikartojančios nesėkmės ban- 
dant pašalinti anomaliją. Kita vertus, jeigu aš teisus sakydamas, kad 
kiekviena mokslo revoliucija keičia ją patiriančios bendruomenes is- 
torinę perspektyvą, šis perspektyvos pasikeitimas turi daryti įtaką 
porevoliucinių vadovėlių ir mokslinių publikacijų struktūrai. Vieną 
iš tokios įtakos padarinių — kitokį specialiosios literatūros, nurodo- 
mos mokslinių publikacijų išnašose, pasiskirstymą — reikėtų anali- 
zuoti kaip galimą revoliucijų simptomą. 

Privalėdamas laikytis nepaprasto glaustumo, buvau priverstas 
atsisakyti daugelio svarbių problemų aptarimo. Pavyzdžiui, mano 
nubrėžta ikiparadigminių ir poparadigminių mokslo raidos perio- 
dy perskyra pernelyg schemiška. Tai, kuo vadovaujasi kiekviena iš 
mokyklų, kurių konkurencija būdinga ankstyvajam periodui, labai 
panašu į paradigmą; vėlesniu periodu susiklosčius tam tikroms ap- 
linkybėms dvi paradigmos gali taikiai koegzistuoti, nors, mano nuo- 
mone, taip būna retai. Pats paradigmos turėjimas nėra visiškai pa- 
kankamas pereinamojo raidos tarpsnio, aptariamo antrajame 
skyriuje, kriterijus. Kur kas svarbiau tai, kad, išskyrus keletą trumpų 
nukrypimų, aš nieko nepasakiau apie technologinės pažangos ar 

išorinių socialinių, ekonominių ir intelektualinių sąlygų vaidmenį 
mokslų raidoje. Tačiau jau vien Koperniko ir kalendoriaus pavyz- 
dys įtikina, jog išorinės sąlygos gali prisidėti prie to, kad paprasta 
anomalija taptų gilios krizės šaltiniu. Tas pats pavyzdys parodytų, 
kaip su mokslais nesusijusios sąlygos gali turėti įtakos alternaty- 
voms, kuriomis disponuoja mokslininkas, siekiantis įveikti krizę ir 
siūlantis vieną ar kitą revoliucinę reformą*. Manau, kad detalus 
tokių poveikių aptarimas nepakeistų pagrindinių šioje apybraižoje 
plėtojamų teiginių, tačiau neabejotinai suteiktų analitinį aspektą, 
kuris nepaprastai svarbus norint suprasti mokslo pažangą. 
Pagaliau, ir tai turbūt svarbiausia, ribota apimtis iš esmės lėmė 
šioje apybraižoje plėtojamos istoriškai orientuotos mokslo sampra- 
tos filosofinės reikšmės traktavimą. Akivaizdu, kad ji turi tokią reikš- 
mę, Ir aš stengiausi išryškinti ir pagrįsti svarbiausius jos aspektus. 
Tačiau paprastai nesileisdavau į detalų įvairių požiūrių, kurių ati- 
tinkamais klausimais laikosi šiuolaikiniai filosofai, aptarimą. Kai 
kur pasireiškiantis mano skepticizmas dažniausiai susijęs su filo- 
sofine nuostata, o ne su kuria nors iš aiškiai suformuluotų jos iš- 
raiškų. Todėl kai kuriems filosofams, išmanantiems vieną iš šių su- 
formuluotų požiūrių ir besivadovaujantiems juo, gali atrodyti, kad 
aš nesupratau jų pozicijos. Manau, jie bus neteisūs, tačiau įtikinti 
juos nėra šios apybraižos tikslas. Jeigu bandyčiau tai padaryti, tu- 
rečiau parašyti daug didesnę ir visiškai kitokio pobūdžio knygą. 


* Šie veiksniai aptariami knygoje: T. S. Kuhn, The Copernican Revo- 
lution: Planetary Astronomy in the Development of Western Thought (Cam- 
bridge, Mass., 1957), p. 122-132, 270-271. Kitokie išorinių intelektuali- 
nių ir ekonominių sąlygų poveikiai savarankiškai mokslo raidai atsklei- 
džiami mano straipsniuose: „Conservation of Energy as an Example of 
Simultaneous Discovery“, Critical Problems in the History of Science, ed. 
Marshall Clagett (Madison, Wis., 1959), p. 321-356; „Engineering Pre- 
cedent for the Work of Sadi Carnot“, Archives internationales d'histoire 
des sciences, XIII (1960), p. 247-251; „Sadi Carnot and the Cagnard Engi- 
ne“, Isis, LII (1961), p. 567-574. Taigi išorinių veiksnių vaidmenį aš lai- 
kau nesvarbiu tik šioje apybraižoje analizuojamų problemų atžvilgiu. 


12 


PRATARMĖ 


Autobiografiniais fragmentais, kuriais pradedama ši pratarmė, 
norėjau parodyti, už ką esu labiausiai skolingas tiek mokslininkų 
darbams, tiek institucijoms, prisidėjusioms prie mano mąstymo for- 
mavimo. Likusią skolą pasistengsiu grąžinti cituodamas juos to- 
lesniuose puslapiuose. Tačiau visa tai, kas pasakyta, tik menkai te- 
atspindi mano didžiulį asmeninį dėkingumą daugybei žmonių, kurie 
savo patarimais ir kritika vienu ar kitu metu palaikė mano intelek- 
tualinį brendimą ar kreipė jį tam tikra linkme. Nuo tada, kai šios 
apybraižos idėjos pradėjo įgyti formą, prabėgo labai daug laiko; są- 
rašas visų tų, kurie šiuose puslapiuose galėtų rasti savo įtakos žen- 
klų, beveik sutaptų su mano draugų ir pažįstamų sąrašu. Atsi- 
žvelgdamas į šias aplinkybes, privalau čia pamineti tik keletą 
padariusiųjų svarbiausią įtaką, kurios neįmanoma visiškai užmiršti 
net ir turint prastą atmintį. 

Jamesas B. Conantas, tuometinis Harvardo universiteto rekto- 
rius, pirmasis supažindino mane su mokslo istorija 17 taip paskati- 
no keisti mokslo pažangos prigimties sampratą. Nuo pat pradžių 
jis negailėjo idėjų, kritikos ir laiko, perskaitė pirminį rankraščio 
variantą ir pasiūlė padaryti svarbių pakeitimų. Tuo metu, kai pra- 
dėjo formuotis mano idėjos, dar aktyviau su manimi bendradarbia- 
vo Leonardas K. Nashas, su kuriuo aš penkerius metus skaičiau dr. 
Conanto pradėtą mokslo istorijos kursą. Vėlesniame idėjų raidos 
tarpsnyje man jo labai trūko. Laimė, kai išvykau iš Kembridžo, jo, 
kaip kūrybingo naujų idėjų skleidėjo, vietą užėmė mano kolega iš 
Berklio Stanley Cavellas. Cavellas — filosofas, daugiausia domėję- 
sis etika ir estetika, - priėjo prie išvadų, daugeliu atžvilgių sutam- 
pančių su manosiomis, ir tai nuolat mane skatino ir drąsino. Be to, 
jis yra vienintelis žmogus, pagaudavęs mano mintį iš pusės Žo- 
džio. Toks bendravimo būdas liudija, kad jis puikiai suprato mane, 
todėl sugebėjo nurodyti man kelią, kuriuo eidamas galėjau įveikti 
ar apeiti daugelį nemenkų kliūčių, iškilusių rengiant pirmąjį ran- 
kraščio variantą. 

Kai šis variantas buvo parašytas, daugelis kitų draugų padėjo 
Ji pertvarkyti. Tikiuosi, jie man atleis, jeigu paminėsiu tik keturis, 
kurių indelis buvo svarbiausias ir lemiamas: Paulą K. Feyerabendą 

iš Berklio, Ernestą Nagelį iš Kolumbijos universiteto, H. Pierre 'ą 
Noyesą iš Lawrence 'o Radiacijos laboratorijos ir savo studentą Johną 
L. Heilbroną, dažnai dirbusį kartu su manimi rengiant galutinį 
variantą spaudai. Visas jų pastabas ir patarimus aš laikau labai 
naudingais, tačiau neturiu pagrindo manyti (veikiau turiu pagrindo 
abejoti), kad jie ar kiti, kuriuos paminėjau anksčiau, visiškai prita- 
rė galutiniam rankraščio variantui. 

Pagaliau esu dėkingas tėvams, žmonai ir vaikams, tačiau šis 
dėkingumas yra visai kitokio pobūdžio. Kiekvienas iš jų man sun- 
kiai suvokiamu būdu taip pat įdėjo dalelę savo intelekto į mano 
darbą. Tačiau jie - vieni daugiau, kiti mažiau — padarė ir kai ką 
svarbesnio. Jie pritarė mano darbui ir netgi skatino atsidėti jam. 
Kiekvienas, kuris plūkėsi įgyvendindamas tokį sumanymą, žino, 
kiek jiems tai atsiėjo. Nežinau, kaip jiems atsidėkoti. 


Berklis, Kalifornija, T. S. K. 
1962 m. vasaris 


I. ĮŽANGA: ISTORIJOS VAIDMUO 


Istorija, jeigu įją žiūrėsime ne vien kaip į anekdotų ir chro- 
nologine tvarka išdėstytų įvykių saugyklą, galėtų iš esmės pa- 
keisti dabartinę mūsų mokslo sampratą. Toji samprata anks- 
čiau susiformavo (net ir pačių mokslininkų) daugiausia 
studijuojant mokslo pasiektus laimėjimus, užfiksuotus klasi- 
kiniuose veikaluose, o vėliau vadovėliuose, iš kurių kiekvie- 
na nauja mokslininkų karta mokosi dirbti savo darbą. Tačiau 
tokios knygos neišvengiamai siekia mokomųjų tikslų ir sten- 
giasi įtikinti; iš jų susidaryta mokslo samprata, ko gero, ne ką 
labiau atitinka jas sukūrusią veiklą negu nacionalinės kultū- 
ros vaizdinys, susidarytas remiantis turistine brošiūra ar kal- 
bos vadovėliu. Šioje apybraižoje stengiamasi parodyti, kad jos 
mus iš esmės suklaidino. Apybraižos tikslas — pateikti visiš- 
kai kitokios mokslo koncepcijos, kurią formuoja istorinis po- 
žiūris į pačią mokslinę tiriamąją veiklą, metmenis. 

Tačiau net ir istorija nepadės susidaryti naujos koncepci- 
jos, jeigu istoriniai faktai ir toliau bus renkami bei analizuo- 
jami iš esmės siekiant atsakyti į klausimus, kuriuos kelia 
mokslo vadovėlių suformuotas neistorinis stereotipas. Pavyz- 
džiui, tie vadovėliai dažnai perša mintį, kad mokslo turinį 
iliustruoja vien tik jų puslapiuose aprašyti stebėjimai, dės- 
niai ir teorijos. Be to, skaitant tas knygas dažnai susidaro įspū- 
dis, kad manipuliavimo faktais būdai, kuriais buvo renkami 
duomenys vadovėliui, ir loginės operacijos, naudojamos su- 
sieti šiems duomenims su vadovėlio teoriniais apibendrini- 
mais, ir yra moksliniai metodai. Dėl to susiformavo mokslo 
koncepcija, pateikianti giliaminčių išvadų apie jo prigimtį ir 
raidą. 

Jeigu mokslas yra faktų, teorijų ir metodų, surinktų pa- 
plitusiuose vadovėliuose, visuma, tada mokslininkai yra tie 
žmonės, kurie sėkmingai ar nesėkmingai stengiasi papildyti 
šią visumą vienu ar kitu elementu. Mokslo raida tampa laips- 
nišku procesu, papildančiu pavieniais faktais ar jų grupėmis 
šią nuolat didėjančią sankaupą, sudarančią mokslinę meto- 
dologiją ir pažinimą. O mokslo istorija tampa disciplina, fik- 
suojančia ir šiuos nuoseklius prieaugius, ir kliūtis, trukdan- 
čias juos kaupti. Taigi mokslo raida besidominčiam istorikui 
iškyla du pagrindiniai uždaviniai. Viena vertus, jis turi nu- 
statyti, kas ir kada atrado ar išrado kiekvieną šiuolaikinio 
mokslo faktą, dėsnį ir teoriją. Kita vertus, jis turi apibūdinti 
ir paaiškinti daugybę klaidų, mitų ir prietarų, kliudžiusių 
sparčiau kaupti elementus, sudarančius šiuolaikinio mokslo 
turinį. Daugelis tyrinėjimų orientavosi, o kai kurie ir toliau 
orientuojasi į šiuos tikslus. 

Tačiau pastaruoju metu kai kuriems mokslo istorikams 
darosi vis sunkiau atlikti tas funkcijas, kurias jiems priskiria 
kumuliatyvios raidos koncepcija. Būdami žinių kaupimo pro- 
ceso metraštininkai, jie įsitikina, kad kuo toliau tyrinėjama, 
tuo sunkiau, o ne lengviau atsakyti į tokius klausimus, kaip: 
kada buvo atrastas deguonis? Kas pirmasis suprato egzis- 
tuojant energijos tvermės dėsnį? Kai kuriems iš jų vis labiau 
kyla įtarimas, kad tokie klausimai tiesiog yra klaidingi. Gali- 
mas daiktas, mokslo raidą sudaro visai ne atskirų atradimų 
ir išradimų kaupimas. Kartu šiems istorikams darosi vis sun- 
kiau praeities stebėjimų ir įsitikinimų „mokslinį“ komponen- 
tą atskirti nuo to, kąjų pirmtakai nedvejodami pavadindavo 
„klaida“ ir „prietaru“. Kuo nuodugniau jie nagrinėja, tarki- 
me, Aristotelio dinamiką, flogistono teorija pagrįstą chemiją 
ar kaloriko samprata pagrįstą termodinamiką, tuo aiškiau 
suvokia, kad šios kadaise paplitusios pažiūros į gamtą kaip 
visuma nebuvo nei mažiau mokslinės, nei labiau subjekty- 
vistinės negu vyraujančios dabar. Jeigu šie pasenę įsitikini- 
mai vadintini mitais, tada mitai gali būti kuriami tais pačiais 

metodais ir gyvuoti dėl tų pačių priežasčių, kurios mūsų lai- 
kais formuoja mokslinį pažinimą. Jeigu, kita vertus, jie va- 
dintini mokslu, tada mokslas apėmė pažiūrų sistemas, visiš- 
kai nesuderinamas su tomis, kurių mes laikomės šiandien. Iš 
šių alternatyvų istorikas turi rinktis pastarąją. Pasenusios te- 
orijos iš esmės nėra nemokslinės dėl to, kad buvo atmestos. 
Tačiau taip pasirinkus sunku mokslo raidą traktuoti kaip prie- 
augio procesą. Tas pats istorinis tyrinėjimas, kuris atsklei- 
džia keblumus, iškylančius norint individualizuoti išradimus 
ir atradimus, duoda pagrindą giliai suabejoti kumuliacijos 
procesu, kuris, kaip manyta, sujungia šiuos individualius in- 
dėlius į mokslą. 

Visų šių abejonių ir keblumų rezultatas yra mokslo isto- 
riografijos revoliucija, nors ji dar tik prasideda. Mokslo istori- 
kai pamažu ir dažnai šito iki galo nesuvokdami pradėjo kelti 
kitokio pobūdžio klausimus ir tirti kitokias mokslo raidos kryp- 
tis, dažnai nesusijusias su faktų kaupimu. Užuot ieškoję anks- 
tesniojo mokslo indėlio, turinčio išliekamąją vertę mūsų da- 
bartiniam pasaulėvaizdžiui, jie stengiasi atskleisti tuometinį 
to mokslo vientisumą. Pavyzdžiui, juos labiau domina ne Ga- 
lilei'aus pažiūrų santykis su šiuolaikinio mokslo požiūriu, bet 
jo pažiūrų ryšys su jo grupės - jo mokytojų, amžininkų ir tie- 
sioginių jo mokslo sekėjų - idėjomis. Be to, jie atkakliai laikosi 
nuomonės, kad šios ir kitų panašių grupių pažiūras reikia ana- 
lizuoti vadovaujantis požiūriu (kuris paprastai labai skiriasi 
nuo šiuolaikinio mokslo požiūrio), priskiriančių šioms pažiū- 
roms maksimalią vidinę darną ir didžiausią įmanomą gamtos 
atitikimą. Šiuo požiūriu grindžiamuose darbuose, kurių ge- 
riausias pavyzdys tikriausiai yra Alexandre'o Koyrė veikalai, 
iškyla visai kitoks mokslo vaizdas nei analizuotas autorių, ku- 
rie vadovavosi ankstesniąja istoriografine tradicija. Šie istori- 
niai tyrinėjimai bent jau netiesiogiai perša mintį apie naujos 
mokslo sampratos galimybę. Šioje apybraižoje siekiama nu- 
brėžti šios sampratos kontūrus išryškinant kai kurias naujo- 
sios istoriografijos prielaidas. 

Kurie mokslo aspektai taps reikšmingiausi stengiantis tai 
padaryti? Pirmiausia (bent jau vardijant iš eilės) tai, kad me- 
todologinės direktyvos pačios savaime negali padiktuoti vie- 
nintelio tikro atsakymo į daugelį mokslo klausimų. Jeigu 
žmogui, neišmanančiam elektros ir chemijos, tačiau Žinan- 
čiam, kas yra moksliška, bus liepta tirti elektros ar chemijos 
reiškinius, jis gali logiškai teisingai prieiti bet kurią iš dau- 
gybės nesuderinamų išvadų. Kurią būtent iš šių galimų 10- 
giškų išvadų jis prieis, tikriausiai priklauso nuo jo ankstes- 
nio patyrimo kitose srityse, nuo tyrinėjant pasitaikančių 
atsitiktinumų ir nuojo individualaus mąstymo būdo. Pavyz- 
džiui, kokias Žinias apie žvaigždes jis pasitelkia studijuoda- 
mas chemiją arba elektrą? Kuriuos iš daugelio galimų eks- 
perimentų, susijusių su naująja sritimi, jis pasirinks atlikti 
pirmiausia? Kurie jų atskleidžiamo sudėtingo reiškinio as- 
pektai jam atrodo itin svarbūs norint paaiškinti cheminių vir- 
smų ar elektrinio giminiškumo prigimtį? Bent jau atskiram 
mokslininkui, o kartais ir mokslinei bendruomenei atsaky- 
mai į tokius klausimus dažnai yra esminiai mokslo raidos 
determinantai. Pavyzdžiui, antrajame skyriuje mes atkreip- 
sime dėmesį į tai, kad daugelio mokslų ankstyvosioms rai- 
dos pakopoms būdingas nuolatinis daugybės skirtingų po- 
žiūrių į gamtą konkuravimas, tuo tarpu visi šie požiūriai iš 
dalies rėmėsi moksliniu stebėjimu ir mokslinio metodo nu- 
rodymais ir visi iš esmės jiems neprieštaravo. Šias įvairias 
mokyklas skiria ne vienokie ar kitokie metodų trūkumai - 
visi jie buvo „moksliniai“, - bet tai, ką mes pavadinsime ne- 
bendramačiais pasaulio matymo ir jo mokslinio tyrimo bū- 
dais. Stebėjimas ir patyrimas gali ir turi griežtai apriboti pri- 
imtinų mokslinių pažiūrų diapazoną, kitaip nebus mokslo. 
Tačiau vien tik jie negali nulemti konkretaus tokių pažiūrų 
turinio. Vienas iš pažiūras, kurių tam tikru metu laikosi tam 
tikra mokslinė bendruomenė, formuojančių veiksnių visuo- 
met yra savaimės elementas, priklausomas nuo asmeninių ir 
istorinių faktorių. 

Tačiau šis savaimės elementas nereiškia, kad mokslinin- 
kų grupė gali dirbti savo darbą neturėdama tam tikros vi- 
suotinai pripažintų pažiūrų sistemos. Nesumenkinajis ir fak- 
tų visumos, kuria tam tikru metu remiasi grupė, svarbos. 
Vargu ar veiksmingas tyrinėjimas gali prasidėti anksčiau, nei 
mokslinė bendruomenė nusprendžia turinti tvirtus atsaky- 
mus į tokius klausimus, kaip: iš kokių fundamentalių esinių 
sudaryta visata? Kaip jie sąveikauja tarpusavyje ir veikia jus- 
les? Kokius klausimus pagrįstai galima pateikti apie tokius 
esinius ir kokius metodus galima taikyti ieškant sprendimų? 
Bent jau brandžiuose moksluose atsakymai į tokius klausi- 
mus (arba jų visaverčiai pakaitai) tvirtai įdiegiami mokymo 
procese, kuris parengia studentą profesionaliai veiklai ir su- 
teikia teisę jos imtis. Kadangi mokoma griežtai ir nuodug- 
niai, šie atsakymai daro moksliniam mąstymui stiprią įtaką. 
Tai padeda paaiškinti tiek normalios mokslinės tiriamosios 
veiklos ypatingą efektyvumą, tiek jos kryptį tam tikru metu. 
III, IV ir V skyriuose analizuodami normalų mokslą mes ga- 
liausiai sieksime apibūdinti mokslinį tyrinėjimą kaip atkak- 
lias ir pasiaukojamas pastangas įsprausti gamtą į profesinio 
mokymo suformuotus konceptualinius rėmus. Kartu mums 
rūpės ir tai, ar mokslinis tyrinėjimas gali vykti be tokių rė- 
mų, nesvarbu, koks savaimės elementas glūdi jų istoriniuo- 
se šaltiniuose, o kartais ir jų tolesnėje raidoje. 

Tačiau šis savaimės elementas yra, ir jis daro reikšmin- 
gą poveikį mokslo raidai, kurį detaliai analizuosime VI, VII 
ir VIII skyriuose. Normalus mokslas, kuriam dauguma 
mokslininkų neišvengiamai skiria beveik visą savo laiką, 
remiasi prielaida, kad mokslinė bendruomenė žino, koks 
yra pasaulis. Daugelį mokslo laimėjimų lemia bendruome- 
nės siekimas apginti šią prielaidą, jeigu reikia — ir brangia 
kaina. Pavyzdžiui, normalus mokslas dažnai stabdo fun- 
damentalias naujoves, nes jos neišvengiamai griauna pa- 
matines jo nuostatas. Vis dėlto kol tose nuostatose išlieka 
savaimės elementas, pati mokslinio tyrinėjimo prigimtis ga- 

rantuoja, kad naujovės nebus labai ilgai stabdomos. Kar- 
tais normalios problemos, kuri turėtų būti išsprendžiama 
taikant žinomas taisykles ir procedūras, negali įveikti ir ga- 
biausi grupės, kurios kompetencijai ji priklauso, nariai, nors 
ne kartą mėgina tai padaryti. Kitais atvejais instrumentas, 
skirtas ir sukonstruotas normalaus mokslinio tyrinėjimo 
reikmėms, nefunkcionuoja taip, kaip numatyta, ir išryški- 
na anomaliją, kurios, nepaisant daugkartinių pastangų, ne- 
įmanoma suderinti su profesionalaus pasirengimo diktuo- 
jamais lūkesčiais. Dėl šių ir kitokių priežasčių normalus 
mokslas nuolat pasimeta. O kai taip atsitinka, - t. y. kai spe- 
cialistai nebegali išvengti anomalijų, griaunančių egzistuo- 
jančią mokslinės praktikos tradiciją, - tada prasideda ne- 
tradiciniai tyrinėjimai, ir specialistai galiausiai priima naują 
nuostatų sistemą, suteikiančią naują pagrindą moksliniams 
tyrinėjimams. Tokios išskirtinės situacijos, kai pasikeičia 
profesinės nuostatos, šioje apybraižoje traktuojamos kaip 
mokslo revoliucijos. Jos papildo tradicijų saistomą norma- 
laus mokslo veiklą tradicijas griaunančiais veiksniais. 
Akivaizdžiausi mokslo revoliucijų pavyzdžiai yra tie ge- 
rai žinomi mokslo raidos epizodai, kurie jau seniai dažnai va- 
dinami revoliucijomis. Todėl IX ir X skyriuose, kuriuose kaip 
tik analizuojama mokslo revoliucijų prigimtis, mes ne kartą 
kalbėsime apie svarbiausius mokslo raidos lūžius, susijusius 
su Koperniko, Newtono, Lavoisier ir Einsteino vardais. Jie ge- 
riau už daugelį kitų mokslo, bent jau fizikos, istorijos epizodų 
parodo, kas yra mokslo revoliucijos. Kiekvienas iš jų privertė 
bendruomenę atmesti vieną ilgai pripažintą mokslinę teoriją 
dėl kitos, nesuderinamos su ja. Kiekvienas sukėlė su tuo susi- 
jusius poslinkius problemų, kurias dera moksliškai analizuo- 
ti, ir kriterijų, pagal kuriuos specialistai nustatydavo, ką rei- 
kia laikyti keltina problema arba pagrįstu problemos 
sprendimu, srityje. Ir kiekvienas taip transformavo mokslinę 
vaizduotę, kad galiausiai mes turime apibūdinti tai kaip pa- 
saulio, kuriame vyksta mokslinis darbas, transformaciją. To- 

kie pokyčiai kartu su beveik visuomet juos lydinčiomis disku- 
sijomis yra būdingieji mokslo revoliucijų bruožai. 

Šie būdingieji bruožai ypač išryškėja analizuojant, tar- 
kime, Newtono įvykdytą revoliuciją arba chemijos revoliu- 
ciją. Tačiau juos galima atkurti ir analizuojant daugelį kitų 
epizodų, kurių revoliucinė reikšmė ne tokia akivaizdi, - tai 
viena iš pagrindinių šios apybraižos tezių. Maxwello lyg: 
tys siauresnei mokslininkų grupei, kuriai jos turėjo įtakos, 
buvo tokios pat revoliucingos kaip ir Einsteino teorija, ir 
joms lygiai taip pat buvo priešinamasi. Kitų naujų teorijų 
sukūrimas visuomet sukelia tokią pačią kai kurių specialis- 
tų, į kurių kompetencijos sritį jos kėsinasi, reakciją, ir tai 
suprantama. Jiems nauja teorija reiškia taisyklių, kuriomis 
iki tol vadovavosi normalaus mokslo praktika, pasikeitimą. 
Vadinasi, nauja teorija neišvengiamai turi įtakos didžiajai 
daliai jų jau sėkmingai užbaigto mokslinio darbo. Štai ko- 
dėl nauja teorija, kad ir taikoma tik labai specialioje srityje, 
retai (arba niekada) tik papildo tai, kas jau buvo žinoma. 
Norint ją perimti, būtina rekonstruoti ankstesnę teoriją ir iš 
naujo įvertinti ankstesnius faktus, - tai yra vidinis revoliu- 
cinis procesas, kurį retai įgyvendina vienas Žmogus ir nie- 
kada - per labai trumpą laiką. Nenuostabu, kad istorikams 
sunku tiksliai nustatyti šio ilgalaikio proceso, kurį jų termi- 
nija verčia traktuoti kaip izoliuotą įvykį, datą. 

Kita vertus, naujų teorijų sukūrimas nėra vieninteliai 
mokslo įvykiai, turintys revoliucinį poveikį toje srityje dir- 
bantiems specialistams. Nuostatos, kuriomis vadovaujasi nor- 
malus mokslas, nurodo ne tik universumą sudarančių esi- 
nių rūšis, bet netiesiogiai ir tas, kurių jame nėra. Vadinasi 
(nors šį klausimą reikia aptarti išsamiau), atradimai, pavyz- 
džiui, deguonies arba rentgeno spindulių, nėra paprastas 
mokslo pasaulio papildymas dar vienu elementu. Galiausiai 
taip atsitinka, bet tik tada, kai profesinė bendruomenė iš naujo 
įvertina tradicines eksperimentines procedūras, pakeičia sa- 
vąją esinių sampratą, prie kurios yra seniai pripratusi, ir šia- 

me procese pertvarko teorinę schemą, kuria vadovaujasi trak- 
tuodama pasaulį. Mokslinio fakto ir teorijos negalima kate- 
goriškai atskirti, tai įmanoma tik normalaus mokslo tradici- 
nės praktikos rėmuose. Štai kodėl netikėtas atradimas yra 
reikšmingas ne tik kaip naujas faktas, štai kodėl fundamen- 
talūs nauji faktai ar teorijos ne tik kiekybiškai praturtina 
mokslininko pasaulį, bet ir transformuoja jį kokybiškai. 

Ši išplėsta mokslo revoliucijų prigimties samprata detaliai 
analizuojama tolesniuose puslapiuose. Žinoma, išplėtimas iš- 
kreipia įprastinę vartoseną. Vis dėlto aš ir toliau net apie at- 
skirus atradimus kalbėsiu kaip apie revoliucinius, nes tai su- 
teikia galimybę jų struktūrą susieti su, tarkime, Koperniko 
sukeltos revoliucijos struktūra, ir kaip tik dėl to ši išplėsta sam- 
prata man atrodo tokia svarbi. Ankstesni samprotavimai, pa- 
rodo, kaip tolesniuose devyniuose skyriuose bus aptariamos 
viena kitą papildančios normalaus mokslo ir mokslo revoliu- 
cijų sąvokos. Kitose apybraižos dalyse stengiamasi nušviesti 
dar tris esminius klausimus. XI skyriuje aptariant vadovėlių 
tradiciją analizuojama, kodėl anksčiau buvo taip sunku įžvelgti 
mokslo revoliucijas. XII skyriuje apibūdinama senosios nor- 
malaus mokslo tradicijos gynėjų ir naujosios šalininkų kon- 
kurencija revoliucijų periodais. Taigi analizuojamas procesas, 
kuris mokslinio tyrimo teorijoje galėtų iš dalies pakeisti pa- 
tvirtinimo arba falsifikacijos procedūras, žinomas iš įprasti- 
nės mokslo sampratos. Mokslinės bendruomenės grupių kon- 
kurencija yra vienintelis istorinis procesas, kurio rezultatas yra 
ankstesnės teorijos atmetimas arba naujos pripažinimas. Pa- 
galiau XIII skyriuje klausiama, kaip revoliucinė mokslo raida 
gali būti suderinama su akivaizdžiai unikaliu mokslo pažan- 
gos pobūdžiu. Tačiau apybraižoje pateikiami tik pagrindiniai 
atsakymo į šį klausimą metmenys, - atsakymas priklauso nuo 
mokslinei bendruomenei būdingų bruožų, kuriems išanalizuo- 
ti reikia daug papildomų pastangų. 

Neabejoju, kad kai kuriems skaitytojams jau kilo klausi- 
mas, ar istorinis tyrinėjimas gali sukelti konceptualinę trans- 

formaciją, kurios čia siekiama. Ištisas dichotomijų arsenalas 
gali piršti mintį, kad tai neįmanoma. Pernelyg dažnai karto- 
jame, kad istorija yra grynai aprašomoji disciplina. O anks- 
čiau pateiktos tezės dažnai yra interpretacinės, kartais - nor- 
matyvinės. Be to, daugelis mano apibendrinimų susiję su 
sociologija arba mokslininkų socialine psichologija, tačiau 
bent jau keletas mano išvadų tradiciškai priklauso logikai 
arba epistemologijai. Net gali atrodyti, kad ankstesnėje pa- 
straipoje aš pažeidžiau labai svarbią šiuolaikinę „atradimo 
konteksto“ ir „pagrindimo konteksto“ perskyrą. Ar šis skir- 
tingų mokslo sričių ir interesų mišinys gali reikšti ką nors 
daugiau negu visišką painiavą? 

Vargu ar aš geriau suvokčiau šių ir kitų panašių persky- 
rų svarbą ir galią, jeigu intelektualiai tebebūčiau prisirišęs 
prie jų. Daugelį metų aš laikiau jas susijusiomis su mokslo 
prigimtimi ir tebemanau, kad deramai patikslintos jos gali 
pasakyti mums daug ką svarbaus. Tačiau stengdamasis pri- 
taikyti jas, netgi gross0 modo*, realioms situacijoms, kuriose 
įgyjamos, perimamos ir asimiliuojamos žinios, įsitikinau, kad 
jos yra labai problemiškos. Dabar man atrodo, kad jos yra ne 
elementarios loginės ar metodologinės perskyros, kurios tu- 
ri būti pirmesnės už mokslinio pažinimo analizę, bet veikiau 
tradicinės esminių atsakymų kaip tik į tuos klausimus, ku- 
rių kontekste jos buvo suformuluotos, sistemos sudedamo- 
sios dalys. Dėl šiuo atveju susidarančio loginio rato jų nega- 
lima laikyti nepagrįstomis. Tačiau dėl to jos tampa tam tikros 
teorijos dalimis ir turi būti taip pat nuodugniai analizuoja- 
mos, kaip ir kitų sričių teorijos. Jeigu jų turinį sudaro ne vien 
grynos abstrakcijos, tą jų turinį reikia atskleisti tiriant jų tai- 
kymą duomenims, kuriuos jos turėtų paaiškinti. Argi moks- 
lo istorija negali būti reiškinių, kuriems pagrįstai gali būti 
taikomos pažinimo teorijos, šaltinis? 


* Bendrais bruožais, apytikriai (if.). — Vert. 
py 

Šioje apybraižoje terminas „normalus mokslas“ reiškia to- 
kį tyrinėjimą, kuris tvirtai remiasi vienu ar keliais praeities 
mokslo pasiekimais — pasiekimais, kuriuos tam tikra moks- 
linė bendruomenė kurį laiką pripažįsta savo tolesnės prakti- 
nės veiklos pagrindu. Šiandien tokie pasiekimai dėstomi 
vadovėliuose (nors retai - savo pradine forma), tiek elemen- 
tariuose, tiek aukštesnio lygio. Tuose vadovėliuose aiškina- 
ma pripažintos teorijos esmė, iliustruojami daugelis arba vi- 
si sėkmingo jos taikymo atvejai, jie lyginami su pavyzdiniais 
stebėjimais ir eksperimentais. Tokie vadovėliai plačiai paplito 
tik XIX amžiaus pradžioje (besiformuojančių naujų mokslų - 
dar vėliau), o iki to laiko panašią funkciją atliko žymūs moks- 
lo klasikos veikalai. Aristotelio Fizika, Ptolemajo Almagest, 
Newtono Principia ir Optika, Franklino Elektra, Lavoisier Che- 
mija ir Lyellio Geologija - šie ir daugelis kitų darbų ilgą laiką 
netiesiogiai lėmė, kokios tam tikros mokslo srities proble- 
mos ir tyrimo metodai vėlesnių mokslininkų kartų buvo lai- 
komi pagrįstais. Tai buvo įmanoma dėl dviejų jiems būdin- 
gų ypatumų. Jų turinys buvo pakankamai beprecedentinis, 
kad ilgam pritrauktų grupę šalininkų iš konkuruojančių 
mokslinės veiklos krypčių. Kartu jis buvo pakankamai atvi- 
ras, ir naujos mokslininkų grupės galėjo rasti įvairiausių ne- 
išspręstų problemų. 

Pasiekimus, kuriems būdingi šie du ypatumai, toliau aš 
vadinsiu „paradigmomis“ - tai terminas, glaudžiai susijęs su 
„normalaus mokslo“ sąvoka. Aš pasirinkau jį norėdamas pa- 
sakyti, kad kai kurie pripažinti esamos mokslo praktikos pa- 
vyzdžiai - pavyzdžiai, apimantys dėsnį, teoriją, pritaikymą ir 

instrumentarijų, — pateikia modelius, formuojančius konkre- 
čias aiškias mokslinio tyrinėjimo tradicijas. Tai tradicijos, ku- 
rias istorikai vadina „Ptolemajo (arba Koperniko) astronomi- 
ja“, „Aristotelio (arba Newtono) dinamika“, „korpuskuline 
optika“ (arba „bangine optika“) ir t. t. Kaip tik analizuodamas 
paradigmas, tarp jų ir kur kas specialesnes nei tos, kurias iš- 
vardijau kaip pavyzdžius, studentas iš esmės pasirengia na- 
rystei tam tikroje mokslinėje bendruomenėje, su kuria jis vė- 
liau drauge dirbs. Kadangi jis prisijungia prie žmonių, kurie 
savo srities pagrindų mokėsi iš tų pačių konkrečių modelių, 
jo tolesnė mokslinė veikla retai akivaizdžiai prieštaraus fun- 
damentaliems principams. Žmonės, kurių moksliniai tyrinėji- 
mai grindžiami tomis pačiomis paradigmomis, vadovaujasi 
tomis pačiomis mokslinės veiklos taisyklėmis ir standartais. 
Šis kriterijų bendrumas ir iš to kylantis aiškus sutarimas yra 
normalaus mokslo, t. y. tam tikros mokslinio tyrinėjimo tradi- 
cijos genezės ir tęstinumo, prielaidos. 

Kadangi šioje apybraižoje paradigmos sąvoka dažnai bus 
pakeičiami įvairūs Žinomi terminai, reikia išsamiau aptarti 
šios sąvokos įvedimo priežastis. Kodėl konkretus mokslo pa- 
siekimas kaip profesinės nuostatos objektas yra pirmesnis 
už įvairias sąvokas, dėsnius, teorijas ir požiūrius, kuriuos ga- 
lima išjo kildinti? Kokia prasme visų pripažįstama paradig- 
ma mokslo raidos tyrinėtojui yra pagrindinis matas - matas, 
kurio negalima visiškai redukuoti į atominius loginius kom- 
ponentus, galinčius funkcionuoti vietoj jos? Kai penktajame 
skyriuje susidursime su šiais ir kitais panašiais klausimais, 
atsakymai į juos turės esminę reikšmę normalaus mokslo ir 
su juo susijusios paradigmos sąvokos supratimui. Tačiau šis 
abstraktesnis aptarimas remsis ankstesne normalaus moks- 
lo ar funkcionuojančios paradigmos pavyzdžių apžvalga. An- 
tai abi šios susijusios sąvokos gali būti paaiškintos atkrei- 
piant dėmesį į tai, kad galimas ir mokslinis tyrinėjimas be 
paradigmų ar bent jau be tokių neabejotinų ir tokių privalo- 
mų paradigmų kaip anksčiau minėtosios. Paradigmos ir la- 

biau ezoterinio tyrinėjimo tipo, kuriam ji sudaro sąlygas, for- 
mavimasis liudija kiekvieno mokslo raidos brandumą. 

Jeigu istorikas gilinsis į kokios nors giminiškų reiškinių 
grupės mokslinio pažinimo praeitį, jis tikriausiai susidurs su 
miniatiūriniu to modelio, kuris čia iliustruojamas pavyzdžiais 
iš fizikinės optikos istorijos, variantu. Šiuolaikiniai fizikos va- 
dovėliai studentams pasakoja, kad šviesa yra fotonai, t. y. 
kvantiniai-mechaniniai esiniai, pasižymintys kai kuriomis 
bangų ir kai kuriomis dalelių savybėmis. Tyrinėjimas vyksta 
vadovaujantis šia samprata arba veikiau labiau detalizuotu 
ir matematiniu aprašymu, kuriuo remiasi šis įprastas Žžodi- 
nis apibūdinimas. Tačiau tokia šviesos samprata atsirado tik 
prieš kokį pusšimtį metų. Šio amžiaus pradžioje ją išplėtojo 
Planckas, Einsteinas ir kiti, o iki tol fizikos vadovėliai mokė, 
kad šviesa yra skersinių bangų sklidimas, ir ši samprata rė- 
mėsi paradigma, kurią galiausiai suformavo XIX amžiaus 
pradžioje parašyti Youngo ir Fresnelio optikos darbai. Be to, 
bangų teorija nebuvo pirmoji, kurią pripažino beveik visi op- 
tikos tyrinėtojai. XVIII amžiuje šios mokslo srities paradig- 
ma rėmėsi Newtono Optika, kuri mokė, kad šviesa yra mate- 
rialių dalelių srautas. Tuo metu fizikai, skirtingai nei pirmieji 
banginės teorijos šalininkai, ieškojo šviesos dalelių, krintan- 
čių į kietus kūnus, slėgio įrodymų!. 

Šios fizikinės optikos paradigmų transformacijos yra moks- 
lo revoliucijos, ir nuoseklus perėjimas nuo vienos paradigmos 
prie kitos revoliucijos būdu yra įprastas brandaus mokslo rai- 
dos modelis. Tačiau periodui iki Newtono darbų toks mode- 
lis nebuvo būdingas, ir čia mums kaip tik ir rūpi išsiaiškinti, 
kas lėmė šį skirtumą. Nuo gilios senovės iki XVII amžiaus pa- 
baigos nebuvo tokio tarpsnio, kuriuo būtų vyravęs vienintelis 
visuotinai pripažintas požiūris į šviesos prigimtį. Priešingai, 


"Joseph Priestley, The History and Present State of Discoveries Rela- 
ting to Vision, Light, and Colours (London, 1772), p. 385—390. 

buvo daugybė konkuruojančių mokyklų ir mokyklėlių, ir dau- 
guma jų palaikė vieną ar kitą Epikūro, Aristotelio ar Platono 
teorijos variantą. Viena grupė manė, kad šviesa yra materia- 
lių kūnų skleidžiamos dalelės; kita ją laikė tarp kūno ir akies 
esančios terpės modifikacija, dar kita šviesą aiškino kaip ap- 
linkos ir pačių akių spinduliavimo sąveiką; buvo ir dar kito- 
kių derinių ir modifikacijų. Kiekviena iš atitinkamų mokyklų 
rėmėsi tam tikrais metafiziniais teiginiais, ir kiekviena pabrė- 
žė kaip paradigminius stebėjimus būtent tą optikos reiškinių 
pluoštą, kurį jos teorija galėjo geriausiai paaiškinti. Kiti stebė- 
jimai buvo aiškinami remiantis ad hoc* teiginiais arba palieka- 
mi paaiškinti tolesniems tyrinėjimamsč. 

Įvairiu metu visos šios mokyklos svariai prisidėjo kuriant 
sąvokų, reiškinių ir techninių priemonių visumą, kurios pa- 
grindu Newtonas sukūrė pirmąją beveik visuotinai pripa- 
žintą fizikinės optikos paradigmą. Mokslininko apibrėžimas, 
neapimantis bent jau kūrybingiausių šių įvairių mokyklų na- 
rių, neapima ir jų šiuolaikinių sekėjų. Tie žmonės buvo moks- 
lininkai. Tačiau kiekvienas, analizuojantis fizikinės optikos 
raidą iki Newtono, gali padaryti išvadą, kad nors šios srities 
tyrinėtojai buvo mokslininkai, galutinis jų veiklos rezultatas 
nebuvo mokslas tikrąja prasme. Negalėdamas priimti be įro- 
dymo jokios bendros pažiūrų sistemos, kiekvienas autorius 
jautėsi priverstas kurti fizikinę optiką iš naujo nuo pat pa- 
matų. Stebėjimus ir eksperimentus savo pažiūroms paremti 
jis pasirinkdavo palyginti laisvai, nes nebuvo jokios standar- 
tinės metodų ar reiškinių sistemos, kurią kiekvienas rašantis 
optikos darbą būtų privalėjęs taikyti ir aiškinti. Tokiomis ap- 
linkybėmis rašomos knygos tekstas dažnai kitų mokyklų at- 
stovams būdavo skiriamas ne mažiau negu gamtai. Tokia 


* Konkrečiam atvejui pritaikytais (lot). - Vert. 
Ž Vasco Ronchi, Histoire de la lumiėre, trans. Jean Taton (Paris, 1956), 
chaps. I-IV. 

padėtis ir šiandien būdinga daugeliui mokslinės kūrybos sri- 
čių, ji nėra nesuderinama su reikšmingais atradimais ir išra- 
dimais. Tačiau tai ne tas raidos modelis, pagal kurį fizikinė 
optika vystėsi po Newtono ir kuris šiandien tapo įprastas ir 
kitiems gamtos mokslams. 

Elektros reiškinių tyrinėjimo XVIII amžiaus pirmojoje pu- 
sėje istorija yra konkretesnis ir geriau žinomas pavyzdys, kaip 
vystosi mokslas, kol jis dar nėra suformavęs savo pirmosios 
visuotinai pripažįstamos paradigmos. Tuo laikotarpiu buvo 
beveik tiek pat nuomonių apie elektros prigimtį, kiek buvo 
žymių šios srities eksperimentatorių, tokių kaip Hauksbee, 
Gray, Desagulier, Du Fay, Nolletas, Watsonas, Franklinas ir 
kiti. Visos jų elektros koncepcijos, kurių buvo daugybė, turė- 
jo kai ką bendra -jos iš dalies rėmėsi vienu ar kitu mechani- 
nės korpuskulinės filosofijos, kuria vadovavosi visi to meto 
moksliniai tyrinėjimai, variantu. Be to, visos jos buvo tikrai 
mokslinių teorijų komponentai - teorijų, kurios iš dalies bu- 
vo grindžiamos eksperimentu ir stebėjimu ir kurios iš dalies 
determinavo kitų tiriamų problemų pasirinkimą ir interpre- 
tavimą. Nors visi eksperimentai tyrė elektrą ir dauguma eks- 
perimentatorių skaitė vieni kitų darbus, jų teorijas siejo tik 
bendras panašumas“. 


3 Duane Roller and Duane H. D. Roller, The Development of the Con- 
cept of Electric Charge: Electricity from the Greeks to Coulomb („Harvard 
Case Histories in Experimental Science“, Case 8; Cambridge, Mass., 
1954); I. B. Cohen, Franklin and Newton: An Inguiry into Speculative New- 
tonian Experimental Science and Franklin's Work in Electricity as an Exam- 
ple Thereof (Philadelphia, 1956), chaps. VII-XII. Už kai kurias šio skir- 
snio analizės detales esu dėkingas savo studentui Johnui L. Heilbronui, 
kurio dar nepaskelbtu straipsniu čia pasinaudojau. Kol jis dar neišspaus- 
dintas, išsamesnį ir tikslesnį paaiškinimą, kaip atsirado Franklino para- 
digma, galima rasti: T. S. Kuhn, „The Function of Dogma in Scientific 
Research“, in A. C. Crombie (ed.), Symposium on the History of Science, 
University of Oxford, July 9-15, 1961, Heinemann Educational Books, Ltd. 

Viena ankstyvųjų teorijų grupė, vadovaudamasi XVII 
amžiaus praktika, trauką ir įsielektrinimą dėl trinties laikė 
esminiais elektriniais reiškiniais. Ši grupė stūmą buvo lin- 
kusi traktuoti kaip antrinį efektą, atsirandantį dėl tam tik- 
ros mechaninės sąveikos, ir kiek įmanoma ilgiau atidėlioti 
Gray'aus atrasto naujo efekto - elektrinio laidumo - aptari- 
mą ir sistemingą tyrimą. Kiti „elektrikai“ (tai jų pačių ter- 
minas) trauką ir stūmą traktavo kaip vienodai elementa- 
rius elektros pasireiškimus ir atitinkamai modifikavo savo 
teorijas ir tyrimus. (Iš tiesų ši grupė buvo nepaprastai maža 
— net Franklino teorija niekada visiškai neatsižvelgė į tai, 
kad du neigiamą krūvį turintys kūnai stumia vienas kitą.) 
Bet ir jie, kaip ir pirmoji grupė, aiškindami visus, išskyrus 
pačius paprasčiausius, elektrinio laidumo reiškinius susi- 
dūrė su daugeliu sunkumų. Tačiau šie reiškiniai tapo dar ir 
trečiosios grupės išeities tašku — grupės, kuri buvo linkusi 
kalbėti apie elektrą kaip apie „fluidą“, galintį tekėti laidi- 
ninkais, o ne kaip apie „emanaciją“, skleidžiamą elektrai 
nelaidžių kūnų. Šiai grupei savo ruožtu buvo sunku sude- 
rinti savo teoriją su daugeliu traukos ir stūmos reiškinių. 
Tik Franklino ir jo artimiausių sekėjų darbai įgalino sukur- 
ti teoriją, kuri vienodai lengvai galėjo atsižvelgti į beveik 
visus šiuos efektus ir todėl galėjo pateikti vėlesnei „elektri- 
kų“ kartai ir iš tiesų pateikė bendrą tyrimų paradigmą. 

Aprašytosios situacijos istoriniu požiūriu yra tipiškos, iš- 
skyrus tokius mokslus kaip matematika ir astronomija, ku- 
rių pirmosios tvirtos paradigmos atsirado dar jų priešisto- 
rėje, ir tokius kaip biochemija, kurie atsirado skaidantis ir 
jungiantis jau susiformavusioms disciplinoms. Taigi nors aš 
ir toliau naudosiu šį nelabai vykusį supaprastinimą, kai 
reikšmingas mokslo istorijos epizodas siejamas su vieninte- 
liu ir iš dalies savavališkai pasirinktu vardu (pavyzdžiui, 
Newtono ar Franklino), manau, kad panašūs fundamenta- 
lūs prieštaravimai buvo būdingi, pavyzdžiui, judėjimo te- 
orijai iki Aristotelio ir statikai iki Archimedo, šilumos teori- 

jai iki Blacko, chemijos - iki Boyle'io ir Boerhaave's, istori- 
nei geologijai iki Huttono. Kai kuriose biologijos srityse, pa- 
vyzdžiui, paveldimumo teorijoje, pirmosios visuotinai pri- 
pažintos paradigmos atsirado tik visai neseniai, ir tebėra 
atviras klausimas, ar esama tokių paradigmų kuriose nors 
sociologijos srityse. Istorija perša mintį, kad kelias į tvirtą 
sutarimą moksliniuose tyrinėjimuose nepaprastai sunkus. 

Tačiau kartu istorija nurodo ir kai kurias šiame kelyje iš- 
kylančių sunkumų priežastis. Kai nėra paradigmos ar to, kas 
galėtų pretenduoti į jos vaidmenį, visi faktai, kurie galėtų 
būti susiję su tam tikro mokslo raida, atrodo vienodai svar- 
būs. Dėl to pirminis faktų kaupimas yra kur kas labiau atsi- 
tiktinė veikla nei ta, kuri tampa įprasta toliau vystantis moks- 
lui. Be to, jei nėra priežasties ieškoti tam tikros ypatingos 
specialesnės informacijos formos, pirminis faktų kaupimas 
paprastai apsiriboja lengvai prieinamais duomenimis. Taip 
susidariusi faktų sankaupa apima ir tokius faktus, kurie ap- 
tinkami paprastu stebėjimu ir eksperimentu, ir tokius labiau 
ezoterinius duomenis, kurie perimami iš seniai nusistovėju- 
sių menų, tokių kaip medicina, kalendorių sudarinėjimas ar 
metalurgija. Kadangi šie menai yra lengvai prieinamas fak- 
tų, kurių negalima aptikti paprastais būdais, šaltinis, techni- 
ka dažnai turėdavo gyvybiškai svarbią reikšmę naujų moks- 
lų atsiradimui. 

Tačiau nors toks faktų kaupimas turėjo esminę reikšmę 
daugelio svarbių mokslų atsiradimui, kiekvienas, susipa- 
žinęs, pavyzdžiui, su enciklopediniais Plinijaus veikalais ar 
su XVII amžiuje parašytomis Bacono gamtos istorijomis, įsi- 
tikins, kad jis sukėlė painiavą. Apskritai abejotina, ar tokią 
literatūrą galima vadinti moksline. Bacono šilumos, spal- 
vos, vėjo, kalnakasybos ir t. t. „istorijose“ apstu informaci- 
jos, dalis jos sunkiai suprantama. Tačiau jose faktai, kurie 
vėliau buvo paaiškinti (pavyzdžiui, įšilimas dėl susimaišy- 
mo), statomi į vieną gretą su tais (pavyzdžiui, mėšlo krū- 
vos šiluma), kurie ilgą laiką buvo per daug sudėtingi, kad 

būtų įjungti į kokią nors teoriją*. Be to, kadangi kiekvienas 
aprašymas neišvengiamai yra neišsamus, tipiška gamtos is- 
torija savo nepaprastai išsamiuose aiškinimuose dažnai pra- 
leidžia kaip tik tas detales, kurios vėliau mokslininkams taps 
svarbiu informacijos šaltiniu. Antai beveik nė viena iš anks- 
tyvųjų elektros „istorijų“ neužsimena apie tai, kad įtrintos 
stiklinės lazdelės pritrauktos smulkios dalelės vėl atšoka. 
Šis reiškinys atrodė mechaninis, o ne elektrinis?. Be to, ka- 
dangi paprastas faktų kaupėjas retai turi laiko ar priemo- 
nių kritikuoti, gamtos istorijose tokie aprašymai, kaip anks- 
čiau minėtieji, pateikiami greta kitų, tarkim, įšilimo dėl 
antiperistazės (arba dėl šaldymo), kurių dabar niekaip ne- 
įmanoma patvirtinti“. Tik labai retai, kaip, pavyzdžiui, an- 
tikinės statikos, dinamikos ir geometrinės optikos atvejais, 
faktai, surinkti menkai tesivadovaujant anksčiau sukurta 
teorija, pakankamai aiškiai sudaro pagrindą pirmosios pa- 
radigmos atsiradimui. 

Tokia situacija sukuria ankstyvosioms mokslo raidos sta- 
dijoms būdingas mokyklas. Negalima interpretuoti jokios 
gamtos istorijos, jeigu nėra bent jau implicitinės susipynusių 
tarpusavyje teorinių ir metodologinių principų sistemos, įga- 
linančios atrinkti, vertinti ir kritikuoti. Jeigu faktų rinkimas 
jau rodo esant tokią principų sistemą - tokiu atveju mes turi- 
me šį tą daugiau nei „tiesiog faktus“, - ją reikia paremti iš- 


* Plg. šilumos gamtinės istorijos apmatus kn.: Bacon, Novum Orga- 
nonum, in The Works of Francis Bacon, ed. J. Spedding, R. L. Ellis, and D. 
D. Heath, vol. VIII (New York, 1869), p. 179-203. 

> Roller and Roller, op. cit., p. 14, 22, 28, 43. Tik tada, kai pasirodė 
darbas, apie kurį kalbama paskutiniame iš nurodytųjų puslapių, stū- 
mos reiškiniai buvo visuotinai pripažinti kaip neabejotinai elektriniai. 

* Bacon, op. cit., p. 235, 337. Jis rašo: „Truputį šiltas vanduo greičiau 
sušąla nei visiškai šaltas“. Šio keisto pastebėjimo ankstesnė istorija šiek 
tiek aptariama kn.: Marshall Clagett, Giovanni Marliani and Late Medie- 
val Physics (New York, 1941), chap. IV. 

oriškai, galbūt paplitusia metafizika, kitu mokslu arba as- 
meniniu ar istoriniu patyrimu. Todėl nenuostabu, kad anks- 
tyvosiose kiekvieno mokslo raidos pakopose skirtingi žmo- 
nės, susidūrę su tomis pačiomis reiškinių grupėmis, bet ne 
visada su tais pačiais konkrečiais reiškiniais, skirtingai juos 
aprašo ir interpretuoja. Stebina tai, kad tokie pradiniai požiū- 
rių skirtumai ilgainiui dažniausiai išnyksta, ir tai, ko gero, yra 
unikalus tų sričių, kurias vadiname mokslu, bruožas. 

Ojie iš tiesų išnyksta - iš pradžių gerokai susilpnėja, pas- 
kui visiškai išnyksta. Be to, jų išnykimą paprastai lemia vie- 
nos iš ikiparadigminių mokyklų, kuri dėl jai būdingų įsitiki- 
nimų ir išankstinio nusistatymo akcentavo tik tam tikrą 
specialią labai gausios ir neapdorotos informacijos sankau- 
pos dalį, triumfas. Šiuo atveju puikus pavyzdys yra tie elek- 
tros reiškinių tyrinėtojai, kurie elektrą laikė fluidu ir dėl to 
ypač pabrėžė laidumą. Vadovaudamiesi šiuo požiūriu, var- 
gu ar galėjusiu paaiškinti žinomų traukos ir stūmos efektų 
įvairovę, kai kurie iš jų sumanė supilti elektringą skystį į bu- 
telį. Tiesioginis jų pastangų vaisius buvo Leideno stiklinė, 
prietaisas, kurio niekada nebūtų galėjęs sukurti atsitiktinai 
ir aklai gamtą tyrinėjantis žmogus ir kurį iš esmės nepriklau- 
somai vienas nuo kito XVII a. penktojo dešimtmečio pradžioje 
sukūrė mažiausiai du mokslininkai“. Franklinui beveik nuo 
pat jo elektros tyrinėjimų pradžios ypač rūpėjo paaiškinti šį 
keistą ir iš tiesų daug atskleidžiantį specialų prietaisą. Jam 
pasisekė tai padaryti, ir tai suteikė jam pačius veiksmingiau- 
sius argumentus, dėl kurių jo teorija tapo paradigma, nors ir 
tokia, kuri vis dar negalėjo paaiškinti visų žinomų elektrinės 
stūmos atvejų“. Kad teorija būtų pripažinta paradigma, ji tu- 
ri atrodyti geresnė už kitas, konkuruojančias su ja teorijas, 


7 Roller and Roller, op. cit., p. 51-54. 
Š Keblus atvejis buvo neigiamą krūvį turinčių kūnų tarpusavio stū- 
ma, apie tai žr.: Cohen, op. cit., p. 491-494, 531-543. 

bet neprivalo paaiškinti ir iš tiesų niekada nepaaiškina visų 
faktų, su kuriais jai gali tekti susidurti. 

Mokslininkų, kurie laikėsi fluidinės elektros teorijos, po- 
grupiui ši teorija turėjo tokią pačią reikšmę, kokią vėliau visai 
elektros reiškinius tyrinėjusių mokslininkų grupei turėjo Fran- 
klino paradigma. Ji padėjo numatyti, kuriuos eksperimentus 
verta atlikti, o kuriuos — ne, nes jie susiję su antriniais arba 
pernelyg sudėtingais elektros reiškiniais. Tik paradigma šį 
vaidmenį atliko kur kas efektyviau - iš dalies dėl to, kad pasi- 
baigus įvairių mokyklų tarpusavio ginčams liovėsi ir nuolati- 
nės diskusijos dėl pamatinių principų, iš dalies dėl to, kad įsi- 
tikinimas, jog einama teisingu keliu, paskatino mokslininkus 
imtis specialesnių, didesnio tikslumo ir daugiau pastangų rei- 
kalaujančių darbų?. Kai nebereikėjo skirti dėmesio kiekvienam 
elektros reiškiniui, susivienijusi elektros tyrinėtojų grupė ga- 
lėjo kur kas detaliau analizuoti pasirinktus reiškinius, kurti 
specialius prietaisus šiam uždaviniui atlikti ir panaudoti juos 
tikslingiau ir sistemingiau negu kada nors anksčiau. Faktų kau- 
pimas ir teorijos formulavimas tapo labai kryptinga veikla. 
Kartu didėjo elektros tyrimų efektyvumas ir produktyvumas, 
ir tai patvirtino, kad visuomenei tinka įžvalgus metodologi- 
nis Franciso Bacono posakis: „Tiesa veikiau randasi iš klaidos 
negu iš painiavos“! 


* Reikia pažymėti, kad pripažinus Franklino teoriją diskusijos nesi- 
baigė. 1759 metais Robertas Symmeris pateikė dviejų fluidų teoriją, ir 
po to daugelį metų elektrą tyrinėjantys mokslininkai nesutarė, ar elek- 
tra yra vienas fluidas, ar du. Tačiau ginčai šiuo klausimu tik patvirtina 
visa, kas buvo pasakyta apie tai, kaip visuotinai pripažinti mokslo pa- 
siekimai suvienija mokslininkus. Nors elektros tyrinėtojai ir toliau ne- 
sutarė šiuo klausimu, netrukus jie priėjo išvadą, kad dviejų teorijos va- 
riantų neįmanoma atskirti jokiais eksperimentais, vadinasi, jie yra 
ekvivalentiški. Po to abi mokyklos galėjo naudotis ir naudojosi Frankli- 
no teorijos teikiamais privalumais (ibid., p. 543-546, 548-554). 

10 Bacon, op. cit., p. 210. 

Šių labai kryptingų arba paradigma grindžiamų tyrimų 
prigimtį nagrinėsime kitame skyriuje, tačiau pirmiausia tu- 
rime glaustai aptarti, kaip paradigmos atsiradimas paveikia 
tam tikrą sritį tyrinėjančios grupės struktūrą. Kai plėtojantis 
gamtos mokslui atskiras mokslininkas arba jų grupė sukuria 
pirmąją sintetinę teoriją, galinčią patraukti daugumą kitos 
kartos tyrinėtojų, ankstesnės mokyklos pamažu išnyksta. Jų 
išnykimą iš dalies lemia jų narių perėjimas prie naujos para- 
digmos. Tačiau visada būna žmonių, kurie ištikimai laikosi 
vienokių ar kitokių senųjų pažiūrų, - jie tiesiog išstumiami 
iš tos profesijos atstovų tarpo, o jų darbai nuo tol ignoruoja- 
mi. Nauja paradigma numato ir naują, tikslesnį tyrimų sri- 
ties apibrėžimą. Nenorintys ar negalintys priderinti savo dar- 
bo prie naujosios paradigmos turi toliau dirbti izoliuotai arba 
prisijungti prie kitos grupės!!. Istoriškai jie dažniausiai lik- 
davo filosofijos, iš kurios kilo daugelis specialiųjų mokslų, 
plotmėje. Kaip rodo šie samprotavimai, kartais būtent para- 
digmą priėmusi grupė, kuri anksčiau tik domėjosi gamtos 


!! Elektros istorijoje esama puikių pavyzdžių, ir antra tiek jų būtų 
galima pateikti išanalizavus Priestley'o, Kelvino ir kitų veiklą. Pasak 
Franklino, Nolletas, kuris amžiaus viduryje buvo įtakingiausias elek- 
tros reiškinių tyrinėtojas kontinente, „gyveno laikydamas save pasku- 
tiniu savo sektos atstovu, išskyrus poną B. - jo geriausią ir artimiausią 
mokinį“ (Max Farrand (ed.), Benjamin Franklin's Memoirs (Berkeley, Ca- 
lif., 1949), p. 384-386). Tačiau dar įdomesnis ištisų mokyklų, vis labiau 
izoliuojamų nuo profesionalaus mokslo, patvarumas. Imkime, pavyz- 
džiui, astrologiją, kuri kadaise buvo astronomijos dalis. Arba anksčiau 
gerbiamos „romantinės“ chemijos tradicijos gyvavimą XVIII a. pabai- 
goje - XIX a. pradžioje. Ši tradicija aptariama: Charles C. Gilespie, „The 
Encyclopėdie and the Jacobin Philosophy of Science: A Study in Ideas 
and Conseguences“, Critical Problems in the History of Science, ed. Mar- 
shall Clagett (Madison, Wis., 1959), p. 255-289; „The Formation of La- 
marck's Evolutionary Theory“, Archives internationales d histoire des scien- 
ces, XXXVII (1956), p. 323—338. 

tyrinėjimais, tampa profesionalia, o jos domėjimosi objektas 
— mokslo disciplina. Moksluose (tačiau ne tokiose srityse kaip 
medicina, technikos mokslai ir teisė, kurių esminis raison 
d ėtre* yra išorinė socialinė reikmė) su pirmuoju vienos pa- 
radigmos pripažinimu paprastai būna susijęs specializuotų 
žurnalų kūrimas, mokslinių draugijų steigimas, specialaus 
kurso mokymo programose reikalavimas. Bent jau taip bu- 
vo per pastaruosius pusantro amžiaus, nuo to laiko, kai pir- 
mą kartą susiformavo institucionalizuotas mokslinės specia- 
lizacijos modelis, iki šių dienų, kai su specializacija susiję 
dalykai patys savaime tapo prestižiniai. 

Tikslesnis mokslinės grupės apibrėžimas turi ir kitų pa- 
darinių. Kai atskiras mokslininkas gali priimti paradigmą be 
įrodymo, jam nebereikia stengtis iš naujo konstruoti savo dar- 
bo sritį pradedant nuo pradinių principų ir pagrįsti kiekvie- 
nos naujos sąvokos vartojimą. Tai galima palikti vadovėlių 
autoriams. Tačiau kai yra vadovėlis, kūrybingas mokslinin- 
kas gali pradėti savo tyrimą nuo to, kur jis sustojo, ir sutelkti 
dėmesį tik į subtiliausius, ezoteriškiausius jo grupę domi- 
nančių gamtos reiškinių aspektus. Tokiu atveju pranešimai 
apie jo tyrinėjimus pradeda įgyti kitokį pobūdį, jų evoliucija 
pernelyg menkai ištirta, bet jos šiuolaikiniai rezultatai aki- 
vaizdūs visiems ir daugelį slegia. Jo tyrinėjimai jau nebebus 
dėstomi knygose, skirtose visiems besidomintiems tos sri- 
ties problemomis, kaip Franklino Elektros ... eksperimentai ar 
Darwino Rūšių atsiradimas. Jie paprastai bus pateikiami trum- 
puose straipsniuose, skirtuose tik kolegoms profesionalams, 
žmonėms, žinantiems priimtąją paradigmą ir įstengiantiems 
skaityti jiems skirtus straipsnius. 

Šiuolaikinių gamtos mokslų knygos yra arba vadovėliai, 
arba retrospektyvūs vieno ar kito mokslinio gyvenimo as- 
pekto apmąstymai. Knygą rašančio mokslininko profesinė 


* Buvimo pagrindas (pranc.). - Vert. 

reputacija veikiau gali sumenkėti, o ne pakilti. Tik anksty- 
vosiose, ikiparadigminėse įvairių mokslų raidos stadijose 
knygos santykis su profesiniais pasiekimais paprastai bu- 
vo toks pat, kokį ji vis dar išsaugo kitose kūrybinės veiklos 
srityse. Ir tik tose srityse, kuriose knyga, greta straipsnių ar 
be jų, tebėra tyrinėtojų bendravimo priemonė, profesiona- 
lizacijos ribos yra tokios neryškios, kad mėgėjas gali many- 
ti sekąs mokslo pažangą skaitydamas autentiškus tyrinėto- 
jų pranešimus. Matematikos ir astronomijos tyrinėjimų 
aprašymai jau antikos laikais tapo nesuprantami tik ben- 
drąjį išsilavinimą turinčiai auditorijai. Dinamikos tyrinėji- 
mai tapo ezoteriniai baigiantis viduramžiams ir vėl pasida- 
rė visiems suprantami trumpą laikotarpį XVII a. pradžioje, 
kai nauja paradigma pakeitė tą, kuria buvo vadovaujamasi 
viduramžiais. Elektros tyrinėjimus prireikė supaprastintai 
aiškinti neprofesionalams XVIII a. pabaigoje, o daugelis ki- 
tų fizikos mokslo sričių tapo nebesuprantamos plačiajam 
skaitytojui XIX amžiuje. Per tuos pačius du šimtmečius pa- 
našūs pokyčiai įvyko ir įvairiose biologijos mokslų srityse. 
Socialiniuose moksluose su jais galima susidurti ir šiandien. 
Nors tapo įprasta apgailestauti, kad vis gilėja praraja, ski- 
rianti profesionalų mokslininką nuo jo kolegų, dirbančių 
kitose srityse (tokie apgailestavimai, be abejo, yra pagrįsti), 
pernelyg mažai dėmesio skiriama esminiam šios prarajos 
ir mokslo pažangos vidinių mechanizmų tarpusavio ryšiui. 

Nuo priešistorinės senovės laikų mokslai vienas po kito 
peržengė ribą tarp to, ką istorikas gali pavadinti tam tikro 
mokslo, kaip mokslo, priešistore, ir jo tikrosios istorijos. Tie 
perėjimai į brandžią pakopą retai kada būdavo tokie staigūs 
ar tokie aiškūs, kaip gali atrodyti iš mano neišvengiamai sche- 
miško dėstymo. Tačiau istoriniu požiūriu jie nebuvo ir laips- 
niški, taip sakant, trukmės atžvilgiu sutampantys su visa tos 
mokslo srities, kurioje jie vyko, raida. Autoriai, rašę apie elek- 
trą pirmaisiais keturiais XVIII a. dešimtmečiais, turėjo kur 
kas daugiau informacijos apie elektros reiškinius negu jų 

pirmtakai XVI a. Per pusę amžiaus nuo 1740 m. elektros reiš- 
kinių sąrašą papildė tik nedaugelis naujų. Vis dėlto kai ku- 
riais svarbiais aspektais Cavendisho, Coulomb'o ir Voltos 
darbai apie elektrą, parašyti paskutiniame XVIII a. trečdaly- 
je, atrodo labiau nutolę nuo Gray'aus, Du Fay ir net Frankli- 
no darbų, negu tų XVIII a. pradžios elektros atradėjų darbai 
— nuo XVII a. tyrinėtojų darbų!. Laikotarpiu tarp 1740 ir 1780 
metų elektros reiškinių tyrinėtojai pirmą kartą įgijo galimy- 
bę savo srities pamatinius principus priimti be įrodymų. Nuo 
to momento jie ėmėsi konkretesnių ir specialesnių problemų 
ir savo tyrinėjimų rezultatus vis dažniau skelbdavo straips- 
niuose, skirtuose kitiems elektros reiškinių tyrinėtojams, o 
ne knygose, skirtose plačiam išsimokslinusių skaitytojui ra- 
tui. Kaip grupė jie pasiekė tai, ką astronomai pasiekė antikos 
laikais, judėjimą tyrę mokslininkai - viduramžiais, fizikinės 
optikos specialistai - XVII a. pabaigoje, istorinės geologijos — 
XIX a. pradžioje. Tai yra jie surado paradigmą, kuria galėjo 
vadovautis visos grupės tyrinėjimai. Išskyrus retrospekty- 
vaus požiūrio teikiamus pranašumus, sunku rasti kitą krite- 
rijų, kuris taip aiškiai patvirtintų, kad tam tikra sritis tapo 
mokslu. 


12 Elektros tyrinėjimų raida po Franklino susijusi su labai padidė- 
jusiu elektrinio krūvio detektorių jautrumu, patikimų krūvio matavi- 
mo metodų atsiradimu ir visuotiniu paplitimu, talpos sąvokos evo- 
liucija ir jos sąsaja su iš naujo patikslinta elektrinės įtampos sąvoka, 
elektrostatinės jėgos kiekybine išraiška. Apie visa tai Žr.: Roller and 
Roller, op. cit., p. 66-81; W. C. Walker, „The Detection and Estimation 
of Electric Charges in the Eighteenth Century“, Annals of Science, I 
(1936), p. 66-100; Edmund Hoppe, Geschichte der Elektrizitūt (Leipzig, 
1884), T. I, Kap. III-IV. 

Taigi kokia yra profesionalesnio ir ezoterinio tyrinėjimo, ku- 
ris tampa įmanomas mokslininkų grupei priėmus vieningą pa- 
radigmą, prigimtis? Jeigu paradigma yra galutinai atlikto darbo 
rezultatas, kokias problemas ji palieka išspręsti susivienijusiai 
grupei? Šie klausimai atrodys dar aktualesni, jeigu nurodysi- 
me vieną aspektą, kuriuo iki šiol vartoti terminai gali būti klai- 
dinantys. Pagal nusistovėjusią vartoseną paradigma yra priimtas 
modelis arba pavyzdys; būtent šis termino „paradigma“ reikš- 
mės aspektas leidžia man jį čia vartoti stokojant geresnio Žžo- 
džio. Tačiau netrukus paaiškės, kad „modelio“ ir „pavyzdžio“ 
reikšmė, leidžianti jį čia pritaikyti, nėra tiksliai ta, kuria papras- 
tai apibrėžiama „paradigma“. Pavyzdžiui, gramatikoje amo, 
amas, amat* yra paradigma, nes ji pateikia pavyzdį, pagal kurį 
asmenuojami daug kitų lotynų kalbos veiksmažodžių, antai pa- 
daromos formos laudo, laudas, laudat“*. Šio standartinio taiky- 
mo atveju paradigma funkcionuoja kaip leidimas kopijuoti 
pavyzdžius, kurių kiekvienas iš esmės gali ją pakeisti. Kita ver- 
tus, moksle paradigma retai yra kopijavimo objektas. Vietoj to 
ji, panašiai kaip teismo priimtas sprendimas, grindžiamas ben- 
drąja teise, yra tolesnio detalizavimo ir konkretizavimo naujo- 
mis ar sudėtingesnėmis sąlygomis objektas. 

Kad suprastume, kaip tai yra įmanoma, turime suvokti, ko- 
kia ribota aprėpties ir tikslumo požiūriu gali būti paradigma 
atsiradimo momentu. Paradigmos įgyja savo statusą dėl to, kad 
jos įgalina sėkmingiau spręsti tam tikras problemas, kurias ty- 


* Myliu, myli, myli (Iot.). - Vert. 
** Giriu, giri, giria (lot). - Vert. 

rinėtojų grupė pripažįsta aktualiomis, negu konkuruojančios 
su jomis. Tačiau sėkmingiau spręsti nereiškia visiškai sėkmin- 
gai išspręsti vieną problemą arba itin sėkmingai išspręsti dau- 
gelį problemų. Paradigmos — ar tai būtų Aristotelio pateikta 
judėjimo analizė, ar Ptolemajo planetų padėties apskaičiavimai, 
ar Lavoisier svarstyklių pritaikymas, ar Maxwello elektromag- 
netinio lauko matematinis aprašymas - sėkmė iš pradžių yra iš 
esmės atsiverianti sėkmės tam tikrais rinktiniais ir ne visa ap- 
imančiais atvejais perspektyva. Normalus mokslas yra šios per- 
spektyvos realizavimas - realizavimas plečiant žinias apie tuos 
faktus, kuriuos paradigma pateikia kaip itin svarbius pažini- 
mui, siekiant didesnio tų faktų ir paradigma grindžiamų nu- 
matymų atitikimo ir toliau plėtojant pačią paradigmą. 

Nedaugelis tų, kurie iš tiesų nedirba brandaus mokslo sri- 
tyje, suvokia, kiek daug tokio tvarkomojo darbo palieka para- 
digma arba koks patrauklus gali būti toks darbas. O reikėtų 
šitai suprasti. Būtent tvarkymu užsiima dauguma mokslinin- 
kų, iš to susideda jų mokslinė veikla. Tvarkymas sudaro tai, 
ką aš čia vadinu normaliu mokslu. Įdėmiau įsigilinus - istori- 
niame kontekste arba šiuolaikinėje laboratorijoje - į tokią veiklą 
atrodo, tarsi gamtą stengiamasi įsprausti į paradigmos iš anksto 
suformuotą ir gana standžią dėžutę. Atskleisti naujas reiški- 
nių rūšis anaiptol nėra normalaus mokslo tikslas; iš tiesų tie 
reiškiniai, kurie netelpa į šią dėžutę, dažnai apskritai išleidžia- 
mi iš akių. Normaliai mokslininkai nesiekia išrasti naujų te- 
orijų, ir dažnai jie yra nepakantūs išrastoms kitų!. Iš tiesų 
normalus mokslas savo tyrinėjimus sutelkia į paradigmos pa- 
teikiamų reiškinių aiškinimą ir teorijų plėtojimą. 

Galbūt tai yra trūkumai. Normalaus mokslo tiriamos sritys, 
be abejo, yra labai nedidelės, ir visa mūsų dabar aptariama jo 
veikla yra smarkiai apribota. Tačiau tie apribojimai, kylantys iš 
pasitikėjimo paradigma, turi esminę reikšmę mokslo raidai. Su- 


! Bernard Barber, „Resistance by Scientists to Scientific Discovery“, 
Science, CXXXIV (1961), p. 596-602. 

telkdama dėmesį į nedaugelį palyginti ezoterinių problemų, pa- 
radigma priverčia mokslininkus nuodugniai ir giliai ištirti tam 
tikrą gamtos dalį, - kitokiomis aplinkybėmis tai būtų neįsivaiz- 
duojama. Normalus mokslas turi savyje mechanizmą, įgalinantį 
sušvelninti tuos apribojimus, kurie varžo tyrimą visada, kai pa- 
radigma, iš kurios jie kyla, nustoja efektyviai funkcionuoti. Nuo 
to momento mokslininkai pradeda elgtis kitaip, keičiasi ir jų 
tiriamų problemų prigimtis. Tačiau tuo metu, kai paradigma 
funkcionuoja sėkmingai, profesinė bendrija spręs problemas, 
kurias jos nariai vargu ar galėjo įsivaizduoti ir kurių niekada 
nebūtų ėmęsi, jei nebūtų saistomi paradigmos. Ir bent jau dalis 
šių pasiekimų niekada nepraranda savo reikšmės. 

Kad aiškiau parodyčiau, kas yra normalus arba paradigma 
grindžiamas tyrimas, dabar pasistengsiu suklasifikuoti ir iliust- 
ruoti problemas, kurias iš esmės apima normalus mokslas. Pa- 
togumo dėlei paliksiu nuošalyje teorinę veiklą ir pradėsiu nuo 
faktų rinkimo, tai yra nuo eksperimentų ir stebėjimų, aprašo- 
mų specialiuose žurnaluose, per kuriuos mokslininkai infor- 
muoja kolegas apie savo nuolatinių tyrinėjimų rezultatus. Apie 
kuriuos gamtos aspektus mokslininkai paprastai praneša? Kas 
lemia jų pasirinkimą? O kadangi dauguma mokslinių stebėji- 
mų reikalauja daug laiko, įrangos ir pinigų, kas skatina moksli- 
ninką stengtis visiškai realizuoti šį pasirinkimą? 

Mano manymu, yra tik trys normalūs mokslinio faktų tyri- 
nėjimo pagrindiniai aspektai, ir juos ne visada ir ne visur gali- 
ma atskirti. Pirmiausia, yra klasė faktų, kurie, kaip rodo 
paradigma, ypač svarbūs daiktų prigimčiai atskleisti. Jie pasi- 
telkiami problemoms spręsti, ir taip paradigma skatina nusta- 
tyti juos tiksliau ir daugelyje įvairių situacijų. Galima išvardyti 
tokius įvairiais laikotarpiais atliktus svarbius faktų patikslini- 
mus: astronomijoje tai buvo žvaigždžių padėties ir dydžio, bi- 
narinių žvaigždžių ir planetų užtemimo periodų nustatymas, 
fizikoje - medžiagų specifinių svorių ir spūdumo, bangų ilgių 
ir spektrinių intensyvumų, elektrinių laidumų ir kontaktinių 
potencialų apskaičiavimas, chemijoje - medžiagų sudėties ir 

jų komponentų svorių nustatymas, tirpalų virimo taškų ir rūgš- 
tingumo, struktūrinių formulių ir optinių aktyvumų nustaty- 
mas. Pastangos tikslinti ir plėsti Žinias apie tokius faktus sudaro 
didžiąją dalį moksliniams eksperimentams ir stebėjimams skir- 
tos literatūros. Šiems tikslams nuolat buvo kuriama sudėtinga 
speciali aparatūra, tokiai aparatūrai išrasti, sukonstruoti ir 
įrengti reikėjo didžiulio talento, daug laiko ir didelių finansi- 
nių išteklių. Sinchotronai ir radioteleskopai yra tik naujausi pa- 
vyzdžiai, liudijantys, kaip toli pasistūmėja tyrinėtojai, jeigu 
paradigma garantuoja, kad faktai, kurių jie ieško, yra svarbūs. 
Nuo Tycho Brache's iki E. O. Lawrence'o kai kurie mokslinin- 
kai įgijo didžiųjų reputaciją ne dėl naujų atradimų, bet dėl me- 
todų, kuriuosjie sukūrė patikslinti jau žinomoms faktų rūšims, 
tikslumo, patikimumo ir plačios taikymo srities. 

Antroji įprasta, bet mažesnė faktų apibrėžimų klasė apima 
tuos faktus, kurie, nors dažnai iš esmės nėra labai įdomūs, ga- 
li būti tiesiogiai lyginami su tuo, ką teigia paradigminė teori- 
ja. Kaip pamatysime netrukus, kai nuo eksperimentinių 
normalaus mokslo problemų pereisiu prie teorinių, nedaug 
yra tokių sričių, kuriose mokslinė teorija, ypačjeigu ji iš esmės 
yra pateikta matematine forma, gali būti tiesiogiai lyginama 
su gamta. Einsteino bendroji reliatyvumo teorija net dabar tu- 
ri ne daugiau kaip tris tokias sritis“. Be to, net tose srityse, ku- 


Ž Merkurijaus perihelio precesija yra vienintelis seniai visuotinai pri- 
pažintas toks keblus atvejis. Raudonasis poslinkis tolimų žvaigždžių sklei- 
džiamos šviesos spektre gali būti nustatytas remiantis paprastesniais sam- 
protavimais negu bendroji reliatyvumo teorija; tas pats pasakytina ir apie 
šviesos spindulių išlinkimą netoli Saulės, - šiuo klausimu dabar kyla gin- 
čų. Šiaip ar taip, pastarojo reiškinio matavimų duomenys tebėra abejoti- 
ni. Visai neseniai buvo nustatytas dar vienas keblumų sudarantis daly- 
kas: M6ssbauerio spinduliavimo gravitacinis poslinkis. Galbūt netrukus 
šioje dabar aktyviai tiriamoje, bet ilgą laiką nejudintoje srityje atsiras ir 
kitų problemų. Šiuolaikinę glaustą šios problemos apžvalgą žr.: L. I. Schiff, 
„A Report on the NASA Conference on Experimental Tests of Theories 
of Relativity“, Physics Today, XIV (1961), p. 42-48. 

riose teoriją galima taikyti, dažnai būtina teorinė ir instrumen- 
tinė aproksimacija, smarkiai apribojanti laukiamą atitikimą. 
Pastangos pagerinti šį atitikimą arba surasti naujas sritis, ku- 
riose būtų galima pademonstruoti visišką atitikimą, reika- 
lauja iš eksperimentatoriaus ir stebėtojo nuolat tobulinti 
meistriškumą ir įtempti vaizduotę. Specialūs teleskopai pa- 
demonstruoti Koperniko numatytam metiniam paralaksui, 
Atwoodo mašina, išrasta praėjus beveik šimtmečiui po Prin- 
cipia pasirodymo ir pirmą kartą aiškiai pademonstravusi 
Newtono antrąjį dėsnį, Foucault prietaisas, skirtas parodyti, 
kad šviesos greitis ore didesnis negu vandenyje, gigantiškas 
scintiliacinis skaitiklis, turėjęs įrodyti neutrino egzistavimą, 
— visi šie specialūs prietaisai ir daugelis kitų į juos panašių 
liudija, kokių didžiulių pastangų ir išradingumo reikėjo sie- 
kiant vis geriau atskleisti gamtos ir teorijos atitikimą?. Šios 
pastangos pademonstruoti atitikimą yra antrasis normalios 
eksperimentinės veiklos tipas, ir jis akivaizdžiau priklauso 
nuo paradigmos negu pirmasis. Egzistuojanti paradigma nu- 
rodo spręstiną problemą; dažnai paradigminę teoriją tiesio- 
giai implikuoja prietaiso, įgalinančio išspręsti problemą, 
sukūrimas. Pavyzdžiui, be Principia Atwoodo mašina atlikti 
matavimai būtų neturėję jokios reikšmės. 

Normalaus mokslo veiklos, susijusios su faktų rinkimu, 
apibūdinimą, mano nuomone, užbaigia trečioji eksperimen- 


> Apie du teleskopus nustatyti paralaksams žr.: Abraham Wolf, A 
History of Science, Technology, and Philosophy in the Eighteenth Century 
(2d ed.; London, 1952), p. 103-105. Apie Atwoodo mašiną žr.: N. R. 
Hanson, Patterns of Discovery (Cambridge, 1958), p. 100-102, 207-208. 
Apie paskutinius du specialius prietaisus žr.: M. L. Foucault, „Mėthode 
gėnėrale pour mesurer la vitesse de la lumičre dans V'air et les miličux 
transparants. Vitesses relatives de la lumičre dans L'air et dans V'eau....“, 
Comptes rendus ... de V Acadėmie des sciences, XXX (1850), p. 551-560; C. L. 
Cowan, Jr., et al., „Detection of the Free Neutrino: A Confirmation“, 
Science, CXXIV (1956), p. 103-104. 

tų ir stebėjimų klasė. Ji apima empirinį darbą, atliekamą sie- 
kiant plėtoti paradigminę teoriją, pašalinti kai kuriuos liku- 
sius neaiškumus ir nuodugniau išspręsti problemas, į kurias 
ji anksčiau tik atkreipė dėmesį. Ši klasė yra pati svarbiausia, 
ir ją geriausia analizuoti suskaidžius. Labiau matematizuo- 
tuose moksluose tam tikrais eksperimentais, kurių tikslas — 
plėtoti paradigmą, siekiama nustatyti fizikines konstantas. 
Pavyzdžiui, Newtono veikale nurodoma, kad dviejų viene- 
tinių masių, atstumas tarp kurių lygus vienetui, tarpusavio 
traukos jėga bus tokia pati nepriklausomai nuo medžiagos 
rūšies ir padėties visatoje. Tačiau jo paties keltos problemos 
galėjo būti išspręstos net neapskaičiavus šios traukos dydžio, 
universaliosios gravitacijos konstantos, ir niekas visą šimt- 
metį po Principia pasirodymo neišrado prietaiso, kuriuo bū- 
tų galima ją nustatyti. XVIII a. paskutiniame dešimtmetyje 
Cavendisho pateiktas garsusis nustatymo metodas taip pat 
nebuvo paskutinis. Kadangi gravitacijos konstanta fizikos te- 
orijoje buvo labai svarbi, daugelis žymių eksperimentatorių 
ne kartą stengėsi patikslinti jos reikšmę*. Kiti to paties pobū- 
džio nepaliaujamo darbo pavyzdžiai yra astronominio vie- 
neto, Avogadro skaičiaus, Joule'io koeficiento, elektrono 
krūvio nustatymas ir t. t. Nedaugelis iš šių sudėtingų darbų 
būtų buvę sumanyti ir nė vienas nebūtų buvęs atliktas be 
paradigminės teorijos, kuri apibrėžė problemą ir garantavo, 
kad yra tvirtas sprendimas. 

Tačiau pastangos plėtoti paradigmą neapsiriboja univer- 
saliųjų konstantų nustatymu. Jų tikslas gali būti, pavyzdžiui, 
atskleisti kiekybinius dėsnius: Boyle'io dėsnis, susiejantis du- 
jų slėgį su jų tūriu, Coulomb'o elektrinės traukos dėsnis ir 


* J. H. P[oytingas] apžvelgia apie du tuzinus gravitacijos konstan- 
tos matavimų, atliktų 1741-1901 metais. Žr.: „Gravitation Constant and 
Mean Density of the Earth“, Encyclopaedia Britannica (th ed.; Cam- 
bridge, 1910-1911), XII, p. 385-389. 

Joule'io formulė, susiejanti laidininko išskiriamą šilumą su 
elektrine varža ir srove, - visi jie įeina į šią kategoriją. Gali- 
mas daiktas, nėra akivaizdu, kad paradigma yra tokio pobū- 
džio dėsnių atradimo prielaida. Dažnai girdime, kad jie 
atskleidžiami analizuojant matavimus, kurių buvo imtasi dėl 
jų pačių ir be teorinės nuostatos. Tačiau teorija anaiptol ne- 
patvirtina tokio perdėm bekoniško metodo. Boyle'io ekspe- 
rimentai buvo neįsivaizduojami, kol oras buvo laikomas 
elastingu fluidu, kuriam galima taikyti visas hidrostatikos 
sąvokas, ojeigu jie būtų buvę atlikti, būtų kitaip interpretuo- 
jami arba niekaip neinterpretuojami?. Coulomb'o sėkmę lė- 
mė jo sukurtas specialus prietaisas matuoti jėgai, veikiančiai 
tarp taškinių krūvių. (Tie, kurie anksčiau matavo elektrines 
jėgas paprastomis lėkštinėmis svarstyklėmis ir t. t., nerado 
jokio pastovaus ar net paprasto dėsningumo.) Bet šio prie- 
taiso konstrukciją savo ruožtu lėmė išankstinis pripažinimas, 
kad kiekviena elektringo fluido dalelė per atstumą veikia 
kiekvieną kitą dalelę. Coulomb'as ieškojo būtent tokios da- 
lelių sąveikos jėgos — jėgos, kurią tikrai būtų galima laikyti 
atstumo funkcija“. Joule'io eksperimentai taip pat gali pai- 
liustruoti, kaip kiekybiniai dėsniai atsiranda plėtojant para- 
digmą. Iš tiesų tarp kokybinės paradigmos ir kiekybinio 
dėsnio yra toks visuotinis ir glaudus ryšys, kad po Galilei'aus 
tokie dėsniai dažnai remiantis paradigma būdavo teisingai 


> Apie visų hidrostatikos sąvokų perkėlimą į pneumatiką žr.: The 
Physical Treatises of Pascal, trans. I. H. B. Spiers and A. G. H. Spiers (New 
York, 1937). Knygoje yra F. Barry'o įžanga ir pastabos. Torricelli'o pa- 
ralelizmas („Mes gyvename nugrimzdę į oro stichijos vandenyno dug- 
ną“) pirmą kartą pateikiamas 164 puslapyje. Jo greita sklaida parodyta 
dviejuose pagrindiniuose traktatuose. 

ė Duane Roller and Duane HA. D. Roller, The Development of the Con- 
cept of Electric Charge: Electricity from the Greeks to Coulomb („Harvard 
Case Histories in Experimental Science“, Case 8; Cambridge, Mass., 1954), 
p. 66-80. 

įspėjami gerokai anksčiau, negu būdavo sukuriami prietai- 
sai jiems eksperimentiškai nustatyti“. 

Pagaliau yra trečioji eksperimentų rūšis, kurios tikslas — 
plėtoti paradigmą. Ji labiau už kitas panaši į tyrinėjimą ir 
ypač vyrauja tais periodais ir tuose moksluose, kur daugiau 
analizuojami kokybiniai, o ne kiekybiniai gamtos dėsningu- 
mų aspektai. Dažnai paradigma, išplėtota vienai reiškinių 
kategorijai, tampa abejotina taikant ją kitai, glaudžiai susiju- 
siai su pirmąja. Tada reikalingi eksperimentai, kad iš alter- 
natyvių paradigmos taikymo būdų būtų galima pasirinkti 
kelią į naują mokslinių-interesų sritį. Pavyzdžiui, kaloriko 
teorija buvo taikoma kaip paradigma tyrinėjant įšilimą ir au- 
šimą dėl susimaišymo ir būvio kitimo. Tačiau šiluma gali būti 
atiduodama ar absorbuojama daugeliu kitų būdų - pavyz- 
džiui, dėl cheminio susijungimo, dėl trinties, dėl dujų suslė- 
gimo ar absorbcijos, ir kiekvienam iš šių reiškinių teorija gali 
būti taikoma įvairiai. Pavyzdžiui, jeigu vakuumui būtų bū- 
dinga šiluminė talpa, įšilimą dėl suslėgimo būtų galima aiš- 
kinti kaip dujų susimaišymo su tuštuma rezultatą. Arba tai 
galėtų priklausyti nuo dujų specifinės šilumos pokyčio kei- 
čiantis slėgiui. Buvo ir kitokių aiškinimų. Siekiant nuodug- 
niai ištirti šiuos įvairius galimus būdus ir juos diferencijuoti, 
buvoatlikta daugybė eksperimentų; visi šie eksperimentai kilo 
iš kaloriko teorijos kaip paradigmos, ir visi rėmėsi ja ruošda- 
mi eksperimentus ir interpretuodami jų rezultatus“. Kai tik 
buvo nustatytas įšilimo dėl suslėgimo reiškinys, visi tolesni 
eksperimentai šioje srityje priklausė nuo paradigmos. Turint 
galvoje reiškinį, kaip kitaip eksperimentas galėtų paaiškinti, 
kodėl jis buvo pasirinktas? | 


" Pavyzdžių galima rasti: T. S. Kuhn, „The Function of Measure- 
ment in Modern Physical Science“, Isis, LII (1961), p. 161-193. 

Š T. S. Kuhn, „The Caloric Theory of Adiabatic Compression“, Isis, 
XLIX (1958), p. 132-140. 

Dabar apžvelkime normalaus mokslo problemas, kurios 
labai artimos eksperimentų ir stebėjimų keliamoms proble- 
moms. Dalį, nors tik nedidelę, normalios teorinės veiklos su- 
daro tiesiog egzistuojančios teorijos taikymas numatyti 
faktams, kurie yra reikšmingi patys savaime. Astronominių 
efemeridžių sudarymas, lęšių charakteristikų apskaičiavimas, 
radijo bangų sklidimo kreivių nustatymas yra tokio pobūdžio 
problemų pavyzdžiai. Tačiau mokslininkai jų sprendimą pa- 
prastai traktuoja kaip nuobodų darbą, kurį galima patikėti in- 
žinieriams ar technikams. Apie jas nedaug rašoma rimtuose 
moksliniuose žurnaluose. Užtat šiuose žurnaluose skelbiama 
labai daug teorinių diskusijų apie problemas, kurios nemoks- 
lininkui turėtų atrodyti beveik identiškos. Į tokius teorinius 
samprotavimus leidžiamasi ne dėl to, kad jų rezultatai yra 
reikšmingi patys savaime, bet dėl to, kad juos galima tiesio- 
giai sugretinti su eksperimentu. Jų tikslas yra surasti naują pa- 
radigmos pritaikymą arba patikslinti jau esamą. 

Tokį darbą būtina atlikti dėl to, kad mėginant surasti te- 
orijos ir gamtos sąlyčio taškus susiduriama su didžiuliais sun- 
kumais. Šiuos sunkumus galima glaustai pailiustruoti 
apžvelgiant dinamikos raidą po Newtono. XVIII a. pradžio- 
je tie mokslininkai, kurie rado paradigmą veikale Principia, 
jo išvadų visuotinumą priėmė be įrodymo, ir jie turėjo pa- 
grindą taip elgtis. Mokslo istorijoje nebuvo kito veikalo, ku- 
ris būtų įgalinęs taip išplėsti tyrimų sritį ir kartu taip padidinti 
jų tikslumą. Tirdamas dangų Newtonas gavo Keplerio pla- 
netų judėjimo dėsnius ir paaiškino kai kuriuos pastebėtus 
Mėnulio nukrypimus nuo jų. Tirdamas Žemę jis patvirtino 
kai kurių padrikų svyruoklės ir potvynių bei atoslūgių ste- 
bėjimų rezultatus. Padaręs keletą papildomų, bet ad hoc prie- 
laidų, jis sugebėjo išvesti Boyle'io dėsnį ir svarbią garso 
greičio ore formulę. Turint galvoje tuometinį mokslo lygį, jo 
demonstracijų sėkmė buvo nepaprastai įspūdinga. Tačiau tu- 
rint galvoje tariamą Newtono dėsnių visuotinumą, šių pri- 
taikymų buvo nedaug ir Newtonas nesurado beveik jokių 

kitų. Be to, lyginant šiuos dėsnius su tuo, ką šiandien gali 
pasiekti kiekvienas fizikos doktorantas, tie nedaugelis New- 
tono pateiktų pritaikymų netgi nebuvo tiksliai suformuluo- 
ti. Galiausiai Principia buvo skirti spręsti daugiausia dangaus 
mechanikos problemoms. Buvo visai neaišku, kaip juos tai- 
kyti tiriant Žemės reiškinius, ypač judėjimą veikiant trinčiai. 
Kita vertus, žemiškąsias problemas jau buvo mėginta spręs- 
ti, 1r sėkmingai, visiškai kitokiais metodais, sukurtais Gali- 
lei'aus ir Huyghenso, kuriuos XVIII a. Europoje plačiai taikė 
Bernoulli, d Alembert'as ir daugelis kitų. Matyt, jų taikytus 
ir Principia metodus būtų galima įrodyti esant specialius ben- 
drų formulių atvejus, tačiau kurį laiką niekas negalėjo įsi- 
vaizduoti, kaip tai padaryti?. 

Dabar sutelkime dėmesį į tikslumo problemą. Mes jau pai- 
liustravome jos empirinį aspektą. Norint gauti tikslius duo- 
menis, kurių reikalavo konkretūs Newtono paradigmos 
taikymai, reikėjo specialios įrangos - Cavendisho prietaiso, At- 
woodo mašinos ar patobulintų teleskopų. Su panašiais keblu- 
mais susidūrė ir teorija nustatant jos ir gamtos atitikimą. 
Pavyzdžiui, taikydamas savo dėsnius svyruoklėms, Newto- 
nas buvo priverstas svarelį laikyti taškine mase, kad galėtų 
tiksliai nustatyti svyruoklės ilgį. Daugelis jo teoremų, išsky- 
rus keletą hipotetinio ir preliminaraus pobūdžio išimčių, neat- 
supaprastinimai. Vis dėlto kadangi tai buvo supaprastinimai, 
jie apribojo laukiamą Newtono numatytų rezultatų ir realių 


* C. Truesdell, „A Program toward Rediscovering the Rational Me- 
chanics of the Age of Reason“, Archive for History of the Exact Sciences, I 
(1960), p. 3—36; „Reactions of Late Barogue Mechanics to Success, Con- 
jecture, Error, and Failure in Newton's Principia“, Texas Ouarterly, X 
(1967), p. 281-297. T. L. Hankins, „The Reception of Newton's Second 
Law of Motionin the Eighteenth Century“, Archives internationales d his- 
toire des sciences, XX (1967), p. 42-65. 

eksperimentų atitikimą. Dar akivaizdžiau tie patys keblumai 
iškyla taikant Newtono teoriją dangaus reiškiniams. Paprasti 
kiekybiniai stebėjimai per teleskopą rodo, kad planetos nevi- 
siškai paklūsta Keplerio dėsniams, ir Newtono teorija numa- 
to, kad taip ir turi būti. Kad išvestų šiuos dėsnius, Newtonas 
buvo priverstas nepaisyti visų gravitacijos reiškinių, išskyrus 
atskirų planetų ir Saulės tarpusavio trauką. Kadangi planetos 
taip pat traukia viena kitą, buvo galima tikėtis tik apytikrio 
taikomos teorijos ir stebėjimų per teleskopą atitikimo!“. 

Be abejo, pasiektas atitikimas visiškai patenkino tuos, 
kurie jį pasiekė. Išskyrus kai kurias Žemės judėjimo pro- 
blemas, nė viena kita teorija negalėjo pasigirti tokiu tikslu- 
mu. Nė vienas iš tų, kurie abejojo Newtono veikalo 
pagrįstumu, nesirėmė tuo, kad jis nevisiškai atitinka eks- 
perimentus ir stebėjimus. Tačiau dėl riboto atitikimo New- 
tono sekėjams liko daug įdomių problemų. Pavyzdžiui, 
reikėjo specialių teorinių metodų paaiškinti daugiau negu 
dviejų tuo pačiu metu vienas kitą traukiančių kūnų judėji- 
mui ir ištirti sutrikdytų orbitų stabilumui. XVIII a. ir XIX a. 
pradžioje daugelis geriausių Europos matematikų sprendė 
šias ir panašias problemas. Euleris, Lagrange'as, Laplace'as 
ir Gaussas savo Žymiausiuose darbuose analizavo proble- 
mas, susijusias su Newtono paradigmos ir dangaus reiški- 
nių stebėjimų atitikimo tobulinimu. Daugelis šių mokslininkų 
kartu plėtojo matematiką stengdamiesi pritaikyti ją toms sri- 
tims, apie kurias nei Newtonas, nei to meto Europos mecha- 
nikos mokykla nė negalvojo. Pavyzdžiui, jie parašė daugybę 
darbų ir sukūrė efektyvius matematinius metodus spręsti hid- 
rodinamikos ir stygų virpėjimo problemoms. Šių taikomųjų 
problemų sprendimas buvo, ko gero, reikšmingiausias ir dau- 
giausia pastangų pareikalavęs XVIII a. mokslinis darbas. Ki- 


“ Wolf, op. cit., p. 75-81, 96-101; William Whewell, History of the 
Inductive Sciences (rev. ed.; London, 1847), II, p. 213-271. 

tų pavyzdžių galima rasti analizuojant termodinamikos, švie- 
sos banginės teorijos, elektromagnetinės teorijos ir kitų moks- 
lo šakų, kurių fundamentalūs dėsniai turi išsamią kiekybinę 
išraišką, raidą poparadigminiu laikotarpiu. Bent jau labiau- 
siai matematizuotuose moksluose svarbiausias teorinis dar- 
bas buvo tokio pobūdžio. 

Bet ne vien tik tokio pobūdžio. Net matematikos moks- 
luose yra teorinių problemų, susijusių su paradigmos for- 
mulavimų; tais periodais, kai mokslo raida yra iš esmės 
kokybinio pobūdžio, šios problemos dominuoja. Kai kurios 
iš šių problemų tiek kiekybinio, tiek kokybinio pobūdžio 
moksluose susijusios su naujų formuluočių, galinčių suteikti 
didesnį aiškumą, pateikimu. Pavyzdžiui, Principia ne visuo- 
met būdavo lengva taikyti iš dalies dėl tam tikro gremėz- 
diškumo, kuris neišvengiamai visada būdingas pirmajam 
bandymui, iš dalies dėl to, kad jų teiginių taikymo atžvil- 
giu daug kas buvo tik numanoma. Šiaip ar taip, daugeliui 
žemiškųjų problemų daug efektyviau buvo galima taikyti 
kontinento mokslininkų parengtus aiškiai su jais nesusiju- 
sius metodus. Todėl pradedant Euleriu ir Lagrange'u XVIII a. 
ir baigiant Hamiltonu, Jacobi'u ir Hertzu XIX a. daugelis 
Europos žymiausių matematinės fizikos atstovų ne kartą 
mėgino pateikti naujas mechanikos teorijos formuluotes, ek- 
vivalentiškas turinio atžvilgiu, bet priimtinesnes loginiu ir 
estetiniu požiūriu. Kitaip tariant, tiek aiškiai suformuluo- 
tas, tiek numanomas Principia ir kontinentinės mechanikos 
idėjas jie norėjo pateikti logiškai nuoseklesniu pavidalu, ku- 
ris būtų labiau unifikuotas ir kartu įgalintų išvengti dvi- 
prasmybių taikant jį naujoms nagrinėjamoms mechanikos 
problemoms!!. 

Visuose moksluose paradigmos ne kartą buvo performu- 
luojamos, tačiau dauguma naujų formuluočių esmingiau pa- 


" Renė Dugas, Histoire de la mėcanigue (Neuchatel, 1950), liv. IV-V. 

keisdavo paradigmą nei minėtieji Principia performulavimai. 
Tokius pokyčius lemia empiriniai tyrimai, anksčiau aprašyti 
kaip siekiantys plėtoti paradigmą. Iš tiesų tokio pobūdžio 
darbą traktuoti kaip empirinį būtų savavališka. Labiau nei 
kokia nors kita normalaus mokslinio tyrinėjimo rūšis para- 
digmos plėtojimo problemos yra kartu ir teorinės, ir eksperi- 
mentinės; anksčiau pateikti pavyzdžiai čia puikiai tinka. Kad 
galėtų sukonstruoti savo prietaisą ir atlikti juo matavimus, 
Coulomb'as turėjo pasitelkti elektros teoriją ir išsiaiškinti, 
kaip tas prietaisas turi būti sukurtas. Jo matavimų rezultatas 
patobulino šią teoriją. O tie, kurie atliko eksperimentus, tu- 
rėjusius atskirti įvairias įšilimo dėl suslėgimo teorijas, daž- 
niausiai patys buvo pateikę įvairius lyginamus variantus. Jų 
darbo objektas buvo ir faktai, ir teorija, ir dirbdami jie patei- 
kė ne tik naują informaciją, bet ir tikslesnę paradigmą, iš ku- 
rios buvo pašalintos pirmapradeijos formai, kuria jie rėmėsi, 
būdingos dviprasmybės. Daugelyje mokslų normalus moks- 
linis darbas yra tokio pobūdžio. 

Šios trys problemų klasės - reikšmingų faktų nustatymas, 
faktų sugretinimas su teorija ir teorijos plėtojimas, - mano ma- 
nymu, ir sudaro normalaus mokslo, tiek empirinio, tiek teori- 
nio, sritį. Be abejo, mokslas neapsiriboja tik jomis. Yra ir 
ekstraordinarinių problemų, ir, ko gero, mokslinė veikla yra 
ypač vertinga kaip tik dėl to, kad jas išsprendžia. Tačiau eks- 
traordinarinės problemos neturėtų mums rūpėti. Jos atsiran- 
da tik ypatingais atvejais, kuriuos lemia normalaus mokslinio 
tyrinėjimo raida. Todėl didžioji dauguma problemų, kurias 
sprendžia net patys žymiausi mokslininkai, paprastai įeina į 
vieną iš nurodytųjų trijų kategorijų. Paradigma grindžiama 
veikla negali vykti kitaip, o paradigmos atsisakymas reikštų 
jos apibrėžiamos mokslinės veiklos nutraukimą. Netrukus pa- 
rodysime, kad tokių atsisakymų iš tiesų pasitaiko. Jie yra moks- 
lo revoliucijų atsparos taškas. Tačiau prieš pradėdami 
analizuoti tokias revoliucijas turime susidaryti platesnį joms 
kelią atveriančio normalaus mokslinio tyrinėjimo vaizdą. 

Ko gero, pats nuostabiausias normalaus mokslo problemų 
bruožas, su kuriuo ką tik susidūrėme, yra tai, kad jos menkai 
orientuotos į didelius atradimus - tiek konceptualinius, tiek 
susijusius su reiškiniais. Kartais, kaip bangų ilgio matavimo 
atveju, viskas iš anksto žinoma, išskyrus subtiliausias rezulta- 
to detales, ir lūkesčių skalė yra tik šiek tiek platesnė. Coulomb'o 
matavimai tikriausiai ir neturėjo atitikti atvirkštinių kvadratų 
dėsnio; tyrusieji įšilimą dėl suslėgimo dažnai būdavo pasiren- 
gę gauti vieną iš kelių rezultatų. Tačiau net ir tokiais atvejais 
laukiamų, taigi ir priimtinų, rezultatų skalė visuomet yra ne- 
didelė, palyginti su ta, kurią gali aprėpti vaizduotė. Ir jeigu 
mokslinio tyrimo rezultatai nepatenka į šią siauresnę skalę, 
tai paprastai laikoma tyrimo nesėkme, atskleidžiančia ne situ- 
aciją gamtoje, bet mokslininko klaidą. . 

Pavyzdžiui, XVIII a. mažai dėmesio buvo skiriama eks- 
perimentams, matavusiems elektrinę trauką tokiais prietai- 
sais kaip lėkštinės svarstyklės. Kadangi jie neduodavo nei 
pastovių, nei paprastų rezultatų, jų nebuvo galima panau- 
doti plėtoti paradigmai, iš kurios jie kilo. Todėl jie liko tiesiog 
faktai, kurie nebuvo ir negalėjo būti susieti su nepaliaujama 
elektros tyrimų pažanga. Tik retrospektyviai, turėdami to- 
bulesnę paradigmą, mes galime suprasti, kokias elektros reiš- 
kinių savybes jie atskleidžia. Žinoma, Coulomb'as ir jo 
amžininkai taip pat rėmėsi šia vėlesne paradigma arba to- 
kia, kuri, taikoma traukos problemai, skatino tikėtis to pa- 
ties. Štai kodėl Coulomb'ui pavyko sukonstruoti prietaisą, 
kuris davė rezultatą, įgalinusį plėtoti paradigmą. Bet kaip 
tik dėl to toks rezultatas nieko nenustebino ir kai kurie Cou- 

lomb'o amžininkai iš anksto jį numatė. Net tie moksliniai pro- 
jektai, kurių tikslas yra plėtoti paradigmą, nesiekia netikėtų 
naujovių. 

Tačiau jeigu normalus mokslas nesiekia didelių esminių 
naujovių, jeigu nesėkmingos pastangos priartėti prie laukia- 
mų rezultatų paprastai laikomos mokslininko nesėkme, ko- 
dėl apskritai imamasi šių problemų? Į šį klausimą iš dalies 
jau atsakėme. Normalaus mokslinio tyrimo rezultatai moks- 
lininkui svarbūs jau vien dėl to, kad jie išplečia paradigmos 
taikymo sritį ir padidina tikslumą. Tačiau toks atsakymas 
negali paaiškinti mokslininkų entuziazmo ir atsidavimo nor- 
malaus mokslo problemoms. Niekas neskiria daugelio me- 
tų, tarkim, patobulinti spektrometrui ar tiksliau išspręsti 
stygų virpėjimo problemai tik dėl to, kad taip galima įgyti 
svarbios informacijos. Duomenys, gaunami apskaičiavus efe- 
merides arba tęsiant matavimus esamais prietaisais, dažnai 
yra tokie pat svarbūs, tačiau mokslininkai paprastai su pa- 
nieka atsisako tokios veiklos, nes ji iš esmės susijusi su jau 
anksčiau atliktų procedūrų kartojimu. Šis atsisakymas atsklei- 
džia normalaus mokslo problemų patrauklumo paslaptį. 
Nors jų rezultatus galima numatyti, ir dažnai taip tiksliai, 
kad tai, kas dar lieka nežinoma, nebėra įdomu, pats šių re- 
zultatų gavimo būdas lieka labai abejotinas. Normalaus 
mokslo problemos išsprendimas - tai numatytų rezultatų ga- 
vimas nauju būdu, o tai reikalauja išspręsti įvairiausius in- 
strumentinius, konceptualinius ir matematinius galvosūkius. 
Tas, kuriam tai pasiseka, įrodo esąs galvosūkių sprendimo 
specialistas, ir būtent noras juos įveikti yra svarbus jo veik- 
los stimulas. 

Terminai „galvosūkis“ ir „galvosūkių sprendėjas“ išryš- 
kina kai kuriuos klausimus, kurie vyraus tolesniuose pusla- 
piuose. Galvosūkiai įprasta prasme, kuri čia turima galvoje, 
yra specialių problemų, kurias sprendžiant patikrinamas ty- 
rinėtojo talentas ir meistriškumas, kategorija. Šį terminą gali 
pailiustruoti tokie žodžiai, kaip „dėlionė“ ir „kryžiažodis“ — 

šie galvosūkiai turi bendrų bruožų su normalaus mokslo pro- 
blemomis, kuriuos dabar turime išskirti. Vieną iš jų ką tik 
minėjome. Tai, kad galvosūkio sprendimas pats savaime yra 
įdomus ar svarbus, nėra jo gerumo kriterijus. Priešingai, tik- 
rai aktualios problemos, pavyzdžiui, surasti vaistus nuo vė- 
žio ar sukurti tvirtą taiką, dažnai apskritai nėra galvosūkiai, 
daugiausia dėl to, kad jų neįmanoma išspręsti. Imkime dė- 
lionę, kurios dalys paimtos atsitiktinai iš dviejų skirtingų gal- 
vosūkių dėžučių. Nors ši problema gali būti (bet nebūtinai) 
neįveikiama net patiems išradingiausiems, jos negalima lai- 
kyti sugebėjimo spręsti galvosūkius kriterijumi. Tai apskri- 
tai nėra galvosūkis įprasta prasme. Skirtingai nei savaiminis 
vertingumas, garantuotas sprendimo egzistavimas yra gal- 
vosūkio kriterijus. 

Tačiau mes jau matėme, kad vienas iš tų dalykų, kuriuos 
mokslinei bendruomenei suteikia paradigma, yra problemų, 
kurios gali būti laikomos išsprendžiamomis, kol ši paradig- 
ma priimama be įrodymo, atrankos kriterijus. Iš esmės tik tas 
problemas bendruomenė pripažįsta mokslinėmis arba skati- 
na savo narius jų imtis. Kitos problemos, tarp jų ir daugelis tų, 
kurios anksčiau buvo laikomos standartinėmis, atmetamos 
kaip metafizinės, kaip kitų disciplinų objektas arba kartais kaip 
pernelyg problemiškos, kad vertėtų prie jų gaišti laiką. Šiuo 
atveju paradigma gali net izoliuoti bendruomenę nuo tų so- 
cialiniu požiūriu svarbių problemų, kurių negalima traktuoti 
kaip galvosūkių, nes jų negalima suformuluoti paradigmos 
teikiamo konceptualinio ir instrumentinio aparato terminais. 
Tokios problemos gali atitraukti dėmesį — tai puikiai iliust- 
ruoja įvairūs XVII a. bekoniškojo požiūrio aspektai ir kai ku- 
rie šiuolaikiniai socialiniai mokslai. Viena iš priežasčių, kodėl 
normalaus mokslo pažanga atrodo tokia sparti, yra tai, kad 
mokslininkai sutelkia dėmesį į problemas, kurias išspręsti jiems 
gali sukliudyti tik išradingumo stoka. 

Tačiaujeigu normalaus mokslo problemos šia prasme yra 
galvosūkiai, nebereikia toliau aiškinti, kodėl mokslininkai 

imasi jų su tokia aistra ir atsidavimu. Mokslas gali traukti 
žmogų dėl įvairių priežasčių. Tarp jų galima paminėti troš- 
kimą būti naudingam, naujos srities žvalgymo keliamą jau- 
dulį, viltį surasti dėsningumą, siekimą patikrinti įsigalėjusias 
žinias. Šie ir kiti motyvai taip pat padeda mokslininkui api- 
brėžti atskiras problemas, kurių jis imsis vėliau. Be to, nors 
rezultatas kartais nuvilia, šių motyvų pakanka, kad mokslas 
iš pradžių patrauktų žmogų, o paskui jį ir paviliotų!. Moks- 
linė veikla kaip visuma kartkartėmis iš tiesų įrodo esanti nau- 
dinga, atveria naujas sritis, atskleidžia dėsningumus ir 
patikrina įsigalėjusias pažiūras. Vis dėlto normalaus mokslo 
problemą sprendžiantis individas beveik niekada nedaro nė vie- 
no iš šių dalykų. Tada jo motyvacija yra visai kitokio pobū- 
džio. Jį skatina įsitikinimas, kad jeigu tik jis yra pakankamai 
sumanus, jam pavyks išspręsti galvosūkį, kurio iki jo niekas 
nesprendė arba neišsprendė taip sėkmingai. Daugelis di- 
džiausių mokslo protų visą profesinį dėmesį skyrė tokiems 
kebliems galvosūkiams. Daugeliu atvejų nė viena atskira spe- 
cializacijos sritis nepasiūlo nieko kito, tačiau dėl to tikriems 
entuziastams galvosūkiai nė kiek nenustoja patrauklumo. 
Dabar aptarkime kitą, sudėtingesnį ir įdomesnį galvosūkių 
ir normalaus mokslo problemų paralelizmo aspektą. Jeigu pro- 
blema klasifikuojama kaip galvosūkis, ją turi charakterizuoti 
ne tik garantuotas sprendimas. Turi būti ir taisyklės, apribojan- 
čios tiek priimtinų sprendimų prigimtį, tiek žingsnius, kuriais 
prieinami šie sprendimai. Pavyzdžiui, sprendžiant dėlionės ti- 
po galvosūkį nepakanka „sudėti paveikslėlį“. Vaikas ar šiuo- 
laikinis dailininkas galėtų padaryti tai, ant kokio nors neutralaus 
pagrindo sudėdamas išbarstytas laisvai pasirinktas dalis kaip 


! Tačiau kartais konflikto tarp asmenybės vaidmens ir visuotinio moks- 
lo raidos modelio sukeltas nusivylimas gali būti labai stiprus. Apie tai Žr.: 
Lawrence S. Kubie, „Some Unsolved Problems of the Scientific Career“, 
American Scientist, XLI (1953), p. 596-613; XLII (1954), p. 104-112. 

abstrakčias formas. Taip sukurtas paveikslėlis gali būti kur kas 
geresnis ir, žinoma, originalesnis už tą, iš kurio buvo sudarytas 
galvosūkis. Vis dėlto tokio paveikslėlio negalima laikyti galvo- 
sūkio sprendimu. Sprendimas bus rastas tada, kai bus panau- 
dotos visos dalys, sudėtos nespalvota puse į apačią, sujungtos 
pagal dalių formą ir nebus likę jokių skylių. Tokios yra dėlionės 
tipo galvosūkių sprendimo taisyklės. Nesunku atskleisti pana- 
šius apribojimus, taikomus leistiniems kryžiažodžių, mįslių, 
šachmatų uždavinių ir t. t. sprendimams. 

Jeigu gerokai išplėsime termino „taisyklė“ prasmę, - kar- 
tais jis ekvivalentiškas terminams „įsigalėjęs požiūris“ ar „prie- 
laida“, - tada problemos, susijusios su tam tikra mokslinio 
tyrinėjimo tradicija, yra labai panašios į galvosūkio ypatybes. 
Mokslininkas, kuriantis instrumentą nustatyti optinių bangų 
ilgiams, negali pasitenkinti tokiu prietaisu, kuris tik tam tik- 
roms spektro linijoms priskiria tam tikrus skaičius. Jis ne tik 
tiria ar matuoja. Priešingai, analizuodamas savo aparatą pri- 
pažintos optikos teorijos požiūriu, jis turi parodyti, kad skai- 
čiai, kuriuos pateikia jo prietaisas, įeina į šią teoriją kaip bangų 
ilgiai. Jeigu teorijoje likę neaiškumai ar koks nors neištirtas jo 
prietaiso komponentas sukliudo jam užbaigti demonstraciją, 
jo kolegos lengvai gali padaryti išvadą, kad jis apskritai nieko 
neišmatavo. Pavyzdžiui, kai pirmą kartą buvo pastebėti ir už- 
fiksuoti elektronų sklaidos maksimumai, kurie, kaip vėliau bu- 
vo pripažinta, rodo elektrono bangos ilgį, jie neturėjo aiškios 
reikšmės. Kad jie taptų ko nors matu, juos reikėjo susieti su 
teorija, numačiusia, jog medžiaga judėdama elgiasi kaip ban- 
gos. Ir net tada, kai šis ryšys buvo nustatytas, prietaisą reikėjo 
sukonstruoti iš naujo taip, kad eksperimento rezultatus ne- 
dviprasmiškai būtų galima suderinti su teorijaž. Kol nebuvo 
įvykdytos šios sąlygos, nė viena problema nebuvo išspręsta. 


Ž Trumpa šių eksperimentų apžvalga pateikiama C. J. Davissono 
paskaitoje. Žr.: Les prix Nobel en 1937 (Stockholm, 1938), p. 4. 

Panašaus pobūdžio apribojimai priimtinus sprendimus 
susiejo su teorinėmis problemomis. Visą XVIII a. mokslinin- 
kai, norėję išvesti stebimą Mėnulio judėjimą iš Newtono ju- 
dėjimo ir gravitacijos dėsnių, nuolat patirdavo nesėkmę. Galų 
gale kai kurie iš jų pasiūlė atvirkštinių kvadratų dėsnį pa- 
keisti kitu dėsniu, nukrypstančiu nuo pastarojo mažų atstu- 
mų atveju. Tačiau tam būtų reikėję pakeisti paradigmą, 
apibrėžti naują galvosūkį ir nebespręsti senojo. Šiuo atveju 
mokslininkai išsaugojo taisykles, kol 1750 metais vienas išjų 
atrado, kaip jas galima sėkmingai taikyti". Alternatyvą galė- 
jo pateikti tik žaidimo taisyklių pakeitimas. 

Analizuojant normalaus mokslo tradicijas atsiskleidžia 
daug papildomų taisyklių, o jos suteikia daug informacijos 
apie tuos reikalavimus, kuriuos mokslininkams kelia paradig- 
ma. Ką galime pasakyti apie pagrindines šių taisyklių katego- 
rijas*? Akivaizdžiausias ir, ko gero, labiausiai įpareigojančias 
taisykles iliustruoja mūsų ką tik nurodytos apibendrinimų 
rūšys. Tai eksplicitiniai teiginiai apie mokslo dėsnį ir apie 
mokslines sąvokas bei teorijas. Kol į tokius teiginius atsižvel- 
giama, jie padeda pateikti galvosūkius ir apriboti priimtinus 
sprendimus. Pavyzdžiui, Newtono dėsniai atliko šias funk- 
cijas XVIII ir XIX a. Kol taip buvo, medžiagos kiekis moksli- 
ninkams fizikams buvo fundamentali ontologinė kategorija, 
o tarp medžiagos dalelių veikiančios jėgos buvo svarbiau- 
sias tyrinėjimų objektas?. Chemijoje tokią pačią galią ilgą lai- 
ką turėjo pastovių ir apibrėžtų santykių dėsniai - jie įgalino 


3 W. Whewell, History of the Inductive Sciences (rev. ed.; London, 
1847), II, p. 101-105, 220-222. 

* Kelti šį klausimą mane paskatino W. O. Hagstromas, kurio dar- 
bas mokslo sociologijos srityje kartais turi sąsajų su manuoju. 

? Apie šiuos Newtono teorijos aspektus žr.: I. B. Cohen, Franklin 
and Newton: An Inguiry into Speculative Newtonian Experimental Science 
and Franklin's Work in Electricity as an Example Thereof (Philadelphia, 1956), 
chap. VII, p. 255-—257, 275-277. 

iškelti atominių svorių problemą, apriboti priimtinus chemi- 
nės analizės rezultatus ir padėjo chemikams išsiaiškinti, kas 
yra atomai ir molekulės, junginiai ir mišiniai?. Maxwello lyg- 
tys ir statistinės termodinamikos dėsniai šiandien turi tą pa- 
čią reikšmę ir atlieka tą pačią funkciją. 

Tačiau tokios taisyklės nėra vienintelės ar net įdomiau- 
sios iš tų, kurias atskleidžia istorijos studijos. Žemesniame 
ar konkretesniame lygmenyje nei dėsniai ir teorijos yra, pa- 
vyzdžiui, daugybė nuostatų, kokius instrumentarijaus tipus 
derėtų pasirinkti ir kokiais būdais pagrįstai gali būti naudoja- 
mi pripažinti instrumentai. Požiūrio į ugnies vaidmenį che- 
minėje analizėje pasikeitimas turėjo lemiamą reikšmę XVII a. 
chemijos raidai“. XIX a. Helmholtzas susidūrė su stipriu fi- 
ziologų pasipriešinimu idėjai, kad jų sritį gali nušviesti fizi- 
kiniai eksperimentai?. Tame pačiame amžiuje įdomi cheminės 
chromatografijos istorija dar kartą pailiustruoja, kokios pa- 
tvarios yra instrumentinės nuostatos, kurios, kaip ir dėsniai 
bei teorija, pateikia mokslininkams žaidimo taisykles?. Ana- 
lizuodami rentgeno spindulių atradimą įžvelgsime pagrin- 
dą atsirasti panašioms nuostatoms. 

Ne tokios lokalios ir laikinos, bet vis dėlto kintamos 
mokslo ypatybės yra aukštesnio lygmens, kvazimetafizi- 
nės nuostatos, kurios visuomet aptinkamos tiriant mokslo 
istoriją. Pavyzdžiui, maždaug po 1630 metų ir ypač po ne- 
paprastai didelę įtaką turėjusių Descartes'o veikalų pasi- 
rodymo dauguma mokslininkų fizikų darė prielaidą, kad 


6 Šis pavyzdys išsamiai aptariamas X skyriaus pabaigoje. 

" H. Metzger, Les doctrines chimigues en France du dėbut du XVII siė- 
cle ū la fin du XVIII siėcle (Paris, 1923), p. 359-361 ; Marie Boas, Robert 
Boyle and Seventeenth-Century Chemistry (Cambridge, 1958), p. 112-115. 

Š Leo Kėnigsberger, Hermann von Helmholtz, trans. Francis A. Wel- 
by (Oxford, 1906), p. 65-66. 

* James E. Meinhard, „Chromatography: A Perspective“, Science, 
CX (1949), p. 387-392. 

visata susideda iš mikroskopinių dalelių ir kad visus gam- 
tos reiškinius galima paaiškinti dalelių formos, dydžio, ju- 
dėjimo ir sąveikos terminais. Šis nuostatų visetas pasirodė 
esąs ir metafizinis, ir metodologinis. Kaip metafizinis, jis 
nurodė mokslininkams, kokie esiniai iš tiesų egzistuoja vi- 
satoje ir kokie — ne: egzistuoja tik formą turinti ir judanti 
materija. Kaip metodologinis, jis nurodė jiems, kokie turi 
būti galutiniai dėsniai ir fundamentalūs paaiškinimai: dės- 
niai turi apibrėžti dalelių judėjimą ir sąveiką, o paaiškini- 
mai kiekvieną gamtos reiškinį turi redukuoti į šiems 
dėsniams paklūstančius dalelių veiksmus. Dar svarbiau tai, 
kad korpuskulinė visatos samprata nurodė mokslininkams 
daugelį problemų, kurias jie turėjo ištirti. Pavyzdžiui, che- 
mikas, pripažinęs, kaip ir Boyle'is, naująją filosofiją, ypač 
daug dėmesio skyrė reakcijoms, kurias buvo galima laiky- 
ti virsmais. Jos aiškiau už kitas parodė dalelių persiskirs- 
tymo procesą, kuris turi sudaryti visų cheminių virsmų 
pagrindą!?. Panašią korpuskulinės teorijos įtaką galima pa- 
stebėti analizuojant mechaniką, optiką ir šilumą. 

Pagaliau dar aukštesniame lygmenyje yra kita nuosta- 
tų, be kurių negalima būti mokslininku, sistema. Pavyz- 
džiui, mokslininkas turi siekti suprasti pasaulį, tiksliau ir 
plačiau pažinti jo tvarką. Ši nuostata savo ruožtu turi ska- 
tinti jį tiek patį, tiek kartu su kolegomis tirti kai kuriuos 
gamtos aspektus atsižvelgiant į daugelį empirinių detalių. 
O jeigu šis tyrimas išryškina aiškius nukrypimo nuo tvar- 
kos momentus, tai jam turi būti stimulas dar tobulinti ste- 
bėjimo prietaisus ar toliau plėtoti savo teoriją. Be abejo, yra 


10 Apie korpuskulinę teoriją apskritai žr.: Marie Boas, “The Estab- 
lishment of the Mechanical Philosophy“, Osiris, X (1952), p. 412-541. 
Apie jos įtaką Boyle'io chemijai žr.: T. S. Kuhn, „Robert Boyle and 
Structural Chemistry in the Seventeenth Century“, Isis, XLIII (1952), 
p. 12-36. 


58 


IV. NORMALUS MOKSLAS KAIP GALVOSŪKIŲ SPRENDIMAS 


ir kitų panašių taisyklių, kurių visais laikais laikosi moksli- 
ninkai. 

Tokios griežtos nuostatų — konceptualinių, teorinių, in- 
strumentinių ir metodologinių - sistemos egzistavimas duo- 
da pagrindą metaforai, susiejančiai normalų mokslą su 
galvosūkių sprendimu. Kadangi ji pateikia taisykles, nuro- 
dančias tyrinėtojui, dirbančiam brandaus mokslo srityje, kas 
yra pasaulis ir mokslas, jis gali ramiai sutelkti dėmesį į ezo- 
terines problemas, kurias jam apibrėžia šios taisyklės ir eg- 
zistuojantis pažinimas. Tuomet jam asmeniškai rūpi, kaip 
išspręsti likusį galvosūkį. Šiais ir kitais atžvilgiais galvosū- 
kių ir taisyklių aptarimas nušviečia normalios mokslinės 
praktikos prigimtį. Tačiau, kita vertus, toks nušvietimas gali 
ir gerokai suklaidinti. Nors neabejotinai yra taisyklių, kurių 
tam tikru metu laikosi visi kurios nors srities mokslininkai, 
šios taisyklės pačios savaime negali aprėpti visko, kas ben- 
dra šių specialistų veiklai. Normalus mokslas yra griežtai de- 
terminuota veikla, bet ją nebūtinai turi visiškai determinuoti 
taisyklės. Štai kodėl šios apybraižos pradžioje kaip norma- 
laus mokslo tradicijų darnumo šaltinį aš pateikiau visuoti- 
nai pripažintas paradigmas, o ne visuotinai pripažintas 
taisykles, prielaidas ir požiūrius. Mano nuomone, taisyklės 
kyla iš paradigmų, bet paradigmos gali vadovauti tyrimui 
net ir tada, kai taisyklių nėra. 


V. PARADIGMŲ PRIORITETAS 


Kad atskleistume taisyklių, paradigmų ir normalaus mokslo 
tarpusavio ryšį, pirmiausia aptarkime, kaip mokslo istorikas 
išskiria tam tikrus nuostatų visetus, kuriuos ką tik apibūdino- 
me kaip pripažintas taisykles. Nuodugniai tiriant istoriniu po- 
žiūriu tam tikrą mokslo sritį tam tikru metu, išryškėja kai kurios 
pasikartojančios ir beveik tipiškos įvairių teorijų konceptuali- 
nio, tiriamojo ir instrumentinio taikymo iliustracijos. Tai yra 
mokslinės bendruomenės paradigmos, atskleistos vadovėliuo- 
se, paskaitose ir laboratoriniuose darbuose. Jas analizuodami 
ir praktiškai taikydami, šios bendruomenės nariai išmoksta sa- 
vo profesijos. Be abejo, istorikas atras ir gana neaiškių sričių, 
kurių pasiekimų statusas tebėra abejotinas, tačiau problemų 
esmė ir jų sprendimo metodai paprastai yra aiškūs. Nepaisant 
kartais pasitaikančių neaiškumų, brandžios mokslinės ben- 
druomenės paradigmos nustatomos palyginti lengvai. 

Tačiau pripažintų paradigmų nustatymas dar nėra pripa- 
žintų taisyklių nustatymas. Tam reikalingas antrasis Žingsnis, 
kuris yra kiek kitokio pobūdžio. Žengdamas jį mokslo istori- 
kas turi palyginti bendruomenės paradigmas vieną su kita ir 
su pranešimais apie jos atliekamus tyrinėjimus. Jo tikslas yra 
atskleisti, kokius akivaizdžius ar numanomus atskirus elemen- 
tus šios bendruomenės nariai gali abstrahuoti nuo savo globali- 
nių paradigmų ir panaudoti kaip taisykles tiriamajame darbe. 
Kas mėgina aprašyti ar analizuoti tam tikros mokslinės tradi- 
cijos evoliuciją, būtinai ieškos tokio pobūdžio pripažintų prin- 
cipų ir taisyklių. Kaip parodyta ankstesniame skyriuje, beveik 
neabejotina, kad jam bent iš dalies pasiseks. Tačiau jeigu jo 
patyrimas toks kaip manasis, taisyklių paieška jam atrodys sun- 

kesnė ir teikianti mažiau pasitenkinimo negu paradigmų ieš- 
kojimas. Kai kurie apibendrinimai, kuriuos jis pasitelks api- 
būdindamas bendruomenės pripažįstamas pažiūras, 
nesudarys problemų. Tačiau kiti, taip pat ir kai kurie iš tų, ku- 
rie anksčiau buvo pateikti kaip iliustracijos, atrodys šiek tiek 
per stiprūs. Ar jie būtų suformuluoti būtent taip, ar kaip nors 
kitaip, kaip tik mokslo istorikas gali įsivaizduoti, beveik ne- 
abejotina, kad kai kurie jo analizuojamos grupės nariai juos 
atmestų. Vis dėlto jeigu mokslinio tyrinėjimo tradicijos darnu- 
mas turi būti siejamas su taisyklėmis, reikia surasti bendrą jų 
pagrindą atitinkamoje srityje. Taigi taisyklių, galinčių sudary- 
ti tam tikro normalaus mokslinio tyrinėjimo tradiciją, pagrin- 
do paieškos tampa nuolatinio gilaus nepasitenkinimo šaltiniu. 

Tačiau šio nusivylimo pripažinimas suteikia galimybę nu- 
statyti jo šaltinį. Mokslininkai gali sutikti, kad Newtonas, La- 
voisier, Maxwellas ar Einsteinas pateikė daugiau ar mažiau 
galutinius tam tikrų labai svarbių problemų sprendimus, bet 
drauge nesutikti, kartais patys to nesuvokdami, su atskiromis 
abstrakčiomis charakteristikomis, dėl kurių šie sprendimai ne- 
praranda savo reikšmės. Kitaip tariant, jie gali sutikti su para- 
digmos identifikacija, nesutikdami su išsamia jos interpretacija 
ar racionalizacija arba net nemėgindami jos pateikti. Standarti- 
nės interpretacijos ar visuotinai priimto redukavimo į taisyk- 
les stoka nekliudo moksliniams tyrinėjimams vadovautis 
paradigma. Normalų mokslą iš dalies gali determinuoti tie- 
sioginė paradigmų analizė - šiame procese dažnai talkina tai- 
syklių ir prielaidų formuluotės, tačiau jis nepriklauso nuo jų. 
Iš tiesų paradigmos egzistavimas nebūtinai suponuoja pilno 
taisyklių viseto egzistavimą!. 


' Michaelas Polanyi puikiai išplėtojo labai panašią temą įrodinėda- 
mas, kad mokslininko sėkmė didele dalimi priklauso nuo „nebylaus 
žinojimo“, t. y. žinojimo, kurį suteikia praktika ir kuris negali būti aiš- 
kiai suformuluotas. Žr.: M. Polanyi, Personal Knowledge (Chicago, 1958), 
ypač sk. V ir VI. 


61 


V. PARADIGMŲ PRIORITETAS 


Pirmoji šių teiginių pasekmė neišvengiamai yra proble- 
mų kėlimas. Kas laiko mokslininką tam tikros normalaus 
mokslo tradicijos rėmuose, kai nėra tvirto taisyklių pagrin- 
do? Ką gali reikšti frazė „tiesioginė paradigmų analizė“? Į 
panašius klausimus iš dalies atsakė Ludwigas Wittgenstei- 
nas savo vėlyvuosiuose darbuose, tačiau visiškai kitame 
kontekste. Kadangi tas kontekstas paprastesnis ir geriau Ži- 
nomas, bus pravartu pirmiausia aptarti jo argumentaciją. 
Wittgensteinas klausė, ką mes turime žinoti, kad išvengtu- 
me dviprasmybių ir ginčų vartodami tokius žodžius, kaip 
„kėdė“, „lapas“ ar „žaidimas“. 

Šis klausimas labai senas, paprastai į jį atsakoma, kad są- 
moningai arba intuityviai turime žinoti, kas yra kėdė, lapas 
arba žaidimas. Tai yra turime suvokti tam tikrą visiems žai- 
dimams ir tik žaidimams bendrų požymių visetą. Tačiau 
Wittgensteinas priėjo išvadą, kad jeigu yra nustatyta kalbos 
vartosena ir pasaulio, kuriai ją taikome, sritis, toks ypatybių 
visetas nėra būtinas. Nors kai kurių požymių, būdingų dau- 
geliui žaidimų, kėdžių ar lapų, aptarimas dažnai padeda 
mums išmokti vartoti atitinkamą terminą, nėra tokio ypaty- 
bių viseto, kurį būtų galima taikyti visiems klasės elemen- 
tams ir tik jiems. Susidūrę su anksčiau nežinoma veikla, mes 
taikome jai terminą „Žaidimas“ dėl to, kad tai, ką matome, 
yra labai „giminiška“ daugeliui veiksmų, kuriuos anksčiau 
išmokome vadinti šiuo pavadinimu. Trumpai tariant, Witt- 
gensteino požiūriu, žaidimai, kėdės ir lapai yra natūralios 
šeimos, kurių kiekviena sudaroma remiantis iš dalies sutam- 
pančių ir susikryžiuojančių panašumų tinkleliu. Tokio tin- 
klelio egzistavimas įtikinamai paaiškina, kodėl mes sėkmin- 


2 Ludwig Wittgenstein, Phiosophical Investigations, trans. G. E. M. 
Anscombe (New York, 1953), p. 31-36. Tačiau Wittgensteinas beveik 
nekalba apie pasaulį, kuris turi sudaryti jo aprašomos įvardijimo pro- 
cedūros pagrindą. Todėl toliau dėstomą požiūrį jam galima priskirti tik 
iš dalies. 

gai identifikuojame atitinkamą objektą ar veiklą. Tik tuo at- 
veju, jeigu mūsų įvardytos šeimos 1š dalies sutaptų ir palaips- 
niui pereitų viena į kitą, — t. y. tik tada, jeigu nebūtų matūralių 
šeimų, —- sėkmingas identifikavimas ir įvardijimas akivaiz- 
džiai liudytų egzistuojant bendrų ypatybių, atitinkančių kiek- 
vieną iš mūsų vartojamų klasės pavadinimų, visetą. 

Kažkas panašaus galioja ir įvairioms mokslinių tyrinėjimų 
problemoms ir metodams, susijusiems su atskira mokslinio 
tyrinėjimo tradicija. Jiems bendra ne tai, kad jie atitinka tam 
tikrą eksplicitinį ar net visiškai atskleistą taisyklių ir prielaidų 
visetą, lemiantį tradicijos pobūdį ir jos įsitvirtinimą moksli- 
niame mąstyme, bet tai, kad remiantis panašumu ar mode- 
liuojant juos galima priskirti vienai ar kitai mokslinio pažinimo 
daliai, kurią tam tikra mokslinė bendruomenė pripažįsta vie- 
nu iš neginčijamų pasiekimų. Mokslininkai savo darbe remia- 
si modeliais, kuriuos perima mokydamiesi, o vėliau iš 
literatūros, dažnai nežinodami ar nejausdami poreikio žinoti, 
kokios ypatybės suteikė šiems modeliams bendruomenės pa- 
radigmų statusą. Todėl jiems nereikalingas joks pilnas taisyk- 
lių visetas. Mokslinio tyrinėjimo tradicijos, kurios jie laikosi, 
darnumas gali net nenumatyti pamatinių taisyklių ir prielai- 
dų sistemos egzistavimo; ją gali atskleisti tik papildoma isto- 
rinė ir filosofinė analizė. Tai, kad mokslininkai paprastai 
neklausia ir nesvarsto, kas tam tikrai problemai ar sprendi- 
mui suteikia pagrįstumą, perša mums mintį, kad jie bent jau 
intuityviai Žino atsakymą. Tačiau tai gali tik liudyti, kad nei 
klausimas, nei atsakymas nėra tiesiogiai susiję su jų tiriamąja 
veikla. Paradigmos gali būti pirmesnės už bet kokį tyrinėjimo 
taisyklių visetą, kurį galima vienareikšmiškai iš jų išvesti, la- 
biau saistančios ir išsamesnės. 

Iki šiol šis požiūris buvo grynai teorinis: paradigmos gali 
apibrėžti normalų mokslą nesant atskleistų taisyklių. Dabar 
pamėginsiu geriau paaiškinti šį požiūrį ir parodyti jo aktualu- 
mą nurodydamas kai kurias priežastis, leidžiančias manyti, 
kad paradigmos iš tiesų taip funkcionuoja. Pirmoji, jau gana 

išsamiai aptarta priežastis yra ta, kad labai sunku atskleisti 
taisykles, kuriomis vadovaujasi atskiros normalaus mokslo tra- 
dicijos. Šie sunkumai labai panašūs į tuos, su kuriais susidu- 
ria filosofas, stengdamasis nusakyti, kas bendra visiems 
žaidimams. Antroji priežastis (pirmoji iš tiesų yra jos pasek- 
mė) glūdi išsimokslinimo prigimtyje. Jau turi būti aišku, kad 
mokslininkas sąvokų, dėsnių ir teorijų niekada nesimoko abst- 
rakčiai, pačių savaime. Šie intelektualiniai instrumentai nuo 
pat pradžių sudaro istoriškai ir mokymo procese susiklosčiu- 
sią vienovę ir atsiskleidžia juos taikant. Nauja teorija visuo- 
met paskelbiama kartu nurodant, kaip ji gali būti taikoma 
kuriai nors konkrečiai gamtos reiškinių grupei; priešingu at- 
veju ji negalėtų net pretenduoti į pripažinimą. Pripažinus te- 
oriją, tie patys ar kiti jos taikymai patenka kartu su ja į 
vadovėlius, iš kurių būsimieji tyrinėtojai mokysis savo profe- 
sijos. Jie nėra tik teorijos pagražinimai ar net ją patvirtinantys 
dokumentai. Priešingai, teorijos mokymosi procesas priklau- 
so nuojos taikymų nagrinėjimo, apimančio problemų spren- 
dimą tiek pieštuku popieriaus lape, tiek pasitelkus prietaisus 
laboratorijoje. Pavyzdžiui, jeigu Newtono dinamiką studijuo- 
jantis studentas suvokia terminų „jėga“, „masė“, „erdvė“ ir 
„laikas“ prasmę, jam tai padaryti labiau padeda ne neišsamūs, 
nors kartais naudingi vadovėliuose pateikti apibrėžimai, bet 
stebėjimas ir šių sąvokų taikymas sprendžiant problemas. 
Šis mokymosi miklinant pirštus ar atliekant praktines už- 
duotis procesas tęsiasi visą laiką, kol vyksta profesinių paslap- 
čių pažinimas. Eidamas nuo pirmojo kurso iki daktaro 
disertacijos ir toliau, studentas turi spręsti vis sudėtingesnes 
ir ne visada turinčias precedentą problemas. Bet jos ir toliau 
modeliuojamos pagal ankstesnius pasiekimus, kaip ir tos pro- 
blemos, kurios paprastai jį domina vėliau savarankiškai dir- 
bant mokslinį darbą. Niekas nedraudžia manyti, kad šiame 
kelyje mokslininkas intuityviai susikuria žaidimo taisykles, ta- 
čiau mažai tėra pagrindo tuo tikėti. Nors daugelis mokslinin- 
kų lengvai ir gražiai kalba apie konkretaus mokslinio tyrimo 

pagrindą sudarančias savo individualias hipotezes, jie ne ką 
geriau už diletantus charakterizuoja nusistovėjusį savo tyri- 
nėjimų srities pagrindą, pagrįstai keliamas problemas ir me- 
todus. Tai, kad jie apskritai perprato šias abstrakcijas, iš esmės 
liudija jų sugebėjimas sėkmingai atlikti tyrimą. Tačiau šį su- 
gebėjimą galima suprasti ir be hipotetinių žaidimo taisyklių. 

Yra ir kitas šių mokslinio ugdymo pasekmių aspektas, iš 
kurio kyla trečioji priežastis, leidžianti manyti, kad paradig- 
mos vadovauja moksliniam tyrimui tiek tiesiogiai jį modeliuo- 
damos, tiek pateikdamos taisykles. Normalus mokslas be 
taisyklių gali vystytis tik tol, kol tam tikra mokslinė bendruo- 
menė neabejodama pripažįsta jau surastus atskirų problemų 
sprendimus. Vadinasi, kai paradigmos ar modeliai imami lai- 
kyti nepatikimais, taisyklės turi pasidaryti svarbios, o būdin- 
gas abejingumas joms — išnykti. Kaip tik taip ir atsitinka. 
Ikiparadigminiam periodui ypač būdingi dažnai kylantys rimti 
ginčai dėl metodų, problemų ir standartinių sprendimų pa- 
grįstumo, nors jie veikiau padeda apibrėžti mokyklas, o ne 
pasiekti sutarimą. Mes jau aptarėme kai kuriuos tokius gin- 
čus optikoje ir elektros teorijoje, o XVII a. chemijos ir XIX a. 
pradžios geologijos raidoje jie suvaidino dar didesnį vaidme- 
nį?. Be to, tokie ginčai nenutyla visiems laikams atsiradus pa- 
radigmai. Nors normalaus mokslo periodais jų beveik nebūna, 
prieš ir per mokslo revoliucijas, tais periodais, kai paradig- 
mos iš pradžių puolamos, o paskui keičiamos, jie reguliariai 
atgyja. Perėjimas nuo Newtono mechanikos prie kvantinės me- 
chanikos sukėlė daug ginčų dėl fizikos prigimties ir standar- 


3 Chemijos klausimu žr.: H. Metzger, Les doctrines chimigues en France 
du dėbut du XVII a la fin du XVIII siėcle (Paris, 1923), p. 24-27, 146-149; 
Marie Boas, Robert Boyle and Seventeenth-Century Chemistry (Cambrid- 
ge, 1958), chap. II. Geologijos klausimu žr.: Walter F. Cannon, „The 
Uniformitarian-Catastrophist Debate“, Isis, LI (1960), p. 38-55; C. C. Gil- 
lispie, Genesis and Geology (Cambridge, Mass., 1951), chaps. IV-V. 

tų, kai kurie išjų vis dar tęsiasi“. Šiandien dar yra gyvų Žmo- 
nių, kurie galbūt prisimena panašius ginčus, sukeltus Max- 
wello elektromagnetinės teorijos ir statistinės mechanikos?. O 
dar anksčiau Galilei'aus ir Newtono mechanikos asimiliavi- 
mas sukėlė ypač garsius ginčus su aristotelininkais, kartezi- 
ninkais ir Leibnizo sekėjais dėl mokslo standartų pagrįstumo". 
Kai mokslininkai ginčijasi dėl to, ar fundamentalios jų srities 
problemos buvo išspręstos, taisyklių paieška įgyja tokią funk- 
ciją, kokia joms paprastai nebūdinga. Tačiau kol paradigmos 
galioja, jos gali funkcionuoti be sutarimo dėl racionalizacijos 
ar netjeigu jų visai nemėginama racionalizuoti. 

Šį skyrių užbaigsime nurodydami ketvirtąją priežastį, ko- 
dėl paradigmos laikomos pirmesnėmis už visuotinai pripa- 
žintas taisykles ir prielaidas. Šios apybraižos įžangoje 
minėjome, kad gali būti ir mažų, ir didelių revoliucijų, kad kai 
kurios revoliucijos turi įtakos tik tam tikro profesinio pogru- 
pio nariams ir kad tokiems pogrupiams net naujo ir netikėto 
reiškinio atradimas gali būti revoliucinis. Kitame skyriuje ap- 
tarsime atskiras tokio pobūdžio revoliucijas, ir kol kas anaip- 


* Apie ginčus dėl kvantinės mechanikos žr.: Jean Ullmo, La crise de 
la physigue guantigue (Paris, 1950), chap. II. 

? Apie statistinę mechaniką žr.: Renė Dugas, La thčorie physigue au 
sens de Boltzmann et ses prolongements modernes (Neuchatel, 1959), p. 158- 
184, 206-219. Apie Maxwello darbų recepciją žr.: Max Planck, „Max- 
welY's Influence in Germany“, in James Clerk Maxwell: A Commemoration 
Volume, 1831-1931 (Cambridge, 1931), p. 45-65, ypač p. 58-63 ; Silva- 
nus P. Thompson, The Life of William Thomson Baron Kelvin of Largs (Lon- 
don, 1910), II, p. 1021-1027. 

* Kovos su aristotelininkais pavyzdį žr.: A. Koyrė, „A Documenta- 
ry History of the Problem of Fall from Kepler to Newton“, Transactions 
of the American Philosophical Society, XLV (1955), p. 329—395. Apie ginčus 
su kartezininkais ir Leibnizo sekėjais žr.: Pierre Brunet, L'introduction 
des thėories de Newton en France au XVIII siėcle (Paris, 1931); A. Koyrė, 
From the Closed World to the Infinite Universe (Baltimore, 1957), chap. XI. 

tol neaišku, kaip jos kyla. Jeigu normalus mokslas yra toks 
griežtas irjeigu mokslinės bendruomenės yra tokios glaudžios, 
kaip buvo nurodyta anksčiau, kaip paradigmos pasikeitimas 
gali turėti įtakos tik mažam pogrupiui? Remiantis tuo, kas bu- 
vo pasakyta iki šiol, galima manyti, kad normalus mokslas 
yra vieningas monolitas ir unifikuota veikla, kuri turi atsilai- 
kyti arba sugriūti kartu su bet kuria iš jos paradigmų arba su 
visomis drauge. Tačiau, matyt, mokslas retai būna toks arba 
nebūna niekada. Jeigu imsime visas mokslo sritis kartu, jis daž- 
nai atrodo esąs veikiau sukiužęs statinys, kurio atskiros dalys 
menkai dera tarpusavyje. Tačiau visa, kas pasakyta, neprieš- 
tarauja šiam gerai žinomam faktui. Priešingai, paradigmų pa- 
keitimas taisyklėmis turėtų padėti suprasti mokslo sričių ir 
specialybių skirtingumą. Eksplicitinės taisyklės, kai jos egzis- 
tuoja, paprastai yra bendros labai didelei mokslininkų gru- 
pei, tačiau paradigmos — nebūtinai. Labai skirtingų mokslo 
sričių, tarkim, astronomijos ir taksonominės botanikos, tyri- 
nėtojų išsimokslinimo pagrindą sudaro labai skirtingi pasie- 
kimai, išdėstyti skirtingose knygose. Ir net mokslininkai, 
dirbantys tose pačiose ar glaudžiai susijusiose srityse, studi- 
juojantys daugelį tų pačių knygų ir pasiekimų, vėliau profesi- 
nės specializacijos procese gali perimti skirtingas paradigmas. 

Kaip vieną iš pavyzdžių imkime gana didelę ir margą ben- 
druomene, kurią sudaro visi mokslininkai fizikai. Šiandien 
kiekvienas šios grupės narys mokosi, tarkim, kvantinės me- 
chanikos dėsnių ir daugelis jų remiasi šiais dėsniais dirbdami 
tiriamąjį darbą ar dėstydami. Tačiau ne visi jie išmoksta tuos 
pačius šių dėsnių taikymus, todėl kvantinės mechanikos moks- 
linių tyrimų pokyčiai ne visiems turi vienodą įtaką. Profesi- 
nės specializacijos procese kai kurie fizikai susiduria tik su 
pamatiniais kvantinės mechanikos principais. Kiti nuodugniai 
studijuoja paradigminius šių principų taikymus fizikai, dar 
kiti — kietųjų kūnų fizikai ir t. t. Kvantinės mechanikos reikš- 
mė kiekvienam iš jų priklauso nuo to, kokius kursus jis iš- 
klausė, kokius vadovėlius perskaitė ir kokius studijuoja 

žurnalus. Vadinasi, nors kvantinės mechanikos dėsnių poky- 
čiai bus revoliuciniai kiekvienai iš šių grupių, pokytis, turintis 
įtakos tik vienam ar kitam paradigminiam kvantinės mecha- 
nikos taikymui, bus revoliucinis tik atskiro profesinio pogru- 
pio nariams. Kitiems šios profesinės grupės ir kitų fizikos 
mokslų atstovams šis pokytis gali visai nebūti revoliucinis. 
Trumpai tariant, nors kvantinė mechanika (arba Newtono di- 
namika, arba elektromagnetinė teorija) daugeliui mokslinin- 
kų grupių yra paradigma, ji nėra ta pati paradigma jiems 
visiems. Todėl ji gali vienu metu determinuoti skirtingas nor- 
malaus mokslo tradicijas, kurios iš dalies sutampa, nors yra 
nevienodos trukmės. Vienoje iš šių tradicijų įvykusi revoliuci- 
ja nebūtinai apima ir kitas. 

Kad šie samprotavimai būtų labiau įtikinami, pateiksime 
trumpą pavyzdį, atskleidžiantį specializacijos įtaką. Tyrinė- 
tojas, vylęsis sužinoti, kaip mokslininkai supranta atomo te- 
oriją, žymaus fiziko ir iškilaus chemiko paklausė, ar vienas 
helio atomas yra molekulė, ar ne. Abu atsakė nedvejodami, 
bet jų atsakymai buvo skirtingi. Chemikas helio atomą laikė 
molekule, nes kinetinės dujų teorijos požiūriu jis elgiasi kaip 
molekulė. Fizikas, priešingai, helio atomo nelaikė molekule, 
nes jis neturi molekulinio spektro". Taigi jie kalbėjo apie tą 
pačią dalelę, tačiau analizavo ją remdamiesi savo tiriamojo 
darbo žiniomis ir praktika. Jų įgyta problemos sprendimo 
patirtis nurodė jiems, kokia turi būti molekulė. Be abejo, jų 
patirtis turėjo daug bendra, tačiau šiuo atveju nepateikė 
abiem specialistams vienodo atsakymo. Toliau mes parody- 
sime, kokie svarbūs kartais gali būti tokio pobūdžio para- 
digminiai skirtumai. 


' Tas tyrinėtojas buvo Jamesas K. Senioras; esu jam dėkingas, kad 
papasakojo man šią istoriją. Kai kurie panašūs klausimai analizuojami 
jo straipsnyje: James K. Senior, „The Vernacular of the Laboratory“, 
Philosophy of Science, XXV (1958), p. 163-168. 

Normalus mokslas, su galvosūkių sprendimu susijusi veik- 
la, kurią ką tik aptarėme, yra nepaprastai kumuliatyvi, itin sėk- 
mingai pasiekianti savo tikslą —- nuolat plėsti mokslinio pažinimo 
ribas ir didinti jo tikslumą. Visais šiais aspektais ji labai tiksliai 
atitinka plačiai paplitusią mokslinio darbo sampratą. Tačiau vie- 
no tipiško mokslinės veiklos produkto čia stinga. Normalus 
mokslas nesiekia surasti naujus faktus ar sukurti naujas teori- 
jas, ir jo sėkmė su tuo visai nesusijusi. Tačiau moksliniai tyrinė- 
jimai nuolat atskleidžia naujus ir netikėtus reiškinius, o 
mokslininkai nuolat išranda radikalias naujas teorijas. Istorija 
net perša mintį, kad mokslinė veikla sukūrė nepaprastai galin- 
gą techniką pateikti tokio pobūdžio siurprizams. Jeigu šį mokslo 
ypatumą reikia suderinti su tuo, kas jau buvo pasakyta, tuomet 
paradigma paremtas mokslinis tyrimas turi būti ypač efekty- 
vus būdas paskatinti keisti paradigmą. Tai ir daro nauji funda- 
mentalūs faktai ir teorijos. Jie atrandami netyčia žaidžiant pagal 
vieną taisyklių visetą, ojų įtraukimas į mokslinę vartoseną rei- 
kalauja parengti kitą jų visetą. Kai jie tampa mokslo elemen- 
tais, mokslinė veikla, bent jau tų specialistų, kurių sritims 
priklauso šios naujovės, niekada nebebūna visiškai tokia pati. 

Dabar turime išsiaiškinti, kaip įvyksta tokie pokyčiai, pir- 
miausia aptardami atradimus, arba naujų faktų atskleidimą, 
o paskui - išradimus, arba naujų teorijų sukūrimą. Tačiau 
netrukus paaiškės, kad ši perskyra tarp atradimo ir išradi- 
mo, arba tarp fakto ir teorijos, yra perdėm dirbtinė. Jos dirb- 
tinumas yra svarbus kai kurių pagrindinių šios apybraižos 
tezių raktas. Toliau šiame skyriuje analizuodami kai kuriuos 
atradimus greitai įsitikinsime, kad jie yra ne izoliuoti įvy- 

kiai, bet ilgi epizodai, turintys reguliariai pasikartojančią 
struktūrą. Atradimas prasideda nuo anomalijos suvokimo, 
t. y. nuo pripažinimo, kad gamta nukrypsta nuo to, ko skati- 
na tikėtis paradigma, kuria vadovaujasi normalus mokslas. 
Tada imamasi plačiau tirti anomalijos sritį. Atradimo proce- 
sas baigiasi tik tada, kai paradigminė teorija taip pakoreguo- 
jama, kad anomalija tampa tuo, ko tikimasi. Naujos rūšies 
faktų įtraukimas reikalauja ne tik papildyti ir pakoreguoti 
teoriją, ir kol tas koregavimas nebus visiškai užbaigtas, kol 
mokslininkas neišmoks kitaip žvelgti į gamtą, tol naujas fak- 
tas apskritai negali būti laikomas mokslo faktu. 

Kad suprastume, kaip glaudžiai moksliniame atradime su- 
sipina faktinės ir teorinės naujovės, paanalizuokime itin gerai 
žinomą pavyzdį - deguonies atradimą. Į šį atradimą teisėtai 
gali pretenduoti mažiausiai trys žmonės, o dar keletas chemi- 
kų XVIII a. aštuntojo dešimtmečio pradžioje patys to nežino- 
dami gavo prisotintą orą laboratoriniuose induose!. Normalaus 
mokslo, šiuo atveju pneumatinės chemijos, pažanga labai 
kruopščiai parengė dirvą šiam didžiam atradimui. Pirmasis 
pretendentas, gavęs palyginti gryną dujų mėginį, buvo švedų 
vaistininkas C. W. Scheele. Tačiau mes galime ignoruoti jo dar- 
bą, nes jis nebuvo paskelbtas iki to laiko, kai kitur buvo pra- 
nešta apie deguonies atradimą, ir todėl neturėjo įtakos mus 
čia labiausiai dominančiam istoriniam modeliui*. Laiko atžvil- 
giu antrasis į šį atradimą turėjo teisę pretenduoti britų moksli- 


'Iki šiol klasikiniu laikomą deguonies atradimo aptarimą žr.: A. N. 
Meldrum, The Eighteenth-Century Revolution in Science - the First Phase 
(Calcutta, 1930), chap. V. Nepakeičiama šiuolaikinė apžvalga, kurioje 
aptariami ir ginčai dėl pirmenybės, yra: Maurice Daumas, Lavoisier, 
thėoricien et expėrimentateur (Paris, 1955), chaps. II-III. Išsamesnę ana- 
lizę ir bibliografiją taip pat žr.: T. S. Kuhn, „The Historical Structure of 
Scientific Discovery“, Science, CXXXVI (June 1, 1962), p. 760-764. 

Ž Kitokį Scheele's vaidmens vertinimą žr: Uno Bocklund, „A Lost 
Letter from Scheele to Lavoisier“, Lychnos, 1957-1958, p. 39-62. 

ninkas ir teologas Josephas Priestley, kuris surinko dujas, išsi- 
skyrusias kaitinant raudonąjį gyvsidabrio oksidą, - tai buvo 
vienas iš elementų, gautų ilgą laiką trukusio daugelio kietųjų 
kūnų skleidžiamų „orų“ normalaus tyrimo procese. 1774 me- 
tais jis tokiu būdu gautas dujas identifikavo kaip azoto oksi- 
dą, 0 1775 metais po tolesnių bandymų - kaip įprastą orą, tik 
turintį mažiau nei paprastai flogistono. Trečiasis pretenden- 
tas, Lavoisier, darbą, kuris baigėsi deguonies atradimu, pra- 
dėjo po Priestley'o 1774 metais atliktų eksperimentų ir 
tikriausiai paskatintas jo užuominos. 1775 metų pradžioje La- 
voisier paskelbė, kad dujos, gautos kaitinant raudonąjį gyvsi- 
dabrio oksidą, yra „tikras oras, visiškai nepakitęs, [išskyrus 
tai, kad] ... jis yra grynesnis ir geriau tinkamas kvėpuoti“. 
1777 metais, galbūt paskatintas antrosios Priestley'o užuomi- 
nos, Lavoisier padarė išvadą, kad tai yra skirtingos rūšies du- 
jos, vienas iš dviejų pagrindinių atmosferos komponentų, — 
išvadą, su kuria Priestley niekada nesutiko. 

Šis atradimo modelis kelia klausimą, kurį galima pateikti 
apie kiekvieną mokslininkų įsisąmoninamą naują reiškinį. 
Kas pirmasis atrado deguonį - Priestley ar Lavoisier, ar kas 
nors kitas? Be to, kada deguonis buvo atrastas? Tokį klausi- 
mą būtų galima kelti net ir tuo atveju, jeigu būtų tik vienas 
pretendentas. Mūsų visai nedomina atsakymas, nurodantis 
pirmenybę ir datą. Vis dėlto pastangos rasti jį nušviečia moks- 
linio atradimo prigimtį, kadangi tokio atsakymo, kokio ieš- 
koma, nėra. Atradimas nėra toks procesas, kuriam tiktų šis 
klausimas. Pats jo kėlimas - XVIII a. devintajame dešimtme- 
tyje ne kartą buvo ginčijamasi dėl to, kas pirmasis atrado de- 
guonį, - yra iškreipto mokslo vaizdo simptomas, nes kitaip 


3 J. B. Conant, The Overthrow of the Phlogiston Theory: The Chemical 
Revolution of 1775-1789 („Harvard Case Histories in Experimental Scien- 
ce“, Case 2; Cambridge, Mass., 1950), p. 23. Šioje labai naudingoje bro- 
šiūroje perspausdinama daug svarbių dokumentų. 

mokslo atradimui nebūtų priskiriamas toks fundamentalus 
vaidmuo. Dar kartą grįžkime prie mūsų pavyzdžio. Prie- 
stley'o pretenzijos į deguonies atradimą grindžiamos tuo, kad 
jis pirmasis išskyrė dujas, kurios vėliau buvo pripažintos 
esančios skirtingos rūšies. Tačiau Priestley'o mėginys nebu- 
vo grynas, ir jeigu negryno deguonies turėjimas rankose yra 
jo atradimas, tai tą padarė kiekvienas, kada nors uždaręs į 
indą atmosferos orą. Be to, jeigu Priestley buvo atradėjas, ka- 
da atradimas buvo padarytas? 1774 metais jis manė, kad ga- 
vo azoto oksidą - jau žinomą dujų rūšį; 1775 metais gautas 
dujas jis laikė mažiau flogistono turinčiu oru, kuris dar nėra 
deguonis ar net, flogistono teoriją pripažįstančių chemikų po- 
žiūriu, visiškai netikėta dujų rūšis. Lavoisier pretenzijos la- 
biau pagrįstos, bet ir jos kelia tas pačias problemas. Jeigu 
neduosime palmės šakelės Prietley'ui, negalėsime ja apdo- 
vanoti ir Lavoisier už 1775 metų darbą, įgalinusį jį identifi- 
kuoti dujas kaip „tikrą ora“. Matyt, palūkėsime 1776 ir 1777 
metais Lavoisier atliktų darbų, kai jis ne tik gavo dujas, bet ir 
išsiaiškino, kokios yra tos dujos. Tačiau ir šį sprendimą gali- 
ma ginčyti, nes ir 1777 metais, ir iki pat gyvenimo pabaigos 
Lavoisier laikėsi nuomonės, kad deguonis yra atominis „rūgš- 
tingumo elementas“ ir kad deguonies dujos susidaro tik ta- 
da, kai šis „elementas“ susijungia su kaloriku, šilumos 
medžiaga“. Taigi ar galime sakyti, kad 1777 metais deguonis 
dar nebuvo atrastas? Kai kam gali kilti tokia pagunda. Ta- 
čiau rūgštingumo elementas buvo išmestas iš chemijos tik 
po 1810 metų, o kalorikas užsibuvo iki XIX a. septintojo de- 
šimtmečio. Deguonis imtas laikyti įprasta chemine medžia- 
ga dar iki šių datų. 

Akivaizdu, kad analizuoti tokiems įvykiams kaip deguo- 
nies atradimas mums reikalingas naujas žodynas ir naujos 


* H. Metzger, La philosophie de la matiėre chez Lavoisier (Paris, 1935); 
Daumas, op. cit., chap. VII. 

sąvokos. Nors teiginys „Deguonis buvo atrastas“ neabejoti- 
nai yra teisingas, jis klaidina piršdamas mintį, kad ko nors 
atradimas yra paprastas pavienis aktas, kurį galima prily- 
ginti mūsų įprastai (ir taip pat ginčytinai) matymo sąvokai. 
Štai kodėl mes taip lengvai sutinkame, kad atradimas, kaip 
ir matymas ar lytėjimas, gali būti vienareikšmiškai priskir- 
tas atskiram individui ir tam tikram laiko momentui. Tačiau 
atradimo niekada neįmanoma susieti su konkrečiu laiko mo- 
mentu, o dažnai - ir su atskiru asmeniu. Ignoruodami Scheele, 
galime tvirtai sakyti, kad iki 1774 metų deguonis nebuvo at- 
rastas, ir tikriausiai galėtume sakyti, kad jis buvo atrastas 
apie 1777 metus ar kiek vėliau. Tačiau šiose ar kitose pana- 
šiose ribose mėginimas datuoti atradimą neišvengiamai bus 
savavališkas, nes naujos reiškinių rūšies atradimas būtinai 
yra sudėtingas įvykis, apimantis suvokimą, kad kas nors yra 
ir kas tai yra. Pavyzdžiui, atkreipkime dėmesį į tai, kad jeigu 
deguonį laikytume oru, kuriame yra mažiau flogistono, ne- 
abejodami turėtume teigti, jog jį atrado Priestley, nors tikrai 
nežinome kada. Tačiau jeigu atradimą sudaro neatskiriamai 
susiję stebėjimas ir konceptualizacija, faktas ir jo įtraukimas 
į teoriją, tada atradimas yra procesas ir turi trukti tam tikrą 
laiką. Tik tokiu atveju, jei visos atitinkamos konceptualinės 
kategorijos yra parengtos iš anksto, be didelių pastangų, kartu 
ir momentaliai gali būti atrasta kas nors ir nustatyta, kas tai 
yra, tačiau tada tai nebus naujos rūšies reiškinys. 

Dabar tarkime, kad atradimas apima ilgalaikį, nors ne- 
būtinai labai ilgą, konceptualinio įprasminimo procesą. Ar 
galime sakyti, kad jis apima ir paradigmos pakeitimą? Kol 
kas negalima pateikti bendro atsakymo į šį klausimą, tačiau 
bent jau šiuo atveju atsakymas turi būti teigiamas. Tai, ką 
Lavoisier skelbė savo straipsniuose nuo 1777 metų, buvo ne 
tiek deguonies atradimas, bet veikiau degimo kaip jungimo- 
si su deguonimi teorija. Ši teorija tapo chemijos pertvarky- 
mo pagrindu - tas pertvarkymas buvo toks visa apimantis, 
kad paprastai vadinamas chemijos revoliucija. Iš tiesų jeigu 

deguonies atradimas nebūtų glaudžiai susijęs su naujos che- 
mijos paradigmos atsiradimu, prioriteto klausimas, nuo ku- 
rio mes pradėjome, niekada nebūtų atrodęs toks svarbus. Šiuo 
atveju, kaip ir kitais, naujam reiškiniui, o kartu ir jo atradėjui 
priskiriama reikšmė priklauso nuo to, kokiu mastu, mūsų 
požiūriu, reiškinys nukrypsta nuo paradigma pagrįsto nu- 
matymo. Tačiau pažymėsime (vėliau tai bus svarbu), kad de- 
guonies atradimas pats savaime nebuvo chemijos teorijos 
pasikeitimo priežastis. Dar gerokai prieš tai, kai suvaidino 
tam tikrą vaidmenį atrandant naujas dujas, Lavoisier buvo 
įsitikinęs, kad flogistono teorija nėra visiškai teisinga ir kad 
degantys kūnai absorbuoja tam tikrą atmosferos dalį. Sam- 
protavimus šiais klausimais jis išdėstė užantspauduotose pa- 
stabose, kurias 1772 m. per sekretorių atidavė saugoti 
Prancūzijos akademijai?. Su deguonimi susiję moksliniai ty- 
rimai dar labiau sustiprino ankstesnę Lavoisier nuomonę, kad 
kažkas yra ne taip. Jie nurodė jam tai, ką jis jau buvo pasiren- 
gęs atrasti, - medžiagos, kurią degimas pašalina iš atmosfe- 
ros, prigimtį. Tai, kad Lavoisier iš anksto suvokė sunkumus, 
ko gero, buvo svarbiausias dalykas, leidęs jam eksperimen- 
tais, panašiais į tuos, kuriuos atliko Priestley, aptikti dujas, 
kurių pats Priestley nesugebėjo įžvelgti. Atvirkščiai, kad bū- 
tų galima įžvelgti tai, ką pamatė Lavoisier, reikėjo iš esmės 
pakeisti paradigmą, ir tai buvo pagrindinė priežastis, kodėl 
Priestley iki savo ilgo gyvenimo pabaigos nesugebėjo pama- 
tyti deguonies. 

Du kiti gerokai trumpesni pavyzdžiai patvirtins daugelį 
ką tik pasakytų minčių ir kartu leis nuo atradimų prigimties 
nušvietimo pereiti prie aplinkybių, kuriomis padaromi moks- 
lo atradimai, aiškinimosi. Stengdamiesi parodyti pagrindi- 


> Autoritetingiausiai Lavoisier nepasitenkinimo priežastys išdėsty- 
tos kn.: Henry Guerlac, Lavoisier - the Crucial Year: The Background and 
Origin of His First Experiments on Combustion in 1772 (Ithaca, N. Y.,1961). 

nius būdus, kuriais gali rastis atradimai, pasirinkome tokius 
pavyzdžius, kurie skirtųsi tiek vienas nuo kito, tiek nuo de- 
guonies atradimo. Pirmasis, rentgeno spindulių atradimas, 
yra klasikinis atsitiktinio atradimo pavyzdys, - šio tipo atra- 
dimai yra kur kas dažnesni, negu galima manyti remiantis 
sausais standartiniais pranešimais. Jo istorija prasidėjo tą die- 
ną, kai fizikas Roentgenas nutraukė normalų katodo spin- 
dulių tyrimą pastebėjęs, kad ekranas, padengtas bario 
platinos cianidu, tam tikru atstumu nuo ekranuojančio įren- 
ginio išlydžio metu švytėjo. Tolesni tyrimai, - jie truko sep- 
tynias karštligiško darbo savaites, per kurias Roentgenas 
beveik neišeidavo iš laboratorijos, - parodė, kad švytėjimo 
priežastis yra iš elektroninio vamzdelio sklindantys tiesūs 
spinduliai, kad spinduliavimas meta šešėlį, kad magnetas ne- 
gali pakeisti spindulių krypties ir daug ką kita. Prieš paskelb- 
damas savo atradimą Roentgenas įsitikino, kad šį efektą 
sukelia ne katodiniai spinduliai, bet šiek tiek panašus į švie- 
są spinduliavimas“. 

Net tokia glausta santrauka atskleidžia stulbinamą pana- 
šumą į deguonies atradimą: prieš eksperimentus su raudo- 
nuoju gyvsidabrio oksidu Lavoisier atliko eksperimentus, 
kurių rezultatai neatitiko numatytųjų remiantis flogistono pa- 
radigma; Roentgeno atradimas prasidėjo pastebėjus, kad ek- 
ranas švyti tada, kai jis neturėtų švytėti. Abiem atvejais 
anomalijos — tai yra reiškinio, kuriam paradigma tyrinėtojo 
neparuošė - suvokimas suvaidino esminį vaidmenį pareng- 
damas dirvą naujovės suvokimui. Bet, kita vertus, abiem at- 
vejais suvokimas, kad kažkas vyksta ne taip, buvo tik 
atradimo preliudija. Ir deguonies, ir rentgeno spindulių at- 
radimas apėmė ir tolesnio eksperimentavimo bei asimiliavi- 
mo procesą. Pavyzdžiui, kuriuo Roentgeno tyrimo momentu 


ėL. W. Taylor, Physics, the Pioneer Science (Boston, 1941), p. 790-794; 
T. W. Chalmers, Historic Researches (London, 1949), p. 218-219. 

buvo galima sakyti, kad rentgeno spinduliai iš tiesų jau at- 
rasti? Šiaip ar taip, ne iš pat pradžių, kai buvo pastebėtas tik 
ekrano švytėjimas. Šį švytėjimą matė dar mažiausiai vienas 
tyrinėtojas ir, savo nusivylimui, visiškai nieko neatrado". Taip 
pat aišku, kad atradimo momento negalima nustumti į pas- 
kutinę tyrimo savaitę, kai Roentgenas tyrė jau atrasto naujo 
spinduliavimo savybes. Mes tik galime pasakyti, kad rent- 
geno spinduliai buvo atrasti Viurcburge 1895 metais tarp lap- 
kričio 8-osios ir gruodžio 25-osio0s. 

Tačiau trečiojoje srityje svarbių paralelių tarp deguonies 
ir rentgeno spindulių atradimų egzistavimas ne toks akivaiz- 
dus. Skirtingai nei deguonies atradimas, rentgeno spindulių 
atradimas bent jau dešimtmetį nesukėlė jokių akivaizdžių 
mokslinės teorijos poslinkių. Tada kokia prasme galima sa- 
kyti, kad šio atradimo asimiliavimas reikalavo pakeisti pa- 
radigmą? Yra labai svarus motyvas neigti tokį pokytį. 
Žinoma, remiantis paradigmomis, kurioms pritarė Roentge- 
nas ir jo amžininkai, nebuvo galima numatyti rentgeno spin- 
dulių. (Maxwello elektromagnetinė teorija dar nebuvo 
visuotinai pripažinta, o partikulinė katodinių spindulių te- 
orija buvo tik viena iš paplitusių hipotezių.) Tačiau šios pa- 
radigmos neužkirto kelio rentgeno spindulių egzistavimui, 
bent jau akivaizdžiai, kaip flogistono teorija neleido Lavoi- 
sier savaip interpretuoti Priestley'o atrastų dujų. Priešingai, 
1895 metais vyravusi mokslinė teorija ir praktika pripažino 
keletą spinduliavimo formų —- matomą, infraraudonąjį ir ul- 
travioletinį. Kodėl rentgeno spinduliai negalėtų būti laikomi 
dar viena gerai žinomos gamtos reiškinių klasės forma? Ko- 


"E. T. Whittaker, A History of the Theories of Aether and Electricity, I 
(2d ed.; London, 1951), p. 358, n. 1. Ponas George'as Thomsonas papa- 
sakojo man apie kitą nesėkmę. Ponas Williamas Crookesas, atkreipęs 
dėmesį į nepaaiškinamą fotografijos plokštelių šydą, taip pat buvo pa- 
keliui į atradimą. 

dėl, pavyzdžiui, jų atradimas nebuvo suvokiamas taip pat, 
kaip naujų cheminių elementų atradimas? Ir Roentgeno lai- 
kais buvo ieškoma ir randama naujų elementų užpildyti tuš- 
čioms periodinės lentelės vietoms. Jų paieška buvo tipiškas 
normalaus mokslo uždavinys, o sėkmė buvo proga sulaukti 
sveikinimų, bet ne nuostabos. 

Tačiau rentgeno spindulių atradimas sukėlė ne tik nuo- 
stabą, bet ir šoką. Lordas Kelvinas iš pradžių paskelbė juos 
gerai parengta mistifikacija?. Kiti, nors ir neabejojo įrody- 
mais, aiškiai buvo apstulbinti. Nors rentgeno spinduliai ne- 
prieštaravo vyraujančiai teorijai, jie prasilenkė su tvirtai 
įsigalėjusiais lūkesčiais. Mano nuomone, tie lūkesčiai ne- 
tiesiogiai lėmė nusistovėjusių laboratorinių procedūrų mo- 
delius ir interpretacijas. Iki XIX a. paskutinio dešimtmečio 
daugelyje Europos laboratorijų buvo prietaisai gauti kato- 
diniams spinduliams. Jeigu Roentgeno prietaisas skleidė 
rentgeno spindulius, vadinasi, daugelis kitų eksperimenta- 
torių kurį laiką taip pat gaudavo šiuos spindulius patys to 
nežinodami. Galimas daiktas, buvo ir kitų nežinomų šių 
spindulių šaltinių, taigi jie turėjo įtakos kitiems reiškiniams, 
kurie anksčiau buvo aiškinami neatsižvelgiant į juos. Bent 
jau kai kuriuos seniai žinomus prietaisus nuo šiol reikėjo 
padengti švininiais ekranais. Anksčiau pagal normalaus 
mokslo projektus atliktą darbą dabar reikėjo padaryti iš nau- 
jo, nes pirma mokslininkams nepavyko atpažinti ir kontro- 
liuoti atitinkamų kintamų dydžių. Be abejo, rentgeno 
spinduliai atvėrė naują sritį ir išplėtė potencialią normalaus 
mokslo sferą. Tačiau dabar svarbiausia buvo tai, kad jie su- 
kėlė pokyčius jau egzistavusiose srityse. Todėl iš ankstes- 
niųjų paradigminių instrumentarijaus tipų jie atėmė teisę į 
šį titulą. 


Š Silvanus P. Thompson, The Life of Sir William Thomson Baron Kel- 
vin of Laręs (London, 1910), II, p. 1125. 

Trumpai tariant, sprendimas naudoti tam tikrą prietaisą tam 
tikru būdu sąmoningai ar nesąmoningai susijęs su prielaida, 
kad atsiras tik tam tikros aplinkybių rūšys. Lūkesčiai būna tiek 
instrumentiniai, tiek teoriniai, ir jie dažnai vaidindavo lemia- 
mą vaidmenį mokslo raidoje. Pavyzdžiui, vienas iš tokių lū- 
kesčių yra pavėluoto deguonies atradimo istorijos dalis. 
Naudodami standartinį būdą patikrinti „oro gerumui“ ,ir Priest- 
ley, ir Lavoisier sumaišydavo dvi dalis gautų dujų su viena 
azoto oksido dalimi, sukratydavo mišinį virš vandens ir ma- 
tuodavo likusių dujų tūrį. Ankstesnis patyrimas, kuriuo rėmė- 
si ši standartinė procedūra, įtikino juos, kad atmosferos oro 
turi likti viena dalis, o bet kurių kitų dujų (arba negryno oro) 
liks daugiau. Atlikdami eksperimentus su deguonimi abu ra- 
do vienai daliai artimą likutį ir atitinkamai identifikavo dujas. 
Tik daug vėliau ir iš dalies atsitiktinai Priestley atsisakė stan- 
dartinės procedūros ir pamėgino sumaišyti azoto oksidą ir gau- 
tas dujas kitomis proporcijomis. Tada jis įsitikino, kad keturis 
kartus padidinus azoto oksido kiekį iš viso beveik nieko nelie- 
ka. Jo nuostata laikytis pradinės tyrimo procedūros - procedū- 
ros, kurią sankcionavo didelis ankstesnis patyrimas, - kartu 
buvo ir nuostata laikytis nuomonės, kad dujos, kurios gali elg- 
tis taip, kaip elgiasi deguonis, neegzistuoja“. 

Tokios rūšies iliustracijų būtų galima pateikti ir daugiau — 
pavyzdžiui, kodėl taip vėlai buvo nustatytas urano dalijima- 


* Conant, op. cit., p. 18-20. 

10 K. K. Darrow, „Nuclear Fission“, Bell System Technical Journal, 
XIX (1940), p. 267-289. Kriptono, vieno iš pagrindinių dalijimosi pro- 
duktų, nebuvo galima aptikti cheminiais būdais, kol nebuvo gerai 
suprasta reakcija. Baris, kitas produktas, buvo beveik aptiktas che- 
miniu būdu vėlyvojoje tyrimo stadijoje, nes paaiškėjo, kad šis ele- 
mentas, sujungtas su radioaktyviu tirpalu, nusodina sunkųjį elemen- 
tą, kurio branduolio chemikai ieškojo. Nesėkmingi bandymai atskirti 
šį sujungtąjį barį nuo radioaktyvaus produkto galiausiai (po beveik 
penkerius metus trukusių pakartotinių reakcijos tyrimų) paskatino 

sis. Viena iš priežasčių, kodėl buvo taip sunku atpažinti šią 
branduolinę reakciją, buvo ta, kad mokslininkai, žinoję, ko ga- 
lima tikėtis apšaudant uraną, pasirinko cheminius bandymus, 
skirtus daugiausia periodinės lentelės viršutinei eilei!?. Ar dėl 
to, kad tokios instrumentinės nuostatos dažnai suklaidina, tu- 
rėtume padaryti išvadą, jog mokslas turėtų atsisakyti standar- 
tinių bandymų ir standartinių instrumentų? Tai neįsivaizduo- 
jamai supainiotų tyrimo metodą. Paradigma pagrįstos 
procedūros ir jos taikymai mokslui tokie pat būtini, kaip ir pa- 
radigminiai dėsniai ir teorijos, ir turi tokią pačią reikšmę. Jie 
neišvengiamai apriboja reiškinių sritį, kurią tam tikru metu gali 
aprėpti mokslinis tyrimas. Suvokdami tai mes kartu galime 
įžvelgti, kokia prasme tokie atradimai kaip rentgeno spindu- 
lių atradimas iš esmės lemia paradigmos, kuria vadovaujasi 
tam tikra mokslinės bendruomenės grupė, pasikeitimą, taigi ir 
procedūrų bei lūkesčių pokyčius. Pagaliau mes taip pat gali- 
me suprasti, kodėl rentgeno spindulių atradimas daugeliui 
mokslininkų galėjo atrodyti atveriąs naują keistą pasaulį ir tuo 
veiksmingai prisidėti prie krizės, iš kurios radosi XX a. fizika. 

Mūsų paskutinis mokslinio atradimo pavyzdys - Leide- 
no stiklinės sukūrimas - priklauso klasei, kurią galima api- 
būdinti kaip teorijos paskatintus atradimus. Iš pirmo 
žvilgsnio šis terminas gali atrodyti paradoksalus. Daug kas 
iš to, kas iki šiol buvo pasakyta, perša mintį, kad teorijos iš 


padaryti tokią išvadą: „Kaip chemikai, dėl šio tyrimo mes turėtume 
... pakeisti ankstesnėje [reakcijos] schemoje visus pavadinimus ir vie- 
toj Ra, Ac, Th rašyti Ba, La, Ce. Tačiau kaip „branduolio chemikai“, 
glaudžiai susiję su fizika, mes negalime daryti tokio šuolio, kuris 
prieštarautų visam ankstesniam branduolio fizikos patyrimui. Gali 
būti, kad dėl keistų atsitiktinumų serijos mūsų rezultatai yra apgau- 
lingi.“ (Otto Hahn and Fritz Strassman, „Uber den Nachweis und 
das Verhalten der bei der Bestrahlung des Urans mittels Neutronen 
entstehenden Erdalkalimetalle“, Die Naturwissenschaften, XXVII 
(1939), S. 15.) 

anksto numatyti atradimai yra normalaus mokslo elementai 
ir nepateikia jokių naujų faktų rūšių. Pavyzdžiui, anksčiau 
kaip apie tokio pobūdžio normalaus mokslo veiklą aš kalbė- 
jau apie naujų cheminių elementų atradimą XIX a. antrojoje 
pusėje. Tačiau ne visos teorijos yra paradigminės. Ikipara- 
digminiais periodais ir krizių, sukeliančių didelius paradig- 
mos pokyčius, metu mokslininkai paprastai sukuria daug 
spekuliatyvių ir neaiškių teorijų, kurios pačios gali nurodyti 
kelią į atradimą. Tačiau dažnai tas atradimas nebūna visiš- 
kai toks, kokį numatė spekuliatyvi ir preliminari hipotezė. 
Tik tada, kai eksperimentas ir preliminari teorija atitinka vie- 
nas kitą, randasi atradimas ir teorija tampa paradigma. 
Leideno stiklinės atradimas turi visus šiuos bruožus, taip 
pat kitus, mūsų aptartus anksčiau. Kai jis prasidėjo, nebuvo 
vieningos elektros tyrinėjimų paradigmos. Buvo daug tarpu- 
savyje konkuruojančių teorijų, sukurtų remiantis palyginti pri- 
einamų reiškinių tyrimais. Nė vienai išjų nepasisekė tinkamai 
sutvarkyti visos elektros reiškinių įvairovės. Ši nesėkmė bu- 
vo kai kurių anomalijų, parengusių dirvą Leideno stiklinės 
atradimui, šaltinis. Viena iš konkuruojančių elektros tyrinė- 
tojų mokyklų laikė elektrą fluidu, ir ši koncepcija paskatino 
kai kuriuos mokslininkus pamėginti surinkti fluidą laikant 
rankoje vandens pripiltą stiklinę, kurioje esantis vanduo lie- 
tėsi su laidininku, prijungtu prie veikiančio elektrostatinio ge- 
neratoriaus. Atitraukdamas stiklinę nuo mašinos ir laisva 
ranka liesdamas vandenį (arba su juo sujungtą laidininką) 
kiekvienas iš šių tyrinėtojų patyrė stiprų smūgį. Tačiau po 
šių pirmųjų eksperimentų elektros tyrinėtojai dar nesukūrė 
Leideno stiklinės. Šis prietaisas radosi lėtai, ir vėl neįmano- 
ma pasakyti, kada jis jau buvo atrastas. Pradiniai bandymai 
surinkti elektringąjį fluidą tapo įmanomi tik todėl, kad tyri- 
nėtojai laikė stiklinę rankose, o patys stovėjo ant žemės. Elek- 
tros tyrinėtojai dar turėjo sužinoti, kad stiklinė iš vidaus ir iš 
išorės turi būti padengta laidžia medžiaga ir kad fluidas iš 
tiesų visai nesikaupia stiklinėje. Jiems tai parodė atliekami 

tyrimai, kurie atskleidė ir kitas anomalijas, ir šiame procese 
buvo sukurtas prietaisas, kurį vadiname Leideno stikline. Be 
to, padėję ją sukurti eksperimentai, kurių daugelį atliko Fran- 
klinas, reikalavo iš esmės pakoreguoti fluido teoriją ir įgalino 
pateikti pirmąją išsamią elektros tyrinėjimų paradigmą!!. 

Trijų aptartų pavyzdžių bendri bruožai daugiau ar ma- 
žiau (priklausomai nuo to, ar rezultatas yra šokiruojantis, 
ar toks, koks buvo numatytas) būdingi visiems atradimams, 
atskleidžiantiems naujas reiškinių rūšis. Šie bruožai yra to- 
kie: pirmiausia anomalijos suvokimas, laipsniškas jos pri- 
pažinimas - kartu ir paremtas stebėjimu, ir konceptualinis, 
o vėliau paradigminių kategorijų ir procedūrų pakeitimas, 
kuriam dažnai priešinamasi. Net esama įrodymų, kad tie 
patys bruožai būdingi pačiai suvokimo proceso prigimčiai. 
Atlikdami psichologinį eksperimentą, kuris vertas dides- 
nio nespecialistų dėmesio, Bruneris ir Postmanas prašė ti- 
riamųjų per trumpą ir fiksuotą laiką atpažinti kortų serijas. 
Dauguma kortų buvo normalios, bet kai kurios buvo netai- 
syklingos, pavyzdžiui, raudonas pikų šešetukas ir juodas 
širdžių ketvertukas. Kiekvienas eksperimentinis ciklas su- 
sidėjo iš to, kad vienam tiriamajam buvo rodomos po vieną 
kortų serijos laipsniškai ilginant rodymo laiką. Po kiekvie- 
no parodymo tiriamasis turėdavo pasakyti, ką matė, ir cik- 
las baigdavosi tada, kai tiriamasis du kartus iš eilės teisingai 
atpažindavo kortas!?. 

Net ir trumpiausiai rodant daugelis tiriamųjų atpažino 
didžiąją dalį kortų, o šiek tiek pailginus rodymo laiką visi 


!! Apie įvairias Leideno stiklinės evoliucijos stadijas žr.: I. B. Co- 
hen, Franklin and Newton: An Inguiry into Speculative Newtonian Experi- 
mental Science and Franklin's Work in Electricity as an Example Thereof (Phi- 
ladelphia, 1956), p. 385—386, 400—406, 452—-467,506-507. Paskutinę stadiją 
aprašė Whittakeris (Whittaker, op. cit., p. 50-52). 

12 f. S. Bruner and Leo Postman, „On the Perception of Incongruity: 
A Paradigm“, Journal of Personality, XVIII (1949), p. 206-223. 

tiriamieji atpažino visas. Normalios kortos paprastai buvo 
identifikuojamos teisingai, bet netaisyklingos kortos beveik 
visada nedvejojant ir nesutrikus buvo atpažįstamos kaip nor- 
malios. Pavyzdžiui, juodas širdžių ketvertukas buvo identi- 
fikuojamas arba kaip pikų, arba kaip širdžių ketvertukas. 
Neįtariant jokio keblumo, jis buvo nedelsiant priskiriamas 
vienai iš ankstesnio patyrimo parengtų konceptualinių kate- 
gorijų. Net negalima tvirtai pasakyti, ar tiriamieji matė ką 
nors skirtinga nuo to, ką jie atpažino. Vėliau ilginant netai- 
syklingų kortų rodymo laiką tiriamieji pradėdavo abejoti ir 
suvokti anomaliją. Pavyzdžiui, matydami raudoną pikų še- 
šetuką, kai kurie sakė: „Tai pikų šešetukas, bet kažkas čia ne 
taip — juoda spalva apvesta raudonai“. Dar pailginus rody- 
mo laiką kildavo dar daugiau abejonių ir sumišimo, kol ga- 
liausiai, kartais net staiga, daugelis tiriamųjų pradėdavo 
nedvejodami teisingai atpažinti kortas. Be to, teisingai atpa- 
žinę dvi ar tris netaisyklingas kortas, jie vėliau nesunkiai at- 
pažindavo kitas. Tačiau kai kurie tiriamieji taip ir nesugebėjo 
tinkamai pakoreguoti savo kategorijų. Net keturiasdešimt 
kartų pailginus vidutinį rodymo laiką, reikalingą atpažinti 
normalioms kortoms, daugiau kaip 10 procentų netaisyklin- 
gų kortų nebuvo teisingai atpažintos. Nesėkmę patyrę tiria- 
mieji smarkiai susikrimsdavo. Vienas iš jų sušuko: „Aš 
negaliu nustatyti, kokios rūšies ta korta. Ji net nepanaši į kortą. 
Nežinau, kokios ji dabar rūšies — ar pikų, ar širdžių. Net ne- 
besu tikras, kaip atrodo pikai. O Dieve!“!3 Kitame skyriuje 
pamatysime, kad mokslininkai irgi kartais elgiasi panašiai. 
Šis psichologinis eksperimentas ir kaip metafora, ir kaip 
atspindintis proto prigimtį - pateikia nuostabiai paprastą ir 
įtikinamą mokslinio atradimo proceso schemą. Moksle, kaip 


3 Ibid., p. 218. Mano kolega Postmanas pasakojo, kad iš anksto ži- 
nodamas, kaip sumanytas ir atliekamas eksperimentas, jis vis tiek žvelg- 
damas į netikusias kortas jautėsi labia nejaukiai. 

ir eksperimente su kortomis, naujovės visada randasi sun- 
kiai, susiduria su pasipriešinimu, turi įveikti aplinką, kurioje 
tikimasi tam tikrų dalykų. Iš pradžių patiriama tik tai, ko ti- 
kimasi ir kas yra įprasta, - net tokiomis aplinkybėmis, kurio- 
mis vėliau bus pastebėta anomalija. Tačiau geriau įsigilinus 
suvokiama, kad kažkas negerai, arba padarinys susiejamas 
su tuo, kas buvo negerai anksčiau. Suvokus anomaliją prasi- 
deda periodas, kai konceptualinės kategorijos derinamos tol, 
kol tai, kas iš pradžių atrodė anomalija, tampa tuo, ko ir buvo 
tikimasi. Šiuo momentu atradimas yra užbaigtas. Jau pabrė- 
žiau, kad toks arba labai panašus procesas apibūdina visų 
fundamentalių mokslo naujovių atsiradimą. Dabar leiskite at- 
kreipti dėmesį į tai, kad suvokę šį procesą mes pagaliau gali- 
me suprasti, kodėl normalus mokslas, nesiekiantis naujų 
atradimų ir linkęs iš pradžių juos slopinti, vis dėlto taip veiks- 
mingai juos sukelia. 

Kiekvieno mokslo raidoje pirmoji visuotinai pripažinta 
paradigma paprastai laikoma sėkmingai paaiškinančia dau- 
gumą stebėjimų ir eksperimentų, kurie lengvai prieinami šios 
srities mokslininkams. Todėl tolesnė mokslo plėtra papras- 
tai reikalauja sukurti sudėtingus prietaisus, tobulinti ezote- 
rinį žodyną ir meistriškumą, tikslinti sąvokas (dėl to jų 
panašumas į prototipus iš sveiko proto srities vis mažėja). 
Tokia profesionalizacija, viena vertus, labai apriboja moksli- 
ninko akiratį ir skatina atkakliai priešintis paradigmos pa- 
keitimui. Mokslas darosi vis griežtesnis. Kita vertus, tose 
srityse, į kurias paradigma nukreipia mokslininkų grupės dė- 
mesį, normalus mokslas skatina kaupti išsamią informaciją 
ir tikslinti stebėjimo ir teorijos atitikimą, kurio negalima pa- 
siekti niekaip kitaip. Be to, toks atitikimo detalumas ir tiks- 
lumas turi vertę, kuri pranoksta jų ne visada labai didelę 
savaiminę reikšmę. Be specialių prietaisų, kurie sukurti iš 
esmės numatytoms funkcijoms, negalima gauti visiškai nau- 
jų rezultatų. Ir net kai yra tokie prietaisai, ką nors nauja pa- 
prastai atranda tik tas mokslininkas, kuris tiksliai žinodamas, 

ko turi tikėtis, sugeba pripažinti, kad kažkas yra ne taip. Ano- 
malija atsiranda tik paradigmos sukurtame fone. Kuo para- 
digma tikslesnė ir toliau siekianti, tuo jautresnį anomalijos, 
taigi ir poreikio pakeisti paradigmą indikatorių ji suteikia. 
Normaliame atradimo modelyje net pasipriešinimas yra nau- 
dingas - tai išsamiau aptarsime kitame skyriuje. Užtikrinda- 
mas, kad paradigmos nebus pernelyg lengvai atsisakyta, 
pasipriešinimas garantuoja, kad nebus lengva atitraukti 
mokslininkų dėmesį ir kad paradigmą privers pakeisti tik 
tos anomalijos, kurios įsiskverbs į pačią mokslinio pažinimo 
šerdį. Pats faktas, kad svarbios mokslo naujovės labai daž- 
nai vienu metu atrandamos keliose laboratorijose, liudija 
griežtai tradicinę normalaus mokslo prigimtį ir tai, kaip vi- 
sapusiškai ši tradicinė veikla parengia dirvą savo pačios pa- 
keitimui. 


VII. KRIZĖ IR MOKSLINIŲ TEORIJŲ 
ATSIRADIMAS 


Visi šeštajame skyriuje aptarti atradimai paskatino keisti 
paradigmas arba prisidėjo prie jų pakeitimo. Be to, visi su 
šiais atradimais susiję pokyčiai buvo ir destruktyvūs, ir kon- 
struktyvūs. Įsisavinus atradimą mokslininkai galėdavo pa- 
aiškinti platesnę gamtos reiškinių sritį arba tiksliau paaiškinti 
kai kuriuos iš tų reiškinių, kurie buvo žinomi anksčiau. Ta- 
čiau tam, kad būtų pasiekta ši pažanga, reikėjo atmesti kai 
kuriuos ankstesnius standartinius įsitikinimus ar procedū- 
ras ir kartu šiuos ankstesnės paradigmos komponentus pa- 
keisti kitais. Aš stengiausi įrodyti, kad tokio pobūdžio 
pokyčiai susiję su visais normalaus mokslo atradimais, iš- 
skyrus tuos atradimus, kurie nenustebina, nes buvo numa- 
tyti, tik gal ne su visomis detalėmis. Tačiau atradimai nėra 
vienintelis šių destruktyvių ir kartu konstruktyvių paradig- 
mos pakeitimų šaltinis. Šiame skyriuje mes pradėsime anali- 
zuoti panašius, bet paprastai kur kas žymesnius pokyčius, 
kuriuos lemia naujų teorijų sukūrimas. 

Jau parodėme, kad moksluose faktas ir teorija, atradimas 
ir išradimas nėra kategoriškai ir visiškai atskirti, todėl gali 
būti, kad kai kas šiame skyriuje pakartos tai, kas jau buvo 
pasakyta ankstesniajame. (Nors negalima teigti, kad Priestley 
pirmasis atrado deguonį, o Lavoisier paskui jį išrado, toks 
požiūris yra patrauklus. Jau kalbėjome apie deguonį kaip apie 
atradimą; netrukus vėl kalbėsime apie jį kaip apie išradimą.) 
Analizuodami naujų teorijų atsiradimą, neišvengiamai išplė- 
sime ir atradimo sampratą. Tačiau dalinis sutapimas nėra ta- 
patumas. Ankstesniame skyriuje aptartos atradimų rūšys, 
bent jau pavieniui, nesukėlė tokių paradigmos pokyčių kaip 


85 


VII. KRIZĖ IR MOKSLINIŲ TEORIJŲ ATSIRADIMAS 


Koperniko, Newtono, chemijos ir Einsteino revoliucijos. Jos 
nesukėlė ir mažesnių, tik su atskira specialia sritimi susiju- 
sių paradigmos pokyčių, kokius sukėlė banginė šviesos te- 
orija, dinaminė šilumos teorija ar Maxwello elektromagnetinė 
teorija. Kaip tokios teorijos gali kilti iš normalaus mokslo — 
veiklos, kuri jų siekia dar mažiau negu atradimų? 

Jeigu anomalijos suvokimas turi reikšmę naujų reiškinių 
rūšių atsiradimui, nieko neturėtų stebinti tai, kad panašus, 
bet daug gilesnis suvokimas yra visų priimtinų teorijos pa- 
keitimų prielaida. Mano manymu, istoriniai faktai viena- 
reikšmiškai tai patvirtina. Ptolemajo astronomijos situacija 
prieš Koperniko atradimus buvo skandalinga!. Galilei'aus 
įnašas į judėjimo tyrinėjimus buvo glaudžiai susijęs su tais 
keblumais, kuriuos Aristotelio teorijoje atskleidė scholastų 
pateikta kritika?. Naujoji Newtono šviesos ir spalvų teorija 
atsirado nustačius, kad nė viena iš egzistuojančių ikipara- 
digminių teorijų negali paaiškinti spektro ilgio, o Newtono 
teoriją pakeitusi banginė teorija buvo paskelbta išaugus su- 
sidomėjimui anomalijomis, susijusiomis su difrakcijos ir po- 
liarizacijos efektais, ir jų ryšiu su Newtono teorija*. Termo- 
dinamika gimė iš dviejų XIX a. egzistavusių fizikos teorijų 
kolizijos, o kvantinė mechanika - iš daugelio keblumų, susi- 
jusių su juodojo kūno spinduliavimu, specifine šiluma ir fo- 


' A. R. Hall, The Scientific Revolution, 1500 - 1800 (London, 1954), p. 16. 

Ž Marshall Clagett, The Science of Mechanics in the Middle Ages (Ma- 
dison, Wis., 1959), Parts II-III. A. Koyrė parodė, kad Galilei'aus teorijo- 
je yra daug iš viduramžių perimtų elementų (žr. A. Koyrė, Etudes Ga- 
lilėennes (Paris, 1939), ypač t. 1). 

3 Apie Newtoną žr.: T. S. Kuhn, „Newton's Optical Papers“, in Isa- 
ac Newton's Papers and Letters in Natural Philosophy, ed. I. B. Cohen 
(Cambridge, Mass., 1958), p. 27-45. Apie banginės teorijos preliudiją 
žr.: E. T. Whittaker, A History of the Theories of Aether and Electricity, I (2d 
ed.; London, 1951), p. 94—109; W. Whewell, History of the Inductive Scien- 
ces (rev. ed.; London, 1847), II, p. 396—466. 

toelektriniu efektu“. Be to, visais šiais atvejais, išskyrus New- 
tono, anomalijos suvokimas tęsėsi taip ilgai ir taip giliai įsi- 
skverbė, kad jos paveiktas sritis pagrįstai galima apibūdinti 
kaip apimtas vis didėjančios krizės. Kadangi tai reikalauja iš 
esmės sugriauti paradigmą ir didelių poslinkių sprendžiant 
normalaus mokslo problemas bei kuriant metodus, naujos 
teorijos paprastai atsiranda tik po ryškaus profesinio netik- 
rumo periodo. Galima numanyti, jog šį netikrumą sukelia 
tai, kad normaliam mokslui niekaip nepasiseka deramai iš- 
spręsti galvosūkius. Egzistuojančių taisyklių netinkamumas 
yra naujų taisyklių paieškos preliudija. 

Pirmiausia aptarkime ypač gerai žinomą paradigmos pa- 
keitimo atvejį - Koperniko astronomijos atsiradimą. Jos pirm- 
takė, Ptolemajo sistema, susiformavusi per paskutinius du 
amžius prieš Kristų ir pirmuosius du amžius po Kristaus, 
nepaprastai sėkmingai numatė žvaigždžių ir planetų padė- 
ties pasikeitimus. Šiuo atžvilgiu ji buvo pranašesnė už visas 
kitas senovės sistemas. Žvaigždėms Ptolemajo astronomija 
ir šiandien plačiai tebetaikoma kaip techninė aproksimacija. 
Planetų padėties pasikeitimus Ptolemajas numatė ne pras- 
čiau už Koperniką. Tačiau tai, kad mokslinė teorija ką nors 
paaiškina nepaprastai sėkmingai, nereiškia, kad jai visada 
pasiseka viską paaiškinti. Ptolemajo sistema pagrįsti plane- 
tų padėties ir ekvinokcijų precesijos numatymai niekada vi- 
siškai neatitiko tiksliausiai atliktų stebėjimų. Tolesnės 
pastangos sumažinti šiuos nežymius skirtumus daugeliui 
Ptolemajo sekėjų iškėlė daug principinių normalaus astro- 
nomijos mokslo problemų, lygiai kaip panašios pastangos 
dangaus stebėjimus suderinti su Newtono teorija XVIII a. 
Newtono sekėjams iškėlė daug su normaliu moksliniu tyri- 


* Apie termodinamiką žr.: Silvanus P. Thompson, Life of William 
Thomson Baron Kelvin of Largs (London, 1910), I, p. 266-281. Apie kvan- 
tinę teoriją žr.: Fritz Reiche, The Ouantum Theory, trans. HR. S. Hatfield 
and H. L. Brose (London, 1922), chaps. I-II. 

nėjimu susijusių problemų. Kurį laiką astronomai turėjo rimtą 
pagrindą manyti, kad šios pastangos bus tokios pat sėkmin- 
gos kaip ir tos, kurios įgalino sukurti Ptolemajo sistemą. Ast- 
ronomams nuolat pavykdavo eliminuoti atskirus neatitikimus 
šiek tiek pakoreguojant Ptolemajo koncentrinių orbitų siste- 
mą. Tačiau po kurio laiko mokslininkas, žvelgdamas į galu- 
tinius daugelio astronomų normalių tyrinėjimų rezultatus, 
galėjo įsitikinti, kad painiava astronomijoje didėjo kur kas 
sparčiau negu jos tikslumas ir kad, pakoregavus neatitikimą 
vienoje vietoje, jis atsirasdavo kitoje". 

Dėl to, kad astronomijos tradicija ne kartą buvo pažeista 
išorinių veiksnių, taip pat dėl to, kad nebuvo spaudos ir tai 
apribojo astronomų bendravimą, šie sunkumai buvo įsisąmo- 
ninami lėtai. Tačiau pagaliau jie buvo įsisąmoninti. XIII a. Al- 
fonsas X galėjo paskelbti, kad jeigu kurdamas visatą Dievas 
būtų pasitaręs su juo, būtų gavęs gerą patarimą. XVI a. Koper- 
niko kolega Domenico da Novara teigė, kad tokia gremėzdiš- 
ka ir netiksli sistema kaip Ptolemajo negali teisingai atspindėti 
gamtos. Ir pats Kopernikas savo veikalo De revolutionibus įžan- 
goje rašė, kad jo paveldėta astronomijos tradicija galiausiai su- 
kūrė tik pseudomokslą. XVI a. pradžioje vis daugiau žymiausių 
Europos astronomų suvokė, kad astronomijos paradigma ne- 
gali būti sėkmingai taikoma jos pačios tradicinėms proble- 
moms. Šis suvokimas paskatino Koperniką atmesti Ptolemajo 
paradigmą ir ieškoti naujos. Jo garsioji įžanga tebėra vienas iš 
klasikinių krizinės situacijos aprašymų.. 

Normalaus mokslo techninis nepajėgumas išspręsti gal- 
vosūkius, be abejo, yra ne vienintelis astronomijos krizės, su 
kuria susidūrė Kopernikas, elementas. Aptariant ją plačiau, 


?J. L. E. Dreyer, A History of Astronomy from Thales to Kepler (2d ed.; 
New York, 1953), chaps. XI-XII. 

ė T. S. Kuhn, The Copernican Revolution (Cambridge, Mass., 1957), 
p. 135-143. 

reikia kalbėti ir apie socialinį poreikį reformuoti kalendorių — 
dėl to pasidarė ypač aktualu išspręsti precesijos galvosūkį. 
Be to, išsamesnis aiškinimas turi atsižvelgti į viduramžiais 
vyravusią Aristotelio kritiką, į neoplatonizmo sustiprėjimą 
Renesanso epochoje ir į kitus svarbius istorinius momentus. 
Tačiau techninis nepajėgumas vis tiek yra krizės šerdis. Bran- 
džiame moksle - o astronomija tokia tapo antikos laikais — 
nuo išorinių veiksnių, tokių kaip čia minėtieji, iš esmės pri- 
klauso, kada pasireiškia tas nepajėgumas, ar jis lengvai at- 
pažįstamas ir kokioje srityje (dėl to, kad į ją ypač sutelktas 
dėmesys) pirmiausia išryškėja. Nors tokio pobūdžio klausi- 
mai nepaprastai svarbūs, jie nėra šios apybraižos objektas. 

Kadangi Koperniko revoliucijos atvejis daugiau ar ma- 
žiau aiškus, pereikime prie kito, visiškai kitokio pavyzdžio — 
prie krizės, vyravusios iki Lavoisier degimo kaip jungimosi 
su deguonimi teorijos. XVIII a. aštuntajame dešimtmetyje 
daugelis veiksnių sukėlė chemijos krizę, bet istorikai anaip- 
tol nesutaria tiek dėljų prigimties, tiek dėl santykinės svar- 
bos. Tačiau du išjų paprastai laikomi pačiais svarbiausiais: 
tai pneumatinės chemijos atsiradimas ir svorio santykių 
klausimas. Pneumatinės chemijos istorija prasidėjo XVII a. 
sukūrus oro siurblį ir pradėjus jį naudoti chemijos eksperi- 
mentuose. Kitame amžiuje naudodami šį siurblį ir daugelį 
kitų pneumatinių prietaisų chemikai vis aiškiau suprato, kad 
oras tikriausiai yra aktyvus cheminių reakcijų ingrediėntas. 
Tačiau išskyrus keletą išimčių -jos tokios abejotinos, kad var- 
gu ar gali būti laikomos išimtimis, - chemikai ir toliau buvo 
įsitikinę, kad oras yra tik dujų rūšis. Iki 1756 metų, kai Jose- 
phas Blackas parodė, kad sunkųjį orą (CO,) galima nuosek- 
liai atskirti nuo paprasto oro, buvo manoma, kad du dujų 
mėginiai gali skirtis tik savo priemaišomis“. 


?J. R. Partington, A Short History of Chemistry (2d ed.; London, 1951), 
p. 48-51, 73-85, 90-120. 

Po to, kai Blackas paskelbė savo darbą, dujų tyrimai vyko 
sparčiai, ypač prie to prisidėjo Cavendishas, Priestley ir Scheele, 
sukūrę daug naujų metodų, įgalinusių atskirti vieną dųjų mė- 
ginį nuo kito. Visi šie mokslininkai, pradedant Blacku ir bai- 
giant Scheele, tikėjo flogistono teorija ir dažnai rėmėsi ja 
modeliuodami ir interpretuodami eksperimentus. Iš tiesų 
Scheele pirmasis gavo deguonį atlikęs eilę kruopščiai pa- 
rengtų eksperimentų, kurių tikslas buvo pašalinti iš šilumos 
flogistoną. Tačiau bendras jų eksperimentų rezultatas buvo 
tokia sudėtinga dujų mėginių ir dujų savybių įvairovė, kad 
flogistono teorija vis menkiau įstengė paaiškinti laboratori- 
nį patyrimą. Nors nė vienas iš šių chemikų nemanė, kad te- 
oriją reikia pakeisti, jie negalėjo jos nuosekliai taikyti. Tuo 
metu, kai XVIII a. aštuntojo dešimtmečio pradžioje Lavoisier 
pradėjo savo eksperimentus su oru, buvo beveik tiek pat flo- 
gistono teorijos variantų, kiek ir pneumatinės chemijos atsto- 
vų?. Toks teorijos variantų gausėjimas yra labai įprastas krizės 
simptomas. Kopernikas savo įžangoje taip pat tuo skundėsi. 

Tačiau tai, kad flogistono teorija darėsi vis neaiškesnė ir vis 
mažiau tiko pneumatinei chemijai, nebuvo vienintelis krizės, 
su kuria susidūrė Lavoisier, šaltinis. Jam taip pat labai rūpėjo 
paaiškinti, kodėl padidėja daugelio deginamų ar kaitinamų kū- 
nų svoris, ir ši problema irgi turi ilgą priešistorę. Bent keletas 
arabų chemikų žinojo, kad kai kurių kaitinamų metalų svoris 
padidėja. XVII a. kai kurie tyrinėtojai iš to fakto padarė išvadą, 
kad kaitinamas metalas prisijungia kažkokį ingredientą iš at- 
mosferos. Tačiau XVII a. daugumai chemikų tokia išvada neat- 
rodė būtina. Jeigu cheminės reakcijos gali keisti ingredientų tūrį, 


Š Daug medžiagos šia tema galima rasti J. R. Partingtono ir D. McKie 
darbe, nors jie daugiausia nagrinėja šiek tiek vėlesnį periodą. Žr.: J. R. 
Partington and Douglas McKie, „Historical Studies on the Phlogiston 
Theory“, Annals of Science, II (1937), p. 361—404; III (1938), p. 1-58, 337- 
371; IV (1939), p. 337-371. 

spalvą ir struktūrą, kodėl jos negalėtų pakeisti ir svorio? Svoris 
ne visada buvo laikomas medžiagos kiekio matu. Be to, svorio 
padidėjimas kaitinant buvo pavienis reiškinys. Dauguma gam- 
tinių kūnų (pavyzdžiui, medis) kaitinami netenka svorio, kaip, 
pasak vėlesnės flogistono teorijos, ir turi būti. 

Tačiau XVIII a. šie iš pradžių visiškai patenkinę svorio di- 
dėjimo problemos paaiškinimai darėsi vis mažiau priimtini. 
Iš dalies dėl to, kad svarstyklės vis dažniau buvo naudojamos 
kaip įprastas chemiko įrankis, iš dalies dėl to, kad dėl pneu- 
matinės chemijos išsivystymo pasidarė įmanoma ir pageidau- 
tina išlaikyti dujinius reakcijų produktus, chemikai atskleis- 
davo vis daugiau atvejų, kai kaitinant svoris didėdavo. Kartu 
laipsniškas Newtono gravitacijos teorijos įsigalėjimas paska- 
tino chemikus teigti, kad svorio padidėjimas turi reikšti me- 
džiagos kiekio padidėjimą. Šios išvados nevertė atsisakyti flo- 
gistono teorijos, nes šią teoriją daugeliu būdų buvo galima 
suderinti su jomis. Galbūt flogistonas turi neigiamą svorį, ar 
galbūt ugnies dalelės ar dar kas nors įsiskverbia į kaitinamą 
kūną, kai tik flogistonas jį palieka. Buvo ir kitokių paaiškini- 
mų. Tačiau nors svorio didėjimo problema neprivertė atmesti 
flogistono teorijos, vis daugėjo specialių mokslinių darbų, ku- 
riuose ši problema buvo labai svarbi. Vienas iš jų, „Apie flo- 
gistoną kaip substanciją, turinčią svorį, [analizuojamą] remian- 
tis jo sukeliamais kūnų, su kuriais jis jungiasi, svorio 
pakitimais“, buvo perskaitytas Prancūzijos akademijoje 1772 
metų pradžioje, o tų pačių metų pabaigoje Lavoisier perdavė 
Akademijos sekretoriui savo garsiąsias užantspauduotas pa- 
stabas. Iki to laiko, kai buvo parašytos šios pastabos, proble- 
ma, nedavusi ramybės chemiko sąmonei, daugelį metų buvo 
tapusi aktualiu neišspręstu galvosūkiu?. Siekiantją įveikti, bu- 


* H. Guerlac, Lavoisier - the Crucial Year (Ithaca, N. Y., 1961). Visoje 
knygoje dokumentuotai atskleidžiama krizės evoliucija ir pirmasis jos 
įsisąmoninimas. Aiškų su Lavoisier susijusios situacijos apibūdinimą 
Žr. p. 35. 

vo sukurta daug skirtingų flogistono teorijos variantų. Kaip ir 
pneumatinės chemijos problemų atveju, dėl svorio didėjimo 
problemų vis sunkiau buvo suprasti, kas yra flogistono teori- 
ja. Nors XVIII a. chemijos paradigma vis dar buvo pripažįsta- 
ma ir ja pasitikėta kaip tyrimo priemone, vis dėlto ji pamažu 
ėmė prarasti vienintelės statusą. Ja grindžiami tyrimai vis la- 
biau priminė tyrimą, atliekamą vadovaujant ikiparadigminio 
periodo konkuruojančioms mokykloms, - tai tipiškas krizės 
padarinys. 

Dabar aptarkime trečiąjį, paskutinį pavyzdį - XIX a. pa- 
baigos fizikos krizę, kuri parengė dirvą reliatyvumo teorijos 
atsiradimui. Vieną šios krizės šaltinių galima sieti su XVII a. 
pabaiga, kai daugelis natūrfilosofų, ypač Leibnizas, kritika- 
vo Newtoną už tai, kad jis išsaugojo sumodernintą klasiki- 
nės absoliutinės erdvės sampratos variantą!?. Jiems beveik 
pavyko parodyti, nors ir ne visais atžvilgiais, kad absoliuti- 
nės padėtys ir absoliutiniai judėjimai Newtono sistemoje ne- 
atliko jokios funkcijos; be to, jie išsakė užuominas, kad visiškai 
reliatyvistinė erdvės ir laiko samprata estetiškai būtų kur kas 
patrauklesnė, ir vėliau tai atsiskleidė. Tačiau jų kritika buvo 
grynai loginė. Kaip ir ankstyvieji Koperniko šalininkai, kriti- 
kavę Aristotelio pateiktus įrodymus, kad Žemė nejuda, jie 
neįsivaizdavo, kad perėjimas prie reliatyvistinės teorijos ga- 
lėtų turėti praktinių pasekmių. Savo pažiūrų jie jokiu aspek- 
tu nesiejo su problemomis, kylančiomis taikant Newtono 
teoriją gamtai. Taigi jų pažiūros mirė kartu su jais pirmai- 
siais XVIII a. dešimtmečiais ir vėl buvo atgaivintos tik pas- 
kutiniais XIX a. dešimtmečiais, kai jų santykis su fizikos 
praktika pasidarė visiškai kitoks. 

Techninės problemos, su kuriomis galiausiai turėjo būti 
susieta reliatyvistinė erdvės filosofija, pripažinus banginę 


10 Max Jammer, Concepts of Space: The History of Theories of Space in 
Physics (Cambridge, Mass., 1954), p. 114-124. 

šviesos teoriją maždaug po 1815 metų pradėjo skverbtis į nor- 
malų mokslą, tačiau iki paskutinio dešimtmečio jos nesukė- 
lė krizės. Jeigu šviesa yra bangų judėjimas, sklindantis 
mechaniniame eteryje ir paklūstantis Newtono dėsniams, ta- 
da ir dangaus reiškinių stebėjimas, ir žemės sąlygomis atlie- 
kamas eksperimentas potencialiai gali aptikti dreifą eteryje. 
Iš dangaus reiškinių stebėjimų tik aberacijos stebėjimai ža- 
dėjo pateikti pakankamai tikslią informaciją, ir todėl aptikti 
eterio dreifą atliekant aberacijos matavimus tapo pripažinta 
normalaus mokslinio tyrimo problema. Jai išspręsti buvo su- 
konstruota daug specialių prietaisų. Tačiau šiais prietaisais 
nebuvo aptikta jokio pastebimo dreifo, todėl eksperimenta- 
toriai ir stebėtojai problemą perdavė teoretikams. Amžiaus 
viduryje Fresnelis, Stokesas ir kiti sugalvojo daug eterio te- 
orijos variantų, turėjusių paaiškinti, kodėl nepavyko paste- 
bėti dreifo. Kiekvienas iš šių variantų rėmėsi prielaida, kad 
judantis kūnas traukia paskui save eterio dalelę. Ir kiekvie- 
nas išjų gana sėkmingai paaiškino ne tik dangaus stebėjimų, 
bet ir žemėje atliktų eksperimentų, tarp jų ir garsiojo Michel- 
sono ir Morley eksperimento, neigiamus rezultatus!!. Kon- 
flikto vis dar nebuvo, išskyrus skirtingų aiškinimų konitliktą. 
Kadangi nebuvo tinkamos technikos eksperimentams atlik- 
ti, šis konfliktas niekada netapo aštrus. 

Situacija vėl pasikeitė tik paskutiniais dviem XIX a. de- 
šimtmečiais, kai buvo pripažinta Maxwello elektromagne- 
tinė teorija. Pats Maxwellas buvo Newtono šalininkas, įsiti- 
kinęs, kad šviesos ir elektromagnetizmo reiškinius apskritai 
lemia kintamos mechaninio eterio dalelių slinktys. Jo pir- 
mieji elektros ir magnetizmo teorijos variantai tiesiogiai rė- 
mėsi hipotetinėmis savybėmis, kurias jis priskyrė šiai ap- 


1! Joseph Larmour, Aether and Matter ... Including a Discussion of the 
Influence of the Earth's Motion on Optical Phenomena (Cambridge, 1900), 
p. 6-20, 320-322. 

linkai. Iš galutinio teorijos varianto jos buvo pašalintos, bet 
jis vis dar tikėjo, kad jo elektromagnetinė teorija suderina- 
ma su tam tikra Newtono mechaninio požiūrio formuluo- 
te!?. Joirjo sekėjų uždavinys buvo pateikti tinkamą formu- 
luotę. Tačiau paaiškėjo, kaip ne kartą buvo atsitikę mokslo 
raidoje, kad praktiškai pateikti reikalingą formuluotę yra 
nepaprastai sunku. Kaip Koperniko astronomijos metme- 
nys, nepaisant autoriaus optimizmo, sukėlė vis stiprėjančią 
egzistavusių judėjimo teorijų krizę, taip Maxwello teorija, 
nepaisant jos niutoniškos kilmės, galiausiai lėmė paradig- 
mos, iš kurios ji buvo kilusi, krizę“. Be to, krizė aštriausiai 
pasireiškė tuo klausimu, kuris buvo susijęs su mūsų ką tik 
aptartomis problemomis - judėjimo eterio atžvilgiu proble- 
momis. 

Maxwello pateiktas judančių kūnų elektromagnetinio el- 
gesio aiškinimas neatsižvelgė į eterio vilkimą, ir įjungti tokį 
vilkimą į jo teoriją buvo labai sunku. Atsitiko taip, kad dau- 
gybė anksčiau atliktų stebėjimų, turėjusių aptikti dreifą ete- 
ryje, tapo anomalijomis. Todėl po 1890 metų buvo atlikta 
daugybė bandymų, tiek eksperimentinių, tiek teorinių, ap- 
tikti judėjimą eterio atžvilgiu ir įtraukti vilkimą į Maxwello 
teoriją. Pirmieji buvo vienodai nesėkmingi, nors kai kurie ty- 
rinėtojai savo rezultatus laikė abejotinais. Teoriniai bandy- 
mai, ypač Lorentzo ir Fitzgeraldo, buvo daug žadanti pradžia, 
bet jie kartu atskleidė ir kitus galvosūkius, ir galiausiai ėmė 
rastis vis daugiau konkuruojančių teorijų, 0 tai mes anks- 
čiau apibūdinome kaip krizės požymį!*. Kaip tik tokiomis 


P R. T. Glazebrook, James Clerk Maxwell and Modern Physics (Lon- 
don, 1896), chap. IX. Galutinį Maxwello požiūrį galima rasti jo paties 
knygoje: A Treatise on Electricity and Magnetism (3d ed.; Oxford, 1892), 
p. 470. 

S Apie astronomijos vaidmenį mechanikos raidoje žr.: Kuhn, op. 
cit., chap. VII. 

G Whittaker, op. cit., I, p. 386—410; II (London, 1953), p. 27-40. 

istorinėmis aplinkybėmis 1905 metais atsirado Einsteino spe- 
cialioji reliatyvumo teorija. 

Šie trys pavyzdžiai beveik visiškai tipiški. Kiekvienu atve- 
ju nauja teorija atsirado tik po to, kai normali su problemų 
sprendimu susijusi veikla patyrė ryškias nesėkmes. Be to, iš- 
skyrus Koperniko atvejį, kur mokslo atžvilgiu išoriniai veiks- 
niai suvaidino itin didelį vaidmenį, šis nepajėgumas ir teorijų 
gausėjimas, kuris yra jo simptomas, išryškėjo tik prieš dešimt- 
metį ar du iki naujos teorijos suformulavimo. Atrodo, kad nauja 
teorija yra tiesioginė reakcija į krizę. Taip pat pažymėsime, 
nors tai galbūt nėra taip tipiška, kad visos problemos, kurių 
atžvilgiu išryškėjo teorijos nepajėgumas, buvo seniai pripa- 
žinto pobūdžio. Ankstesnė normalaus mokslo praktika davė 
visokeriopą pagrindą laikyti jas išspręstomis ar beveik išspręs- 
tomis, ir tai padeda paaiškinti, kodėl patirta nesėkmė taip gi- 
liai išgyvenama. Nesėkmė sprendžiant naujos rūšies problemą 
dažnai sukelia nusivylimą, bet niekada nenustebina. Nei pro- 
blemos, nei galvosūkiai dažniausiai iš karto nepasiduoda. Pa- 
galiau visiems šiems pavyzdžiams būdingas dar vienas 
bruožas, galintis išryškinti krizės vaidmenį: kiekvieno iš jų 
sprendimas bent iš dalies buvo numatytas tuo periodu, kai 
atitinkamas mokslas nepatyrė jokios krizės, tačiau kol nebu- 
vo krizės, šios anticipacijos buvo ignoruojamos. 

Vienintelė išsami ir kartu geriausiai žinoma anticipacija 
priklauso Aristarchui, kuris III a. pr. Kr. numatė Koperniko 
sistemą. Dažnai sakoma, kad jeigu graikų mokslas nebūtų 
buvęs toks griežtai dedukcinis ir būtų mažiau laikęsis dog- 
mų, heliocentrinė astronomija būtų galėjusi pradėti formuo- 
tis aštuoniolika amžių anksčiau". Tačiau taip kalbant visiškai 


15 Apie Aristarcho darbą žr.: T. L. Heath, Aristarchus of Samos: The 
Ancient Copernicus (Oxford, 1913), Part II. Apie tradicinio Aristarcho 
pasiekimų nepaisymo kraštutinę išraišką žr.: Arthur Koestler, The Sleep- 
walkers: A History of Man's Changing Vision of the Universe (London, 1959), 
p. 50. 

ignoruojamas istorinis kontekstas. Kai Aristarchas išsakė sa- 
vo spėjimą, kur kas priimtinesnė geocentrinė sistema netu- 
rėjo tokių problemų, kurias tariamai būtų padėjusi išspręsti 
heliocentrinė sistema. Visa Ptolemajo astronomijos raida, ir 
jos triumfas, ir nepajėgumas, sietina su laikotarpiu, prasidė- 
jusiu po to, kai Aristarchas pateikė savo idėją. Be to, nebuvo 
akivaizdaus pagrindo rimtai Žiūrėti į Aristarchą. Net Koper- 
niko pateiktos nuodugniau išplėtotos idėjos nebuvo nei pa- 
prastesnės, nei tikslesnės už Ptolemajo sistemą. Kaip paaiškės 
toliau, stebėjimai, kuriuos to meto sąlygomis buvo įmanoma 
atlikti, nedavė pagrindo rinktis iš jų. Tokiomis aplinkybėmis 
vienas iš veiksnių, paskatinusių astronomus pripažinti Ko- 
perniko teoriją (ir negalėjęs jų paskatinti pripažinti Aristar- 
cho idėją), buvo įsisąmoninta krizė, kuri pirmiausia ir lėmė 
naujos teorijos atsiradimą. Ptolemajo astronomijai nepasise- 
kė išspręsti savo problemų, taigi atėjo laikas suteikti progą 
jos konkurentei. Kiti du mūsų pateikti pavyzdžiai nėra to- 
kios išsamios anticipacijos. Tačiau viena iš priežasčių, kodėl 
teorijos, aiškinusios, jog degimas vyksta absorbuojant iš at- 
mosferos deguonį, kurias XVII a. išplėtojo Rey, Hooke'as ir 
Mayow, nebuvo deramai išgirstos, buvo ta, kad jos nebuvo 
susijusios su pripažintais normalaus mokslo praktikos sun- 
kumais!*. Iš esmės dėl panašaus nusišalinimo XVIII ir XIX a. 
mokslininkai ilgai nekreipė dėmesio į reliatyvistinę Newto- 
no kritiką. 

Mokslo filosofai ne kartą parodė, kad tam tikro duome- 
nų viseto pagrindu visada galima sukurti daugiau negu vie- 
ną teorinį konstruktą. Mokslo istorija liudija, kad ypač anks- 
tyvosiose naujos paradigmos raidos stadijose kurti tokias 
alternatyvas nėra labai sunku. Tačiau kaip tik išradinėti al- 
ternatyvas mokslininkai imasi retai, išskyrus ikiparadig- 
minį jų mokslo raidos laikotarpį ir labai specialius jo toles- 


16 Partington, op. cit., p. 78-85. 


96 


VII. KRIZĖ IR MOKSLINIŲ TEORIJŲ ATSIRADIMAS 


nio vystymosi atvejus. Kol paradigmos teikiamomis prie- 
monėmis galima išspręsti jos keliamas problemas, mokslas 
vystosi sparčiausiai ir patikimai taikydamas šias priemo- 
nes giliausiai įsiskverbia. Priežastis aiški. Moksle, kaip ir 
gamyboje, instrumentų pakeitimas yra kraštutinė priemo- 
nė, laikoma tiems atvejams, kai tikrai yra neišvengiama. 
Krizė parodo, kad metas keisti instrumentus atėjo, - tuo ji 
ir reikšminga. 


VIII. REAKCIJA Į KRIZĘ 


Dabar tarkime, kad krizės yra būtina naujų teorijų atsiradi- 
mo prielaida, o paskui išsiaiškinkime, kaip mokslininkai į jas 
reaguoja. Iš dalies į šį klausimą galima atsakyti pirmiausia nu- 
rodant, ko mokslininkai niekada nedaro net susidūrę su stip- 
riomis ir ilgai trunkančiomis anomalijomis (tai ne tik akivaizdu, 
bet ir labai svarbu). Nors jie gali pamažu prarasti pasitikėjimą 
paradigma ir imti svarstyti alternatyvas, jie neatsisako para- 
digmos, dėl kurios pateko į krizę. Kitaip tariant, jie nelaiko 
anomalijų kontrpavyzdžiais, nors mokslo filosofijos žodyne 
jos yra kaip tik tai. Šis apibendrinimas iš dalies yra tiesiog, is- 
torinio fakto konstatavimas, pagrįstas tokiais pavyzdžiais, ku- 
riuos pateikėme anksčiau ir kuriuos plačiau aptarsime toliau. 
Jie bendrais bruožais atspindi tai, ką tolesnė paradigmos ana- 
lizė atskleis išsamiau: įgijusi paradigmos statusą, mokslinė te- 
orija paskelbiama negaliojančia tik tuo atveju, jeigu alternatyvi 
teorija yra tinkama užimti jos vietą. Iki šiol mokslo raidos isto- 
riniai tyrinėjimai neatskleidė nė vieno proceso, kuris primin- 
tų metodologinį teorijos falsifikavimo tiesiogiai lyginant ją su 
gamta stereotipą. Ši pastaba nereiškia, kad mokslininkai neat- 
sisako mokslinių teorijų ar kad patyrimas ir eksperimentas nėra 
esmingai susiję su šio atsisakymo procesu. Tačiau ji reiškia — 
ir tai galų gale bus svarbiausias momentas, - kad sprendimo 
aktas, paskatinantis mokslininkus atsisakyti anksčiau priim- 
tos teorijos, visuomet remiasi ne vien šios teorijos gretinimu 
su pasauliu. Sprendimas atsisakyti vienos paradigmos visuo- 
met kartu yra sprendimas priimti kitą, ir procesas, kuriuo pri- 
einamas šis sprendimas, apima paradigmų lyginimą su gamta 
1r vienos su kita. 

Be to, yra ir antra priežastis abejoti, kad mokslininkai at- 
sisako paradigmų susidūrę su anomalijomis ar kontrpavyz- 
džiais. Šios priežasties analizė bus nuoroda į kitą pagrindinę 
šios apybraižos tezę. Anksčiau aptartos abejonių priežastys 
buvo grynai faktinės, tai yra jos pačios buvo kontrpavyzdžiai 
vyraujančios epistemologinės teorijos atžvilgiu. Jeigu mano 
požiūris teisingas, kaip kontrpavyzdžiai jos geriausiu atveju 
gali padėti sukurti krizę arba, kalbant tiksliau, sustiprinti jau 
prasidėjusią. Pačios savaime jos negali paneigti ir nepaneigs 
šios filosofinės teorijos, nes jos gynėjai darys tai, ką, kaip mes 
jau matėme, mokslininkai daro susidūrę su anomalija. Jie su- 
galvos daugybę savo teorijos interpretacijų ir modifikacijų 
ad hoc, kad eliminuotų akivaizdų prieštaravimą. Daug ati- 
tinkamų modifikacijų ir išlygų faktiškai jau yra pateikta lite- 
ratūroje. Taigi jeigu šie epistemologiniai kontrpavyzdžiai turi 
tapti kai kuo daugiau nei nereikšminga paskata, taip atsitiks 
dėl to, kad jie padeda atsirasti naujai ir kitokiai mokslo ana- 
lizei, kurios kontekste jie nebėra keblumų šaltinis. Be to, jei- 
gu čia galima taikyti tipišką mokslo revoliucijų modelį, kurį 
vėliau aptarsime, šios anomalijos nebeatrodys paprasti fak- 
tai. Naujos mokslinio pažinimo teorijos požiūriu jie veikiau 
gali atrodyti labai panašūs į tautologijas, teiginius apie situ- 
acijas, kurių neįmanoma įsivaizduoti kitaip. 

Pavyzdžiui, ne kartą buvo pastebėta, kad nors suformu- 
luoti antrajam Newtono judėjimo dėsniui prireikė šimtme- 
čius trukusių keblių faktinių ir teorinių tyrinėjimų, Newtono 
teorijos šalininkai jį traktuoja iš esmės kaip grynai loginį tei- 
ginį, kurio jokie stebėjimai negali paneigti!. Dešimtajame sky- 
riuje pamatysime, kad chemijos pastovių santykių dėsnis, 
kuris iki Daltono buvo atsitiktinai aptiktas eksperimentais ir 
kurio visuotinumas buvo labai abejotinas, po Daltono atlik- 


I Zr. samprotavimus kn.: N. R. Hanson, Patterns of Discovery (Cam- 
bridge, 1958), p. 99-105. 

tų tyrimų tapo cheminio junginio apibrėžimo sudedamąja 
dalimi, ir joks eksperimentinis darbas pats savaime negalėjo 
jo paneigti. Kažkas panašaus atsitiks ir su apibendrinimu, 
kad mokslininkams nepavyksta atsisakyti paradigmos susi- 
dūrus su anomalijomis ar kontrpavyzdžiais. Jie negalėtų tai 
padaryti ir vis dėlto likti mokslininkais. 

Be abejo, kai kurie mokslininkai, neįstengę atlaikyti krizės, 
buvo priversti palikti mokslą, nors istorija neišsaugojo jų var- 
dų. Kaip ir menininkai, kūrybingi mokslininkai kartais turi 
sugebėti išgyventi suirusiame pasaulyje, - kitur šią būtinybę 
aš apibūdinau kaip moksliniam darbuibūdingą „esminę įtam- 
pą“2. Tačiau toks mokslo atsisakymas dėl kitos veiklos, mano 
manymu, yra vienintelis paradigmos atsisakymo būdas, ku- 
riam gali paskatinti patys kontrpavyzdžiai. Suradus pirmąją 
paradigmą, kuria vadovaujamasi analizuojant gamtą, nebe- 
gali būti tyrinėjimo be paradigmos. Jeigu paradigmos atsisa- 
koma kartu nepakeičiant jos kita, vadinasi, atsisakoma paties 
mokslo. Šis aktas meta šešėlį ne paradigmai, bet mokslinin- 
kui. Kolegos neišvengiamai jį laikys „dailide, suverčiančiu kal- 
tę įrankiams“. 

Tą patį požiūrį bent jau taip pat efektyviai galima sufor- 
muluoti ir atvirkščiai: negali būti mokslinio tyrinėjimo be kontr- 
pavyzdžių. Juk kas skiria normalų mokslą nuo krizės ištikto 
mokslo? Žinoma, ne tai, kad pirmasis nesusiduria su kontrpa- 
vyzdžiais. Priešingai, tai, ką mes anksčiau pavadinome gal- 
vosūkiais, iš kurių susideda normalus mokslas, egzistuoja tik 
todėl, kad nė viena paradigma, sudaranti mokslinio tyrimo 


2 T. S. Kuhn, „The Essential Tension: Tradition and Innovation in 
Scientific Research“, in The Third (1959) University of Utah Research Con- 
ference on the Identification of Creative Scientific Talent, ed. Calvin W. Tay- 
lor (Salt Lake City, 1959), p. 162-177. Apie panašų reiškinį meno pasau- 
lyje žr.: Frank Barron, „The Psychology of Imagination“, Scientific American, 
CXCIX (September, 1958), p. 151-166, ypač p. 160. 

pagrindą, niekada neišsprendžia visiškai visų jo problemų. 
Nedaugelis paradigmų, kurios atrodė tai padarančios (pa- 
vyzdžiui, geometrinė optika), netrukus apskritai liovėsi kel- 
ti problemas moksliniam tyrinėjimui ir tapo taikomųjų 
mokslų įrankiais. Kiekviena problema (išskyrus grynai in- 
strumentines), kurią normalus mokslas laiko galvosūkiu, ki- 
tu požiūriu gali būti traktuojama kaip kontrpavyzdys, taigi 
kaip krizės šaltinis. Kopernikas laikė kontrpavyzdžiais tai, 
ką daugelis kitų Ptolemajo sekėjų laikė galvosūkiais, atsiran- 
dančiais stengiantis suderinti stebėjimus su teorija. Lavoisier 
laikė kontrpavyzdžiu tai, kas Priestley'ui atrodė sėkmingai 
išspręstas galvosūkis, susijęs su flogistono teorija. O Einstei- 
nas laikė kontrpavyzdžiais tai, ką Lorentzas, Fitzgeraldas ir 
kiti traktavo kaip galvosūkius, susijusius su Newtono ir Max- 
wello teorijomis. Be to, net krizė pati savaime galvosūkių ne- 
paverčia kontrpavyzdžiais. Tarp jų nėra griežtos skiriamosios 
linijos. Priešingai, dėl paradigmos variantų gausėjimo krizė 
taip susilpnina normalaus galvosūkių sprendimo taisykles, 
kad galiausiai leidžia atsirasti naujai paradigmai. Mano nuo- 
mone, yra tik dvi alternatyvos: arba nė viena mokslinė teori- 
ja niekada nesusiduria su kontrpavyzdžiais, arba visos tokios 
teorijos visą laiką susiduria su kontrpavyzdžiais. 

Ar ši situacija galėtų atrodyti kitaip? Toks klausimas vers- 
tų leistis į istorinę ir kritinę filosofinių problemų analizę, ta- 
čiau jos nėra šios apybraižos tema. Bet mes galime nurodyti 
bent dvi priežastis, kodėl mokslas laikomas tinkama visuo- 
tinės taisyklės, kad teisingumas ar klaidingumas vienareikš- 
miškai nustatomas lyginant teiginį su faktu, iliustracija. Nor- 
malus mokslas turi nuolat siekti ir siekia, kad teorija kuo 
tiksliau atitiktų faktus, ir šią veiklą lengvai galima traktuoti 
kaip patikrinimą arba patvirtinimo ar paneigimo ieškojimą. 
Tačiau jos tikslas yra išspręsti galvosūkį, o kad jis egzistuo- 
tų, būtina tarti, jog paradigma galioja. Jei nepasiseka rasti 
sprendimą, tai diskredituoja tik mokslininką, bet ne teoriją. 
Čia net dar labiau tinka minėtoji patarlė: „Prastas tas dailidė, 

kuris verčia kaltę įrankiams“. Be to, mokslo dėstymo būdas, 
supinantis teorijos aptarimą su pastabomis apie jos taikymo 
pavyzdžius, padeda sustiprinti teorijos patvirtinimą, anks- 
čiau perimtą daugiausia iš kitų šaltinių. Vadovėlį skaitantis 
žmogus teorijos pritaikymus lengvai gali palaikyti jos įrody- 
mais, pagrindu tikėti ja, nors tam nėra nė menkiausios prie- 
žasties. Tačiau studijuojantieji mokslą priima teorijas rem- 
damiesi mokytojo ar vadovėlio autoritetu, o ne jų įrodymais. 
Kokias alternatyvas ar galimybes jie turi? Mokslo taikymo 
pavyzdžiai vadovėliuose pateikiami ne kaip įrodymai, bet 
kadangijų mokymasis yra susijęs su paradigmos mokymusi 
paplitusios praktikos pagrindu. Jeigu taikymai būtų išdės- 
tyti kaip įrodymai, tuomet jei vadovėliuose nebūtų pasiūly- 
tos alternatyvios interpretacijos ar aptartos problemos, ku- 
rių paradigminių sprendimų mokslininkams nepasisekė rasti, 
jų autorius reikėtų apkaltinti kraštutiniu šališkumu. Tačiau 
tokiam kaltinimui nėra nė menkiausio pagrindo. 

Taigi grįžkime prie pradinio klausimo - kaip mokslinin- 
kai reaguoja, kai paaiškėja, kad teorija tam tikru atveju ne- 
atitinka gamtos? Tai, kas ką tik buvo pasakyta, rodo, kad 
net kur kas didesni neatitikimai, nei išryškėję kitais teorijos 
taikymo atvejais, nebūtinai sukelia labai stiprią reakciją. Vi- 
suomet yra kokių nors neatitikimų. Net tie, kuriuos sunkiau- 
sia įveikti, paprastai galų gale suderinami su normalia 
mokslo praktika. Labai dažnai mokslininkai linkę palaukti, 
ypač jeigu kitose srityse yra daug problemų, kurias galima 
išspręsti. Pavyzdžiui, jau minėjome, kad šešiasdešimt metų 
po pradinių Newtono apskaičiavimų numatytasis Mėnulio 
perigėjaus poslinkis sudarė tik pusę stebimojo. Geriausi Eu- 
ropos matematinės fizikos specialistai nesėkmingai stengė- 
si įveikti gerai Žinomą neatitikimą, ir kartais pasigirsdavo 
siūlymų modifikuoti Newtono atvirkštinių kvadratų dėsnį. 
trumas didelės anomalijos atžvilgiu praktiškai pasiteisino. 
1750 metais Clairaut sugebėjo parodyti, kad klaidingas bu- 

vo tik matematinis taikymo metodas ir kad Newtono teorija 
gali likti kokia buvusi? . Net tokiais atvejais, kur klaida atro- 
do neįmanoma (tikriausiai dėl to, kad matematinis aparatas 
yra paprastesnis arba geriau žinomas ir kitur pasiteisinęs), 
nuolat pasireiškianti ir pripažinta anomalija ne visuomet su- 
kelia krizę. Niekas rimtai neginčijo Newtono teorijos, nors 
seniai buvo žinoma, kad esama neatitikimų tarp šia teorija 
grindžiamų numatymų ir garso greičio ir Merkurijaus judė- 
jimo. Pirmasis neatitikimas galiausiai ir visiškai netikėtai bu- 
vo pašalintas eksperimentais su šiluma, kurių buvo imtasi 
visai kitu tikslu; antrasis išnyko sukūrus bendrąją reliaty- 
vumo teoriją po krizės, kurios atsiradimui jis neturėjo jo- 
kios įtakos. Matyt, nė vienas iš šių neatitikimų nebuvo 
pakankamai fundamentalus, kad sukeltų krizei būdingus 
keblumus. Juos buvo galima pripažinti kontrpavyzdžiais ir 
atidėti į šalį vėlesniam laikui. 

Vadinasi, jeigu anomalija turi sukelti krizę, paprastai ji 
turi būti kai kas daugiau nei tik anomalija. Stengiantis sude- 
rinti paradigmą su gamta, visuomet iškyla keblumų; daugu- 
majų anksčiau ar vėliau pašalinami, dažnai tokiais procesais, 
kurių nebuvo galima numatyti. Mokslininkas, kuris nutrau- 
kia savo darbą, kad ištirtų kiekvieną pastebėtą anomaliją, re- 
tai padaro ką nors reikšminga. Todėl turime paklausti, kodėl 
būtent anomalija atrodo verta sutelktos analizės, tačiau tik- 
riausiai nėra visiškai bendro atsakymo į šį klausimą. Mūsų 
jau aptarti atvejai yra tipiški, bet vargu ar pamokomi. Kar- 
tais anomalija aiškiai vers suabejoti eksplicitiniais ir funda- 


3 W. Whewell, History of the Inductive Sciences (rev. ed.; London, 
1847), II, p. 220-221. 

* Apie garso greitį žr.: T. S. Kuhn, „The Caloric Theory of Adiabatic 
Compression“, Isis, XLIV (1958), p. 136—137. Apie sekuliarinį Merkuri- 
jaus perihelio poslinkį žr.: E. T. Whittaker, A History of the Theories of 
Aether and Electricity, I (London, 1953), p. 151, 179. 

mentaliais paradigmos apibendrinimais, kaip eterio vilkimo 
problema paskatino suabejoti tuos, kurie priėmė Maxwello 
teoriją. Arba, kaip kopernikiškosios revoliucijos atveju, ano- 
malija, akivaizdžiai neturinti fundamentalios reikšmės, gali 
sukelti krizę, jeigu taikymai, kuriems ji tampa kliūtimi, yra 
praktiškai svarbūs, šiuo atveju - kalendoriaus sukūrimui ir 
astrologijai. Arba, kaip atsitiko XVIII a. chemijoje, normalaus 
mokslo vystymasis anomaliją, kuri iš pradžių kėlė tik apmau- 
dą, gali paversti krizės šaltiniu: svorio santykių problema iš- 
plėtojus pneumatinės chemijos metodus įgijo visiškai kitokį 
statusą. Matyt, yra dar ir kitų aplinkybių, dėl kurių anomali- 
ja tampa ypač aktuali, ir paprastai susideda keletas jų. Pa- 
vyzdžiui, jau nurodėme, kad vienas iš krizės, su kuria 
susidūrė Kopernikas, šaltinių buvo tiesiog ilgai užsitęsęs lai- 
kotarpis, kai astronomai nesėkmingai stengėsi sumažinti iš- 
likusius Ptolemajo sistemos neatitikimus. 

Kai dėl šių ar kitų panašių priežasčių anomalija tampa 
šiuo tuo daugiau nei dar vienu normalaus mokslo galvosū- 
kiu, prasideda perėjimas į krizę ir į ekstraordinarinį moks- 
1ą. Dabar šios mokslo srities atstovai visuotiniau pripažįsta 
anomaliją kaip tokią. Vis daugiau Žymiausių šios srities 
mokslininkų skiria jai vis daugiau dėmesio. Jeigu jos nie- 
kaip nepavyksta pašalinti, nors taip būna retai, daugeliui 
jų jos išsprendimas tampa jų disciplinos objektu. Jiems ši 
sritis niekada nebeatrodys tokia pati kaip anksčiau. Tai iš 
dalies lemia tiesiog mokslinės analizės sutelkimas į naują 
dalyką. Dar svarbesnis pasikeitimo šaltinis yra skirtinga 
daugelio dalinių sprendimų, atsiradusių dėl visuotinio dė- 
mesio šiai problemai, prigimtis. Pirmieji bandymai išspręs- 
ti sunkiai įveikiamą problemą atliekami gana tiksliai 
laikantis paradigmos nustatytų taisyklių. Tačiau jeigu jie 
nepavyksta, stengiantis susidoroti su problema vis dažniau 
pasitelkiami daugiau ar mažiau pakoreguoti paradigmos 
variantai; visi jie nepanašūs vienas į kitą, kiekvienas iš da- 
lies pavykęs, tačiau nė vienas nėra toks patenkinamas, kad 

grupės būtų priimtas kaip paradigma. Dėl tokio skirtingų 
paradigmos variantų gausėjimo (vis dažniau juos galima 
apibūdinti kaip pritaikymą ad hoc) normalaus mokslo tai- 
syklės vis labiau išskinda. Nors paradigma tebeegzistuoja, 
nedaug tyrinėtojų visiškai sutaria dėl jos. Suabejojama net 
tais problemų sprendimais, kurie anksčiau buvo laikomi 
standartiniais. 

Kai situacija tampa labai opi, suja susiję mokslininkai kar- 
tais ją pripažįsta. Kopernikas skundėsi, jog to meto astrono- 
mai buvo tokie „nenuoseklūs atlikdami [astronominius] 
tyrimus ..., kad net negalėjo paaiškinti ar pastebėti pasto- 
vios metų periodo trukmės“. „Juos, - tęsė jis, - galima paly- 
ginti su menininku, kuris surinktų rankas, kojas, galvą ir kitas 
savo kūrinių dalis iš skirtingų modelių; kiekviena dalis pui- 
kiai nupiešta, bet nepriklauso tam pačiam kūnui, ir kadangi 
jos nedera tarpusavyje, tai bus greičiau monstras, o ne žmo- 
gus.“? Einsteinas, prisilaikydamas tuo metu paplitusios ne 
tokios įmantrios kalbos vartosenos, parašė tik tiek: „Atrodė, 
tarsi žemė išslydo iš po kojų, ir niekur nesimatė tvirto pa- 
grindo, ant kurio būtų galima statyti.“ O Wolfgangas Pauli 
likus keliems mėnesiams iki Heisenbergo straipsnio apie mat- 
ricų mechaniką, nurodžiusio kelią į naują kvantinę teoriją, 
pasirodymo draugui rašė: „Šiuo metu fizika vėl baisiai su- 
painiota. Šiaip ar taip, ji man per sunki; geriau jau būčiau 
filmuose vaidinantis komikas ar kas nors panašaus ir nieka- 
da nebūčiau nieko girdėjęs apie fiziką.“ Šis pareiškimas at- 
rodys ypač įspūdingas, jei palyginsime jį su Pauli'o žodžiais, 
pasakytais maždaug po penkių mėnesių: „Heisenbergo me- 
chanikos tipas vėl suteikė man viltį ir gyvenimo džiaugsmą. 


? Cit. pagal: T. S. Kuhn, The Copernican Revolution (Cambridge, Mass., 
1957), p. 138. 

* Albert Einstein, „Autobiographical Note“, in Albert Einstein: Phi- 
losopher-Scientist, ed. P. A. Schilpp (Evanston, IIl., 1949), p. 45. 

Žinoma, jis nepateikia mįslės sprendimo, tačiau aš tikiu, kad 
vėl galima eiti į priekį.“7 

Tokie atviri mokslo nepajėgumo pripažinimai yra nepa- 
prastai reti, tačiau krizės padariniai nevisiškai priklauso nuo 
sąmoningo jos pripažinimo. Ką galime pasakyti apie šiuos 
padarinius? Atrodo, tik du iš jų yra visuotiniai. Visos kri- 
zės prasideda nuo to, kad paradigma pasidaro neaiški, o 
šis neaiškumas išklibina normalaus mokslinio tyrimo tai- 
sykles. Šiuo atžvilgiu krizės laikotarpiu moksliniai tyrinė- 
jimai labai primena ikiparadigminio periodo tyrinėjimus, 
išskyrus tai, kad pirmuoju atveju skirtumų reiškimosi sritis 
yra siauresnė ir aiškiau apibrėžta. Visos krizės baigiasi vie- 
nu iš trijų būdų. Kartais normalus mokslas galų gale įrodo 
galįs išspręsti krizę sukėlusią problemą, nepaisant nevilties 
tų, kurie ją laikė egzistuojančios paradigmos pabaiga. Ki- 
tais atvejais problemos negalima išspręsti net radikaliai nau- 
jais būdais. Tuomet mokslininkai gali padaryti išvadą, kad 
esant dabartinei jų srities situacijai joks sprendimas nebus 
rastas. Problema glaustai apibūdinama ir atidedama į šalį, 
paliekama būsimai kartai, kuri turės tobulesnius instrumen- 
tus. Pagaliau krizė gali baigtis naujos pretendentės į para- 
digmos vietą atsiradimu ir tolesne kova dėljos priėmimo, — 
šis atvejis mus čia labiausiai domins, ir mes jį plačiai aptar- 
sime tolesniuose skyriuose, tačiau užbaigdami šias pasta- 
bas apie krizinės situacijos evoliuciją ir anatomiją turime iš 
anksto pasakyti kai ką iš to, apie ką kalbėsime vėliau. 

Krizės periodu perėjimas nuo vienos paradigmos prie 
naujos, iš kurios gali rastis nauja normalaus mokslo tradi- 
cija, anaiptol nepanašus į kumuliacijos procesą, susijusį su 


" Ralph Kronig, „The Turning Point“,in Theoretical Physics in the Twen- 
tieth Century: A Memorial Volume to Wolfgang Pauli, ed. M. Fierz and V. F. 
Weisskopf (New York, 1960), p. 22, 25-26. Šiame straipsnyje plačiai apra- 
šoma kvantinės mechanikos krizė, kilusi prieš pat 1925 metus. 

senosios paradigmos koregavimu ar išplėtimu. Veikiau tai 
yra srities rekonstravimas remiantis naujais pagrindais, re- 
konstravimas, pakeičiantis kai kuriuos šios srities elemen- 
tariausius teorinius apibendrinimus, taip pat daugelį 
paradigminių metodų ir paradigmos taikymų. Pereinamuo- 
ju laikotarpiu problemos, kurias galima išspręsti remiantis 
senąja paradigma ir remiantis naująja paradigma, dideliu 
mastu sutampa, tačiau nevisiškai. Be to, ryškiai skiriasi 
sprendimo būdai. Pasibaigus perėjimui specialistai pakei- 
čia savo požiūrį į tiriamąją sritį, jos metodus ir tikslus. Vie- 
nas įžvalgus istorikas, analizuodamas klasikinį mokslo 
perorientavimo pasikeitus paradigmai atvejį, neseniai ra- 
šė, kad tai yra „lazdos paėmimas už kito galo“, procesas, 
apimantis „to paties, kaip ir anksčiau, duomenų viseto nag- 
rinėjimą, bet įjungus juos į naują tarpusavio santykių siste- 
mą, visiškai kitoje struktūroje“* . Kiti istorikai, pastebėję šį 
mokslo raidos aspektą, pabrėžė jo panašumą į regimojo vaiz- 
do (gestalt) pasikeitimą: štrichai popieriuje, kurie iš pradžių 
atrodė vaizduojantys paukštį, dabar atrodo vaizduojantys 
antilopę, arba atvirkščiai? . Tačiau ši paralelė gali suklaidinti. 
Mokslininkai nemato ko nors kaip ko nors kito, jie tiesiog 
mato tai. Mes jau aptarėme kai kurias problemas, atsiradu- 
sias dėl teiginio, kad Priestley deguonį palaikė oru, kuria- 
me nėra flogistono. Be to, mokslininkas negali savo valia 
pakeisti geštalto ir pereiti nuo vieno matymo būdo prie ki- 
to. Vis dėlto geštalto pakeitimas, ypač dėl to, kad šiandien 
jis taip gerai Žinomas, yra naudingas elementarus to, kas 
vyksta visiško paradigmos pakeitimo atveju, prototipas. 
Anksčiau išsakyta prielaida gali padėti mums suvokti krizę 
kaip būdingą naujų teorijų atsiradimo preliudiją, ypač kadangi 


8 Herbert Butterfield, The Origins of Modern Science, 1300 - 1800 (Lon- 
don, 1949), p. 1-7. 
* Hanson, op. cit., chap. I. 

mes jau aptarėme tą patį, tik mažesnio masto procesą analizuo- 
dami atradimus. Kadangi atsiradusi nauja teorija nutraukia se- 
nąją mokslinės praktikos tradiciją ir įdiegia naują, kuri 
vadovaujasi kitomis taisyklėmis ir kitoje samprotavimų srityje, 
ji, matyt, atsiranda tik tada, kai senoji tradicija atveda į aklavie- 
tę. Tačiau ši pastaba yra tik krizinės situacijos tyrimo preliudija, 
ir, deja, jos keliami klausimai priklauso daugiau psichologo, o 
ne istoriko kompetencijai. Kas yra ekstraordinarinis tyrimas? 
Kaip anomalija tampa dėsninga? Kaip elgiasi mokslininkai, su- 
pratę, kad fundamentali klaida yra įsivėlusi tame lygmenyje, 
kurį nagrinėti įgytas išsimokslinimas jų neparengė? Šiuos klau- 
simus reikia išanalizuoti kur kas nuodugniau, ir ne vien istori- 
niu požiūriu. Tolesni samprotavimai neišvengiamai bus 
preliminarūs ir ne tokie išsamūs kaip anksčiau išsakytieji. 

Dažnai nauja paradigma ar bent jau jos užuomazga atsi- 
randa tada, kai krizė dar nėra toli pažengusi ar aiškiai pripa- 
žinta. Kaip tik toks pavyzdys yra Lavoisier darbai. Jo 
užantspauduotos pastabos buvo atiduotos saugoti Prancū- 
zijos akademijai praėjus mažiau nei metams po pirmojo nuo- 
dugnaus svorio santykių tyrimo flogistono teorijoje ir iki to, 
kai Priestley o publikacijos atskleidė visą pneumatinės che- 
mijos krizės mastą. Arba štai pirmieji Thomo Youngo prane- 
šimai apie banginę šviesos teoriją pasirodė pačioje optikos 
krizės pradžioje, — ši krizė būtų likusi beveik nepastebėta, 
jeigu be jokios Youngo pagalbos per dešimtmetį po pirmųjų 
jo publikacijų nebūtų peraugusi į tarptautinį mokslinį skan- 
dalą. Tokiais atvejais galima pasakyti tik tiek, jog pakako ne- 
reikšmingo paradigmos nepajėgumo ir pirmųjų ja 
grindžiamų normalaus mokslo taisyklių išskydimo požymių, 
kad kas nors visiškai naujai pažvelgtų į šią sritį. Tai, kas įsi- 
terpia tarp pirmojo keblumų suvokimo ir galimos alternaty- 
vos atpažinimo, iš esmės turėtų vykti nesąmoningai. 

Tačiau kitais atvejais - pavyzdžiui, Koperniko, Einsteino 
ir šiuolaikinės branduolio teorijos — nuo pirmojo paradigmos 
nepajėgumo suvokimo iki naujos paradigmos atsiradimo pra- 

eina daug laiko. Kai tai atsitinka, istorikas gali įžvelgti bent 
jau keletą užuominų apie tai, kas yra ekstraordinarinis moks- 
las. Susidūręs su pripažinta fundamentalia teorijos anomalija, 
mokslininkas dažnai pirmiausia stengsis ją tiksliau išskirti ir 
suteikti jai struktūrą. Nors ir suvokdamas, kad normalaus 
mokslo taisyklės dabar negali būti visiškai teisingos, jis bruks 
jas dar atkakliau nei anksčiau, kad įsitikintų, kur ir kiek jos 
gali praversti keblumų sudarančioje srityje. Kartu jis ieškos 
būdų sustiprinti senosios paradigmos nepajėgumą, padaryti 
jį ryškesnį ir galbūt įtaigesnį nei tada, kai jis pasireiškė ekspe- 
rimentuose, kurių rezultatas buvo laikomas iš anksto žinomu. 
Ir šito siekdamas jis labiau atitiks mūsų sąmonėje vyraujantį 
mokslininko vaizdinį nei kuriuo nors kitu poparadigminės 
mokslo raidos periodu. Pirmiausia jis dažnai atrodys kaip žmo- 
gus, kuris tyrinėja atsitiktinai, atlieka eksperimentus, kad pa- 
matytų, kas atsitiks, ieško reiškinių, kurių prigimties negali 
tiksliai įspėti. Kadangi joks eksperimentas neįsivaizduojamas 
be kokios nors teorijos, krizės laikotarpiu mokslininkas kartu 
nuolat stengsis kurti spekuliatyvias teorijas, kurios, jeigu pa- 
siseks, gali atverti kelią naujai paradigmai, o nesėkmės atveju 
gali būti palyginti lengvai atmestos. 

Keplerio pateiktos Žinios apie ilgai trukusias pastangas iš- 
tirti Marso judėjimą ir Priestley'o reakcijos į naujų dujų gausė- 
jimą aprašymas yra klasikiniai labiau atsitiktinių tyrimų, 
kuriems paskatina anomalijos suvokimas, pavyzdžiai!?. Tačiau, 
ko gero, geriausias iliustracijas pateikia šiuolaikiniai lauko te- 
orijos ir elementariųjų dalelių tyrimai. Jeigu ne krizė, privertu- 
si išsiaiškinti normalaus mokslo taisyklių galiojimo ribas, ar 


0 Apie Keplerio atliktus Marso tyrinėjimus žr.: J. L. E. Dreyer, A His- 
tory of Astronomy from Thales to Kepler (2d ed.; New York, 1953), p. 380— 
393. Nepaisant pasitaikančių netikslumų, Dreyerio konspektas pateikia 
šiuo atveju reikalingą medžiagą. Apie Priestley Žr. jo paties veikalus, ypač: 
J. Priestley, Experiments and Observations on Different Kinds of Air (Lon- 
don, 1774-1775). 

būtų pateisinamos milžiniškos pastangos, kurių prireikė atrasti 
neutrinui? Arbajeigu tam tikru neaiškiu atveju nebūtų akivaiz- 
džiai sulaužytos taisyklės, ar būtų buvusios pateiktos ir patik- 
rintos radikalios hipotezės apie lyginumo tvermės dėsnio 
negaliojimą? Kaip ir daugelis kitų paskutinio dešimtmečio fi- 
zikos tyrimų, šie eksperimentai iš dalies buvo pastangos loka- 
lizuoti ir apibrėžti vis dar išsklidusio anomalijų viseto šaltinį. 

Tokio pobūdžio ekstraordinarinis tyrimas dažnai, tačiau 
anaiptol ne visada, būna susijęs su kitokio pobūdžio tyrimu. 
Mano manymu, ypač pripažintos krizės periodais mokslinin- 
kai imasi filosofinės analizės kaip priemonės įminti savo srities 
mįslėms. Apskritai mokslininkai neturi ir nenori būti filosofais. 
Iš tiesų normalus mokslas paprastai laikosi atstu nuo kūrybi- 
nės filosofijos, ir tikriausiai dėl svarių priežasčių. Kiek norma- 
lus tiriamasis darbas gali būti atliekamas vadovaujantis 
paradigma kaip modeliu, nebūtina, kad taisyklės ir prielaidos 
būtų pateiktos eksplicitiškai. Penktajame skyriuje pažymėjome, 
kad nebūtinai turi egzistuoti visas taisyklių visetas, kurio siekia 
filosofinė analizė. Tačiau tai nereiškia, kad prielaidų (net ir ne- 
egzistuojančių) paieškos negali būti veiksmingas būdas susil- 
pninti tradicijos įtaką protui ir sudaryti pagrindą naujai tradicijai. 
Neatsitiktinai Newtono fizikos atsiradimas XVII a. ir reliatyvu- 
mo teorijos bei kvantinės mechanikos atsiradimas XX a. buvo 
susiję su fundamentalia filosofine tuometinės mokslinio tyrinė- 
jimo tradicijos analize!!. Taip pat neatsitiktinai abiem šiais peri- 
odais vadinamasis mintinis eksperimentas turėjo lemiamą įtaką 
tyrinėjimų pažangai. Kaip parodžiau kitoje vietoje, analitinio 
mintinio eksperimento, kuris toks svarbus Galilei'aus, Einstei- 
no, Bohro ir kitų darbuose, tikslas yra palyginti senąją paradig- 


!! Apie priešingus filosofinius požiūrius, lydėjusius mechanikos rai- 
dą XVII a., žr.: Renė Dugas, La mėcanigue au XVII* siėcle (Neuchatel, 
1954), ypač sk. IX. Apie panašius XIX a. epizodus žr. ankstesnę to pa- 
ties autoriaus knygą: Renė Dugas, Histoire de la mėcanigue (Neuchatel, 
1950), p. 419-443. 

mą su egzistuojančiu pažinimu ir aiškiai atskleisti krizės šak- 
nis, ko neįmanoma pasiekti laboratorijoje!. 

Pavieniui ar drauge plėtojant šias ekstraordinarines pro- 
cedūras gali atsitikti dar vienas dalykas. Dėl to, kad moksli- 
ninkai sutelkia dėmesį į siaurą problemišką sritį, o mokslinis 
mąstymas yra pasirengęs pripažinti eksperimentines anoma- 
lijas tokias, kokios jos yra, krizė dažnai paskatina daug naujų 
atradimų. Mes jau nurodėme, kaip dėl krizės įsisąmoninimo 
Lavoisier su deguonimi susiję tyrinėjimai skiriasi nuo Priest- 
ley'o; ir deguonis buvo ne vienintelės naujos dujos, kurias 
chemikai, žinodami apie anomaliją, sugebėjo atrasti remda- 
miesi Priestley'o darbais. Kita vertus, prieš pat banginės švie- 
sos teorijos atsiradimą ir jos formavimosi metu sparčiai 
daugėjo naujų optikos atradimų. Kai kurie iš jų, pavyzdžiui, 
atspindžio poliarizacija, buvo atsitiktinumų, kurių visuomet 
pasitaiko sutelktai dirbant problemiškoje srityje, rezultatas. 
(Malusas, kuris padarė šį atradimą, kaip tik buvo pradėjęs 
rengti Akademijos paskelbtam konkursui darbą apie dvigu- 
bą refrakciją — buvo plačiai žinoma, kad šis klausimas yra 
nepakankamai ištirtas.) Kiti, pavyzdžiui, šviesos dėmės at- 
radimas apskrito disko metamo šešėlio centre, buvo numa- 
tyti remiantis nauja hipoteze, ir jų įgyvendinimas padėjo 
transformuoti šią hipotezę į paradigmą, kuria buvo vado- 
vaujamasi tolesniame darbe. Dar kiti, pavyzdžiui, įbrėžimų 
ir storų plokštelių spalvotumas, buvo dažnai matyti ir anks- 
čiau retkarčiais minimi reiškiniai, bet, kaip ir Priestley'o de- 
guonis, jie buvo sutapatinti su gerai žinomais reiškiniais, ir 
tai trukdė įžvelgti jų tikrąją esmę*?. Panašiai galima įvertinti 


12 T. S. Kuhn, „A Function for Thought Experiments“, in Mėlanges 
Alexandre Koyrė, ed. R. Taton and I. B. Cohen (Paris, 1963). 

B Apie naujus optikos atradimus apskritai žr.: V. Ronchi, Histoire de 
la lumiėre (Paris, 1956), chap. VII. Kaip anksčiau buvo aiškinamas vienas 
iš šių reiškinių, žr.: J. Priestley, The History and Present State of Discoveries 
Relating to Vision, Light and Colours (London, 1772), p. 498-520. 

daugelį atradimų, kurie maždaug nuo 1895 metų nuolat ly- 
dėjo kvantinės mechanikos formavimąsi. 

Gali būti ir kitų ekstraordinarinio tyrimo apraiškų ir pada- 
rinių, bet šioje srityje mes dar tik pradėjome kelti klausimus, į 
kuriuos reikia atsakyti. Tačiau šiuo metu tai tikriausiai nėra 
būtina. Ankstesnės pastabos turėjo pakankamai aiškiai paro- 
dyti, kaip krizė išklibina stereotipus ir kartu suteikia papildo- 
mų duomenų, reikalingų fundamentaliam paradigmos 
pakeitimui. Kartais naujos paradigmos forma jau glūdi toje 
struktūroje, kurią anomalijai suteikia ekstraordinarinis tyri- 
mas. Einsteinas rašė, kad dar neturėdamas jokio klasikinės 
mechanikos pakaitalo jis galėjo įžvelgti žinomų anomalijų — 
juodojo kūno spinduliavimo, fotoelektrinio efekto ir specifi- 
nių šilumų - tarpusavio ryšį!*. Dažniausiai tokia struktūra 
sąmoningai iš anksto neįžvelgiama. Priešingai, nauja para- 
digma arba tinkami plėtoti jos apmatai atsiranda staiga, kar- 
tais viduryje nakties, giliai krizės paveikto mokslininko galvoje. 
Kokia yra šios galutinės stadijos prigimtis, kaip individas at- 
randa (arba supranta atradęs) naują būdą sutvarkyti duome- 
nis, kurie dabar jau sudaro vieną visumą, čia liks neišaiškinta, 
ir galbūt taip bus visada. Čia pažymėsime tik vieną dalyką. 
Beveik visada žmonės, kurie sukuria fundamentaliai naują pa- 
radigmą, yra arba labai jauni, arba naujokai toje srityje, kurios 
paradigmą jie pakeičia". Ir šito tikriausiai nereikia plačiau aiš- 
kinti, nes akivaizdu, kad tie žmonės, menkai saistomi anks- 
tesnės praktikos ir tradicinių normalaus mokslo taisyklių, 
greičiau už kitus pamatys, jog pagal tas taisykles nebeįmano- 
ma žaisti, ir sugalvos kitas, galinčias jas pakeisti. 


14 Einstein, loc. cit. 

I5 Šis jaunystės vaidmens fundamentaliuose moksliniuose tyrimuo- 
se apibendrinimas taip paplitęs, kad tapo kliše. Be to, pakanka žvilgte- 
lėti į kone bet kurį mokslinės teorijos fundamentalių pasiekimų sąrašą, 
ir šis įspūdis pasitvirtins. Vis dėlto šį apibendrinimą būtina sistemingai 

Perėjimas prie naujos paradigmos yra mokslo revoliucija — 
galų gale mes esame pasirengę tiesiogiai imtis šios temos. Ta- 
čiau pirmiausia nurodysime vieną paskutinį ir, ko gero, sun- 
kiai pagaunamą aspektą, kuriuo paskutiniuose trijuose 
skyriuose pateikta medžiaga parengė tam dirvą. Iki šeštojo 
skyriaus, kuriame pirmą kartą buvo pavartota anomalijos są- 
voka, terminai „revoliucija“ ir „ekstraordinarinis mokslas“ ga- 
lėjo atrodyti ekvivalentiški. Dar svarbiau tai, kad galėjo 
atrodyti, jog abu šie terminai nereiškia nieko daugiau kaip „ne- 
normalus mokslas“, - bent jau kai kuriems skaitytojams galė- 
jo užkliūti toks loginis ratas. Tačiau praktiškai nėra ko 
nerimauti. Netrukus įsitikinsime, kad panašus loginis ratas 
būdingas mokslinėms teorijoms. Taigi mes įvardijome jį, ne- 
svarbu, ar jis trikdo mus, ar ne. Šiame ir dviejuose ankstes- 
niuose apybraižos skyriuose buvo atskleista daug normalios 
mokslinės veiklos nuosmukio kriterijų, kurie visai nepriklau- 
so nuo to, ar nuosmukį lydi revoliucija. Susidūrę su anomalija 
ar krize, mokslininkai laikosi skirtingų požiūrių į egzistuojan- 
čias paradigmas, ir priklausomai nuo to keičiasi jų tyrinėjimų 
prigimtis. Konkuruojančių variantų gausėjimas, pasiryžimas iš- 
mėginti bet ką, atviras nepasitenkinimo reiškimas, ieškojimas 
filosofijos pagalbos ir fundamentalių teiginių svarstymas - visa 
tai yra perėjimo nuo normalaus tyrimo prie ekstraordinarinio 
simptomai. Normalaus mokslo samprata labiau remiasi šių 
simptomų, 0 ne revoliucijų egzistavimu. 


ištirti. Daug naudingų duomenų pateikia Harvey C. Lehmanas (Age 
and Achievement, Princeton, 1953), tačiau jis savo studijoje nesistengia 
išskirti tų pasiekimų, kurie susiję su fundamentalia rekonceptualizaci- 
ja. Be to, jo nedomina ypatingos aplinkybės, jeigu tokių esama, kurios 
gali lemti mokslininkų produktyvumą vyresniame amžiuje. 

Šios pastabos leidžia mums pagaliau aptarti problemas, 
kurias nurodo pats šios apybraižos pavadinimas. Kas yra 
mokslo revoliucijos ir kokia jų funkcija mokslo raidoje? Di- 
dele dalimi į šiuos klausimus jau buvo atsakyta ankstesniuose 
skyriuose. Pavyzdžiui, ankstesnė analizė parodė, kad moks- 
lo revoliucijomis čia laikomi tokie nekumuliatyvios mokslo 
raidos epizodai, kai senoji paradigma visiškai ar iš dalies pa- 
keičiama nauja, nesuderinama su senąja. Tačiau tuo dar ne 
viskas pasakyta, svarbūs dalykai paaiškės atsakius į tokį klau- 
simą: kodėl paradigmos pakeitimą turėtume vadinti revo- 
liucija? Kadangi esama didžiulių ir esminių politinės ir 
mokslo raidos skirtumų, koks paralelizmas gali pateisinti me- 
taforą, ir vienoje, ir kitoje įžvelgiančią revoliucijas? 

Vienas paralelizmo aspektas jau turi būti akivaizdus. Poli- 
tinės revoliucijos prasideda, kai vis aiškiau suvokiama (daž- 
nai tai būdinga tik tam tikrai politinės bendruomenės daliai), 
kad egzistuojančios institucijos adekvačiai nebeišsprendžia 
problemų, kurias kelia iš dalies jų pačių sukurta aplinka. La- 
bai panašiai mokslo revoliucijos prasideda tada, kai vis aiš- 
kiau suvokiama (tai taip pat dažnai būdinga tik siaurai 
mokslinės bendruomenės grupei), kad egzistuojanti paradig- 
ma adekvačiai nebefunkcionuoja tiriant tą gamtos aspektą, prie 
kurio anksčiau ji pati nutiesė kelią. Ir politinės, ir mokslo rai- 
dos atvejais revoliucijos prielaida yra funkcionavimo sutriki- 
mo, galinčio sukelti krizę, suvokimas. Be to, šis paralelizmas 
galioja ne tik esminiams paradigmos pakeitimams, tokiems, 
kokie priskiriami Kopernikui ir Lavoisier, bet ir kur kas men- 
kesniems, susijusiems su naujų reiškinių, pavyzdžiui, deguo- 

nies ar rentgeno spindulių, įtraukimu, nors tai, žinoma, yra 
metaforos pritempimas. Kaip pažymėjome penktojo skyriaus 
pabaigoje, mokslo revoliucijos turi atrodyti revoliucijos tik 
tiems, kurių paradigmas jos paveikia. Pašaliečiams jos, kaip ir 
revoliucijos Balkanuose XX a. pradžioje, gali atrodyti norma- 
lūs raidos proceso elementai. Pavyzdžiui, astronomai rentge- 
no spindulių atradimą galėjo traktuoti kaip paprastą Žinių 
pagausėjimą, nes naujos rūšies spinduliavimo egzistavimas 
neturėjo įtakos jų paradigmai. Tačiau tokiems mokslininkams 
kaip Kelvinas, Crookesas ir Roentgenas, kurių moksliniai ty- 
rinėjimai buvo susiję su spinduliavimo teorija ar su elektroni- 
niais vamzdžiais, rentgeno spindulių atradimas neišvengiamai 
sugriovė vieną paradigmą ir sukūrė kitą. Štai kodėl šie spin- 
duliai galėjo būti atrasti tik tada, kai normalus tyrimas atsidū- 
rė aklavietėje. 

Šis genetinis politinės ir mokslo raidos paralelės aspektas 
nebeturėtų kelti jokių abejonių. Tačiau paralelė turi kitą, gi- 
lesnį aspektą, nuo kurio priklauso pirmojo reikšmė. Politi- 
nės revoliucijos siekia pakeisti politines institucijas pačių šių 
institucijų draudžiamais būdais. Todėl kad jos pavyktų, bū- 
tina iš dalies atsisakyti vienos institucijų sistemos ir pakeisti 
ją kita, 0 tuo tarpu visuomenė apskritai nėra visiškai valdo- 
ma institucijų. Iš pradžių būtent krizė susilpnina politinių 
institucijų vaidmenį, kaip, jau matėme, ji susilpnina paradig- 
mų vaidmenį. Vis daugiau Žmonių vis labiau nusišalina nuo 
politinio gyvenimo, ir jų elgesys jo kontekste darosi vis la- 
biau neįprastas. Krizei gilėjant, daugelis šių Žmonių imasi 
rengti tam tikrą konkretų visuomenės pertvarkymo į naują 
institucinę struktūrą planą. Tuomet visuomenė pasidalija į 
tarpusavyje kovojančias stovyklas arba partijas: viena siekia 
išsaugoti senąsias institucijas, kitos siekia įsteigti kai kurias 
naujas. Kai įvyksta tokia poliarizacija, rasti politinę išeitį tam- 
pa nebeįmanoma. Kadangi į revoliucinį konfliktą įsijungian- 
čios partijos nesutaria dėl institucinės terpės, kurioje turi būti 
įvykdyti ir įvertinti politiniai pertvarkymai, ir nepripažįsta 

jokios antinstitucinės struktūros, kuri išspręstų revoliuciją su- 
kėlusius nesutarimus, jos galų gale turi griebtis priemonių 
įtikinti mases, o dažnai ir jėgos. Nors revoliucijos vaidino 
gyvybiškai svarbų vaidmenį politinių institucijų evoliucijo- 
je, šis vaidmuo priklauso nuo to, kad politikos ar institucijų 
atžvilgiu jos iš dalies yra išoriniai įvykiai. 

Toliau šioje apybraižoje siekiama parodyti, kad istorinė 
paradigmos pakeitimo analizė atskleidžia labai panašius 
mokslų evoliucijos bruožus. Vienos iš konkuruojančių para- 
digmų pasirinkimas, kaip ir kurios nors iš konkuruojančių 
politinių institucijų pasirinkimas, yra vieno iš nesuderina- 
mų bendruomenės gyvenimo būdų pasirinkimas. Dėl tokio 
savo pobūdžio pasirinkimas nėra ir negali būti determinuo- 
jamas vien vertinamųjų normalaus mokslo procedūrų, nes 
jos iš dalies priklauso nuo konkrečios paradigmos, o ši para- 
digma yra ginčų objektas. Kai paradigmos dalyvauja, kaip ir 
turi būti, ginčuose dėl paradigmos pasirinkimo, jų vaidmuo 
neišvengiamai yra loginis ratas. Kiekviena grupė remiasi sa- 
vo paradigma stengdamasi apginti šią paradigmą. 

Žinoma, dėl šio loginio rato argumentai netampa klai- 
dingi ar net bergždi. Mokslininkas, kuris pateikia paradig- 
mą kaip prielaidą dėstydamas argumentus jai apginti, vis 
dėlto gali aiškiai parodyti, kokia bus mokslinio tyrinėjimo 
praktika perėmus naująjį požiūrį į gamtą. Tokia demonst- 
racija gali būti be galo įtikinama, dažnai tiesiog nepapras- 
tai. Tačiau toks argumentavimas, kad ir koks jis būtų įtai- 
gus, yra tik įtikinėjimas. Jis negali būti loginiu ar net 
tikimybiniu požiūriu įtikinamas tiems, kurie atsisako įženg- 
ti į šį ratą. Dviejų ginče dėl paradigmų dalyvaujančių par- 
tijų bendros prielaidos ir vertybės yra nepakankamai pla- 
čios šiam tikslui pasiekti. Tiek politinėse revoliucijose, tiek 
pasirenkant paradigmą nėra aukštesnio kriterijaus už su- 
interesuotos bendruomenės pritarimą. Todėl kad atskleis- 
tume, kaip vyksta mokslo revoliucijos, turėsime analizuo- 
ti ne tik gamtos ir logikos įtaką, bet ir įtikinėjimo metodus, 

veiksmingus tam tikrose grupėse, sudarančiose mokslinin- 
kų bendruomenę. 

Kad išsiaiškintume, kodėl paradigmos pasirinkimo klau- 
simas negali būti vienareikšmiškai išspręstas vien pasitelkus 
logiką ir eksperimentą, turime glaustai aptarti skirtumų, ku- 
rie tradicinės paradigmos gynėjus skiria nuo revoliucingų jų 
įpėdinių, prigimtį. Tokia analizė yra svarbiausias šio ir kito 
skyrių objektas. Tačiau mes jau nurodėme daug tokių skir- 
tumų pavyzdžių, ir niekam nekyla abejonių, kad istorija gali 
pateikti dar daug kitų. Galima suabejoti ne jų egzistavimu, 
bet veikiau tuo, kad tokie pavyzdžiai suteikia svarbios in- 
formacijos apie mokslo prigimtį, todėl šitai reikia aptarti pir- 
miausia. Net jeigu paradigmos atsisakymas yra istorinis 
faktas, ar jis parodo ką nors daugiau nei žmonių lengvatiky- 
bę ir susipainiojimą? Ar esama vidinių priežasčių, kodėl pri- 
pažinus naują reiškinių rūšį ar naują mokslinę teoriją reikėtų 
atsisakyti senosios paradigmos? 

Pirmiausia pažymėsime, kad jeigu yra tokių priežasčių, 
jos kyla ne iš loginės mokslinio pažinimo struktūros. Iš es- 
mės naujas reiškinys gali atsirasti nesugriaudamas jokios 
ankstesnės mokslinės praktikos dalies. Nors gyvybės atradi- 
mas Mėnulyje šiandien sugriautų egzistuojančias paradigmas 
(tai, kąjos teigia mums apie Mėnulį, atrodo nesuderinama su 
gyvybės egzistavimu jame), tačiau gyvybės atradimas kurio- 
je nors mažiau žinomoje galaktikos dalyje jų nesugriautų. Juo 
labiau nauja teorija neturi prieštarauti savo pirmtakėms. Ji 
gali būti susijusi tik su tais reiškiniais, kurie anksčiau nebuvo 
žinomi, — pavyzdžiui, kvantinė teorija analizuoja (daugiau- 
sia, bet ne išimtinai) subatominius reiškinius, apie kuriuos 
iki XX a. nieko nežinota. Arba nauja teorija gali būti tiesiog 
aukštesnio lygio už ankstesnes, tokia teorija, kuri sujungia 
visą grupę žemesnio lygio teorijų jų iš esmės nepakeisdama. 
Šiandien energijos tvermės teorija būtent taip susieja dinami- 
ką, chemiją, elektrą, optiką, šilumos teoriją ir t. t. Galima įsi- 
vaizduoti ir kitokių ryšių, kurie suderina senas ir naujas 

teorijas. Istoriniame mokslo raidos procese galima rasti visų 
jų pavyzdžių. Jeigu egzistuotų tik tokie ryšiai, mokslo raida 
būtų grynai kumuliatyvi. Naujos reiškinių rūšys tiesiog at- 
skleistų tvarką, būdingą tam tikram gamtos aspektui, kur 
anksčiau jos niekas nepastebėjo. Mokslo evoliucijoje naujas 
pažinimas pakeistų nežinojimą, o ne kitokios rūšies ir su nau- 
juoju nesuderinamą pažinimą. 

Žinoma, mokslas (arba kuri nors kita veikla, galbūt ne to- 
kia efektyvi) gali vystytis tokiu grynai kumuliatyviu būdu. 
Daugelis žmonių buvo įsitikinę, kad taip ir yra, o dauguma, 
atrodo, vis dar mano, kad žinių kaupimas yra bent jau idea- 
las, kuris būtų įgyvendintas istorinės raidos procese, jeigu žŽmo- 
gaus subjektyvumasjo taip dažnai neiškreiptų. Esama svarbių 
priežasčių tuo tikėti. Dešimtajame skyriuje parodysime, kaip 
glaudžiai požiūris į mokslą kaip į kumuliaciją susipynęs su 
dominuojančia epistemologija, pažinimą laikančia konstruk- 
cija, kurią protas kuria tiesiogiai remdamasis neapdorotais jus- 
liniais duomenimis. O vienuoliktajame skyriuje aptarsime, kaip 
ši istoriografinė schema tvirtai palaikoma efektyvios moko- 
mosios veiklos priemonėmis. Vis dėlto, nors toks idealus vaiz- 
dinys yra nepaprastai įtikinamas, yra rimtas pagrindas 
suabejoti, ar tai gali būti mokslo vaizdinys. Pasibaigus ikipara- 
digminiam periodui, visų naujų teorijų ir beveik visų naujų 
reiškinių rūšių asimiliavimas iš esmės neišvengiamai sugriau- 
na ankstesnę paradigmą ir sukelia konkuruojančių mokslinės 
minties mokyklų konfliktą. Paprasta nenumatytų naujovių ku- 
muliacija yra beveik nepasitaikanti dėsningos mokslo raidos 
išimtis. Tam, kuris rimtai analizuoja istorinius faktus, turi kil- 
ti įtarimas, kad mokslas nesiorientuoja į tą idealą, kurį mums 
perša jo kumuliatyvaus pobūdžio vaizdinys. Tikriausiai tai yra 
kitokio pobūdžio veikla. 

Tačiau jeigu neginčijami faktai gali nuvesti mus taip toli, 
pakartotinai įsigilinę į jau aprėptą sritį galime pamatyti, kad 
paprasta naujovių kumuliacija ne tik faktiškai retai pasitai- 
ko, bet iš esmės yra neįmanoma. Normalaus mokslinio tyri- 

mo, kuris yra kumuliatyvus, sėkmė priklauso nuo moksli- 
ninkų gebėjimo nuolat atrinkti problemas, kurias galima iš- 
spręsti konceptualinėmis ir instrumentinėmis priemonėmis, 
artimomis jau egzistuojančioms. (Štai kodėl pernelyg didelis 
susidomėjimas taikomosiomis problemomis nekreipiant dė- 
mesio į jų ryšį su egzistuojančių pažinimu ir technika gali 
taip lengvai sulaikyti mokslo plėtrą.) Jeigu žmogus stengiasi 
išspręsti egzistuojančio pažinimo ir technikos iškeltas pro- 
blemas, vadinasi, jis ne šiaip sau žvalgosi. Jis žino, ką nori 
pasiekti, ir tuo vadovaudamasis kuria instrumentus ir nu- 
kreipia savo mąstymą. Nenumatyta naujovė, naujas atradi- 
mas gali atsirasti tik tada, jeigu jis klaidingai numatė gamtos 
reiškinius ir pasirinko netinkamus instrumentus. Pati pada- 
ryto atradimo svarba dažnai bus proporcinga jį pranašavu- 
sios anomalijos mastui ir neįveikiamumui. Tad akivaizdų, 
kad turi kilti konfliktas tarp anomaliją atskleidusios para- 
digmos ir tos, kuri anomaliją padaro dėsningą. Šeštajame sky- 
riuje aptarti atradimų, susijusių su paradigmos sugriovimu, 
pavyzdžiai nėra paprasti istoriniai atsitiktinumai. Nėra jo- 
kio kito veiksmingo būdo daryti atradimus. 

Tie patys argumentai netgi dar akivaizdžiau tinka kalbant 
apie naujų teorijų sukūrimą. Iš esmės yra tik trys reiškinių ti- 
pai, kuriems paaiškinti gali būti plėtojama nauja teorija. Pir- 
mąjį sudaro reiškiniai, kuriuos gerai paaiškina egzistuojančios 
paradigmos, todėl jie retai tampa paskata kurti teoriją ar jos 
išeities tašku. Kai vis dėlto taip atsitinka, kaip buvo trijų gerai 
žinomų numatymų, aptartų septintojo skyriaus pabaigoje, at- 
veju, sukurtos teorijos retai kada priimamos, nes gamta ne- 
duoda jokio pagrindo pasirinkti būtent jas. Antrąją grupę 
sudaro tie reiškiniai, kurių prigimtį egzistuojančios paradig- 
mos nurodo, tačiau jų detales galima išsiaiškinti tik toliau plė- 
tojant teoriją. Būtent šiems reiškiniams tirti mokslininkai skiria 
daugiausia laiko, tačiau šių tyrimų tikslas yra plėtoti egzis- 
tuojančias paradigmas, o ne kurti naujas. Tik tuomet, kai šios 
pastangos baigiasi nesėkme, mokslininkai susiduria su trečią- 

ja reiškinių rūšimi — su pripažintomis anomalijomis, kurių bū- 
dingas bruožas yra tai, kad jų niekaip nepavyksta susieti su 
egzistuojančiomis paradigmomis. Tik šio tipo reiškiniai duo- 
da pagrindą atsirasti naujoms teorijoms. Paradigmos visiems 
reiškiniams, išskyrus anomalijas, priskiria teorijos determinuo- 
tą vietą mokslininko tiriamoje srityje. 

Tačiau jeigu naujos teorijos atsiranda dėl būtinumo paša- 
linti anomalijas, pažeidžiančias egzistuojančios teorijos ryšį su 
gamta, tuomet sėkminga nauja teorija turi remtis skirtingo- 
mis prielaidomis nei tos, kurios išplaukia iš jos pirmtakės. To- 
kio skirtumo galėtų nebūti, jeigu abi teorijos būtų logiškai 
suderinamos. Asimiliacijos procese antroji teorija turi pakeisti 
pirmąją. Net tokia teorija kaip energijos tvermės teorija, kuri 
šiandien atrodo esanti loginis antstatas, susijęs su gamta tik 
per nepriklausomai nuo jos sukurtas teorijas, istoriškai for- 
mavosi sugriaudama paradigmą. Ji radosi iš krizės, kurios 
svarbiausias elementas buvo Newtono dinamikos nesuderi- 
namumas su kai kuriomis vėliau suformuluotomis kaloriku 
grindžiamos šilumos teorijos išvadomis. Tik tuomet, kai kalo- 
riko teorija buvo atmesta, energijos tvermės teorija galėjo tap- 
ti mokslo dalimi!. O kai ji tapo mokslo dalimi, turėjo praeiti 
dar kiek laiko, kad ji galėtų atrodyti esanti logiškai aukštesnio 
lygio teorija, neprieštaraujanti ankstesnėms teorijoms. Sunku 
įsivaizduoti, kaip naujos teorijos galėtų atsirasti be šių destruk- 
tyvių pažiūrų į gamtą pasikeitimų. Nors požiūris, kad viena 
po kitos einančios mokslinės teorijos logiškai įjungiamos vie- 
na į kitą, yra įmanomas, istoriniu požiūriu jis neįtikimas. 

Manau, prieš šimtą metų analizuojant revoliucijų būtinu- 
mą čia būtų buvę galima sustoti. Šiandien, deja, to negalima 
daryti, nes neįmanoma apginti anksčiau suformuluoto požiū- 
rio šiuo klausimu, jeigu laikomasi labiausiai paplitusio dabar- 


!Silvanus P. Thompson, Life of William Thomson Baron Kelvin of Largs 
(London, 1910), I, p. 266-281. 

tinio mokslinės teorijos prigimties ir funkcijos aiškinimo. Šis 
aiškinimas, glaudžiai susijęs su ankstyvuoju loginiu pozity- 
vizmu ir kategoriškai neatmestas vėlesniųjų jo šalininkų, taip 
apriboja priimtos teorijos galiojimo sritį ir reikšmę, kad ji ne- 
begalėtų prieštarauti jokiai vėlesnei teorijai, kuri pateikia prie- 
laidas apie kai kuriuos tuos pačius gamtos reiškinius. Ge- 
riausiai Žinomas ir ryškiausias šios ribotos mokslinės teorijos 
sampratos pavyzdys yra šiuolaikinės Einsteino dinamikos ir 
senųjų dinamikos lygčių, perimtų iš Newtono Principia, ryšio 
analizė. Šios apybraižos požiūriu, tos dvi teorijos yra visiškai 
nesuderinamos ta pačia prasme, kaip ir Koperniko ir Ptole- 
majo astronomijos: Einsteino teorija gali būti priimta tik pri- 
pažinus, kad Newtono teorija buvo klaidinga. Šiandien ne- 
daugelis laikosi tokio požiūrio. Todėl turime apžvelgti 
labiausiai paplitusius prieštaravimus jam. 

Šių prieštaravimų esmė tokia. Reliatyvistinė mechanika ne- 
gali parodyti, kad Newtono dinamika yra klaidinga, nes New- 
tono dinamika vis dar sėkmingai naudojasi dauguma inžinie- 
rių ir kai kuriais atvejais daugelis fizikų. Be to, kad toks senosios 
teorijos taikymas yra teisingas, galima įrodyti remiantis pačia 
ta teorija, kuri kitais atvejais ją pakeitė. Remiantis Einsteino 
teorija galima parodyti, kad visais atvejais, atitinkančiais ne- 
daugelį apribojančiųjų sąlygų, Newtono lygtimis grindžiami 
numatymaibus tokie tikslūs, kiek leidžia mūsų matavimo prie- 
taisai. Pavyzdžiui, kad Newtono teorija pateiktų gerą apytikrį 
sprendimą, tiriamųjų kūnų santykiniai greičiai turi būti maži, 
palyginti su šviesos greičiu. Jei įvykdoma ši ir kai kurios kitos 
sąlygos, Newtono teorija atrodo išplaukianti iš Einsteino te- 
orijos kaip atskiras jos atvejis. | 

Tačiau, tęsiama toliau, nė viena teorija negali prieštarauti 
kuriam nors iš atskirų jos atvejų. Jeigu atrodo, kad Einsteino 


? Žr., pavyzdžiui, P. P. Wienerio pastabas kn.: Philosophy of Science, 
XXV (1958), p. 298. 

mokslas atskleidžia Newtono dinamikos klaidingumą, taip 
yra tik dėl to, jog kai kurie Newtono sekėjai yra neapdairiai 
pareiškę, kad Newtono teorija pateikia visiškai tikslius re- 
zultatus ar kad ji galioja labai didelių santykinių greičių at- 
veju. Kadangi jie neturėjo kuo pagrįsti tokių teiginių, tai 
išsakydami juos išdavė mokslo reikalavimus. Kiek Newto- 
no teorija visada buvo tikrai mokslinė teorija, pagrįsta sva- 
riais įrodymais, ji tokia tebėra. Einsteinas galėjo parodyti tik 
per didelių teorinių pretenzijų —- pretenzijų, kurios iš tiesų 
niekada nebuvo mokslo elementai, - klaidingumą. Atmetus 
visus šiuos grynai žmogiškus kraštutinumus, Newtono te- 
orija niekada nebuvo ir negali būti ginčijama. 

Panašios argumentacijos visiškai pakanka norint bet ku- 
rią didelės kompetentingų mokslininkų grupės kada nors 
naudotą teoriją padaryti atsparią išpuoliams. Pavyzdžiui, 
daug piktų žodžių sulaukusi flogistono teorija sutvarkė dau- 
gybę fizinių ir cheminių reiškinių. Ji paaiškino, kodėl kūnai 
dega (juose yra daug flogistono) ir kodėl metalai turi daug 
daugiau bendrų savybių negu jų rūdos. Visi metalai suside- 
da iš skirtingų elementarių žemių, sujungtų su flogistonu, o 
pastarasis, bendras visiems metalams, sukuria bendras sa- 
vybes. Be to, flogistono teorija paaiškino daugelį reakcijų, ku- 
rioms vykstant susidaro rūgštys dėl tokių medžiagų kaip 
anglis ir siera degimo. Ji taip pat paaiškino tūrio sumažėji- 
mą, kai degimas vyksta uždarame oro tūryje, - degimo iš- 
laisvintas flogistonas „gadina“ jį absorbavusio oro tamprumą, 
lygiai kaip ugnis „gadina“ plieninės spyruoklės tamprumą.. 
Jeigu šie reiškiniai būtų buvę vieninteliai, kuriuos pretenda- 


3 James B. Conant, Overthrow of the Phlogiston Theory (Cambridge, 
1950), p. 13-16; J. R. Partington, A Short History of Chemistry (2d ed.; 
London, 1951), p. 85-88. Išsamiausiai ir palankiausiai flogistono teori- 
jos pasiekimai išdėstyti kn.: H. Metzger, Newton, Stahl, Boerhaave et la 
doctrine chimigue (Paris, 1930), Part II. 

vo paaiškinti flogistono teoretikai, šia teorija niekada nebū- 
tų buvę suabejota. Panašūs argumentai tiks kiekvienai teori- 
jai, kuri kada nors buvo sėkmingai taikoma kokiai nors 
reiškinių sričiai apskritai. 

Tačiau norint tokiu būdu išsaugoti teorijas, reikia apribo- 
ti jų taikymo sritį tais reiškiniais ir tuo stebėjimo tikslumu, 
su kuriais susiję jau turimi eksperimentiniai faktai“. Jeigu žen- 
giama bent žingsnį toliau (0 to vargu ar galima išvengti, jei- 
gu pirmas žingsnis jau žengtas), toks apribojimas draudžia 
mokslininkui pretenduoti „moksliškai“ kalbėti apie bet kokį 
stebėjimais dar nepatvirtintą reiškinį. Net šiandieninė šio ap- 
ribojimo forma draudžia mokslininkui savo tyrimuose pasi- 
kliauti teorija, kai šie tyrimai skverbiasi į naują sritį arba siekia 
tokio tikslumo, kuriam ankstesniame teorijos praktiniame tai- 
kyme nebuvo precedento. Tokių draudimų logiškai pašalin- 
ti neįmanoma. Tačiau juos pripažinus reikia nutraukti tyrimą, 
kuris skatina tolesnę mokslo raidą. 

Šiuo metu šis klausimas iš esmės yra tautologija. Jeigu 
nesilaikoma paradigmos, negali būti jokio normalaus moks- 
lo. Be to, paradigmos turi būti laikomasi ir naujose srityse 
bei siekiant beprecedentinio tikslumo. Priešingu atveju pa- 
radigma negali pateikti tokių galvosūkių, kurie dar nebūtų 
išspręsti. Kita vertus, ne tik normalus mokslas priklauso nuo 
to, ar laikomasi paradigmos. Jeigu egzistuojanti teorija sais- 
to mokslininką tik esamų taikymų atžvilgiu, tada negali būti 
jokių netikėtumų, anomalijų ar krizių. Tačiau tai yra gairės, 
rodančios kelią į ekstraordinarinį mokslą. Jeigu pozityvisti- 
niai srities, kurioje teorija pagrįstai gali būti taikoma, apribo- 
jimai traktuojami paraidžiui, mechanizmas, nurodantis 
mokslinei bendruomenei, kurios problemos gali sukelti fun- 


* Plg. išvadas, padarytas remiantis visai kitokio pobūdžio analize: 
R. B. Braithwaite, Scientific Explanation (Cambridge, 1953), p. 50-87, ypač 
p. 76. 

damentalius pokyčius, turi nustoti funkcionuoti. O kai šitai 
atsitiks, bendruomenė neišvengiamai grįš į būklę, labai pa- 
našią į ikiparadigminę, kai visi bendruomenės nariai užsii- 
ma mokslu, tačiau bendras jų pastangų rezultatas vargu ar 
apskritai primena mokslą. Tad ar reikia stebėtis, kad reikš- 
mingų mokslo pasiekimų kaina yra paradigmos laikymasis, 
kuris neišvengia rizikos būti klaidingas? 

Dar svarbiau tai, kad pozityvistų argumentacijoje yra lo- 
ginė spraga, kuri nedelsiant sugrąžina mus prie revoliucinių 
pokyčių prigimties klausimo. Ar iš tiesų Newtono dinamiką 
galima dedukuoti iš reliatyvistinės dinamikos? Kaip atrodytų 
tokia procedūra? Įsivaizduokime teiginių, išreiškiančių relia- 
tyvumo teorijos dėsnius, seką E,, E,, ..., E. Į šiuos teiginius 
įeina padėtį erdvėje, laiką, rimties masę ir kt. nusakantys kin- 
tamieji ir parametrai. Iš jų pasitelkus logikos ir matematikos 
aparatą galima dedukuoti seką kitų teiginių, taip pat ir tokių, 
kuriuos galima patikrinti stebėjimu. Kad įrodytume Newto- 
no dinamikos kaip atskiro atvejo adekvatumą, prie teiginių E. 
turime prijungti kitus teiginius, tokius kaip (v /c)2 << 1, apri- 
bojančius parametrų ir kintamųjų sritį. Po to su šia išplėsta 
teiginių seka atliekamos tokios operacijos, kad būtų gauta 
nauja seka N,, N,, ..., Nu kurios teiginiai formos atžvilgiu 
yra identiški Newtono judėjimo dėsniams, gravitacijos dės- 
niui ir t. t. Aišku, kad Newtono dinamika buvo dedukuota 
iš Einsteino dinamikos nustačius kai kurias apribojančias 
sąlygas. 

Tačiau tokia dedukcija yra apgaulinga, bent jau šiuo at- 
žvilgiu. Nors teiginiai N. yra atskiras reliatyvistinės mecha- 
nikos dėsnių atvejis, tai nėra Newtono dėsniai. Arba bentjau 
nėra tuo atveju, jeigu neinterpretuojami naujai, tokiu būdų, 
kuris tapo įmanomas Einsteinui paskelbus savo darbus. Kin- 
tamieji ir parametrai, Einsteino teiginių sekoje E. nusakantys 
padėtį erdvėje, laiką, masę ir kt., tebėra ir teiginių sekoje N., 
ir Čia jie taip pat nusako einšteiniškąją erdvę, laiką ir masę. 
Tačiau fizikinis šių Einsteino sąvokų turinys jokiu būdu nė- 

ra tapatus Newtono sąvokų turiniui, nors jos turi tuos pa- 
čius pavadinimus. (Newtono masė yra tvari, Einsteino - gali 
virsti energija. Tik nedidelių santykinių greičių atveju abi ga- 
lima išmatuoti tuo pačiu būdu, bet net ir tada jų negalima 
laikyti identiškomis.) Jeigu nepakeisime N. sekos kintamųjų 
apibrėžimų, mūsų dedukuoti teiginiai nebus Newtono teigi- 
niai. O jeigu pakeisime, nebegalėsime griežtai teigti, kad de- 
dukavome Newtono dėsnius, bent jau šiuo metu visuotinai 
pripažinta dedukcijos sąvokos prasme. Be abejo, mūsų pa- 
teikta argumentacija paaiškina, kodėl visada atrodė, kad 
Newtono dėsniai galioja. Tarkime, ji pateisina automobilio 
vairuotoją, kuris elgiasi taip, tarsi gyventų Newtono pasau- 
lyje. Panašaus pobūdžio argumentacija pasitelkiama norint 
pagrįsti geocentrinės astronomijos dėstymą topografams. Ta- 
čiau tokia argumentacija dar neįrodė to, ką ji turėjo įrodyti. 
Kitaip tariant, ji neįrodė, kad Newtono dėsniai yra ribotas 
Einsteino dėsnių atvejis. Mat pereinant prie ribos keičiasi ne 
tik dėsnių forma. Kartu turime pakeisti fundamentalius struk- 
tūrinius universumo, kuriam jie taikomi, elementus. 

Būtinumas pakeisti nusistovėjusių ir gerai žinomų sąvokų 
prasmę yra Einsteino teorijos revoliucinio poveikio pagrindas. 
Nors šis konceptualinis pertvarkymas yra subtilesnis nei per- 
ėjimas nuo geocentrizmo prie heliocentrizmo, nuo flogistono 
prie deguonies, nuo korpuskulų prie bangų, jis ne mažiau įti- 
kinamai sugriauna anksčiau nustatytąją paradigmą. Čia net 
galima įžvelgti mokslų revoliucinio persiorientavimo prototi- 
pą. Kaip tik dėl to, kad perėjimas nuo Newtono prie Einsteino 
mechanikos neįveda naujų objektų ar sąvokų, jis yra ypač aiš- 
kus mokslo revoliucijos kaip sąvokų sistemos, per kurią moks- 
lininkai žvelgė į pasaulį, pakeitimo pavyzdys. 

Šios pastabos pakankamai įrodo tai, kas kitame filosofi- 
niame kontekste būtų savaime suprantama. Bent jau moks- 
lininkams dauguma akivaizdžių atmetamos ir ją pakeičian- 
čios mokslinės teorijos skirtumų yra realūs. Nors pasenusi 
teorija visada gali būti laikoma atskiru ją pakeitusios mo- 


125 


IX. MOKSLO REVOLIUCIJŲ PRIGIMTIS IR BŪTINUMAS 


dernios teorijos atveju, šiam tikslui ji turi būti pertvarkyta. 
O pertvarkymą galima atlikti tik remiantis retrospektyvaus 
vertinimo teikiamais pranašumais, aiškiai vadovaujantis 
modernesne teorija. Be to, net jei šis pertvarkymas būtų tei- 
sėta priemonė interpretuoti senąją teoriją, ją pritaikius te- 
orija būtų taip apribota, kad galėtų tik performuluoti tai, 
kas jau buvo žinoma. Dėl ekonomiškumo toks performula- 
vimas yra naudingas, tačiau to nepakanka, kad mokslinis 
tyrimas galėtų juo vadovautis. 

Taigi dabar sutikime be įrodymų, kad viena kitą pakeičian- 
čių paradigmų skirtumai yra būtini ir principiniai. Ar galime 
tiksliau pasakyti, kokie yra šie skirtumai? Akivaizdžiausią šių 
skirtumų tipą jau ne kartą pailiustravome. Viena kitą pakei- 
čiančios paradigmos pasako mums skirtingus dalykus apie 
universumo elementus ir apie šių elementų elgesį. Kitaip ta- 
riant, jos skiriasi tokiais klausimais, kaip atomų dalelių egzis- 
tavimas, šviesos materialumas, šilumos ar energijos tvermė. 
Tai yra esminiai šių paradigmų skirtumai, ir nėra reikalo jų 
plačiau iliustruoti. Tačiau paradigmos skiriasi ne tik turiniu, 
jos atspindi ne tik gamtą, bet ir jas sukūrusį mokslą. Jos yra 
brandžios mokslinės bendruomenės tam tikru metu pripažin- 
tų metodų, problemų ir jų sprendimo standartų šaltinis. To- 
dėl naujos paradigmos priėmimas dažnai reikalauja iš naujo 
apibrėžti atitinkamą mokslą. Kai kurios senos problemos gali 
būti perduotos kitam mokslui arba paskelbtos visiškai „ne- 
mokslinėmis“. Kitos, kurios anksčiau buvo neesminės ar tri- 
vialios, priėmus naują paradigmą gali tapti reikšmingų 
mokslinių pasiekimų prototipais. O kai keičiasi problemos, 
dažnai keičiasi ir standartas, pagal kurį tikrai mokslinis spren- 
dimas skiriamas nuo grynai metafizinės spekuliacijos, žodžių 
žaismo ar matematinio žaidimo. Mokslo revoliucijos procese 
atsiradusi normalaus mokslo tradicija ne tik nesuderinama, 
bet dažnai tiesiog nebendramatė su ankstesniąja. 

Newtono darbų poveikis XVII a. normalios mokslinės 
praktikos tradicijai yra ryškus šių subtilesnių paradigmos pa- 

keitimo padarinių pavyzdys. Dar prieš Newtono gimimą am- 
žiaus „naujajam mokslui“ pavyko atmesti Aristotelio ir scho- 
lastinius aiškinimus, operavusius materialių kūnų esmėmis. 
Samprotavimas, jog akmuo nukrito todėl, kad jo „prigimtis“ 
traukia jį į visatos centrą, imtas laikyti grynai tautologiniu 
žodžių žaismu, - tai buvo visiškai nauja. Nuo to laiko visas 
juntamųjų reiškinių srautas — spalva, skonis, net svoris - bu- 
vo aiškinamas remiantis materijos pagrindą sudarančių ele- 
mentarių dalelių dydžiu, forma, padėtimi ir judėjimu. Kitų 
savybių priskyrimas elementariems atomams buvo susijęs 
su okultizmu, todėl mokslui tai buvo draudžiama. Moliėre'as, 
išjuokęs gydytoją, kuris aiškino opiumo narkotinį poveikį pri- 
skirdamas jam migdomąją galią, puikiai užčiuopė naująją 
dvasią. XVII a. antrojoje pusėje daugelis mokslininkų buvo 
linkę teigti, kad apskrita opiumo dalelių forma suteikia joms 
galią raminti nervus, aplink kuriuos jos juda". 
Ankstesniajame periode slaptomis savybėmis grindžiami 
aiškinimai buvo produktyvaus mokslinio darbo sudedamoji 
dalis. Vis dėlto XVII a. įsigalėjęs mechaninis-korpuskulinis aiš- 
kinimas daugeliui mokslų buvo nepaprastai vaisingas, padė- 
jojiems atsikratyti problemų, kurių nebuvo įmanoma išspręsti 
įprastais būdais, ir vietoj jų pasiūlė kitas. Pavyzdžiui, dina- 
mikoje trys Newtono judėjimo dėsniai buvo ne tiek naujų 
eksperimentų, kiek bandymo naujai interpretuoti gerai Ži- 
nomus stebėjimus remiantis pirminių neutralių dalelių ju- 
dėjimais ir sąveikomis rezultatas. Aptarsime tik vieną 
konkrečią iliustraciją. Kadangi neutralios dalelės galėjo veikti 
viena kitą tik susiliesdamos, mechaninis-korpuskulinis po- 
žiūris į gamtą nukreipė mokslininkų dėmesį į visiškai naują 
tyrimų objektą - į dalelių judėjimo pasikeitimą dėl susidūri- 


“ Apie korpuskuliarizmą apskritai Žr.: Marie Boas, „The Establish- 
ment of the Mechanical Philosophy“, Osiris, X (1952), p. 412-541. Apie 
dalelių formos poveikį skoniui žr. :bid., p. 483. 

mo. Šią problemą iškėlė Descartes'as, jis pateikė ir pirmą gali- 
mą jos sprendimą. Huyghensas, Wrenas ir Wallisas plėtojo ją 
toliau, atlikdami eksperimentus su susiduriančiais svareliais, 
bet daugiausia pasitelkdami naujai problemai spręsti anksčiau 
gerai žinomas judėjimo charakteristikas. O Newtonas įtvirti- 
no jų rezultatus suformuluodamas judėjimo dėsnius. Lygūs 
„Veikimas“ ir „atoveikis“ trečiajame dėsnyje yra judėjimo kie- 
kio pasikeitimas, kurį patiria du susidūrę kūnai. Tą patį judė- 
jimo pasikeitimą numato dinaminės jėgos apibrėžimas, 
netiesiogiai pateiktas antrajame dėsnyje. Šiuo atveju, kaip ir 
daugeliu kitų XVII a., korpuskulinė paradigma pateikė ir naują 
problemą, ir didele dalimi - jos sprendimą“. 

Tačiau nors Newtono veikalas daugiausia dėmesio sky- 
rė problemų sprendimui ir įkūnijo mechaninio-korpusku- 
linio požiūrio į pasaulį suformuotus standartus, iš jo kilusi 
paradigma toliau ir iš dalies destruktyviai keitė mokslo pro- 
blemas ir standartus. Sunkis, interpretuojamas kaip kiek- 
vienai materijos dalelių porai iš prigimties būdinga tarpu- 
savio trauka, buvo paslaptinga savybė ta pačia prasme, kaip 
ir scholastų „polinkis kristi“. Todėl kol galiojo korpusku- 
liarizmo standartai, tiems, kurie Principia laikė paradigma, 
viena iš aktualiausių problemų buvo surasti mechaninį sun- 
kio paaiškinimą. Newtonas ir daugelis jo sekėjų XVIII a. tam 
skyrė daug dėmesio. Vienintelis aiškus pasirinkimas buvo 
atmesti Newtono teoriją kaip neįstengiančią paaiškinti sun- 
kio, ir daugelis griebėsi šios alternatyvos. Tačiau nė vienas 
iš šių požiūrių nenugalėjo. Negalėdami nei dirbti mokslinį 
darbą be Principia, nei suderinti šį veikalą su XVII a. kor- 
puskuliarizmo standartais, mokslininkai pamažu ėmė lai- 
kytis požiūrio, kad sunkis iš tiesų yra būdingas iš prigim- 
ties. Iki XVIII a. vidurio toks aiškinimas buvo beveik 


* R. Dugas, La mėcanigue au XVII“ siėcle (Neuchatel, 1954), p. 177- 
185, 284-298, 345—356. 

visuotinai pripažintas, ir tai buvo tikras scholastikos stan- 
darto sugrįžimas (bet tai ne tas pats, kaip grįžimas atgal). Iš 
prigimties būdinga trauka ir stūma prisidėjo prie dydžio, 
formos, padėties ir judėjimo kaip fiziškai neredukuojamų 
pirminių materijos savybių" . 

Fizikos mokslo standartų ir problemų srities pasikeitimas 
ir vėl buvo dėsningas. Antai XVII a. penktajame dešimtme- 
tyje elektros reiškinių tyrinėtojai galėjo kalbėti apie elektrin- 
gajam fluidui būdingą traukos „savybę“ ir nebūti išjuokti, 
kaip prieš šimtą metų atsitiko Moličre'o gydytojui. Ir tuomet 
vis labiau ryškėjo kitoks elektros reiškinių pobūdis nei tada, 
kai jie buvo laikomi mechaninės emanacijos efektais, galin- 
čiais veikti tik esant sąlyčiui. Pavyzdžiui, kai elektrinis vei- 
kimas per atstumą tapo tiesioginio tyrimo objektu, reiškinys, 
kurį dabar vadiname įelektrinimu indukcijos būdu, galėjo 
būti pripažintas vienu iš jo efektų. Anksčiau, analizuojamas 
apskritai, jis buvo siejamas su tiesioginiu elektringųjų „at- 
mosferų“ veikimu arba su nuotėkiu, kurio neįmanoma iš- 
vengti elektros laboratorijoje. Naujas požiūris į indukcijos 
efektus Franklinui tapo Leideno stiklinės analizės raktu ir 
paskata atsirasti naujai, niutoniškajai elektros paradigmai. 
Dinamika ir elektra nebuvo vienintelės mokslo sritys, ku- 
rioms turėjo įtakos materijai iš prigimties būdingų jėgų pa- 
ieškos įteisinimas. Didžioji dalis XVIII a. literatūros apie che- 
minį giminiškumą ir pakeitimo eilutes taip pat sietina su šiuo 
supermechaniniu niutonizmo aspektu. Chemikai, tikėję šio- 
mis diferencinėmis įvairių cheminių medžiagų tarpusavio 
traukomis, atliko anksčiau neįsivaizduojamus eksperimen- 
tus ir ieškojo naujų reakcijų rūšių. Be šiame procese gautų 
duomenų ir susiformavusių chemijos sąvokų būtų neįma- 


"I. B. Cohen, Franklin and Newton: An Inguiry into Speculative Newto- 
nian Experimental Science and Franklin's Work in Electricity as an Example 
Thereof (Philadelphia, 1956), chaps. VI-VII. 

noma suprasti vėlesnių Lavoisier, o ypač Daltono darbų“. 
Leistinas problemas, sąvokas ir aiškinimus reglamentuojan- 
čių standartų pasikeitimai gali transformuoti mokslą. Kita- 
me skyriuje aš net pamėginsiu aptarti, kokia prasme jie per- 
tvarko pasaulį. 

Kiekvieno mokslo istorijoje beveik kiekvienujo raidos pe- 
riodu galima rasti tokių viena kitą pakeičiančių paradigmų 
neesminių skirtumų pavyzdžių. Dabar apsiribosime tik 
dviem kitomis trumpomis iliustracijomis. Prieš chemijos re- 
voliuciją vienas iš pripažintų chemijos uždavinių buvo pa- 
aiškinti cheminių medžiagų savybes ir šių savybių pokyčius 
vykstant cheminėms reakcijoms. Remdamasis nedaugeliu 
elementarių „pradmenų“ - vienas iš jų buvo flogistonas — 
chemikas turėjo paaiškinti, kodėl vienos medžiagos yra rūgš- 
tys, kitos — metalai, dar kitos — degios ir t. t. Kai kas šioje 
srityje buvo pasiekta. Jau nurodėme, kad flogistono teorija 
paaiškino, kodėl metalai yra tokie panašūs; panašiai buvo 
galima samprotauti apie rūgštis. Tačiau Lavoisier reforma 
galutinai atmetė cheminius „pradmenis“ ir dėl to atėmė iš 
chemijos tam tikrą realią ir potencialią aiškinamąją galią. No- 
rint kompensuoti šį praradimą, reikėjo pakeisti standartus. 
Negalima kaltinti chemijos teorijos dėl to, kad XIX a. ilgą lai- 
ką jai nesisekė paaiškinti cheminių junginių savybių". 

Arba kitas pavyzdys. Clerkas Maxwellas, kaip ir kiti XIX a. 
banginės šviesos teorijos šalininkai, buvo įsitikinęs, kad švie- 
sos bangos turi sklisti materialiame eteryje. Tipiška daugelio 
talentingiausių jo amžininkų problema buvo atskleisti me- 
chaninę aplinką, kurioje gali sklisti tokios bangos. Tačiau jo 
paties teorija, elektromagnetinė šviesos teorija, visai nepa- 
aiškino aplinkos, kurioje gali sklisti šviesos bangos, ir tai aiš- 


Š Apie elektrą žr.: ibid., chaps. VIII-IX. Apie chemiją žr.: Metzger, 
op. cit., Part I. 
* E. Meyerson, Identity and Reality (New York, 1930), chap. X. 

kiai parodė, kad pateikti tokį paaiškinimą yra daug sunkiau, 
negu anksčiau atrodė. Iš pradžių dėl šių priežasčių daugelis 
atmetė Maxwello teoriją. Tačiau paaiškėjo, kad bejos, kaip ir 
be Newtono teorijos, sunku išsiversti, ir kai ji įgijo paradig- 
mos statusą, mokslinės bendruomenės požiūris į ją pasikei- 
tė. Pirmaisiais XX a. dešimtmečiais Maxwello įsitikinimas 
mechaninio eterio egzistavimu vis labiau ėmė atrodyti tik 
tušti žodžiai (nors tikrai taip nebuvo), ir buvo atsisakyta mė- 
ginimų atskleisti tokią eterinę aplinką. Mokslininkai jau ne- 
bemanė, kad nemoksliška kalbėti apie elektrinę „slinktį“ 
nenurodant, kas pasislenka. Ir vėl rezultatas buvo tas pats — 
radosi naujos problemos ir standartai, kurie galų gale daug 
prisidėjo prie reliatyvumo teorijos atsiradimo!". 

Tokie būdingi mokslininkų bendruomenės tikrųjų pro- 
blemų ir standartų sampratos pokyčiai būtų ne tokie svar- 
būs šios apybraižos temai, jeigu būtų galima tarti, kad jie 
visuomet įvyksta pereinant iš žemesnio metodologinio lyg- 
mens į aukštesnį. Tokiu atveju jų padariniai taip pat atro- 
dytų kumuliatyvūs. Nenuostabu, kad kai kurie istorikai 
teigė, jog mokslo istorija liudija nepaliaujamą mokslo bran- 
dumo augimą ir mokslo prigimties sampratos tobulėjimą!!. 
Tačiau kumuliatyvios mokslo problemų ir standartų raidos 
atvejai dar retesni negu kumuliatyvios teorijų raidos. Nors 
dauguma XVIII a. mokslininkų atsisakė bevaisių mėgini- 
mų paaiškinti sunkį, tai nebuvo mėginimai išspręsti iš es- 
mės nepamatuotą problemą; prieštaravimai teiginiams apie 
vidines jėgas nebuvo nei visiškai antimoksliniai, nei meta- 
fiziniai menkinamąja prasme. Nėra jokių išorinių kriterijų, 


WE. T. Whittaker, A History of the Theories of Aether and Electricity, I 
(London, 1953), p. 28-30. 

'! Puikaus ir visiškai šiuolaikiško mėginimo įsprausti mokslo raidą 
į šią Prokrusto lovą pavyzdį žr.: C. C. Gillispie, The Edge of Objectivity: 
An Essay in the History of Scientific Ideas (Princeton, 1960). 

kurie leistų juos taip vertinti. Tai, kas įvyko, nebuvo nei 
standartų atsisakymas, nei jų pakėlimas, - tai buvo tiesiog 
jų pakeitimas, nes to reikalavo priimta nauja paradigma. 
Be to, vėliau tas pakeitimas buvo atšauktas, ir tai gali pasi- 
kartoti. XX a. Einsteinui pasisekė paaiškinti gravitacinę trau- 
ką, ir šis paaiškinimas sugrąžino mokslą prie kai kurių 
kanonų ir problemų, šiuo atžvilgiu labiau panašių į New- 
tono pirmtakų negu įjo sekėjų kanonus ir problemas. Arba 
kitas pavyzdys. Kvantinės mechanikos vystymasis panai- 
kino metodologinius draudimus, atsiradusius įvykus che- 
mijos revoliucijai. Šiuo metu chemikai stengiasi paaiškinti 
jų laboratorijose naudojamų ir gaminamų medžiagų spal- 
vą, agregatinį būvį ir kitas savybes, ir jiems tai neblogai se- 
kasi. Galimas daiktas, panašus pasikeitimas vyksta ir 
elektromagnetinėje teorijoje. Šiuolaikinėje fizikoje erdvė nė- 
ra inertiškas ir vienalytis substratas, kuriuo rėmėsi ir New- 
tono, ir Maxwello teorijos; kai kurios jos savybės panašios į 
tas, kurios kadaise buvo priskiriamos eteriui. Galbūt kada 
nors mes sužinosime, kas yra elektrinė slinktis. 
Pabrėždami ne kognityvinės, bet normatyvines paradig- 
mų funkcijas, pateiktieji pavyzdžiai padeda mums geriau su- 
prasti, kokiais būdais paradigmos formuoja mokslo gyveni- 
mą. Anksčiau mes iš esmės analizavome paradigmos kaip 
mokslinės teorijos raiškos priemonės vaidmenį. Atliekant šį 
vaidmenį jos funkcija yra nurodyti mokslininkui, kokie esi- 
niai yra gamtoje ir kokių nėra, ir kokiais būdais jie pasireiš- 
kia. Ši informacija padeda sudaryti planą, kurio detales nu- 
šviečia brandūs moksliniai tyrimai. O kadangi gamta yra per 
daug sudėtinga ir įvairi, kad ją būtų galima tirti aklai, šis 
planas yra toks pat svarbus tolesnei mokslo raidai, kaip ste- 
bėjimas ir eksperimentas. Kaip teorijų įkūnijimas, paradig- 
mos yra esminis mokslinės veiklos elementas. Tačiau jos es- 
mingos mokslui ir kitais atžvilgiais, ir apie tai dar kalbėsime. 
Antai mūsų ką tik duoti pavyzdžiai rodo, kad paradigmos 
mokslininkui pateikia ne tik planą, bet ir tam tikrus nurody- 

mus, kaip jį realizuoti. Perimdamas paradigmą mokslinin- 
kas kartu perima teoriją, metodus ir standartus, paprastai ne- 
atskiriamai susipynusius. Todėl kai paradigmos keičiasi, pa- 
prastai įvyksta svarbūs problemų ir siūlomų jų sprendimų 
pagrįstumą determinuojančių kriterijų pokyčiai. 

Ši pastaba sugrąžina mus prie to, apie ką kalbėjome sky- 
riaus pradžioje, nes pirmąsyk aiškiai parodo, kodėl vienos iš 
konkuruojančių paradigmų pasirinkimas nuolat kelia klau- 
simus, kurių negalima išspręsti vadovaujantis normalaus 
mokslo kriterijais. Tokiu pat mastu, kokiu dvi mokslo mo- 
kyklos nesutaria dėl to, kas yra problema ir koks jos sprendi- 
mas, svarstydamos atitinkamus savųjų paradigmų privalu- 
mus jos neišvengiamai stengsis įtikinti viena kitą. Tokiais 
atvejais paprastai pateikiami argumentai, kurie iš dalies su- 
daro loginį ratą, parodo, kad kiekviena paradigma daugiau 
ar mažiau atitinka tuos kriterijus, kuriuos nustato ji pati, ta- 
čiau neatitinka kai kurių tų, kuriuos nustato jos priešininkė. 
Yra ir kitų nepakankamo loginio ryšio, visuomet būdingo 
paradigmų svarstymams, priežasčių. Pavyzdžiui, kadangi nė 
viena paradigma niekada neišsprendžia visų problemų, ku- 
rias ji apibrėžia, ir kadangi nė viena iš dviejų paradigmų ne- 
palieka neišspręstų tų pačių problemų, svarstant paradigmas 
visuomet keliamas klausimas: kurias problemas svarbiau iš- 
spręsti? Kaip ir į klausimą dėl konkuruojančių standartų, į šį 
klausimą apie vertybes galima atsakyti tik remiantis kriteri- 
jais, kurie visiškai nepriklauso normalaus mokslo sričiai, ir 
kaip tik šis išorinių kriterijų pasitelkimas paradigmų svars- 
tymams akivaizdžiai suteikia revoliucinį pobūdį. Tačiau ant 
kortos pastatomi ne tik standartai ir vertybės, bet ir kai kas 
fundamentalesnio. Iki šiol aš kalbėjau tik apie tai, kad para- 
digmos yra esminis mokslo elementas. Dabar norėčiau paro- 
dyti, kokia prasme jos yra ir gamtos esminis elementas. 


X. REVOLIUCIJOS KAIP PASAULĖVAIZDŽIO 
PASIKEITIMAS 


Mokslo istorikui, analizuojančiam praeities mokslinių 
tyrinėjimų rezultatus šiuolaikinės istoriografijos požiūriu, 
gali kilti pagunda teigti, kad keičiantis paradigmoms kei- 
čiasi ir pats pasaulis. Vadovaudamiesi nauja paradigma, 
mokslininkai įgyja naujus instrumentus ir tiria naujas sri- 
tis. Dar svarbiau tai, kad revoliucijų periodu net naudoda- 
mi įprastus instrumentus jau anksčiau tirtose srityse moks- 
lininkai įžvelgia naujus ir kitokius dalykus. Tarytum 
profesinė bendruomenė staiga būtų perkelta į kitą plane- 
tą, kur yra daug nežinomų objektų, o gerai Žinomi mato- 
mi kitokioje šviesoje. Be abejo, iš tikrųjų viskas yra ne taip: 
geografiškai niekur nepersikeliama, už laboratorijos sie- 
nų kasdienis gyvenimas teka įprasta vaga. Tačiau para- 
digmos pasikeitimai priverčia mokslininkus kitaip matyti 
tiriamąjį pasaulį. Ir kadangi jie žvelgia į šį pasaulį tik per 
savo pažiūrų ir darbų prizmę, mums gali kilti noras saky- 
ti, kad po revoliucijos mokslininkai turi reikalą su kitokiu 
pasauliu. 

Elementarius šių mokslininko pasaulio transformacijų 
prototipus įtikinamai pateikia gerai žinomos vizualinio geš- 
talto pakeitimo demonstracijos. Tai, kas iki revoliucijos 
mokslininko pasaulyje buvo antys, po jos pasirodo esą triu- 
šiai. Tas, kas iš pradžių iš viršaus matė išorinę dėžutės pu- 
sę, vėliau žvelgdamas iš apačios mato jos vidinę pusę. Pa- 
našios transformacijos, nors paprastai laipsniškos ir beveik 
visuomet negrįžtamos, neatskiriamai susijusios su moky- 
mosi procesu. Žiūrėdamas į kontūrinį žemėlapį, studentas 
mato linijas popieriaus lape, o kartografas - vietovės vaiz- 

dą. Žiūrėdamas į burbulinėje kameroje padarytą fotografi- 
ją, studentas mato susiraizgiusias ir laužytas linijas, o fizi- 
kas — žinomų branduolio viduje vykstančių procesų nuo- 
trauką. Tik po daugelio tokių regėjimo transformacijų 
studentas tampa mokslininko pasaulio gyventoju, mato tai, 
ką mato mokslininkas, ir reaguoja taip pat, kaip mokslinin- 
kas. Tačiau pasaulis, į kurį tuomet įžengia studentas, nėra 
galutinai suformuotas, viena vertus, aplinkos prigimties, o 
kita vertus — mokslo prigimties. Greičiau jis yra determi- 
nuotas kartu ir aplinkos, ir tam tikros normalaus mokslo 
tradicijos, kurios studentas buvo išmokytas laikytis. Todėl 
revoliucijos metu, kai keičiasi normalaus mokslo tradicija, 
mokslininkas turi išmokti naujai suvokti aplinką - turi iš- 
mokti tam tikrose pažįstamose situacijose matyti naują geš- 
taltą. Tik po tojo tiriamasis pasaulis kai kuriais atvejais jam 
atrodys nebendramatis su tuo, kuriame jis gyveno anks- 
čiau. Tai yra antroji priežastis, kodėl mokyklos, kurios va- 
dovaujasi skirtingomis paradigmomis, visuomet nelabai su- 
sikalba. 

Be abejo, įprastiniai eksperimentai su geštaltais iliust- 
ruoja tik suvokimo transformacijų prigimtį. Jie mums nie- 
ko nepasako apie paradigmų arba anksčiau suvokimo 
procese įgyto patyrimo vaidmenį. Tačiau šiuo klausimu yra 
daug psichologinės literatūros, kurios didžiajai daliai davė 
pradžią novatoriški Hanoverio instituto darbai. Tiriamasis, 
kuriam uždedami akiniai su vaizdą apverčiančiais lęšiais, 
iš pradžių visą pasaulį mato aukštyn kojomis. Iš pradžių jo 
suvokimo aparatas funkcionuoja taip, kaip buvo išlavintas 
funkcionuoti be akinių, todėl jis visiškai netenka orientaci- 
jos, patiria stiprią asmenybės krizę. Tačiau kai subjektas pra- 
deda mokytis stebėti savo naująjį pasaulį, visa regimoji sritis 
apverčiama — paprastai po tam tikro tarpinio periodo, kai 
regėjimas būna tiesiog sutrikęs. Nuo to laiko objektai vėl 
matomi tokie, kokie jie buvo prieš uždedant akinius. Anks- 
tesnio anomalaus regėjimo lauko asimiliacija paveikė ir pa- 

keitė patį lauką!. Žmogus, pripratęs prie vaizdą apverčian- 
čių lęšių, tiek tiesiogine, tiek perkeltine prasme patyrė re- 
voliucinę regėjimo transformaciją. 

Panašią transformaciją patyrė ir subjektai, dalyvavę eks- 
perimente su anomaliomis kortomis, kuris buvo aptartas šeš- 
tajame skyriuje. Kol ilgesnė ekspozicija jų neįtikino, kad 
esama ir anomalių kortų, jie matė tik tuos kortų tipus, ku- 
riuos skirti juos įgalino ankstesnis patyrimas. Tačiau kai tik 
patyrimas parodė jiems būtinas papildomas kategorijas, jie 
sugebėjo pastebėti visas anomalias kortas per pirmąją apžiū- 
rą, pakankamai ilgą, kad identifikacija apskritai būtų įma- 
noma. Kiti eksperimentai rodo, kad eksperimentų metu 
pateikiamų objektų dydžio, spalvos ir kitų savybių suvoki- 
mas taip pat įvairuoja priklausomai nuo subjekto ankstesnio 
pasirengimo ir patyrimo. Apžvelgus gausią eksperimenti- 
nę literatūrą, iš kurios paimti šie pavyzdžiai, peršasi mintis, 
kad paties suvokimo prielaida yra kažkas panašaus į para- 
digmą. Ką žmogus mato, priklauso nuo to, į ką jis Žiūri, ir 
nuo to, ką ankstesnis vizualinis-konceptualinis patyrimas jį 
išmokė matyti. Jei nėra tokių įgūdžių, gali būti tik, Williamo 
Jameso žodžiais tariant, „velniška maišalynė“. 

Pastaraisiais metais kai kurie autoriai, besidomintys mokslo 
istorija, tokio pobūdžio eksperimentus, kaip anksčiau aprašy- 
tieji, laikė nepaprastai svarbiais. Pavyzdžiui, N. R. Hansonas 


"Pirmuosius eksperimentus atliko George'as M. Strattonas. Žr.: Geor- 
ge M. Stratton, „Vision without Inversion of the Retinal Image“, Psycholo- 
gical Review, IV (1897), p. 341—360, 463—481. Naujesnę apžvalgą žr.: Harvey 
A. Carr, An Introduction to Space Perception (New York, 1935), p. 18-57. 

2 Pavyzdžių galima rasti: Albert H. Hastorf, „The Influence of Sug- 
gestion on the Relationship between Stimulus Size and Perceived Dis- 
tance“, Journal of Psychology, XXIX (1950), p. 195-217; Jerome S. Bruner, 
Leo Postman, and John Rodrigues, „Expectations and the Perception of 
Color“, American Journal of Psychology, LXIV (1951), p. 216-227. 

naudojosi eksperimentais su geštaltais analizuodamas kai ku- 
rias tas pačias mokslinių įsitikinimų pasekmes, kurios čia do- 
mina mane“. Kiti autoriai ne kartą pažymėjo, jog mokslo istorija 
būtų aiškiau suvokiama, jeigu būtų galima tarti, kad moksli- 
ninkai kartkartėmis patirdavo suvokimo poslinkius, panašius į 
aprašytuosius. Tačiau nors psichologiniai eksperimentai verčia 
susimąstyti, dėl savo prigimties jie negali būti kas nors daugiau 
nei eksperimentai. Jie iš tiesų atskleidžia suvokimo ypatumus, 
kurie galėtų būti svarbiausi mokslo raidai, tačiau neparodo, kad 
šie ypatumai apskritai būdingi kruopščiam ir kontroliuojamam 
mokslininko tyrinėtojo atliekamam stebėjimui. Be to, dėl pačios 
šių eksperimentų prigimties bet kokia tiesioginė šios proble- 
mos demonstracija tampa neįmanoma. Jeigu istorinis pavyz- 
dys turi parodyti, kad šie psichologiniai eksperimentai yra 
aktualūs aiškinant mokslo raidą, pirmiausia turime nurodyti, 
kokių įrodymų rūšių galime tikėtis iš istorijos ir kokių - ne. 
Eksperimentuose su geštaltais dalyvaujantis subjektas Ži- 
no, kad jo sūvokimas yra iškreiptas, nes laikydamas rankose 
tą pačią knygą ar popieriaus lapą jis gali ne kartą nukreipti jį 
viena ar kita linkme. Suvokdamas, kad aplinkoje niekas nesi- 
keičia, jis sutelkia dėmesį iš esmės ne į atvaizdą (anties arba 
triušio), bet į popieriaus lape, į kurį jis žiūri, nubrėžtas linijas. 
Galų gale jis net gali išmokti matyti šias linijas nematydamas 
nė vienos iš figūrų, ir tada jis gali sakyti, kad iš tiesų mato šias 
linijas, tačiau matojas tai kaip antį, tai kaip triušį (anksčiau ne- 
būtų turėjęs pagrindo taip pasakyti). Lygiai taip pat eksperi- 
mente su anomaliomis kortomis tiriamasis žino (arba, tiksliau, 
gali būti įtikintas), kad jo suvokimas turi būti iškreiptas, nes 
išorinis autoritetas —- eksperimentatorius - jį patikina, kad ne- 
čirvų penketuką. Abiem šiais atvejais, kaip ir visų panašių psi- 
chologinių eksperimentų atveju, demonstracijos efektyvumas 


3 N. R. Hanson, Patterns of Discovery (Cambridge, 1958), chap. I. 

priklauso nuo to, ar ją galima analizuoti tokiu būdu. Jeigu ne- 
būtų išorinio standarto, kurio atžvilgiu galima pademonstruoti 
regėjimo perorientavimą, nebūtų galima padaryti išvados apie 
alternatyvias suvokimo galimybes. 

Tačiau mokslinio stebėjimo atveju situacija yra visiškai 
priešinga. Mokslininkas gali pasikliauti tik tuo, ką mato savo 
akimis arba aptinka instrumentais. Jeigu būtų aukštesnis au- 
toritetas, kuriuo remiantis būtų galima parodyti, kad moksli- 
ninko regėjimas buvo perorientuotas, tuomet pats tas autori- 
tetas turėtų tapti jo duomenų šaltiniu, 0 jo regėjimo pobūdis 
taptų problemų šaltiniu (kaip tiriamojo subjekto regėjimo po- 
būdis tampa problemų šaltiniu psichologui). Tos pačios rū- 
šies problemos kiltų, jeigu mokslininkas galėtų nukreipti sa- 
vo suvokimą viena ar kita linkme, kaip eksperimentuose su 
geštaltais dalyvaujantis subjektas. Periodas, kai šviesa buvo 
laikoma „tai bangomis, tai dalelėmis“, buvo krizės periodas 
— periodas, kai kažkas buvo negerai, - ir jis baigėsi tik sukū- 
rus bangų mechaniką ir įsisąmoninus, kad šviesa yra sava- 
rankiškas esinys, kuris skiriasi ir nuo bangų, ir nuo dalelių. 
Todėl moksluose, kai suvokimo perorientavimas lydi para- 
digmos pasikeitimus, negalime tikėtis, kad mokslininkai tie- 
siogiai patvirtins šiuos pasikeitimus. Koperniko teoriją pri- 
pažinęs mokslininkas žvelgdamas į Mėnulį nepasakys: 
„Paprastai aš matydavau planetą, bet dabar matau palydo- 
vą“. Toks pasakymas implikuotų prasmę, kuria Ptolemajo sis- 
tema kadaise buvo teisinga. Vietoj to naująją astronomiją pri- 
pažinęs mokslininkas pasakys: „Kadaise Mėnulį laikiau 
planeta (arba mačiau kaip planetą), tačiau aš klydau“. Tokio 
pobūdžio teiginys sugrąžina prie mokslo revoliucijos padari- 
nių. Jeigu jis paprastai slepia mokslinio regėjimo perorienta- 
vimą arba kokią nors kitokią mąstymo transformaciją, turin- 
čią tą patį poveikį, negalime tikėtis, kad toks perorientavimas 
bus tiesiogiai paliudytas. Veikiau turime ieškoti netiesiogi- 
nių įrodymų, iš mokslininko veiklos spręsti, kad vadovauda- 
masis nauja paradigma jis mato kitaip nei anksčiau. 

Dabar grįžkime prie faktų ir išsiaiškinkime, kokias moks- 
lininko pasaulio transformacijas gali atskleisti tokiais poky- 
čiais tikintis istorikas. Pirmasis pavyzdys yra Urano atradimas, 
kurį padarė seras Williamas Herschelis, ir šis pavyzdys ana- 
logiškas eksperimentui su anomaliomis kortomis. 1690 - 1781 
metais daugelis astronomų, tarp jų ir keletas žymiausių Euro- 
pos stebėtojų, mažiausiai septyniolika skirtingų atvejų matė 
žvaigždę padėtyse, kuriose, kaip dabar manoma, tuo metu tu- 
rėjo būti Uranas. Vienas geriausių tos grupės stebėtojų iš tiesų 
1769 metais matė žvaigždę keturias naktis iš eilės, tačiau ne- 
pastebėjo judėjimo, kuris galėjo paskatinti kitaip ją identifi- 
kuoti. Herschelis tą patį objektą pirmą kartą stebėjo po dvylikos 
metų per gerokai patobulintą savo paties sukonstruotą teles- 
kopą. Jam pavyko pastebėti regimąjį disko dydį, kuris žvaigž- 
dėms buvo mažų mažiausiai neįprastas. Kažkas buvo ne taip, 
todėl jis atidėjo identifikaciją, laukdamas tolesnių stebėjimų 
rezultatų. Šie stebėjimai atskleidė Urano judėjimą kitų žvaigž- 
džių atžvilgiu, todėl Herschelis paskelbė pamatęs naują ko- 
metą! Tik po kelių mėnesių, kai stebimojo judėjimo nepavyko 
įsprausti į kometos judėjimo orbitą, Lexellis padarė prielaidą, 
kad tai tikriausiai yra planetos orbita*. Kai ši prielaida buvo 
priimta, profesionalių astronomų pasaulyje žvaigždžių kiek 
sumažėjo, o planetų radosi viena daugiau. Dangaus kūnas, 
kuris kartkartėmis buvo stebimas beveik šimtą metų, po 1781 
metų pradėtas matyti kitaip, kadangi jis, kaip ir anomali kor- 
ta, nebeatitiko suvokimo kategorijų (žvaigždė arba kometa), 
kurias pateikė anksčiau dominavusi paradigma. 

Tačiau regėjimo perorientavimas, įgalinęs astronomus pa- 
matyti Uraną kaip planetą, atrodo, paveikė ne tik šio anksčiau 
stebėto objekto suvokimą. Jo padariniai buvo kur kas reikš- 
mingesni. Galimas daiktas (nors tai nėra visiškai aišku), Her- 
schelio inspiruotas nedidelis paradigmos pakeitimas padėjo 


* Peter Doig, A Concise History of Astronomy (London, 1950), p. 115-116. 

astronomams pasiruošti sparčiam daugelio mažų planetų, ar- 
ba asteroidų, atradimui po 1801 metų. Dėl mažo jų dydžio 
nematyti anomalaus jų regimojo disko didumo, kuris sukėlė 
įtarimą Herscheliui. Vis dėlto astronomai, pasirengę atrasti ki- 
tas planetas, per pirmuosius penkis XIX amžiaus dešimtme- 
čius sugebėjo naudodamiesi standartiniais instrumentais 
identifikuoti dvidešimt iš jų". Astronomijos istorija pateikia ir 
daugybę kitų paradigmos sukeltų mokslinio suvokimo poky- 
čių pavyzdžių, kai kurie išjų beveik nekelia abejonių. Pavyz- 
džiui, ar galima laikyti atsitiktinumu, kad Vakarų astronomai 
pirmą kartą pamatė pasikeitimus anksčiau nekintamame dan- 
guje per pusę amžiaus po to, kai Kopernikas pasiūlė naująją 
paradigmą? Kinai, kurių kosmologinės pažiūros neatmetė dan- 
gaus pokyčių, gerokai anksčiau užfiksavo daugelio naujų 
žvaigždžių pasirodymą danguje. Be to, net neturėdami teles- 
kopo kinai sistemingai užfiksuodavo Saulės dėmių atsiradi- 
mą keliais šimtmečiais anksčiau, negu jas pamatė Galilei ir jo 
amžininkai“. Saulės dėmės ir nauja žvaigždė nebuvo vienin- 
teliai dangaus pasikeitimų, atsiradusių Vakarų astronomijoje 
iškart po Koperniko, pavyzdžiai. Naudodamiesi tradiciniais 
instrumentais, kartais tokiais paprastais kaip siūlo galas, XVI a. 
pabaigos astronomai ne kartą atskleidė, kad po erdvę, anks- 
čiau priklausiusią nekintamoms planetoms ir žvaigždėms, klai- 
džioja kometos?. Turint galvoje tai, kaip lengvai astronomai, 
senais instrumentais stebėdami senus objektus, pamatydavo 
naujus dalykus, kyla noras teigti, kad po Koperniko astrono- 


> Rudolph Wolf, Geschichte der Astronomie (Munich, 1877), p. 513-515, 
683—693. Atkreipkite dėmesį į tai, kad Wolfui sunku paaiškinti šiuos atra- 
dimus kaip išplaukiančius iš Bode's dėsnio. 

Ė Joseph Needham, Science and Civilization in China, III (Cambridge, 
1959), p. 423-429, 434—-436. 

" T. S. Kuhn, The Copernican Revolution (Cambridge, Mass., 1957), 
p. 206-209. 

mai gyveno kitokiame pasaulyje. Šiaip ar taip, jų tyrinėjimai 
vyko taip, tarsi tai būtų tiesa. 

Pateiktieji pavyzdžiai paimti iš astronomijos, kadangi pra- 
nešimai apie dangaus reiškinių stebėjimus dažnai išdėstomi 
santykiškai gryno stebėjimo terminais. Tik tokiuose praneši- 
muose galime tikėtis rasti visišką mokslininkų stebėjimų ir psi- 
chologo tiriamų subjektų stebėjimų paralelizmą. Tačiau 
nebūtina siekti tokio visiško paralelizmo, ir sumažinę savo rei- 
kalavimus galime nemažai laimėti. Jeigu pasitenkinsime įpras- 
ta žodžio „matyti“ vartosena, nebus sunku suvokti, kad jau 
susidūrėme su daugeliu kitų paradigmos pasikeitimą lydin- 
čių mokslinio suvokimo poslinkių pavyzdžių. Tokią išplėstą 
terminų „suvokimas“ ir „matymas“ vartoseną netrukus rei- 
kės aiškiau pagrįsti, tačiau pirmiausia leiskite man pailiust- 
ruoti jų praktinę vartoseną. 

Dar kartą pažvelkime į du anksčiau pateiktus pavyzdžius iš 
elektros istorijos. XVII a., kai elektros reiškinių tyrinėtojai vado- 
vavosi viena ar kita emanacijos teorija, jie ne kartą matė, kaip 
smulkios dalelės atšoka arba nukrenta nuo jas traukiančių įe- 
lektrintų kūnų. Bent jau XVII a. stebėtojai teigė tai matę, ir mes 
neturime pagrindojų pranešimais apie suvokimą abejoti labiau 
negu savais. Naudodamasis tokiais pačiais prietaisais, šiuolai- 
kinis stebėtojas matytų elektrostatinę stūmą (o ne mechaninį ar 
gravitacinį poveikį), tačiau istoriškai, išskyrus vieną visuotinai 
ignoruojamą išimtį, niekas čia neįžvelgė elektrostatinės stūmos, 
kol galingas Hauksbee'o prietaisas labai nesustiprino šio efek- 
to. Tačiau stūma po kontaktinio įelektrinimo buvo tik vienas iš 
daugelio naujų stūmos efektų, kuriuos pamatė Hauksbee. Dėl 
jo atliktų tyrimų, panašiai kaip ir geštalto pakeitimo atveju, stū- 
ma iškart tapo fundamentalia įelektrinimo apraiška, ir tuomet 
reikėjo tik paaiškinti trauką“. XVIII a. pradžioje stebėti elektri- 


Š Duane Roller and Duane H. D. Roller, The Development of the Con- 
cept of Electric Charge (Cambridge, Mass., 1954), p. 21-29. 


141 


X. REVOLIUCIJOS KAIP PASAULĖVAIZDŽIO PASIKEITIMAS 


niai reiškiniai buvo subtilesni ir įvairesni nei tie, kuriuos matė 
stebėtojai XVII a. Arba kitas pavyzdys. Priėmę Franklino para- 
digmą, elektros reiškinių tyrinėtojai stebėdami Leideno stiklinę 
pamatė visai ką kita nei anksčiau. Prietaisas tapo kondensato- 
riumi, kuriam nereikėjo nei stiklinės formos, nei stiklo. Vietoj to 
buvo panaudotos dvi laidžios dangos, kurių viena iš pradžių 
nebuvo prietaiso dalis. Kaip rodo aprašymai ir iliustracijos, dvi 
metalinės plokštelės su nelaidžia medžiaga tarp jų tapo šios prie- 
taisų klasės prototipu?. Kartu naujai buvo aprašyti kiti indukci- 
jos efektai, dar kiti buvo pastebėti pirmą kartą. 

Tokio pobūdžio poslinkiai neapsiriboja astronomijos ir 
elektros sritimis. Mes jau kalbėjome apie kai kurias panašias 
regėjimo transformacijas iš chemijos istorijos. Sakėme, kad 
Lavoisier pamatė deguonį ten, kur Priestley matė flogistono 
netekusį orą ir kur kiti apskritai nieko nematė. Tačiau išmo- 
kęs matyti deguonį, Lavoisier turėjo pakeisti požiūrį ir į dau- 
gelį kitų geriau žinomų substancijų. Pavyzdžiui, jis turėjo 
pamatyti iš daugelio medžiagų susidedančią rūdą ten, kur 
Priestley ir jo amžininkai matė paprastą Žemę, be to, buvo ir 
kitų panašių pasikeitimų. Šiaip ar taip, atradęs deguonį La- 
voisier matė gamtą kitaip. O kadangi nėra kaip apibūdinti 
šios hipotetiškai nustatytos gamtos, kurią jis „matė kitaip“, 
vadovaudamiesi ekonomijos principu sakysime, kad atradęs 
deguonį Lavoisier dirbo kitokiame pasaulyje. 

Netrukus aš pamėginsiu išsiaiškinti, kaip galima išveng- 
ti šio keisto pasakymo, tačiau pirmiausia mums reikia aptar- 
ti dar vieną jo vartojimo pavyzdį, šį kartą paimtą iš geriausiai 
žinomos Galilei'aus darbų srities. Nuo gilios senovės dauge- 
lis žmonių matė, kaip vienas ar kitas sunkus kūnas svyruoja 
ant virvės ar grandinės pirmyn ir atgal, kol pagaliau pasie- 
kia rimties būvį. Aristotelio šalininkų, maniusių, kad sun- 


* Žr. VII skyriuje pateiktą aptarimą ir 9-oje išnašoje nurodytą lite- 


ratūrą. 

kus kūnas dėl pačios savo prigimties juda iš aukštesnės pa- 
dėties į natūralios rimties būvį žemesnėje padėtyje, požiū- 
riu, svyruojantis kūnas buvo tiesiog krintantis kūnas, 
susiduriantis su kliūtimi. Prilaikomas grandinės, jis galėjo 
pasiekti rimtį savo žemutiniame taške tik po ilgalaikio svy- 
ravimo. Kita vertus, Galilei stebėdamas svyruojantį kūną ma- 
tė svyruoklę, kūną, kuriam beveik pavyksta be galo vėl ir vėl 
periodiškai atlikti tą patį judesį. Šitai pamatęs, Galilei paste- 
bėjo ir kitas svyruoklės savybes ir jomis grindė daugelį svar- 
biausių ir originaliausių savo naujosios dinamikos idėjų. 
Pavyzdžiui, svyruoklės savybės jam suteikė vienintelį išsa- 
mų ir tvirtą argumentą, kad kritimo greitis nepriklauso nuo 
svorio, taip pat kad judėjimo nuožulnia plokštuma galutinis 
greitis priklauso nuo vertikalaus aukščio!?. Visus šiuos gam- 
tos reiškinius jis matė kitaip, negu jie buvo matomi anksčiau. 

Kodėl įvyko šis regėjimo pokytis? Žinoma, tai lėmė paties 
Galilei' aus genialumas. Tačiau pažymėsime, kad genialumas 
čia pasireiškia ne tikslesniu ar objektyvesniu svyruojančio kū- 
no stebėjimu. Aprašymo požiūriu Aristotelio suvokimas yra 
toks pat tikslus. Kai Galilei paskelbė, kad svyruoklės periodas 
nepriklauso nuo amplitudės, jeigu ji neviršija 907, jo požiūris į 
svyruoklę leido jam įžvelgti daugiau dėsningumų, negu mes 
šiandien galime surasti šioje srityje!!. Veikiau čia svarbiausia 
buvo tai, kad genijus pasinaudojo suvokimo galimybėmis, ku- 
rias suteikė viduramžių paradigmos pakeitimas. Galilei'aus 
pažiūros nebuvo visiškai suformuotos aristotelizmo. Priešin- 
gai, jis buvo išmokytas analizuoti judėjimus remiantis impul- 
so teorija — vėlesne viduramžių paradigma, teigusia, kad 
tolydinis sunkaus kūno judėjimas yra nulemtas vidinės jėgos, 
kurią jam suteikė kūrėjas, davęs pradžią jo judėjimui. Jeanas 


10 Galileo Galilei, Dialogues concerning Two New Sciences, trans. H. 
Crew and A. de Salvio (Evanston, IIl., 1946), p. 80-81, 162-166. 
" Ibid., p. 91-94, 244. 

Buridanas ir Mikalojus Orezmietis, XIV a. scholastai, galuti- 
nai suformulavę impulso teoriją, pirmieji virpamuosiuose ju- 
desiuose įžvelgė dalį to, ką juose įžvelgė Galilei. Buridanas 
virpančios stygos judėjimą aprašo kaip judėjimą, kuriam im- 
pulsas suteikiamas užgaunant stygą; tada impulsas eikvoja- 
mas įveikti stygos įtempimo pasipriešinimui jai pereinant į kitą 
padėtį; po to įtempimas grąžina stygą atgal suteikdamas stip- 
rėjantį impulsą, kol pasiekiamas judėjimo vidurio taškas; tada 
impulsas judina stygą į priešingą pusę, vėl įveikdamasjos įtem- 
pimą, ir taip toliau; šis simetriškas procesas gali tęstis be galo. 
Vėliau tame pačiame šimtmetyje Orezmietis pateikė panašią 
svyruojančio akmens analizę, kurią dabar galima laikyti pir- 
muoju svyruoklės aprašymu!?. Jo požiūris aiškiai labai arti- 
mas tam, kurio laikėsi Galilei, kai pirmą kartą ėmėsi analizuoti 
svyruoklę. Bent jau tiek Orezmiečio, tiek beveik neabejotinai 
ir Galilei'aus atveju tai buvo požiūris, kuris tapo įmanomas 
nuo aristoteliškosios judėjimo paradigmos perėjus prie scho- 
lastinės impulso paradigmos. Kol nebuvo sukurta ši scholas- 
tinė paradigma, mokslininkai negalėjo matyti jokių svyruoklių, 
jie matė tik svyruojančius akmenis. Svyruoklės atsiradimą ga- 
lima traktuoti kaip paradigmos nulemtą geštalto pasikeitimą. 

Tačiau ar tai, kas Galilei skiria nuo Aristotelio ar Lavoi- 
sier - nuo Priestley'o, iš tiesų būtina apibūdinti kaip tam tik- 
rą regėjimo transformaciją? Ar šie Žmonės iš tiesų matė 
skirtingus dalykus žvelgdami į tos pačios rūšies objektus? Ar 
yra pagrindo teigti, kad savo tyrinėjimus jie vykdė skirtin- 
guose pasauliuose? Nebegalima atidėlioti šių klausimų, nes, 
matyt, yra ir kitas, kur kas įprastesnis būdas aprašyti visiems 
anksčiau pateiktiems istoriniams pavyzdžiams. Daugelis 
skaitytojų tikriausiai norės pasakyti, kad pasikeitus paradig- 
mai keičiasi tik mokslininko pateikiama stebėjimų, kurie pa- 


2 M. Clagett, The Science of Mechanics in the Middle Ages (Madison, 
Wis., 1959), p. 537-538, 570. 

tys yra visiškai nulemti aplinkos prigimties ir suvokimo me- 
chanizmo, interpretacija. Šiuo požiūriu, ir Priestley, ir Lavoi- 
sier matė deguonį, tačiau jie skirtingai interpretavo savo 
stebėjimus; ir Aristotelis, ir Galilei matė svyruokles, tačiau 
jie skirtingai interpretavo tai, ką matė. 

Iš karto pasakysiu, kad ši labai paplitusi nuomonė apie 
tai, kas atsitinka, kai pasikeičia mokslininkų požiūris funda- 
mentaliais klausimais, negali būti nei visiškai neteisinga, nei 
tiesiog klaida. Veikiau tai yra esminė filosofinės paradigmos, 
kurią pateikė Descartes'as ir kuri buvo išplėtota tuo pačiu 
metu kaip ir Newtono dinamika, dalis. Ši paradigma buvo 
labai naudinga ir mokslui, ir filosofijai. Jos, kaip ir pačios 
dinamikos, taikymas buvo labai vaisingas, tokio fundamen- 
talaus supratimo tikriausiai nebūtų buvę galima įgyti kitu 
būdu. Tačiau, kaip rodo ir Newtono dinamikos pavyzdys, 
net ir stulbinama sėkmė nesuteikia jokių garantijų, kad krizę 
galima atitolinti neribotą laiką. Šiandien įvairių filosofijos, 
psichologijos, lingvistikos ir net meno istorijos sričių tyrinė- 
tojai visiškai sutaria, kad tradicinė paradigma yra deformuo- 
ta. Kad ji nėra tinkama, vis aiškiau rodo istorinė mokslo 
analizė, į kurią čia neišvengiamai sutelktas mūsų dėmesys. 

Nė vienas iš šių krizę skatinančių veiksnių kol kas nesu- 
kūrė gyvybingos alternatyvos tradicinei epistemologinei pa- 
radigmai, tačiau jie pamažu išryškina, kokie turėtų būti kai 
kurie šios paradigmos bruožai. Pavyzdžiui, man visiškai aiš- 
ku, kokių keblumų sukelia teiginys, kad kai Aristotelis ir Ga- 
lilei žiūrėjo į svyruojančius akmenis, pirmasis matė sulaikomą 
kritimą, o antrasis - svyruoklę. Tuos pačius keblumus, netgi 
fundamentalesne forma, sukelia ir įžanginiai šio skyriaus sa- 
kiniai: nors pasikeitus paradigmai pasaulis nepasikeičia, po 
to mokslininkas dirba kitokiame pasaulyje. Tačiau aš įsitiki- 
nęs, kad mes turime išmokti suprasti teiginius, bent jau pa- 
našius į šiuos. To, kas įvyksta mokslo revoliucijos periodu, 
negalima laikyti tik nauja atskirų ir nekintamų faktų inter- 
pretacija. Pirmiausia, tie faktai nėra neabejotinai nekintami. 

Svyruoklė nėra krintantis akmuo, o deguonis nėra flogisto- 
no netekęs oras. Vadinasi, faktai, kuriuos mokslininkai su- 
kaupia stebėdami šiuos skirtingus objektus, kaip netrukus 
pamatysime, patys yra skirtingi. Dar svarbiau tai, kad indi- 
vido ar bendruomenės perėjimo nuo sulaikomo kritimo prie 
svyruoklės ar nuo flogistono netekusio oro prie deguonies 
procesas visai nepanašus į interpretaciją. Ir kaip jis galėtų 
būti panašus, jeigu nėra tvirtai nustatytų faktų, kuriuos moks- 
lininkas galėtų interpretuoti? Naują paradigmą priėmęs 
mokslininkas yra ne interpretatorius, bet veikiau Žmogus, 
žvelgiantis pro vaizdą apverčiančius lęšius. Susidūręs su ta 
pačia objektų visuma kaip anksčiau ir tai žinodamas, jis vis 
dėlto įsitikina, kad daugelis jų detalių yra transformuotos. 

Šiomis pastabomis nenorima pasakyti, kad mokslinin- 
kams nebūdinga interpretuoti stebėjimus ir faktus. Priešin- 
gai, Galilei interpretavo svyruoklės stebėjimus, Aristotelis — 
krintančių akmenų stebėjimus, Musschenbroekas - įelektrinto 
indo stebėjimus, o Franklinas — kondensatoriaus stebėjimus. 
Tačiau visų šių interpretacijų prielaida buvo paradigma. Jos 
buvo normalaus mokslo, veiklos, kurios tikslas yra tobulin- 
ti, plėsti ir tikslinti jau egzistuojančią paradigmą, elementai. 
Trečiajame skyriuje buvo pateikta daug pavyzdžių, kuriuo- 
se interpretacija vaidino pagrindinį vaidmenį. Tie pavyzdžiai 
yra tipiški, jie atspindi didžiąją dalį mokslinių tyrimų. Kiek- 
viename iš jų mokslininkas, vadovaudamasis priimta para- 
digma, žinojo, koks yra faktas, kokiomis priemonėmis galima 
naudotis norint jį aptikti ir kokios sąvokos tinka jam inter- 
pretuoti. Jeigu egzistuoja paradigma, faktų interpretavimas 
yra svarbiausias juos tiriančios veiklos elementas. 

Tačiau ši interpretacinė veikla gali tik plėtoti paradigmą, o 
ne koreguoti ją, - tai ir buvo ankstesnio paragrafo tema. Nor- 
malus mokslas apskritai negali pakoreguoti paradigmų. Vie- 
toj to, kaipjau matėme, normalus mokslas galiausiai priverčia 
pripažinti anomalijas ir priveda prie krizių. O pastarąsias pa- 
šalina ne apmąstymai ir interpretacijos, bet palyginti netikė- 

tas ir nestruktūrinis įvykis, panašus į geštalto pakeitimą. Tuo- 
met mokslininkai dažnai kalba apie tai, kad „nuo akių tarsi 
šydas nukrito“, arba apie „žaibo blyksnį“, kuris „nutvieskia“ 
anksčiau neįžvelgiamą galvosūkį, įgalina pamatyti jo kompo- 
nentus kitu aspektu ir taip pirmąkart suteikia galimybę jį iš- 
spręsti. Kitais atvejais toks nušvitimas ištinka miegant??. Nė 
viena iš įprastinių termino „interpretacija“ prasmių netinka 
nusakyti tiems intuicijos blyksniams, kurių dėka randasi pa- 
radigma. Nors tokios įžvalgos priklauso nuo patyrimo - tiek 
anomalaus, tiek atitinkančio teorijas, - įgyto vadovaujantis se- 
nąja paradigma, jos nėra logiškai ar net fragmentiškai susiju- 
sios su atskirais to patyrimo elementais, kaip būtų susijusi 
interpretacija. Vietoj to jos suima dideles to patyrimo dalis ir 
pertvarko jas į visiškai kitokį patyrimo visetą, kurio fragmen- 
tai po to susiejami ne su senąja, bet su naująja paradigma. 
Kad daugiau sužinotume apie tai, kokie gali būti šie pa- 
tyrimo skirtumai, trumpai sugrįžkime prie Aristotelio, Gali- 
lei'aus ir svyruoklės. Kokie duomenys kiekvienam iš jų buvo 
prieinami dėljų skirtingų paradigmų ir įprastos aplinkos są- 
veikos? Stebėdami sulaikomą kritimą, aristotelininkai turėjo 
matuoti (ar bent jau aptarti - jie retai matuodavo) akmens 
svorį, vertikalų jo pakilimo aukštį ir laiką, per kurį jis pasie- 
kia rimties būvį. Kartu su aplinkos pasipriešinimu tai buvo 
konceptualinės kategorijos, kuriomis rėmėsi aristoteliškasis 
mokslas, analizuodamas krintantį kūną!*. Jomis grindžiamas 
normalus mokslinis tyrimas negalėjo sukurti dėsnių, kuriuos 


S [Jacgues] Hadamard, Subconscient intuition, et logigue dans la re- 
cherche scientifigue (Confėrence faite au Palais de la Dėcouverte le 8 Dėcembre 
1945 [Alencon, n. d. Į), p. 7-8. Išsamesnė analizė, tačiau apsiribojanti tik 
matematikos naujovėmis, pateikta to paties autoriaus kn.: The Psycholo- 
gy of Invention in the Mathematical Field (Princeton, 1949). 

MT. S. Kuhn, „A Function for Thought Experiments“, in Mėlanges 
Alexandre Koyrė, ed. R. Taton and I. B. Cohen, publ. Hermann (Paris, 1963). 

atrado Galilei. Jis galėjo tik privesti ir privedė, nors kitu ke- 
liu, prie serijos krizių, iš kurių radosi Galilei'aus požiūris į 
svyruojantį akmenį. Dėl šių krizių ir kitų intelektualinių po- 
kyčių Galilei pamatė svyruojantį akmenį visiškai kitaip. Ar- 
chimedo atlikti plūduriuojančių kūnų tyrimai įgalino aplinką 
laikyti neesminiu veiksniu, impulso teorija judėjimui sutei- 
kė simetriškumą ir tvarumą, o neoplatonizmas atkreipė Ga- 
lilei'aus dėmesį į judėjimą apskritimu“. Todėl jis matavo tik 
svorį, spindulį, kampinį poslinkį ir svyravimo periodą, ir tai 
buvo kaip tik tie duomenys, kuriuos interpretuojant galėjo 
būti nustatyti Galilei'aus svyruoklės dėsniai. Šiuo atveju in- 
terpretacija buvo, galima sakyti nereikalinga. Turint galvoje 
paradigmas, kuriomis vadovavosi Galilei, į svyruoklės pa- 
našius dėsningumus beveik buvo galima patikrinti. Kaip ki- 
taip galėtume paaiškinti Galilei'aus atradimą, kad svarelio 
svyravimo periodas visiškai nepriklauso nuo amplitudės, — 
atradimą, kurį iš Galilei'aus gavęs pradžią normalus moks- 
las turėjo išrauti su šaknimis ir kurio šiandien mes visiškai 
negalime dokumentiškai patvirtinti? Dėsningumai, kurių ne- 
galėjo būti aristotelininko požiūriu (ir kurie faktiškai niekur 
nebuvo tiksliai patvirtinti gamtos stebėjimų), žmogui, kuris 
stebėjo svyruojantį akmenį kaip Galilei, buvo tiesioginio pa- 
tyrimo rezultatas. 

Tikriausiai šis pavyzdys yra per daug nerealus, nes aristo- 
telininkai neaprašinėjo jokių samprotavimų apie svyruojan- 
čius akmenis. Jų paradigmos požiūriu, tai buvo nepaprastai 
sudėtingas reiškinys. Tačiau aristotelininkai aptarė paprastesnį 
atvejį, laisvą akmenų kritimą, ir čia akivaizdūs tie patys regė- 
jimo skirtumai. Stebėdamas krintantį akmenį, Aristotelis ma- 
tė ne procesą, bet veikiau būsenos kitimą. Todėl, jo požiūriu, 
svarbūs judėjimo matai buvo visas nueitas atstumas ir visas 


15 A. Koyrė, Etudes Galilėennes (Paris, 1939), I, p. 46-51; „Galileo and 
Plato“, Journal of the History of Ideas, IV (1943), p. 400—428. 

sugaištas laikas — parametrai, kurie pateikia tai, ką šiandien 
pavadintume ne greičiu, bet vidutiniu greičiu!?. Panašiai, ka- 
dangi prigimtis skatino akmenį pasiekti galutinį rimties taš- 
ką, Aristotelis svarbiu atstumo parametru kiekvienu judėjimo 
momentu laikė atstumą iki galutinio taško, o ne atstumą nuo 
judėjimo pradžios!'. Šie konceptualiniai parametrai sudaro 
daugelio jo gerai žinomų „judėjimo dėsnių“ pagrindą ir sutei- 
kia jiems prasmę. Tačiau scholastinė kritika pakeitė šį požiūrį 
į judėjimą — iš dalies tai lėmė impulso paradigma, iš dalies 
doktrina, žinoma kaip formų daugybiškumo doktrina. Akmuo, 
kuris juda veikiamas impulso, toldamas nuo pradinio taško 
įgyja jo vis daugiau ir daugiau; todėl svarbiausiu parametru 
tapo atstumas nuo, o ne atstumas iki. Be to, Aristotelio greičio 
sąvoką scholastai suskaidė į sąvokas, kurios netrukus po Ga- 
lilei'aus tapo mūsų vidutinio greičio ir momentinio greičio są- 
vokomis. Tačiau žvelgiant per paradigmos, kurios elementai 
yra šios sąvokos, prizmę, krintantis akmuo, kaip ir svyruoklė, 
beveik tiesiogiai demonstravo jį valdančius dėsnius. Galilei 
nebuvo pirmasis, taręs, kad akmenų kritimas yra tolygiai grei- 
tėjantis!Š. Be to, savo teoremą šiuo klausimu ir daugelį iš jos 
išplaukiančių išvadų jis įrodė dar prieš atlikdamas eksperi- 
mentus nuožulnioje plokštumoje. Ši teorema buvo dar viena 
teorema naujų dėsningumų struktūroje - dėsningumų, kurie 
genijui tapo prieinami pasaulyje, determinuotame kartu gam- 
tos ir paradigmų, formavusių Galilei ir jo amžininkus. Gyven- 
damas tame pasaulyje, Galilei panorėjęs galėjo paaiškinti, kodėl 
Aristotelis matė tai, ką matė. Tačiau Galilei' aus eksperimentų 
su krintančiais akmenimis betarpiškas turinys buvo visai ki- 
toks nei Aristotelio. 


'6 Kuhn, „A Function for Thought Experiments“, in Mėlanges Ale- 
xandre Koyrė (žr. 14-ą išnašą). 

7 Koyrė, Etudes ..., II, p. 7-11. 

Iš Clagett, op. cit., chaps. IV, VI, IX. 

Žinoma, tai anaiptol nereiškia, kad mums turi labai rūpė- 
ti „betarpiškas patyrimas“, t. y. būdingi suvokimo bruožai, 
kuriuos paradigma taip išryškina, kad jie beveik tiesiogiai 
atskleidžia savo dėsningumus. Akivaizdu, kad šie bruožai 
turi keistis, kai mokslininkas ima laikytis tam tikrų paradig- 
mų, tačiau jie toli gražu nėra tai, ką mes paprastai turime 
galvoje kalbėdami apie neapdorotus duomenis arba juslinį 
patyrimą, nuo kurio turi prasidėti mokslinis tyrimas. Gali- 
mas daiktas, betarpišką patyrimą turėtume palikti nuošalyje 
kaip fluidą ir vietoj jo aptarti konkrečias operacijas ir mata- 
vimus, kuriuos mokslininkas atlieka savo laboratorijoje. Ar- 
ba galbūt analizė turėtų dar labiau nutolti nuo betarpiškų 
duomenų. Pavyzdžiui, ji galėtų būti pateikiama tam tikros 
neutralios stebėjimo kalbos (matyt, sukurtos taip, kad atitik- 
tų atvaizdus tinklainėje, nuo kurių priklauso, ką mokslinin- 
kas mato) terminais. Tik vienu iš šių būdų galime tikėtis 
aptikti sritį, kurioje patyrimas vėl tampa amžinai stabilus — 
kurioje svyruoklė ir sulaikomas kritimas yra ne skirtingi su- 
vokimai, bet veikiau skirtingos abejonių nekeliančių faktų, 
kuriuos pateikia svyruojančio akmens stebėjimas, interpre- 
tacijos. 

Tačiau arjuslinis patyrimas yra pastovus ir neutralus? Ar 
teorijos yra tiesiog Žmogaus sukurtos gautų duomenų inter- 
pretacijos? Epistemologinis požiūris, kuriuo tris šimtmečius 
dažniausiai vadovavosi Vakarų filosofija, nedvejodamas ir 
vienareikšmiškai atsako: „Taip!“ Kadangi nėra aiškiai sufor- 
muluotos alternatyvos, mano manymu, neįmanoma visiškai 
atsisakyti šio požiūrio. Tačiau jis nustojo veiksmingai funk- 
cionuoti, o pastangos priversti jį tai daryti įdiegiant neutra- 
lią stebėjimų kalbą dabar man atrodo beviltiškos. 

Mokslininko laboratorijoje atliekamos operacijos ir mata- 
vimai yra ne patyrimo „duotybės“, bet veikiau „sunkiai su- 
rinkti duomenys“. Jie nėra tai, ką mokslininkas mato, - bent 
jau kol jo tyrimas dar nepasistūmėjęs į priekį, o dėmesys ne- 
sutelktas. Veikiau jie yra konkrečios nuorodos į elementares- 

nių suvokimų turinį, ir kaip tokie jie atrinkti nuodugniai nor- 
malaus mokslinio tyrimo analizei tik todėl, kad jie žada gali- 
mybę vaisingai plėtoti priimtąją paradigmą. Operacijos ir 
matavimai daug aiškiau determinuoti paradigmos negu be- 
tarpiškas patyrimas, iš kurio jie iš dalies kyla. Mokslas neužsi- 
ima visomis galimomis laboratorinėmis operacijomis. Jis 
atsirenka tas, kurios leidžia sugretinti paradigmą su betarpiš- 
ku patyrimu, iš dalies determinuotu šios paradigmos. Taigi 
mokslininkai, kurie vadovaujasi skirtingomis paradigmomis, 
atlieka skirtingas konkrečias laboratorines operacijas. Mata- 
vimai, atliekami svyruoklės atveju, neatitinka matavimų su- 
laikomo kritimo atveju. Lygiai taip pat operacijos, tinkamos 
atskleisti deguonies savybėms, nėra tokios pačios kaip tos, ku- 
rios reikalingos tiriant flogistono netekusio oro ypatybes. 
Dėl gryno stebėjimo kalbos, tai galbūt ji dar bus sukurta. 
Tačiau, praėjus trims šimtmečiams po Descartes'o, mūsų vil- 
tys, kad atsiras tokia galimybė, vis dar išimtinai priklauso nuo 
suvokimo ir proto teorijos. O šiuolaikinės psichologijos eks- 
perimentai sparčiai pateikia vis daugiau reiškinių, su kuriais 
ši teorija vargiai gali susidoroti. Anties ir triušio eksperimen- 
tai rodo, kad du žmonės, kurių tinklainėje yra tie patys atvaiz- 
dai, gali matyti skirtingus dalykus; vaizdą apverčiantys lęšiai 
rodo, kad du žmonės, kurių tinklainėje susidaro skirtingi at- 
vaizdai, gali matyti tą patį dalyką. Psichologija pateikia dau- 
gybę kitų to paties efekto įrodymų, ir šio fakto keliamas abejo- 
nes lengvai sustiprina mėginimų pateikti faktinę stebėjimo 
kalbą istorija. Nė vienas iš dabartinių mėginimų pasiekti šį 
tikslą kol kas nepriartėjo prie visuotinės grynųjų suvokimų 
kalbos. O sėkmingiausi mėginimai turi vieną bendrą bruožą, 
kuris tvirtai paremia kai kurias pagrindines šios apybraižos 
tezes. Jie iš pat pradžių taria egzistuojant paradigmą, paimtą 
arba iš paplitusios mokslinės teorijos, arba iš tam tikro kasdie- 
nio diskurso fragmento, o tada stengiasi eliminuoti iš jos vi- 
sus nelogiškus ir suvokimu nepagrįstus terminus. Kai kuriose 
diskurso srityse šios pastangos davė toli siekiančių ir labai įdo- 

mių rezultatų. Negali būti jokios abejonės, kad tokias pastan- 
gas verta tęsti. Tačiaujų rezultatas yra kalba, kuri, kaip ir moks- 
lų vartojamos kalbos, apima daugybę spėjimų apie gamtą ir 
negali funkcionuoti, kai šie spėjimai nepasitvirtina. Nelsonas 
Goodmanas nurodo kaip tik šį momentą kalbėdamas apie sa- 
vo veikalo Reiškinio struktūra tikslus: „Laimė, kad nieko dau- 
giau [išskyrus reiškinius, apie kuriuos žinoma, kad jie egzis- 
tuoja] nereikia svarstyti, nes „galimų“ atvejų, kurie 
neegzistuoja, bet galėtų egzistuoti, sąvoka toli gražu nėra aiš- 
ki“??. Nė viena kalba, apsiribojanti pasaulio, apie kurį viskas 
žinoma iš anksto, aprašymu, negali pateikti neutralaus ir ob- 
jektyvaus „duotybės“ apibūdinimo. Filosofiniuose tyrinėji- 
muose kol kas nerasime nė užuominos apie tai, kokia turėtų 
būti įstengianti tai padaryti kalba. 

Tokiomis aplinkybėmis mes bent jau galime tarti, kad 
mokslininkai, traktuodami deguonį ir svyruoklę (o galbūt ir 
atomus bei elektronus) kaip fundamentalius savo betarpiško 
patyrimo elementus, iš principo ir praktiškai yra teisūs. Dėl 
paradigmoje įkūnyto rasės, kultūrinės grupės ir pagaliau pro- 
fesinės bendrijos patyrimo mokslininko pasaulyje atsirado pla- 
netos ir svyruoklės, kondensatoriai ir sudėtinės rūdos, ir 
daugelis kitų panašių dalykų. Palyginti su šiais suvokimo ob- 


5 N. Goodman, The Structure of Appearance (Cambridge, Mass., 1951), 
p. 4-5. Čia verta pateikti pilnesnę citatą: „Jeigu visi tie ir tik tie 1947 m. 
Vilmingtono gyventojai, kurie svėrė nuo 175 iki 180 svarų, buvo rau- 
donplaukiai, tuomet pasakymai „raudonplaukis 1947 m. Vilmingtono 
gyventojas, ir „1947 m. Vilmingtono gyventojas, sveriantis nuo 175 iki 
180 svarų“ galėtų būti sujungti į konstruktyvų apibrėžimą. ... Klausi- 
mas, ar „galėtų būti“ toks subjektas, kuriam būtų galima priskirti tik 
vieną iš šių predikatų, neturi jokios reikšmės ..., kadangi mes nustatė- 
me, kad tokių Žmonių nėra. ... Laimė, kad nieko daugiau nereikia svars- 
tyti, nes „galimų“ atvejų, kurie neegzistuoja, bet galėtų egzistuoti, sąvoka 


toli gražu nėra aiški.“ 

jektais, matavimo prietaisų rodmenys ir atvaizdai tinklainėje 
yra dirbtiniai konstruktai, su kuriais patyrimas yra tiesiogiai 
susijęs tik tada, kai mokslininkas, siekdamas specialių savo 
tyrimo tikslų, nustato, kad taip turėtų būti vienu ar kitu atve- 
ju. Tai nereiškia, kad, pavyzdžiui, svyruoklė yra vienintelis 
dalykas, kurį mokslininkas gali matyti žiūrėdamas į svyruo- 
jantį akmenį. (Jau kalbėjome apie tai, kad kitos mokslinės ben- 
druomenės nariai galėjo matyti sulaikomą kritimą.) Tačiau tai 
reiškia, kad į svyruojantį akmenį žiūrintis mokslininkas gali 
neturėti patyrimo, kuris iš esmės yra elementaresnis už svy- 
ruoklės matymą. Alternatyva yra ne tam tikras hipotetinis „fik- 
suotas“ regėjimas, bet regėjimas per kitos paradigmos, kuri 
svyruojantį akmenį padaro kažkuo kitu, prizmę. 

Visa tai atrodys labiau pagrįsta, jeigu vėl prisiminsime, 
kad nei mokslininkas, nei diletantas nėra išmokę matyti pa- 
saulį dalimis arba fragmentą po fragmento. Išskyrus tuos at- 
vejus, kai visos konceptualinės ir operacinės kategorijos yra 
parengtos iš anksto - pavyzdžiui, atrasti dar vienam transu- 
raniniam elementui arba pamatyti naujam namui, - ir moks- 
lininkas, ir diletantas iš patyrimo srauto išskiria ištisas sritis. 
Vaikas, kuris žodį „mama“ nuo visų Žmonių perkelia visoms 
moterims, o paskui savo mamai, ne tik sužino, ką reiškia žo- 
dis „mama“ arba kas yra jo mama. Kartu jis įsisąmonina kai 
kuriuos vyrų ir moterų skirtumus, taip pat kai ką apie tik 
vienai iš visų moterų būdingą elgesį su juo. Atitinkamai kei- 
čiasi jo reakcijos, lūkesčiai ir įsitikinimai — iš tiesų didžioji 
dalis jo suvokiamo pasaulio. Panašiai Koperniko šalininkai, 
atsisakę Saulę vadinti „planeta“, ne tik sužinojo, ką reiškia 
žodis „planeta“ arba kas yra Saulė. Kartu jie taip pakeitė Žžo- 
džio „planeta“ reikšmę, kad jis ir toliau galėjo būti naudin- 
gas nustatant skirtumus pasaulyje, kuriame visi dangaus 
kūnai, ne tik Saulė, buvo matomi kitaip nei anksčiau. Tą patį 
galima pasakyti apie visus anksčiau pateiktus pavyzdžius. 
Matyti deguonį vietoj flogistono netekusio oro, kondensato- 
rių vietoj Leideno stiklinės arba svyruoklę vietoj sulaikomo 

kritimo — tai tik dalis bendro poslinkio, pasikeitusio mokslį- 
ninko požiūrio į daugybę susijusių cheminių, elektrinių ar 
dinaminių reiškinių. Paradigmos vienu metu determinuoja 
didžiules patyrimo sritis. 

Tačiau operacinio apibrėžimo ar grynos stebėjimo kalbos 
paieškas galima pradėti tik po to, kai patyrimas buvo tokiu 
būdu determinuotas. Mokslininkas ar filosofas, klausiantis, 
kokie matavimai ar atvaizdai tinklainėje padaro svyruoklę 
tuo, kas ji yra, jau turi sugebėti matydamas svyruoklę atpa- 
Žinti ją. Jeigu vietoj jos jis pamatė sulaikomą kritimą, tokio 
klausimo jis net negali kelti. O jeigu jis pamatė svyruoklę, 
bet taip, kaip pamatė kamertoną ar svyruojančias svarstyk- 
les, į jo klausimą negalima atsakyti. Vadinasi, nors klausi- 
mai apie atvaizdus tinklainėje arba apie tam tikrų laborato- 
rinių operacijų rezultatus visuomet yra pagrįsti, o kartais ir 
nepaprastai vaisingi, jie suponuoja jau tam tikru būdu per- 
ceptualiai ir konceptualiai suskaidytą pasaulį. Tam tikra pras- 
me tokie klausimai yra normalaus mokslo elementai, nes jie 
priklauso nuo paradigmos egzistavimo ir pasikeitus para- 
digmai į juos atsakoma skirtingai. 

Užbaigdami šį skyrių, palikime nuošalyje atvaizdus tin- 
klainėje ir vėl sutelkime dėmesį į laboratorines operacijas, ku- 
rios suteikia mokslininkui konkrečias, nors ir fragmentiškas 
nuorodas į tai, ką jis jau matė. Vienas iš būdų, kaip keičiantis 
paradigmoms keičiasi tokios laboratorinės operacijos, jau ne 
kartą buvo aptartas. Po mokslo revoliucijos daugelis senųjų 
matavimų ir operacijų pasidaro nebetinkamos ir pakeičiamos 
kitomis. Deguoniui netaikomi tie patys tyrimai kaip flogisto- 
no netekusiam orui. Bet tokio pobūdžio pasikeitimai niekuo- 
met nebūna totaliniai. Po revoliucijos mokslininkas Žiūri į tą 
patį pasaulį, kad ir ką jis tada matytų. Be to, didžioji dalis jo 
žodyno ir laboratorinių priemonių lieka tos pačios kaip ir anks- 
čiau, nors galbūt prieš revoliuciją jis taikė jas kitaip. Todėl po 
revoliucijos mokslas visada naudoja daug tų pačių operacijų, 
atliekamų tomis pačiomis priemonėmis ir aprašomų tais pa- 

čiais terminais, kaip ir prieš revoliuciją. Jeigu šios pastovios 
operacijos apskritai pasikeičia, tas pasikeitimas turi apimti ar- 
bajų santykį su paradigma, arba konkrečius jų rezultatus. Da- 
bar, remdamasis dar vienu, paskutiniu pavyzdžiu, aš manau, 
kad įvyksta abiejų rūšių pokyčiai. Analizuodami Daltono irjo 
amžininkų darbus pamatysime, kad ta pati operacija, taiko- 
ma gamtai vadovaujantis kitokia paradigma, gali tapti visiš- 
kai kito gamtos dėsningumo aspekto rodikliu. Be to, pamaty- 
sime, kad kartais senoji operacija, atlikdama naują vaidmenį, 
duoda kitokius konkrečius rezultatus. 

Didžiąją dalį XVIII amžiaus ir XIX amžiuje Europos che- 
mikai beveik visuotinai buvo įsitikinę, kad elementarius ato- 
mus, iš kurių susideda visos cheminės medžiagos, laiko 
draugėje tarpusavio giminiškumo jėgos. Antai sidabro ga- 
balas yra vieningas dėl tarp sidabro dalelių veikiančių gimi- 
niškumojėgų (po Lavoisier pačios šios dalelės buvo laikomos 
susidedančiomis iš dar elementaresnių dalelyčių). Remian- 
tis ta pačia teorija, sidabras tirpsta rūgštyje (arba druska van- 
denyje), kadangi rūgšties dalelės traukia sidabro daleles (arba 
vandens dalelės traukia druskos daleles) stipriau, negu šių 
tirpių medžiagų dalelės traukia viena kitą. Arba varis tirpsta 
sidabro tirpale ir nusodina sidabrą, kadangi vario ir rūgšties 
giminiškumas stipresnis negu rūgšties ir sidabro. Tuo pačiu 
būdu buvo paaiškinta daugybė kitų reiškinių. XVIII a. atran- 
kinio giminiškumo teorija buvo puiki chemijos paradigma, 
plačiai ir kartais vaisingai taikyta rengiant cheminius ekspe- 
rimentus ir analizuojant jų rezultatus??. 

Tačiau giminiškumo teorija griežtai skyrė fizinius mišinius 
nuo cheminių junginių tokiu būdu, kuris pripažinus Daltono 
darbus pasidarė neįprastas. XVIII a. chemikai pripažino dvie- 
jų rūšių procesus. Kai sumaišius medžiagas išsiskirdavo šilu- 


20 H. Metzger, Newton, Stahl, Boerhaave et la doctrine chimigue (Paris, 
1930), p. 34-68. 

ma, šviesa, dujų burbuliukai ar dar kas nors panašaus, buvo 
manoma, kad vyksta cheminis jungimasis. Kita vertus, jeigu 
mišinio daleles buvo galima pastebėti akimis arba mechaniš- 
kai atskirti, tai buvo tik fizinis mišinys. Tačiau daugeliu tarpi- 
nių atvejų - druska vandenyje, lydiniai, stiklas, deguonis 
atmosferoje ir t. t. - šie primityvūs kriterijai davė nedaug nau- 
dos. Vadovaudamiesi savo paradigma, dauguma chemikų vi- 
sus šiuos tarpinius junginius laikė cheminiais, nes visus jiems 
būdingus procesus valdė tos pačios rūšies jėgos. Druska van- 
denyje arba deguonis azote buvo toks pat cheminio junginio 
pavyzdys, kaip irjunginys, susidaręs dėl vario oksidacijos. Ar- 
gumentai, palaikantys požiūrį, kad tirpalus reikia laikyti jun- 
giniais, buvo labai svarūs. Pati giminiškumo teorija buvo 
patvirtinta. Be to, junginio susidarymas paaiškino pastebimą 
tirpalo vienalytiškumą. Jeigu, pavyzdžiui, deguonis ir azotas 
atmosferoje būtų tik susimaišę, bet nesusijungę, sunkesnės du- 
jos, deguonis, nusileistų į apačią. Daltonas, laikęs atmosferą 
mišiniu, niekada negalėjo įtikinamai paaiškinti, kodėl taip ne- 
atsitinka. Jo atominės teorijos pripažinimas galiausiai sukūrė 
anomaliją ten, kur anksčiau jos nebuvo?!. 

Sunku atsispirti pagundai pasakyti, kad chemikų, laikiu- 
sių tirpalus junginiais, ir jų įpėdinių požiūrio skirtumas bu- 
vo susijęs tik su apibrėžimu. Tam tikra prasme taip galėjo 
būti. Tačiau tik ne ta prasme, kuria apibrėžimai tampa kon- 
vencionalūs ir kuriami patogumo dėlei. XVIII a. nemokėta 
visiškai atskirti mišinių nuojunginių operaciniais bandymais, 
galbūt to ir nebuvo įmanoma padaryti. Net jeigu chemikai 
imdavosi tokių bandymų, jie turėjo ieškoti kriterijų, kurie leis- 
tų tirpalą laikyti junginiu. Mišinio ir junginio skyrimas buvo 
jų paradigmos dalis - visos jų tiriamos srities traktavimo ele- 


21 Ibid., p. 124—129, 139-148. Apie Daltoną žr.: Leonard K. Nash, The 
Atomic-Molecular Theory („Harvard Case Histories in Experimental Scien- 
ce“, Case 4; Cambridge, Mass., 1950), p. 14-21. 

mentas - ir kaip toks jis buvo svarbesnis už bet kurį atskirą 
laboratorinį bandymą, bet ne už chemijos kaip visumos su- 
kauptą patyrimą. 

Tačiau kadangi chemija buvo traktuojama tokiu požiūriu, 
chemijos reiškiniai iliustravo dėsnius, kurie skyrėsi nuo atsi- 
radusiųjų priėmus naująją Daltono paradigmą. Pavyzdžiui, 
kol tirpalai buvo laikomi junginiais, cheminiai eksperimentai, 
kad ir kiek jų būtų atlikta, patys savaime negalėjo atskleisti 
pastovių santykių dėsnio. XVIII a. pabaigoje buvo plačiai Ži- 
noma, kad kai kuriems junginiams paprastai būdingas pasto- 
vus jų komponentų svorių santykis. Vokiečių chemikas 
Richteris atskleidė ir daugiau kai kurių reakcijų kategorijų dės- 
ningumų, kuriuos dabar apima cheminių ekvivalentų dėsnis2. 
Tačiau nė vienas chemikas niekur nesinaudojo šiais dėsnin- 
gumais, išskyrus receptus, ir nė vienas beveik iki pat amžiaus 
pabaigos nepagalvojo jų apibendrinti. Turint galvoje akivaiz- 
džius priešingus pavyzdžius, tokius kaip stiklas ar druska van- 
denyje, joks apibendrinimas nebuvo įmanomas neatsisakius 
giminiškumo teorijos ir neišplėtus konceptualinių chemijos sri- 
ties ribų. Ši išvada paaiškėjo pačioje amžiaus pabaigoje iš gar- 
siosios prancūzų chemikų Prousto ir Berthollet diskusijos. 
Pirmasis teigė, kad visoms cheminėms reakcijoms būdingi pa- 
stovūs santykiai, antrasis — kad ne. Kiekvienas pateikė įtaigių 
eksperimentinių savojo požiūrio įrodymų. Tačiau mokslinin- 
kai neįtikino vienas kito, ir jų diskusija nedavė jokių rezulta- 
tų. Ten, kur Berthollet matė nepastovios sudėties junginį, 
Proustas matė tik fizinį mišinį??. Šios problemos nebuvo gali- 
ma išspręsti nei eksperimentu, nei pakeitus sutartinį apibrėži- 


2 J. R. Partington, A Short History of Chemistry (2d ed.; London, 1951), 
p. 161-163. 

2 A. N. Meldrum, „The Development of the Atomic Theory: (1) 
Berthollet's Doctrine of Variable Proportions“, Manchester Memoirs, LIV 
(1910), p. 1-16. 

mą. Abiejų mokslininkų nesutarimai buvo tokie pat funda- 
mentalūs, kaip Galilei'aus ir Aristotelio. 

Tokia situacija buvo tuo metu, kai Daltonas atliko savo ty- 
rimus, įgalinusius sukurti cheminę atomų teoriją. Tačiau iki 
pat paskutinių šių tyrimų stadijų Daltonas nebuvo chemikas 
ir nesidomėjo chemija. Jis buvo meteorologas ir tyrė fizikines 
dujų absorbavimo vandenyje ir vandens absorbavimo atmo- 
sferoje problemas. Iš dalies dėl to, kad turėjo kitokį profesinį 
pasirengimą, iš dalies dėl to, kad dirbo kaip kitos profesijos 
atstovas, analizuodamas šias problemas jis vadovavosi kito- 
kia paradigma negu to meto chemikai. Pavyzdžiui, dujų susi- 
maišymą arba jų absorbavimą vandenyje jis laikė fizikiniu 
procesu, kuriame giminiškumo jėgos nevaidina jokio vaid- 
mens. Todėl pastebimas tirpalų vienalytiškumas jam atrodė 
problema, tačiau jis manė galėsiąs ją išspręsti, jeigu jam pa- 
vyks nustatyti eksperimentinius mišinius sudarančių įvairių 
atominių dalelių santykinius dydžius ir svorius. Būtent steng- 
damasis nustatyti šiuos dydžius ir svorius Daltonas galų gale 
ėmėsi chemijos, iš pat pradžių taręs, kad tam tikroje ribotoje 
reakcijų, kurias jis laikė cheminėmis, kategorijoje atomai gali 
jungtis tik vienas su vienu arba kokiu nors kitu paprastu svei- 
ko skaičiaus santykiu“. Ši natūrali prielaida padėjo jam nu- 
statyti elementarių dalelių dydžius ir svorius, tačiau pastovaus 
santykio dėsnis virto tautologija. Daltono požiūriu, kiekviena 
reakcija, kurios komponentai nepaklūsta pastovių santykių 
dėsniui, ipso facto* nėra grynai cheminis procesas. Dėsnis, ku- 
rio nebuvo galima eksperimentiškai nustatyti iki Daltono dar- 
bų, pripažinus šiuos darbus tapo esminiu principu, kurio 
negalėjo pažeisti nė vienas atskiras cheminių matavimų vise- 
tas. Įvykus tam, ką tikriausiai galima laikyti geriausiu mokslo 


* Dėl to, savaime (Iot.). - Vert. 
24 L. K. Nash, „The Origin of Dalton's Chemical Atomic Theory“, 
Isis, XLVII (1956), p. 101-116. 

revoliucijos pavyzdžiu, tos pačios cheminės operacijos įgijo 
visai kitokį ryšį su cheminiu apibendrinimu negu anksčiau. 
Nėra reikalo sakyti, kad kai Daltonas pirmą kartą pa- 
skelbė savo išvadas, daugelis jas puolė. Pavyzdžiui, Ber- 
thollet niekada jomis netikėjo. Turint galvoje problemos es- 
mę, taip ir turėjo būti. Tačiau daugumai chemikų naujoji 
Daltono paradigma buvo įtikinama tais atžvilgiais, kuriais 
jie negalėjo pasikliauti Prousto paradigma, nes jos išvados 
buvo platesnės ir svarbesnės negu tik naujas kriterijus skir- 
ti mišiniams nuojunginių. Pavyzdžiui, jeigu atomai gali che- 
miškai jungtis tik paprastais sveiko skaičiaus santykiais, tai 
išanalizavus esamus cheminius duomenis turėjo išryškėti 
tiek kartotinių, tiek pastovių santykių pavyzdžiai. Chemi- 
kai neberašė, kad, tarkim, deguonis sudaro 56“ ir 7240 dvie- 
jų anglies oksidų svorio; vietoj to jie rašė, kad viena anglies 
svorio dalis jungiasi arba su 1,3, arba su 2,6 deguonies svo- 
rio dalimis. Kai šitaip buvo užrašyti senų laboratorinių ope- 
racijų rezultatai, santykis 2:1 pasidarė akivaizdus; tas pats 
paaiškėjo analizuojant ir daugelį gerai žinomų reakcijų, ir 
naujas. Be to, remiantis Daltono paradigma buvo galima pa- 
aiškinti Richterio darbus ir įžvelgti bendrą jo išvadų pobūdį. 
Kita vertus, ji paskatino atlikti kitus eksperimentus, pavyz- 
džiui, Gay-Lussaco eksperimentus, kuriais buvo tiriamas du- 
jų tūrių jungimasis, o šie atskleidė dar kitus dėsningumus, 
apie kuriuos chemikai anksčiau nė nenutuokė. Iš Daltono che- 
mikai perėmė ne naujus eksperimentinius dėsnius, bet naują 
cheminių tyrimų būdą (jis pats tai vadino „naująja chemijos 
filosofijos sistema“), ir šis būdas netrukus pasirodė esąs toks 
vaisingas, kad jam galėjo priešintis tik keletas vyresniosios 
kartos Prancūzijos ir Britanijos chemikų". Taigi chemikai ėmė 


2 A. N. Meldrum, „The Development of the Atomic Theory: (6) 
The Reception Accorded to the Theory Advocated by Dalton“, Man- 
chester Memoirs, LV (1911), p. 1-10. 

gyventi pasaulyje, kuriame reakcijos vyko visiškai kitaip nei 
anksčiau. 

Toliau vykstant šiam procesui, atsirado dar vienas būdin- 
gas ir labai svarbus pokytis. Vienur kitur ėmė keistis patys 
kiekybiniai chemijos duomenys. Ieškodamas chemijos lite- 
ratūroje duomenų, kurie paremtų jo fizikinę teoriją, Dalto- 
nas rado keletą tam tinkamų reakcijų aprašymų, tačiau vargu 
arjis galėjo nepastebėti kitų, kurios visai netiko. Paties Prous- 
to atlikti dviejų vario oksidų matavimai parodė, pavyzdžiui, 
kad deguonies svorio santykis juose buvo 1,47:1, o ne 2:1, 
kaip reikalavo atominė teorija; Proustas buvo kaip tik tas 
mokslininkas, iš kurio buvo galima tikėtis, kad jis aptiks Dal- 
tono atrastąjį santykį“. Kitaip tariant, jis buvo puikus ekspe- 
rimentatorius, ir jo požiūris į mišinių ir junginių santykį buvo 
labai artimas Daltono požiūriui. Tačiau labai sunku privers- 
ti gamtą atitikti paradigmą. Štai kodėl normalaus mokslo gal- 
vosūkiai reikalauja tiek daug pastangų, o be paradigmos 
atliekami matavimai retai kada duoda kokių nors rezultatų. 
Todėl chemikai negalėjo pripažinti Daltono teorijos kaip aki- 
vaizdžios, nes daug kas liudijo ne jos naudai. Be to, net ir 
priėmę jo teoriją jie turėjo padėti nemažai pastangų, kad su- 
derintų gamtą su ja, ir šiame procese dalyvavo dar ir paskes- 
nė chemikų karta. Kai tai buvo padaryta, net ir gerai žinomų 
junginių procentinė sudėtis pasirodė esanti kitokia. Pasikei- 
tė patys duomenys. Tai yra paskutinis dalykas, kurį mes tu- 
rime galvoje sakydami, kad po revoliucijos mokslininkai 
dirba kitokiame pasaulyje. 


26 Apie Proustą žr.: Meldrum, „Berthollet's Doctrine of Variable Pro- 
portions“, Manchester Memoirs, LIV (1910), p. 8. Laipsniški cheminių 
junginių sudėties ir atominių svorių matavimų pokyčiai dar išsamiai 
neaprašyti, tačiau cituotame Partingtono veikale yra daug naudingų 


gairių šiuo klausimu. 

Dar turime išsiaiškinti, kaip baigiasi mokslo revoliucijos. 
Tačiau, manau, prieš tai būtina galutinai išsklaidyti abejo- 
nes dėljų egzistavimo ir prigimties. Revoliucijų esmę aš sten- 
giausi atskleisti iliustracijomis, ir pavyzdžių būtų galima 
pateikti 24 nauseam*. Bet, aiškų dauguma iš jų, sąmoningai 
pasirinkti dėl to, kad yra gerai žinomi, paprastai buvo laiko- 
mi ne revoliucijomis, o mokslo žinių papildymu. Lygiai taip 
pat gali būti traktuojamos ir bet kurios kitos iliustracijos, to- 
dėl jos tikriausiai būtų neefektyvios. Mano manymu, esama 
labai svarių priežasčių, kodėl revoliucijos iš tiesų yra beveik 
nepastebimos. Ir mokslininkai, ir diletantai kūrybinės moks- 
linės veiklos vaizdinį daugiausia perima iš autoritetingo šal- 
tinio, kuris sistemingai maskuoja (iš dalies dėl svarbių 
funkcinių priežasčių) mokslo revoliucijų egzistavimą ir reikš- 
mę. Tik suvokus ir išanalizavus šio autoriteto prigimtį gali- 
ma tikėtis istorinį pavyzdį padaryti visiškai efektyvų. Be to, 
nors šį požiūrį išsamiai galėsiu išdėstyti tik baigiamajame 
skyriuje, jau dabar analizuojant išryškės vienas mokslinio 
darbo aspektas, kuris aiškiausiai skiria jį nuo visos kitos kū- 
rybinės veiklos, išskyrus galbūt teologiją. 

Kalbėdamas apie autoritetingą šaltinį, aš turiu galvoje iš 
esmės įvairių mokslo sričių vadovėlius ir jais paremtus po- 
puliarius ir filosofinius veikalus. Iki pastarojo meto nebuvo 
prieinami jokie kiti reikšmingi mokslinės informacijos šalti- 
niai, išskyrus mokslinio tyrinėjimo praktiką. Visoms šioms 


* Iki koktumo (Iot.). - Vert. 

trims informacijos kategorijoms bendra tai, kad jos remiasi 
jau suformuluotų problemų, duomenų ir teorijų visetu, daž- 
niausiai tam tikromis paradigmomis, kuriomis mokslinė ben- 
druomenė vadovaujasi tuo metu, kai rašomi šie veikalai. Va- 
dovėlių tikslas yra mokyti šiuolaikinės mokslo kalbos žodyno 
ir sintaksės. Populiarioji literatūra stengiasi aprašyti tuos pa- 
čius dalykus kasdienio gyvenimo kalbai artimesne kalba. O 
mokslo filosofija, ypač anglų kalbą vartojančiose šalyse, ana- 
lizuoja to paties mokslo žinių viseto loginę struktūrą. Nors 
nuodugniau įsigilinus neišvengiamai išryškėtų labai realūs 
šių trijų žanrų skirtumai, čia mums labiau rūpi jų panašu- 
mai. Visi trys veikalų tipai aprašo nusistovėjusius praeities 
revoliucijų rezultatus ir taip atskleidžia esamos normalaus 
mokslo tradicijos pagrindus. Kad atliktų savo funkciją, jie 
nebūtinai turi pateikti autentišką informaciją apie tai, kokiu 
būdu šie pagrindai buvo surasti ir paskui pripažinti specia- 
listų. Bent jau vadovėliai dėl tam tikrų priežasčių šiais klau- 
simais gali būti sistemingai klaidinantys. 

Antrajame skyriuje pažymėjome, kad pirmosios paradig- 
mos atsiradimą bet kurioje mokslo srityje visuomet lydėjo di- 
dėjantis pasitikėjimas vadovėliais ar kitomis panašaus pobū- 
džio knygomis. Paskutiniame šios apybraižos skyriuje 
pamėginsime įrodyti, kad brandaus mokslo dominavimas, kurį 
įtvirtina tokie vadovėliai, jo raidos modelį ryškiai skiria nuo 
kitų sričių raidos modelių. Kol kas tarkime kaip savaime su- 
prantamą dalyką, kad tiek diletanto, tiek specialisto Žinios apie 
mokslą kur kas labiau nei kitose srityse remiasi vadovėliais ir 
kai kuriomis kitomis jiems artimomis literatūros rūšimis. Ta- 
čiau vadovėliai, kurie yra pedagoginė normalaus mokslo įam- 
žinimo priemonė, turi būti visiškai arba iš dalies perrašomi 
kiekvieną kartą, kai keičiasi normalaus mokslo kalba, proble- 
mų struktūra arba standartai. Trumpai tariant, jie turi būti per- 
rašomi po kiekvienos mokslo revoliucijos, o perrašyti jie neiš- 
vengiamai užmaskuoja ne tik juos suformavusios revoliucijos 
vaidmenį, bet ir patį jos egzistavimą. Jeigu mokslininkas ar 

diletantas, skaitantis mokomąją literatūrą, pats gyvendamas 
nepatyrė revoliucijos, jo istorinis supratimas apima tik pačių 
paskutinių tos srities revoliucijų rezultatą. 

Taigi vadovėliai pirmiausia susiaurina mokslininko su- 
pratimą apie tam tikros disciplinos istoriją, o paskui susida- 
riusias spragas užkaišo surogatais. Paprastai mokslo vado- 
vėliuose pateikiama nedaug istorijos — arba įžangoje, arba 
dažniausiai išbarstytose nuorodose apie didžius ankstesniųjų 
amžių žmones. Tokios nuorodos ir studentams, ir profesio- 
nalams padeda pasijusti senos istorinės tradicijos dalyviais. 
Tačiau iš vadovėlių perimta tradicija, su kuria mokslininkai 
save susieja, iš tiesų niekada neegzistavo. Dėl akivaizdžių ir 
grynai funkcinių priežasčių vadovėliai (ir daugelis senesniųjų 
mokslo istorijos darbų) kalba tik apie tuos praeities moksli- 
ninkų darbus, kuriuos lengvai galima traktuoti kaip prisidė- 
jusius prie problemų, susijusių su ta paradigma, kurios lai- 
komasi vadovėlyje, formulavimo ir sprendimo. Iš dalies 
tendencingai atrenkant medžiagą, iš dalies ją iškraipant anks- 
tesniųjų amžių mokslininkai vaizduojami kaip sprendę tas 
pačias nusistovėjusias problemas pagal tuos pačius nusisto- 
vėjusius kanonus, kuriuos paskutinė mokslo teorijos ir me- 
todo revoliucija paskatino laikyti moksliniais. Nenuostabu, 
kad po kiekvienos mokslo revoliucijos vadovėliai ir jų tei- 
kiama istorinė tradicija turi būti perrašomi. Ir nenuostabu, 
kad kiekvieną kartą juos perrašius mokslas ima atrodyti iš 
esmės kumuliatyvus. 

Be abejo, mokslininkai yra ne vienintelė grupė, linkusi 
manyti, kad ankstesnė jos disciplinos raida nenukrypstamai 
vyko dabartinės jos situacijos linkme. Pagunda rašyti istori- 
ją retrospektyviai egzistavo visur ir visada. Tačiau moksli- 
ninkai lengviau pasiduoda pagundai perrašyti istoriją — iš 
dalies dėl to, kad nematyti akivaizdžios mokslinio tyrinėji- 
mo rezultatų priklausomybės nuo gvildenamos problemos 
istorinio konteksto, o iš dalies dėl to, kad, išskyrus krizės ir 
revoliucijos tarpsnius, mokslininko pozicija atrodo tokia tvir- 


163 


XI. REVOLIUCIJŲ NEPASTEBIMUMAS 


ta. Mokslo dabarties ar praeities istorinis detalizavimas ar 
atsakingesnis istorinių detalių pateikimas gali tik suteikti 
dirbtinį statusą individualiam stiliui, klaidoms ir painiavai. 
Kam aukštinti tai, ką didžiausiomis ir atkakliausiomis moks- 
lo pastangomis pasidarė galima atmesti? Istorinio fakto nu- 
vertinimas stipriai ir, matyt, funkciškai įsigalėjęs mokslo 
kaip profesijos ideologijoje, o juk ši profesija labiau už vis- 
ką vertina kitų rūšių faktines detales. Whiteheadas puikiai 
pagavo neistorinę mokslinės bendruomenės dvasią: „Moks- 
las, kuris nesiryžta užmiršti savo pradininkų, yra žuvęs“, — 
rašė jis. Tačiau jis buvo ne visai teisus, nes mokslui, kaip ir 
kitokiai profesinei veiklai, reikalingi savi didvyriai ir jis iš- 
saugo jų vardus. Laimė, užuot pamiršę šiuos didvyrius, 
mokslininkai turėjo galimybę pamiršti arba iš naujo įver- 
tinti jų darbus. 

Dėl to randasi nepaliaujama tendencija vaizduoti mokslo 
istoriją kaip tiesinę ar kumuliatyvią — ši tendencija daro įta- 
ką mokslininkams net tada, kai jie žvelgia atgal į savo pačių 
tyrinėjimus. Pavyzdžiui, visi trys nesuderinami Daltono pra- 
nešimai apie jo cheminio atomizmo teorijos plėtojimą suda- 
ro įspūdį, kad jį nuo pat pradžių domino tik tos cheminės 
medžiagų jungimosi proporcijų problemos, kurias vėliau iš- 
sprendęs jis išgarsėjo. Iš tiesų šios problemos jam tikriausiai 
iškilo tik tada, kai radosi jų sprendimas, t. y. tada, kai jo kū- 
rybinis darbas buvo beveik užbaigtas!. Visuose Daltono ap- 
rašymuose nekalbama apie tai, kad kai kurių klausimų, kurie 
anksčiau buvo siejami tik su fizika ir meteorologija, prisky- 
rimas chemijai turėjo revoliucinį poveikį. Kaip tik tai ir pa- 
darė Daltonas, o rezultatas buvo srities perorientavimas, — 
šis perorientavimas išmokė chemikus kelti naujus klausimus 
apie senus duomenis ir daryti iš jų naujas išvadas. 


1! L. K. Nash, „The Origins of Dalton's Chemical Atomic Theory“, 
Isis, XLVII (1956), p. 101-116. 

Arba kitas pavyzdys. Newtonas rašė, jog Galilei atrado, 
kad pastovi traukos jėga sukelia judėjimą, proporcingą laiko 
kvadratui. Iš tiesų Galilei' aus kinematikos teorema įgyja to- 
kią formą įtraukta į paties Newtono dinamikos sąvokų mat- 
ricą. Tačiau Galilei nieko panašaus nesakė. Analizuodamas 
krintančius kūnus, jis retai užsimena apie jėgas, juolab apie 
pastovią gravitacijos jėgą, kuri yra kūnų kritimo priežastisč. 
Priskirdamas Galilei'ui atsakymą į klausimą, kurio jo para- 
digmos net neleido kelti, Newtono apibūdinimas paslepia 
nežymų, bet revoliucinį tiek klausimų, kuriuos mokslinin- 
kai kėlė apie judėjimą, tiek atsakymų, kurie jiems atrodė pri- 
imtini, performulavimą. Tačiau kaip tik toks klausimų ir 
atsakymų formulavimo pasikeitimas kur kas geriau nei nau- 
ji empiriniai atradimai paaiškina perėjimą nuo Aristotelio prie 
Galilei'aus ir nuo Galilei'aus prie Newtono dinamikos. Už- 
maskuodamas tokius pokyčius ir stengdamasis pavaizduoti 
mokslo raidą kaip tiesinę, vadovėlis paslepia procesą, suda- 
rantį daugelio svarbių mokslo raidos įvykių esmę. 

Ankstesnieji pavyzdžiai atskleidžia, kiekvienas atskiros re- 
voliucijos kontekste, istorijos rekonstrukcijos, kurią visuomet 
užbaigia porevoliuciniai vadovėliai, ištakas. Tačiau toks už- 
baigimas ne tik gausina anksčiau minėtas klaidingas istorijos 
interpretacijas. Dėl tokių klaidingų interpretacijų revoliucijos 
tampa nepastebimos; vadovėliuose matomoji medžiaga patei- 
kiama kaip toks procesas, kuris, jeigu jis egzistuotų, visas re- 
voliucijas padarytų neturinčias jokios prasmės. Kadangi 
vadovėlių tikslas yra greitai supažindinti studentus su tuo, ką 
to meto mokslinė bendruomenė mano esant žinoma, jie įvai- 


Ž Apie Newtono pastabą žr.: Florian Cajori (ed.), Sir Isaac Newton's 
Mathematical Principles of Natural Philosophy and His System of the World 
(Berkeley, Calif., 1946), p. 21. Šią ištrauką reikia palyginti su paties Ga- 
lilei'aus samprotavimais kn.: Dialogues concerning Two New Sciences, 
trans. H. Crew and A. de Salvio (Evanston, III., 1946), p. 154-176. 

rius tuometinio normalaus mokslo eksperimentus, sąvokas, 
dėsnius ir teorijas aiškina, kiek tai įmanoma, skyrium ir pa- 
punkčiui. Pedagogikos požiūriu toks pateikimo būdas yra ne- 
priekaištingas. Tačiau kai apie mokslą rašoma apskritai 
neistoriškai ir sistemingai kartojamos anksčiau minėtos klai- 
dingos interpretacijos, neišvengiamai sudaromas stiprus įspū- 
dis, kad mokslas pasiekė dabartinį lygį dėl daugelio atskirų 
atradimų ir išradimų, kurie visi drauge sudaro šiuolaikinę spe- 
cialių Žinių sistemą. Pasak vadovėlių, nuo pat mokslo forma- 
vimosi pradžios mokslininkai siekė tų tikslų, kuriuos įkūnija 
šiandieninės paradigmos. Jie vienas po kito papildė šiuolaiki- 
niuose vadovėliuose pateikiamą informacijos visumą naujais 
faktais, sąvokomis, dėsniais ar teorijomis - šis procesas dažnai 
lyginamas su dėjimu plytos prie plytos statant pastatą. 

Tačiau mokslas vystosi ne tokiu būdu. Daugelis šiuolaiki- 
nio normalaus mokslo galvosūkių neegzistavo, kol neįvyko pas- 
kutinė mokslo revoliucija. Tik nedaugelį iš jų galima susieti su 
mokslo, kuriame jie šiandien iškilo, istorinėmis ištakomis. Anks- 
tesnės kartos savomis priemonėmis ir vadovaudamosi savais 
sprendimo kanonais gvildeno savas problemas. Ir pasikeitė ne 
tik problemos. Veikiau pasikeitė visa faktų ir teorijų sistema, 
kurią vadovėlio paradigma pritaiko gamtai. Pavyzdžiui, ar che- 
minės sudėties pastovumas yra tik patyrimo faktas, kurį che- 
mikai galėjo atskleisti eksperimentais kurioje nors jų tiriamoje 
srityje? Ar veikiau tai yra naujos tarpusavyje susijusių fakto ir 
teorijos struktūros, kurią Daltonas pritaikė ankstesniam chemi- 
niam patyrimui kaip visumai, kartu pakeisdamas šį patyrimą, 
vienas elementas - be to, abejonių nekeliantis elementas? Kita 
vertus, ar pastovios jėgos sukeliamas pastovus pagreitis yra pa- 
prastas faktas, kurio visada ieškojo dinamikos tyrinėtojai, ar vei- 
kiau tai yra atsakymas į klausimą, kuris pirmą kartą iškilo tik 
Newtono teorijoje ir į kurį ši teorija galėjo atsakyti remdamasi 
visa informacija, sukaupta dar prieš iškeliant klausimą? 

Šie klausimai susiję su tuo, kas vadovėliuose pateikiama 
kaip palaipsniui atskleisti faktai. Tačiau jie, žinoma, turi ryšį 

ir su tuo, kas vadovėliuose pateikiama kaip teorijos. Be abejo, 
šios teorijos „atitinka faktus“, bet tik transformuodamos anks- 
čiau sukauptą informaciją į faktus, kurie ankstesnės paradig- 
mos požiūriu iš viso neegzistavo. O tai reiškia, jog teorijos taip 
pat nesivysto palaipsniui, kad atitiktų visuomet egzistavusius 
faktus. Veikiau jos atsiranda kartu su faktais, kuriuos atitinka, 
kai revoliucingai performuluojama ankstesnė mokslo tradici- 
ja — tradicija, kurios rėmuose pažinimo lemiamas mokslinin- 
ko ir gamtos ryšys nebuvo lygiai toks pat. 

Dar vienas, paskutinis pavyzdys galbūt geriau paaiškins, 
kokią įtaką mūsų mokslo raidos vaizdiniui daro vadovėliams 
būdingas medžiagos pateikimas. Kiekvienas chemijos pagrin- 
dų vadovėlis turi aptarti cheminio elemento sąvoką. Beveik 
visuomet, kai pateikiama ši sąvoka, ji priskiriama XVII a. che- 
mikui Robertui Boyle'iui, kurio knygoje Chemikas skeptikas 
(ScepHical Chymist) įdėmus skaitytojas ras „elemento“ apibrė- 
žimą, labai artimą šiandieniniam. Susipažinimas su Boyle'io 
indėliu padeda naujokui suvokti, kad chemija neprasidėjo 
nuo sulfanilamido preparatų; be to, jis sužino, kad vienas iš 
tradicinių mokslininko uždavinių - sugalvoti tokios rūšies 
sąvokas. Kaip dalis pedagoginio arsenalo, padarančio žmo- 
gų mokslininku, toks priskyrimas yra nepaprastai vykęs. Ir 
vis dėlto jis dar kartą pailiustruoja istorinių klaidų modelį, 
kuris formuoja klaidingą ir studentų, ir neprofesionalų su- 
pratimą, kokia yra mokslinės veiklos prigimtis. 

Pasak Boyle'io, kuris buvo visiškai teisus, jo elemento 
„apibrėžimas“ tebuvo tik tradicinės chemijos sąvokos para- 
frazė; Boyle'is ją pateikė tik tam, kad įrodytų, jog; toks daly- 
kas kaip cheminis elementas neegzistuoja. Istorijos požiūriu, 
vadovėlinė Boyle'io indėlio versija yra visiškai klaidinga“. 
Žinoma, ši klaida triviali, nors ne daugiau už bet kurią kitą 


3 T. S. Kuhn, „Robert Boyle and Structural Chemistry in the Seven- 
teenth Century“, Isis, XLII (1952), p. 26-29. 

klaidingą faktų interpretaciją. Tačiau įspūdis apie mokslą, 
sudaromas, kai tokio pobūdžio klaida padaroma, o paskui 
įmontuojama į vadovėlio darbinę struktūrą, nėra trivialus. 
Kaip ir „laikas“, „energija“, „jėga“ ar „dalelė“, elemento 54- 
voka yra vadovėlio komponentas, kuris dažnai apskritai nė- 
ra išrastas ar atrastas. Antai Boyle'io apibrėžimo ištakos siekia 
bent jau Aristotelį, o vėliau per Lavoisier jis pateko į šiuolai- 
kinius vadovėlius. Tačiau tai nereiškia, kad mokslas jau nuo 
antikos laikų turėjo šiuolaikinę elemento sąvoką. Tokie Žžo- 
diniai apibrėžimai kaip Boyle'io patys savaime turi mažai 
mokslinio turinio. Jie nėra išsamūs loginiai reikšmės apibrė- 
žimai (jeigu tokių esama), bet siekia daugiau pedagoginių 
tikslų. Jų nurodomos mokslinės sąvokos visą reikšmę įgyja 
tik susietos (vadovėlyje ar kitokia sistemine forma) su kito- 
mis mokslinėmis sąvokomis, tyrimo procedūromis ir para- 
digmos taikymais. Vadinasi, tokios sąvokos kaip elemento 
sąvoka vargu ar gali būti sugalvotos nepriklausomai nuo kon- 
teksto. Be to, jeigu yra kontekstas, jas retai reikia sugalvoti, 
nes jos jau yra po ranka. Ir Boyle'is, ir Lavoisier gerokai pa- 
keitė cheminę „elemento“ reikšmę. Bet jie nesugalvojo sąvo- 
kos ir net nepakeitė ją apibrėžiančios žodinės formuluotės. 
Ir Einsteinui, kaip matėme, nereikėjo sugalvoti ar net ekspli- 
citiškai iš naujo apibrėžti „erdvės“ ir „laiko“, kad suteiktų 
jiems naują reikšmę savo darbo kontekste. 

Tad kokia buvo tos Boyle'io darbo dalies, su kuria susijęs 
garsusis „apibrėžimas“, istorinė funkcija? Jis buvo mokslo 
revoliucijos lyderis - revoliucijos, kuri, pakeisdama „elemen- 
to“ santykį su chemijos eksperimentais ir chemijos teorija, 
elemento sąvoką pavertė visai kitokiu įrankiu, negu ji buvo 
iki tol, ir kartu pakeitė ir chemiją, ir chemiko pasaulį*. Kitos 


4 Žr.: Marie Boas, Robert Boyle and Seventeenth-Century Chemistry 
(Cambridge, 1958). Autorė daugelyje vietų aptaria pozityvų Boyle'io 


indėlį į cheminio elemento sąvokos evoliuciją. 

revoliucijos, taip pat ir su Lavoisier susijusi revoliucija, buvo 
reikalingos tam, kad suteiktų sąvokai jos šiuolaikinę formą 
ir funkciją. Tačiau Boyle'is yra tipiškas tiek proceso, vyks- 
tančio kiekvienoje iš šių stadijų, tiek to, kas atsitinka su šiuo 
procesu, kai esamos žinios įkūnijamos vadovėliuose, pavyz- 
dys. Ši pedagoginė forma, labiau nei kuris nors kitas atskiras 
mokslo aspektas, suformavo mūsų mokslo prigimties vaiz- 
dinį ir mūsų supratimą apie atradimo ir išradimo vaidmenį 
jo pažangos procese. 


XII. REVOLIUCIJŲ SPRENDIMAI 


Vadovėliai, apie kuriuos ką tik kalbėjome, parašomi tik 
po mokslo revoliucijos. Jie yra naujos normalaus mokslo tra- 
dicijos pagrindas. Analizuodami jų struktūros klausimą, mes 
aiškiai praleidome vieną dalyką. Koks procesas vyksta, kai 
naujoji pretendentė į paradigmos statusą keičia savo pirmta- 
kę? Kiekvienas naujas gamtos aiškinimas, ar tai būtų atradi- 
mas, ar teorija, pirmiausia atsiranda vieno ar kelių individų 
galvoje. Kaip tik jie pirmieji išmoksta kitaip matyti mokslą ir 
pasaulį, ir jų gebėjimą pereiti prie šio kitokio matymo pa- 
lengvina dvi aplinkybės, nebūdingos daugumai kitų jų pro- 
fesijos atstovų. Jų dėmesys nuolat intensyviai sutelktas į krizę 
sukeliančias problemas; be to, paprastai jie yra tokie jauni 
arba krizės apimta sritis jiems yra tokia nauja, kad praktika 
su senosios paradigmos nustatytu požiūriu į pasaulį ir tai- 
syklėmis juos saisto kur kas silpniau negu daugumą jų am- 
žininkų. Kaip jie sugeba įpiršti visai profesinei grupei arba 
tam tikram jos pogrupiui savo požiūrį į mokslą ir pasaulį, ką 
jie turi daryti, kad to pasiektų? Kas priverčia grupę atsisaky- 
ti vienos normalaus mokslo tradicijos dėl kitos? 

Kad suprastume šių klausimų aktualumą, prisiminkime, 
jog jie yra vienintelės rekonstrukcijos, kurias istorikas gali 
pateikti filosofui, analizuojančiam nusistovėjusių mokslo te- 
orijų patikrinimo, verifikavimo ar falsifikavimo problemas. 
Tyrinėtojas, kiek jis yra atsidėjęs normaliam mokslui, spren- 
džia galvosūkius, o ne tikrina paradigmas. Nors ieškodamas 
tam tikro galvosūkio sprendimo jis gali išbandyti daugelį al- 
ternatyvių požiūrių, atmesdamas tuos, kurie neduoda pa- 
geidaujamo rezultato, taip elgdamasis jis netikrina paradigmos. 

Veikiau jis primena šachmatininką, kuris, kai problema iš- 
kelta, o lenta realiai ar mintyse yra priešais jį, ieškodamas 
sprendimo mėgina įvairius alternatyvius ėjimus. Šiais ban- 
dymais - nesvarbu, ar juos atlieka šachmatininkas, ar moks- 
lininkas - išmėginamos tik pačios alternatyvos, o ne žaidimo 
taisyklės. Jie įmanomi tik tol, kol pati paradigma laikoma 
savaime suprantama. Taigi paradigmą imamasi tikrinti tik 
tada, kai niekaip nesiseka išspręsti dėmesio vertą galvosūkį 
ir dėl to kyla krizė. Ir net tuomet paradigma tikrinama tik po 
to, kai suvokus krizę atsiranda alternatyva jai pakeisti. Moks- 
luose paradigmos tikrinimas niekuomet nesusideda tik iš at- 
skiros paradigmos lyginimo su gamta, kaip esti sprendžiant 
galvosūkius. Iš tiesų tikrinimas yra dviejų konkuruojančių 
paradigmų varžymosi dėl mokslinės bendruomenės palan- 
kumo dalis. 

Geriau įsigilinus išryškėja netikėtos ir tikriausiai reikšmin- 
gos šios formuluotės paralelės su dviem populiariausiomis 
šiuolaikinėmis filosofinėmis verifikacijos teorijomis. Tik ne- 
daugelis filosofų vis dar ieško absoliučių mokslo teorijų ve- 
rifikavimo kriterijų. Pažymėję, kad nė viena teorija negali būti 
patikrinta visais įmanomais būdais, jie klausia ne to, ar teori- 
ja buvo verifikuota, bet ar ji yra tikėtina egzistuojančių aki- 
vaizdžių faktų požiūriu. Kad atsakytų į šį klausimą, viena 
įtakinga mokykla yra priversta lyginti įvairių teorijų galimy- 
bes paaiškinti sukauptus faktus. Šis reikalavimas lyginti te- 
orijas taip pat apibūdina istorinę situaciją, kurioje priimama 
nauja teorija. Galimas daiktas, ji nurodo vieną iš krypčių, ku- 
ria turėtų toliau plėtotis verifikacijos problemos svarstymai. 

Tačiau visos įprastinės tikimybinės verifikacijos teorijos su- 
sijusios su vienokia ar kitokia gryna arba neutralia stebėjimo 
kalba, kurią aptarėme dešimtajame skyriuje. Viena tikimybi- 
nė teorija reikalauja, kad tam tikrą mokslo teoriją palygintu- 
me su visomis kitomis, kurias galima laikyti atitinkančiomis 
tą patį stebėjimo duomenų visetą. Kita reikalauja mintimis su- 
konstruoti visus galimus patikrinimus, kuriuos, kaip mano- 

ma, tam tikra mokslo teorija turėtų pereiti!. Matyt, koks nors 
panašus konstruktas yra būtinas norint apskaičiuoti specifi- 
nes tikimybes, absoliučias ar santykines, ir sunku įsivaizduo- 
ti, kaipjį būtų galima sukurti. Jeigu, kaip jau parodžiau, negali 
būti jokios moksliškai ar empiriškai neutralios kalbos ar sąvo- 
kų sistemos, tai numatomas alternatyvių patikrinimų ar teori- 
jų konstravimas turi remtis viena ar kita paradigma pagrįsta 
tradicija. Taip apribotas patikrinimas negalėtų aprėpti viso ga- 
limo patyrimo ar visų galimų teorijų. Taigi galiausiai tikimy- 
binės teorijos nušviesdamos verifikacijos situaciją kartu ją 
užmaskuoja. Nors ši situacija, kaip teigiama, priklauso nuo 
teorijų ir gerai žinomų faktų palyginimo, svarstomos teorijos 
ir stebėjimai visuomet yra glaudžiai susiję su jau egzistuojan- 
čiomis teorijomis ir stebėjimais. Verifikacija panaši į natūralią 
atranką: ji atrenka gyvybingiausią iš konkrečioje istorinėje si- 
tuacijoje egzistuojančių alternatyvų. Beprasmiška kelti klau- 
simą, ar šis pasirinkimas yra geriausias iš tų, kurie būtų galimi, 
jeigu būtų ir kitų alternatyvų arba jeigu duomenys būtų kito- 
kio pobūdžio. Nėra jokių priemonių, kuriomis būtų galima 
ieškoti atsakymo į jį. 

Visiškai kitokį požiūrį į visą šį problemų kompleksą iš- 
plėtojo Karlas R. Popperis, kuris apskritai neigia kokių nors 
verifikavimo procedūrų egzistavimą“. Jis pabrėžia falsifika- 
cijos, t. y. patikrinimo, kuris reikalauja atmesti nusistovėjusią 
teoriją, nes jo rezultatas yra neigiamas, svarbą. Aišku, toks fal- 
sifikacijai priskiriamas vaidmuo labai panašus į tą, kuris šioje 
apybraižoje priskiriamas anomaliam patyrimui, t. y. patyri- 
mui, kuris sukeldamas krizę atveria kelią naujai teorijai. Vis 


! Trumpą tikimybinių verifikacijos teorijų pagrindinių metodų ap- 
žvalgą žr.: Ernest Nagel, Principles of the Theory of Probabilitų, Vol. I, No. 6 
of International Encyclopedia of Unified Science, p. 60-75. 

2 K. R. Popper, The Logic of Scientific Discovery (New York, 1959), 
ypač sk. I-IV. 

dėlto anomalaus patyrimo negalima sutapatinti su falsifikuo- 
jančiu patyrimu. Iš tiesų aš abejoju, ar pastarasis egzistuoja. 
Kaip anksčiau ne kartą buvo pabrėžta, nė viena teorija nieka- 
da neišsprendžia visų galvosūkių, su kuriais ji tam tikru metu 
susiduria, 0 surasti sprendimai dažnai nėra tobuli. Priešingai, 
kaip tik dėl to, kad teorija nevisiškai ir netobulai atitinka eg- 
zistuojančius duomenis, bet kuriuo metu kyla daugybė gal- 
vosūkių, kurie charakterizuoja normalų mokslą. Jeigu kiek- 
vienas nepasisekimas suderinti teoriją su faktais būtų 
pagrindas ją atmesti, visada reikėtų atmesti visas teorijas. Kita 
vertus, jeigu teorijos atmetimą pateisina tik rimta nesėkmė, 
tuomet Popperio šalininkams prireiks tam tikro „neįtikimu- 
mo“ arba „falsifikacijos laipsnio“ kriterijaus. Ieškodami tokio 
kriterijaus jie tikriausiai susidurs su tais pačiais keblumais, ku- 
rie iškyla įvairių tikimybinių verifikacijos teorijų šalininkams. 

Daugelio nurodytųjų keblumų galima išvengti pripaži- 
nus, kad abu šie vyraujantys ir vienas kitam priešingi požiū- 
riai į mokslinio tyrimo pagrindimo logiką mėgina sujungti į 
vieną du visiškai skirtingus procesus. Popperio anomalus pa- 
tyrimas svarbus mokslui dėl to, kad jis išryškina alternaty- 
vas egzistuojančiai paradigmai. Tačiau nors falsifikacija tikrai 
vyksta, ji nevyksta iškart atsiradus anomalijai ar falsifikuo- 
jančiam pavyzdžiui arba tiesiog dėl to, kad jie atsirado. Iš 
tiesų tai yra vėlesnis ir savarankiškas procesas, kurį lygiai 
taip pat galima pavadinti ir verifikacija, nes jis baigiasi nau- 
josios paradigmos pergale prieš senąją. Be to, kaip tik šiame 
bendrame verifikacijos ir falsifikacijos procese pagrindinį 
vaidmenį vaidina tikimybinis teorijų lyginimas. Mano ma- 
nymu, tokia dvipakopė formuluotė yra labai tikroviška, ir ji 
gali padėti mums atskleisti fakto ir teorijos atitikimo (ar ne- 
atitikimo) vaidmenį verifikacijos procese. Bent jau istorikui 
nėra prasmės tarti, kad verifikacija nustato fakto ir teorijos 
atitikimą. Visos istoriškai reikšmingos teorijos atitinka fak- 
tus, bet tik daugiau ar mažiau. Nėra tikslesnio atsakymo į 
klausimą, ar arba kiek atskira teorija atitinka faktus. Tačiau 

panašius klausimus galima kelti, kai teorijos analizuojamos 
kaip visuma arba net poromis. Labai svarbu išsiaiškinti, kuri 
iš dviejų egzistuojančių ir konkuruojančių teorijų geriau ati- 
tinka faktus. Pavyzdžiui, nors nei Priestley'o, nei Lavoisier 
teorija tiksliai neatitiko esamų stebėjimų, nedaugelis amži- 
ninkų dvejojo ilgiau nei dešimtmetį, kol pripažino, kad La- 
voisier teorija atitinka juos geriau. 

Tačiau ši formuluotė paradigmos pasirinkimą vaizduoja 
lengvesnį ir paprastesnį, negu jis yra iš tikrųjų. Jeigu būtų tik 
vienas mokslo problemų visetas, tik vienas pasaulis, kuria- 
me jos sprendžiamos, ir tik viena standartų sistema joms 
spręsti, paradigmų konkurenciją būtų galima reguliuoti dau- 
giau ar mažiau nusistovėjusia tvarka, tam tikru procesu — 
pavyzdžiui, suskaičiuojant kiekvienos iš jų išspręstas pro- 
blemas. Tačiau faktiškai niekada nebūna visų šių sąlygų. Kon- 
kuruojančių paradigmų šalininkai visuomet siekia bent iš 
dalies skirtingų tikslų. Nė viena pusė nesutiks su visomis 
neempirinėmis prielaidomis, kurios reikalingos kitai pusei 
įrodyti savo teisumui. Panašiai kaip Proustas ir Bertollet, gin- 
čijęsi dėl cheminių junginių sudėties, jos iš dalies yra pri- 
verstos įtikinėti viena kitą. Nors kiekviena gali tikėtis įpiršti 
kitai savo požiūrį į mokslą ir jo problemas, nė viena negali 
tikėtis įrodyti savo teisumą. Paradigmų konkurencija yra ne 
toks mūšis, kurį galima laimėti argumentais. 

Jau apžvelgėme kai kurias priežastis, kodėl konkuruojan- 
čių paradigmų šalininkams nepavyksta deramai įsiklausyti į 
vienas kito požiūrį. Visas kartu šias priežastis apibūdinome 
kaip ikirevoliucinės ir porevoliucinės normalaus mokslo tra- 
dicijų nesuderinamumą, ir dabar mums reikia tik trumpai jas 
priminti. Pirmiausia, konkuruojančių paradigmų šalininkai 
dažnai nesutaria dėl problemų, kurias turi išspręsti kiekviena 
pretendentė į paradigmą, sąrašo. Jų mokslo standartai ar jo 
apibrėžimai nesutampa. Arjudėjimo teorija turi paaiškinti trau- 
kosjėgų tarp materijos dalelių priežastį, ar jai užtenka tik kon- 
statuoti tokių jėgų egzistavimą? Newtono dinamika daugelio 

buvo atmetama dėl to, kad, skirtingai nei Aristotelio ir Des- 
cartes'o teorijos, ji suponavo pastarąjį atsakymą į šį klausimą. 
Kai Newtono teorija buvo pripažinta, šis klausimas nebebuvo 
keliamas. Tačiau bendroji reliatyvumo teorija gali didžiuotis 
jį išsprendusi. Arba kitas pavyzdys. XIX amžiuje paplitusi La- 
voisier chemijos teorija sulaikė chemikus nuo klausimo, ko- 
dėl metalai yra tokie panašūs, - klausimo, kurį kėlė ir į kurį 
atsakė flogistono teorija. Perėjimas prie Lavoisier paradigmos, 
kaip ir perėjimas prie Newtono paradigmos, buvo susijęs ne 
tik su leistino klausimo, bet ir su surasto atsakymo į jį išnyki- 
mu. Bet šis išnykimas taip pat nebuvo ilgalaikis. XX amžiuje 
cheminių medžiagų savybių klausimai kartu su kai kuriais 
atsakymais į juos vėl grįžo į mokslą. 

Tačiau čia reiškiasi ne tik standartų nebendramatiškumas. 
Kadangi naujos paradigmos gimsta iš senųjų, jos paprastai pe- 
rima didžiąją dalį tradicinės paradigmos žodyno ir instrumen- 
tų, tiek konceptualinių, tiek eksperimentinių. Tačiau jos retai 
taiko šiuos perimtus elementus visiškai tradiciniu būdu. Nau- 
josios paradigmos kontekste senieji terminai, sąvokos ir eks- 
perimentai yra susiję vienas su kitu naujais tarpusavio 
santykiais. Neišvengiamai atsiranda tai, ką turime vadinti dvie- 
jų konkuruojančių mokyklų tarpusavio nesupratimu, nors šis 
terminas nėra visiškai teisingas. Diletantai, kurie šaipėsi iš Eins- 
teino bendrosios reliatyvumo teorijos, nes erdvė negalinti „iš- 
kreivėti“, — bet esmė buvo ne ta, - ne šiaip klydo ar buvo 
neteisūs. Kaip ir matematikai, fizikai ir filosofai, mėginę išplė- 
toti euklidiškąją Einsteino teorijos versiją?. Anksčiau erdvė bū- 


3 Apie nespecialistų reakciją į iškreivintos erdvės sąvoką žr.: Phi- 
lipp Frank, Einstein, His Life and Times, trans. and ed. G. Rosen and S. 
Kusaka (New York, 1947), p. 142-146. Apie kai kuriuos mėginimus su- 
derinti bendrosios reliatyvumo teorijos pranašumus su Eukleido erd- 
vės samprata žr.: C. Nordmann, Einstein and the Universe, trans. J. McCabe 
(New York, 1922), chap. IX. 

tinai buvo suprantama kaip plokščia, vienalytė, izotropinė ir 
neveikiama materijos buvimo. Priešingu atveju nebūtų galio- 
jusi Newtono fizika. Norint pereiti prie Einsteino universu- 
mo, reikėjo pakeisti visą konceptualinę sistemą, kurios 
elementai yra erdvė, laikas, materija, jėga ir t. t., ir vėlją pritai- 
kyti gamtai. Tik tie, kurie kartu atliko šį perėjimą arba kuriems 
nepasisekė to padaryti, galėtų tiksliai pasakyti, su kuo jie suti- 
ko ir su kuo —ne. Kai revoliucija nubrėžia takoskyrą, komuni- 
kacija neišvengiamai yra ribota. Kitas pavyzdys gali būti 
žmonės, kurie Koperniką vadino bepročiu, nes jis skelbė, kad 
Žemė sukasi. Jie ne šiaip klydo ar buvo visiškai neteisūs. Ne- 
kintama padėtis buvo to, kąjie vadino „Žeme“, atributas. Bent 
jau jų Žemė negalėjo judėti. Vadinasi, naujos Koperniko idė- 
jos ne tik kėsinosi pajudinti Žemę. Veikiau tai buvo apskritai 
naujas požiūris į fizikos ir astronomijos problemas, neišven- 
giamai pakeitęs sąvokų „Žemė“ ir „judėjimas“ prasmę“. Be 
tokių pokyčių Žemės judėjimo sąvoka buvo beprotiška. Kita 
vertus, kai šie pokyčiai įvyko ir buvo įsisąmoninti, ir Descar- 
tes'as, ir Huygensas galėjo suvokti, kad Žemės judėjimo klau- 
simas mokslui neturi reikšmės“. 

Šie pavyzdžiai nurodo trečią ir esmingiausią konkuruo- 
jančių paradigmų nebendramatiškumo aspektą. Tam tikra 
prasme, apie kurią aš čia negaliu plačiau kalbėti, konkuruo- 
jančių paradigmų šalininkai dirba savo darbą skirtinguose 
pasauliuose. Viename egzistuoja kūnai, kurie sulaikomi lė- 
tai krinta, kitame - svyruoklės, be paliovos kartojančios sa- 
vojudėjimą. Viename tirpalai yra junginiai, kitame - mišiniai. 
Vienas įkurdintas plokščioje, kitas - iškreivintoje erdvės mat- 
ricoje. Dirbdamos skirtinguose pasauliuose, dvi mokslinin- 


* T. S. Kuhn, The Copernican Revolution (Cambridge, Mass., 1957), 
chaps. III, IV, VII. Klausimas, kokiu mastu heliocentrizmas buvo ne tik 
grynai astronomijos problema, yra plati atskiros knygos tema. 

> Max Jammer, Concepts of Space (Cambridge, Mass., 1954), p. 118-124. 

kų grupės, žiūrėdamos iš to paties taško ta pačia kryptimi, 
mato skirtingus dalykus. Tačiau negalima sakyti, kad jos ga- 
li matyti, ką tik nori. Abi Žiūri į pasaulį, ir tai, į ką jos Žiūri, 
nesikeičia. Tačiau tam tikrose srityse jos mato skirtingus da- 
lykus, ir mato juos susijusius skirtingais tarpusavio santy- 
kiais. Štai kodėl dėsnis, kurio vienai mokslininkų grupei 
negalima net įrodyti, kitai kartais gali būti aiškus intuityviai. 
Dėl tos pačios priežasties tam, kad jos galėtų tikėtis deramai 
komunikuoti tarpusavyje, viena arba kita grupė turi patirti 
virsmą, kurį mes vadinome paradigmos pasikeitimu. Kaip 
tik dėl to, kad perėjimas nuo vienos iš konkuruojančių para- 
digmų prie kitos yra perėjimas nuo vieno iš nebendramačių 
dalykų prie kito, jis negali vykti žingsnis po Žingsnio, skati- 
namas logikos ir neutralaus patyrimo. Kaip ir geštalto pa- 
keitimas, jis turi įvykti iškart (nors nebūtinai akimirksniu) 
arba visai neįvykti. 

Taigi kaip mokslininkai įtikinami taip persiorientuoti? Iš 
dalies atsakymas yra toks: labai dažnai jie neįtikinami. Beveik 
per ištisą šimtmetį po Koperniko mirties jo teorija įgijo labai 
nedaug šalininkų. Daugiau kaip pusę amžiaus po Principia pa- 
sirodymo Newtono veikalas nesulaukė visuotinio pripažini- 
mo, ypač kontinentinėje Europoje“. Priestley niekada nepri- 
pažino deguonies teorijos, lordas Kelvinas -elektromagnetinės 
teorijos ir t. t. Ir patys mokslininkai dažnai pažymėdavo, kaip 
sunku atsiversti. Darwinas savo knygos Rūšių atsiradimas pa- 
baigoje labai įžvalgiai rašė: „Nors aš visiškai įsitikinęs šioje 
knygoje išdėstytų pažiūrų teisingumu ..., anaiptol nepuose- 
lėju vilčių įtikinti patyrusius gamtininkus, kurių galvose su- 
kaupta daugybė faktų, daugelį metų traktuotų remiantis ma- 
najam visiškai priešingu požiūriu. ... Tačiau aš su pasitikėjimu 


ė I. B. Cohen, Franklin and Newton: An Inguiry into Speculative Newto- 
nian Experimental Science and Franklin's Work in Electricity as an Example 
Thereof (Philadelphia, 1956), p. 93-94. 

žvelgiu į ateitį - į augančius jaunus gamtininkus, kurie suge- 
bės nešališkai pažvelgti į abi klausimo puses.“* O Maxas Plan- 
ckas, aprašydamas Mokslinėje biografijoje savo paties karjerą, 
su liūdesiu kalbėjo apie tai, jog „nauja mokslo tiesa triumfuo- 
jane dėl to, kad įtikina oponentus ir priverčia juos matyti šviesą, 
bet veikiau dėl to, kad jos oponentai galų gale numiršta ir už- 
auga nauja karta, kuri yra pripratusi prie jos“?. 

Šie ir kiti panašūs faktai per daug gerai žinomi, kad apie 
juos reikėtų kalbėti plačiau. Tačiau juos būtina iš naujo įver- 
tinti. Praeityje jais dažniausiai buvo siekiama parodyti, kad 
mokslininkai yra tik žmonės ir ne visada gali pripažinti savo 
klaidas net susidūrę su svariais įrodymais. Aš veikiau pasa- 
kyčiau, kad čia svarbu ne įrodymas ar klaida. Perėjimas nuo 
vienos paradigmos pripažinimo prie kitos yra atsivertimo ak- 
tas, ir čia negali būti jokios prievartos. Visą gyvenimą nesi- 
liaujantis priešinimasis, ypač tų, kurių kūrybinės biografijos 
susiejo juos su senąja normalaus mokslo tradicija, yra ne moks- 
lo standartų pažeidimas, bet būdingas paties mokslinio tyri- 
nėjimo prigimties bruožas. Pasipriešinimo šaltinis yra įsitiki- 
nimas, kad senoji paradigma galų gale išspręs visas problemas, 
kad gamtą galima įsprausti į paradigmos nustatytus rėmus. 
Revoliucijos metu toks įsitikinimas neišvengiamai atrodo kie- 
takaktiškas užsispyrimas ir kartais iš tiesų toks yra. Bet tai ne 
viskas. Tas pats įsitikinimas padaro galimą normalų arba gal- 
vosūkius sprendžiantį mokslą. Ir tik normalaus mokslo srity- 
je profesinei mokslininkų bendruomenei pavyksta pirmiau- 
sia pasinaudoti senosios paradigmos teikiamomis 
potencialiomis galimybėmis ir tikslumu, o paskui išryškinti 
keblumus, kuriuos gvildenant gali atsirasti nauja paradigma. 


" Charles Darwin, On the Origin of Species ... (authorized edition 
from 6th English ed.; New York, 1889), II, p. 295—296. 

Š Max Planck, Scientific Autobiography and Other Papers, trans. E. Gay- 
nor (New York, 1949), p. 33-34. 

Vis dėlto nors sakome, kad pasipriešinimas yra neiš- 
vengiamas ir teisėtas, kad paradigmos pasikeitimo nega- 
lima pagrįsti įrodymais, tai nereiškia, kad nėra tinkamų 
argumentų ar kad mokslininkų neįmanoma įtikinti pakeisti 
savo nuomonę. Nors kartais tam, kad įvyktų pasikeitimas, 
reikia visos kartos, mokslininkų bendruomenės nuolat pri- 
pažindavo naujas paradigmas. Be to, tokie atsivertimai 
įvyksta ne nepaisant to, kad mokslininkai yra žmonės, bet 
kaip tik dėl to. Nors kai kurie mokslininkai, ypač vyresni 
ir labiau patyrę, gali priešintis be galo, daugelį jų vienaip 
ar kitaip galima įtikinti. Atsivertimai vyks tol, kol išmirs 
paskutiniai stabdžiai ir visa profesinė grupė vėl vadovau- 
sis viena, tačiau dabar jau kitokia paradigma. Todėl turi- 
me išsiaiškinti, kaip įtikinama atsiversti ir kaip tam 
priešinamasi. 

Kokio atsakymo į šį klausimą galime tikėtis? Kadangi 
klausimas susijęs su įtikinėjimo technika arba su argumen- 
tais ir kontrargumentais tokioje situacijoje, kur negali būti 
įrodymų, jis yra naujas ir reikalauja tokios analizės, kokia 
anksčiau nebuvo atlikta. Mes pateiksime tik dalinę ir pa- 
viršutinišką apžvalgą. Be to, tai, kas jau buvo pasakyta, kar- 
tu su šios apžvalgos rezultatais perša mintį, kad kai kalbama 
apie įtikinimą, o ne apie įrodymą, nėra vieno ar vienodo 
atsakymo. Atskiri mokslininkai priima naująją paradigmą 
dėl pačių įvairiausių priežasčių ir paprastai dėl kelių iškart. 
Kai kurios iš tų priežasčių - pavyzdžiui, saulės garbinimas, 
padėjęs Kepleriui tapti Koperniko šalininku, - visiškai ne- 
susijusios su mokslo sritimi?. Kitos priklauso nuo asmeny- 
bės ir biografijos ypatumų. Kartais svarbų vaidmenį gali 
vaidinti net novatoriaus tautybė ar ankstesnė jo ir jo moky- 


? Apie saulės garbinimo vaidmenį Keplerio idėjų raidoje žr.: E. A. Burtt, 
The Metaphysical Foundations of Modern Physical Science (rev.ed.; New York, 
1932), p. 44—49. 

tojų reputacija!?. Vadinasi, pagaliau mes turime išmokti ki- 
taip formuluoti šį klausimą. Mums rūpės ne tie argumen- 
tai, kurie faktiškai įtikina vieną ar kitą individą, bet tas 
bendruomenės tipas, kuris visuomet anksčiau ar vėliau per- 
siorientuoja kaip vieninga grupė. Tačiau šią problemą pa- 
liksime paskutiniam skyriui, o dabar aptarsime kai kurias 
argumentų rūšis, kurios yra ypač veiksmingos kovojant dėl 
paradigmos pakeitimo. 

Tikriausiai vienintelis labiausiai paplitęs naujosios paradig- 
mos šalininkų teiginys — kad jie gali išspręsti problemas, dėl 
kurių kilo senosios paradigmos krizė. Kai šis teiginys sufor- 
muluojamas įtikinamai, jis dažnai yra pats veiksmingiausias 
argumentas. Toje srityje, su kuria jis siejamas, paradigma ne- 
abejotinai yra atsidūrusi keblioje padėtyje. Šie keblumai ne kartą 
buvo analizuojami, ir pastangos juos pašalinti visuomet būda- 
vo bergždžios. „Lemiami eksperimentai“ - eksperimentai, ga- 
lintys itin griežtai atriboti dvi paradigmas, - buvo pripažinti ir 
patikrinti dar prieš sukuriant naująją paradigmą. Antai Koper- 
nikas teigė, kad jis išsprendė seniai nedavusią ramybės kalen- 
dorinių metų trukmės problemą, Newtonas — kad suderino 
žemės ir dangaus mechaniką, Lavoisier - kad išsprendė dujų 
tapatumo ir svorių santykių problemas, o Einsteinas - kad su- 
derino elektrodinamiką su pertvarkytu judėjimo mokslu. 

Tokie teiginiai yra ypač veiksmingi, jeigu naujoji para- 
digma pasižymi kur kas didesniu kiekybiniu tikslumu negu 


10 Apie reputacijos vaidmenį pateiksime tokį pavyzdį: lordas Ray- 
leigh tuo metu, kai įgijo tvirtą reputaciją, pateikė Britų asociacijai straips- 
nį apie kai kuriuos elektrodinamikos paradoksus. Pirmą kartą siųsdamas 
straipsnį jis dėl neapdairumo neparašė savo pavardės, ir straipsnis iš 
pradžių buvo atmestas kaip kažkokio „paradoksų mėgėjo“ darbas. Ne- 
trukus po to, kai autoriaus pavardė buvo nurodyta, straipsnis buvo 
priimtas su daugybe atsiprašymų. (R. J. Strutt, 4th Baron Rayleigh, John 
William Strutt, Third Baron Rayleigh (New York, 1924), p. 228.) 

jos senoji konkurentė. Keplerio pateiktų Rudolfo lentelių kie- 
kybinis pranašumas visų kitų lentelių, apskaičiuotų remian- 
tis Ptolemajo teorija, atžvilgiu buvo svarbus veiksnys, pa- 
skatinęs astronomus tapti Koperniko šalininkais. Tai, kad 
Newtonas tiksliai numatė kiekybinius astronominių stebėji- 
mų rezultatus, tikriausiai buvo vienintelė svarbiausia jo te- 
orijos pergalės prieš labiau pagrįstas, tačiau grynai kokybi- 
nes jos konkurentes priežastis. O šiame amžiuje nuostabi 
kiekybinė Plancko spinduliavimo dėsnio ir Bohro atomo mo- 
delio sėkmė greitai įtikino daugelį fizikų juos pripažinti, nors 
fizikos mokslo kaip visumos požiūriu abu šie pasiekimai su- 
kūrė kur kas daugiau problemų negu išsprendė!!. 

Tačiau retai pakanka tik paties teiginio, kad išspręstos kri- 
zę sukėlusios problemos. Be to, jis ne visuomet būna pagrįs- 
tas. Iš tiesų Koperniko teorija nebuvo tikslesnė už Ptolemajo 
ir tiesiogiai nepatobulino kalendoriaus. Banginei šviesos te- 
orijai kelerius metus po jos paskelbimo netgi prasčiau negu 
jos konkurentei korpuskulinei teorijai sekėsi paaiškinti po- 
liarizacijos efektus, kurie buvo svarbiausia optikos krizės 
priežastis. Kartais ekstraordinariniam moksliniam tyrimui 
būdingi apytikriai metodai sukuria kandidatę į paradigmą, 
kuri iš pradžių visai nepadeda spręsti krizę sukėlusių pro- 
blemų. Kai taip atsitinka, patvirtinantys faktai turi būti gauti 
iš kitų sričių, ir dažnai taip ir daroma. Tose kitose srityse gali 
būti surasta ypač įtikinamų argumentų, jeigu naujoji para- 
digma leidžia numatyti reiškinius, apie kuriuos vyraujant se- 
najai paradigmai net nebuvo įtariama. 

Pavyzdžiui, Koperniko teorija paskatino manyti, kad pla- 
netos turi būti panašios į Žemę, kad Venera turi turėti fazes ir 
kad visata turi būti daug didesnė, negu anksčiau įsivaizduo- 


'! Apie kvantinės teorijos sukurtas problemas žr.: F. Reiche, The 
Ouantum Theory (London, 1922), chaps. II, VI-IX. Apie kitus šioje pa- 


straipoje pateiktus pavyzdžius žr. ankstesnes šio skyriaus nuorodas. 

ta. Todėl kai praėjus šešiasdešimčiai metų po jo mirties teles- 
kopu netikėtai buvo aptikti Mėnulio kalnai, Veneros fazės ir 
didžiulė daugybė žvaigždžių, apie kurių egzistavimą anks- 
čiau nė nejįtarta, šie stebėjimai daugelį mokslininkų, ypač ne 
astronomų, įtikino naujosios teorijos teisingumu!?. Su bangi- 
ne teorija susijęs dar dramatiškesnis epizodas, paskatinęs spe- 
cialistus apsispręsti jos naudai. Prancūzų pasipriešinimas bu- 
vo staiga ir beveik visiškai palaužtas, kai Fresneliui pavyko 
pademonstruoti baltos dėmės egzistavimą apskrito disko me- 
tamo šešėlio centre. Jis ir pats nenumatė tokio efekto, tačiau 
Poissonas, kuris iš pradžių buvo vienas iš jo oponentų, paro- 
dė, kad šis efektas yra būtina, nors ir absurdiška Fresnelio te- 
orijos išvada“. Tokie argumentai kaip šie, kadangi jie yra stul- 
binantys ir nėra akivaizdžiai nuo pat pradžių „įmontuoti“ į 
naująją teoriją, yra ypač įtikinami. O kartais šis nepaprastas 
įtaigumas gali pasireikšti net tada, kai tiriamasis reiškinys bu- 
vo pastebėtas gerokai anksčiau, negu buvo pateikta jį paaiški- 
nanti teorija. Pavyzdžiui, Einsteinas, atrodo, nenumatė, kad 
bendroji reliatyvumo teorija tiksliai paaiškins gerai žinomą 
Merkurijaus perihelio judėjimo anomaliją, ir tikrai triumfavo, 
kai taip atsitiko!“. 

Visi iki šiol aptarti argumentai naujosios paradigmos nau- 
dai buvo grindžiami konkuruojančių paradigmų galimybių 
išspręsti problemas palyginimu. Mokslininkams šie argu- 
mentai paprastai yra reikšmingiausi ir labiausiai įtikinami. 


2 Kuhn, op. cit., p. 219-225. 

BE. T. Whittaker, A History of the Theories of Aether and Electricity, I 
(2d ed.; London, 1951), p. 108. 

4 Apie bendrosios reliatyvumo teorijos kūrimą žr.: ibid., II (1953), 
p. 151-180. Apie tai, kaip Einsteinas reagavo, kai įsitikino, kad jo teorija 
atitinka stebimą Merkurijaus perihelio judėjimą, žr. laišką, cituojamą 
kn.: P. A. Schilpp (ed.), Albert Einstein, Philosopher-Scientist (Evanston, 
Il1., 1949), p. 101. 

Pateiktieji pavyzdžiai neturėtų palikti jokių abejonių dėl to, 
kas lemia didžiulį jų patrauklumą. Tačiau dėl priežasčių, prie 
kurių mes netrukus grįšime, jie nei kiekvienas atskirai, nei 
visi kartu nėra neatremiami. Laimė, yra ir kitokio pobūdžio 
motyvų, galinčių paskatinti mokslininkus atsisakyti senosios 
paradigmos dėl naujosios. Šie argumentai retai aiškiai sufor- 
muluojami, jie apeliuoja į individo supratimą, kas yra tinka- 
ma arba estetiška, - sakoma, kad naujoji teorija yra „aiškes- 
nė“, „patogesnė“ ar „paprastesnė“ už senąją. Tikriausiai tokie 
argumentai matematikoje yra veiksmingesni negu gamtos 
moksluose. Daugelio naujųjų paradigmų pirmieji variantai 
yra nebrandūs. Koljos įgyja estetinį patrauklumą, dauguma 
bendruomenės narių jau būna įtikinti kitomis priemonėmis. 
Vis dėlto kartais estetiniai motyvai gali turėti lemiamą reikš- 
mę. Norsjie dažnai patraukia tik nedaugelį mokslininkų, kaip 
tik nuojų gali priklausyti galutinis naujosios teorijos trium- 
fas. Jeigu jie dėl grynai individualių priežasčių nebūtų jos 
greitai pripažinę, naujoji kandidatė į paradigmą galėjo nie- 
kada nebūti pakankamai išplėtota, kad pelnytų visos moks- 
linės bendruomenės palankumą. 

Kad suprastume, kodėl šie subjektyvūs ir estetiniai mo- 
tyvai yra tokie svarbūs, prisiminkime paradigmų svarstymų 
esmę. Kai pasiūloma nauja kandidatė į paradigmą, ji retai 
būna išsprendusi daugiau negu keletą problemų, su kurio- 
mis susidūrė, ir dauguma šių sprendimų anaiptol nėra tobu- 
li. Iki Keplerio vargu ar Koperniko teorija patikslino planetų 
padėtį, numatytą Ptolemajo. Kai Lavoisier pamatė deguonį 
kaip „tikrą orą“, jo teorija visai negalėjo susidoroti su pro- 
blemomis, kurios iškilo atradus naujas dujas, ir šia aplinky- 
be sėkmingai pasinaudojo Priestley puldamas Lavoisier 
teoriją. Tokie atvejai, kaip Fresnelio baltoji dėmė, yra nepa- 
prastai reti. Dažniausiai lemiami argumentai - pavyzdžiui, 
Foucault svyruoklė, demonstruojanti Žemės sukimąsi, ar Fi- 
zeau eksperimentas, parodantis, kad ore šviesa sklinda grei- 
čiau negu vandenyje, - atsiranda tik daug vėliau, po to, kai 

naujoji paradigma visiškai susiformuoja, priimama ir plačiai 
taikoma. Juos pateikti yra normalaus mokslo užduotis, ir jie 
vaidina svarbų vaidmenį ne paradigmų svarstymuose, bet 
po revoliucijos parašytuose vadovėliuose. 

Kol šie vadovėliai dar neparašyti, kol tęsiasi svarstymai, 
situacija yra visiškai kitokia. Paprastai naujosios paradigmos 
priešininkai pagrįstai gali teigti, kad net krizės apimtoje srity- 
je ji nedaug pranašesnė už su ja konkuruojančią tradicinę pa- 
radigmą. Žinoma, kai kurias problemas ji nagrinėja geriau, at- 
skleidė kai kuriuos naujus dėsningumus. Tačiau senąją 
paradigmą, matyt, galima pakoreguoti taip, kad ji įveiktų iš- 
kilusius sunkumus, kaip anksčiau įveikė kitus. Ir Tycho Bra- 
he's geocentrinė astronomijos sistema, ir vėlesni flogistono te- 
orijos variantai buvo atsakas į naujos kandidatės į paradigmą 
atskleistus sunkumus, ir gana vykęs atsakas“. Be to, tradici- 
nės teorijos ir procedūrų gynėjai beveik visuomet gali nuro- 
dyti problemų, kurių naujoji konkurentė neišsprendė, bet ku- 
rios, jų požiūriu, apskritai nėra problemos. Kol nebuvo 
atskleista vandens sudėtis, vandenilio degimas buvo svarus 
argumentas už flogistono teoriją ir prieš Lavoisier. O deguo- 
nies teorija ir tada, kai jau buvo įsigalėjusi, vis dar negalėjo 
paaiškinti, kaip iš anglies gaunamos degios dujos, - šį reiškinį 
flogistono teorijos šalininkai nurodydavo kaip tvirtai pare- 
miantį jų požiūrį!?. Net krizės apimtoje srityje kartais gali nu- 


5 Apie Brache's sistemą, kuri geometrijos požiūriu buvo visiškai 
ekvivalentiška Koperniko sistemai, žr.: J. L. E. Dreyer, A History of Ast- 
ronomy from Thales to Kepler (2d ed., New York, 1953), p. 359-371. Apie 
paskutinius flogistono teorijos variantus ir jų sėkmę žr.: J. R. Partington 
and D. McKie, „Historical Studies of the Phlogiston Theory“, Annals of 
Science, IV (1939), p. 113-149. 

16 Apie vandenilio iškeltą problemą žr.: J. R. Partington, A Short His- 
tory of Chemistry (2d ed.; London, 1951), p. 134. Apie anglies monoksidą 
žr.: H. Kop. Geschichte der Chemie, III (Braunschweig, 1845), p. 294296. 

sistovėti argumento ir kontrargumento pusiausvyra. O už šios 
srities ribų dažnai aiškiai nusveria tradicija. Kopernikas su- 
griovė nuo seno įsigalėjusį Žemės judėjimo aiškinimą nepa- 
keisdamas jo kitu; Newtonas tą patį padarė su senuoju sunkio 
aiškinimu, Lavoisier - su metalų bendrųjų savybių aiškinimu 
ir t. t. Trumpai tariant, jeigu naujoji kandidatė į paradigmą iš 
pat pradžių būtų atiduota praktiškų žmonių, kurie įvertintų 
tikjos santykinį gebėjimą išspręsti problemas, teismui, moks- 
lai patirtų labai nedaug didelių revoliucijų. O jeigu dar prisi- 
dėtų kontrargumentai, atsiradę dėl to, ką anksčiau pavadino- 
me paradigmų nebendramatiškumu, tai, ko gero, revoliucijų 
moksluose visai nebūtų. 

Tačiau paradigmų svarstymai iš tiesų nesusiję su santy- 
kiniu gebėjimu išspręsti problemas, nors dėl tam tikrų prie- 
žasčių jie paprastai formuluojami tokiais terminais. Klausimo 
esmė tokia: kuria paradigma ateityje turi būti vadovaujama- 
si tiriant problemas, kurių daugelio nė viena iš konkurenčių 
dar negali teigti visiškai išsprendusi. Reikia pasirinkti kurį 
nors iš alternatyvių mokslinio tyrimo būdų, ir tokiomis ap- 
linkybėmis, kai sprendimas turi būti grindžiamas ne praei- 
ties pasiekimais, bet ateities perspektyvomis. Žmogus, 
priimantis naująją paradigmą ankstyvojoje stadijoje, dažnai 
turi tai daryti stokodamas įrodymų, susijusių su problemų 
sprendimu. Kitaip tariant, jis turi tikėti, kad naujoji paradig- 
ma sėkmingai išspręs daugelį didelių problemų, su kurio- 
mis ji susidurs, žinodamas tik tiek, kad senajai paradigmai 
nepavyko išspręsti ir kelių. Tokio pobūdžio sprendimas gali 
būti grindžiamas tik tikėjimu. 

Tai viena iš priežasčių, kodėl ankstesnė krizė yra tokia 
svarbi. Jos nepatyrę mokslininkai retai atsisakys nepanei- 
giamo įrodymo, susijusio su problemų sprendimu, kad pa- 
keistų jį tuo, kas lengvai gali pasirodyti apgaulinga ir plačiai 
bus taip traktuojama. Tačiau vien krizės nepakanka. Turi 
būti pagrindas (nors nebūtinai racionalus ar visiškai teisin- 
gas) tikėti pasirinktąja kandidate į paradigmą. Kažkas bent 

jau keletą mokslininkų turi priversti pajusti, kad naujas ke- 
lias pasirinktas teisingai, ir kartais tai gali padaryti tik as- 
meniniai ir aiškiai nesuformuluoti estetiniai motyvai. 
Pasitaikydavo, kad jie įtikindavo mokslininkus tuomet, kai 
dauguma aiškių metodologinių argumentų nurodydavo ki- 
tą kelią. Kai buvo pateiktos, nei Koperniko astronomijos te- 
orija, nei De Broglie'o materijos teorija neturėjo kitokio 
svaraus pagrindo būti patrauklios. Net ir šiandien Einstei- 
no bendroji reliatyvumo teorija traukia daugiausia savo es- 
tetiškumu - tokį patrauklumą gali pajusti tik nedaugelis su 
matematika nesusijusių žmonių. 

Tuo nenorima pasakyti, kad naujosios paradigmos 
triumfą galiausiai lemia kažkoks mistinis estetiškumas. Prie- 
šingai, labai nedaug mokslininkų atsižada tradicijos tik dėl 
šių priežasčių. Tai padariusieji dažnai susivokdavo buvę 
suklaidinti. Tačiau kad paradigma nugalėtų, ji nuo pat pra- 
džių turi įgyti rėmėjų, kurie ją išplėtotų iki tokio lygio, kai 
gali būti kuriami ir gausinami praktiški argumentai. Ir net 
šie argumentai, kai jų atsiranda, kiekvienas skyrium nėra 
lemiami. Kadangi mokslininkai yra protingi žmonės, vie- 
nas ar kitas argumentas galų gale daugelį iš jų įtikins. Ta- 
čiau nėra vienintelio argumento, kuris galėtų ar turėtų 
įtikinti juos visus. Tai, kas vyksta, yra veikiau vis ryškesnis 
profesinių prioritetų pasiskirstymo poslinkis, o ne vienin- 
gas grupės atsivertimas. 

Iš pradžių naujoji kandidatė į paradigmą gali turėti ne- 
daug šalininkų, ir kartais šalininkų motyvai gali būti abejo- 
tini. Vis dėlto jeigu jie yra kompetentingi, jie tobulins para- 
digmą, analizuos jos galimybes ir parodys, ką reikš 
priklausyti ja besivadovaujančiai mokslininkų bendruome- 
nei. Ilgainiui, jeigu paradigmai lemta laimėti kovą, rasis vis 
daugiau ir svaresnių įtikinamų argumentų jos naudai. Tuo- 
met ją pripažins vis daugiau mokslininkų, ir naujosios pa- 
radigmos tyrimai bus tęsiami toliau. Pamažu daugės šia pa- 
radigma grindžiamų eksperimentų, instrumentų, straipsnių 

ir knygų. Vis daugiau mokslininkų, įsitikinusių naujojo po- 
žiūrio vaisingumu, perims naują normalaus mokslo tyrimų 
būdą, kol pagaliau liks tik keletas senyvo amžiaus senojo 
būdo šalininkų. Bet net ir apie juos negalime sakyti, kad jie 
klysta. Nors istorikas visuomet gali surasti žmonių —- pavyz- 
džiui, Priestley, - kurie elgėsi neprotingai ir labai ilgai prie- 
šinosi,jis negali nurodyti ribos, nuo kurios priešinimasis tam- 
pa nelogiškas ir nemoksliškas. Daugių daugiausia jis gali 
pasakyti, kad žmogus, kuris nepaliauja priešintis ir po to, 
kai visa jo profesinė grupė pripažino naująją paradigmą, ip- 
so facto nustojo būti mokslininku. 


XIII. REVOLIUCIJŲ SKATINAMA PAŽANGA 


Ankstesniuose puslapiuose aš tiek išplėtojau schemišką 
mokslo raidos apibūdinimą, kiek tai įmanoma šioje apybrai- 
žoje. Vis dėlto to nepakanka suformuluoti išvadai. Tas apibū- 
dinimas atskleidė esminę nepaliaujamos mokslo evoliucijos 
struktūrą, tačiau kartu iškėlė vieną specialią problemą: kodėl 
mūsų aptartoji veikla turi nenukrypstamai plėtotis tokiu bū- 
du, kuris nebūdingas, tarkime, menui, politinei teorijai ar filo- 
sofijai? Kodėl pažanga beveik išimtinai siejama su ta veikla, 
kurią vadiname mokslu? Šioje apybraižoje išdėstyta medžia- 
ga paneigė įprastinius atsakymus į šiuos klausimus. Todėl pa- 
galiau turime išsiaiškinti, kuo galima juos pakeisti. 

Iškart pasakysime, kad klausimas iš dalies yra grynai se- 
mantinis. Iš esmės terminas „mokslas“ taikomas toms sritims, 
kurios daro pažangą aiškiai įžvelgiamais būdais. Akivaiz- 
džiausiai tai liudija nuolat kylantys ginčai dėl to, ar vienas 
arba kitas iš šiuolaikinių socialinių mokslų iš tiesų yra moks- 
las. Analogiškų ginčų ikiparadigminiais periodais kildavo ir 
tose srityse, kurios šiandien nedvejojant vadinamos mokslu. 
Akivaizdus jų šaltinis visuomet yra šio sunkiai tiksliai nusa- 
komo termino apibrėžimas. Mokslininkai teigia, kad psicho- 
logija, pavyzdžiui, yra mokslas, kadangi jai būdingos tokios 
ir tokios ypatybės. Kiti mano, jog tos ypatybės arba nėra būti- 
nos, arba nėra pakankamos tam, kad šią sritį būtų galima lai- 
kyti mokslu. Kartais tam išeikvojama daug energijos, kyla 
didelės aistros, o pašalietis pasimetęs nesupranta, kam viso to 
reikia. Ar gali termino „mokslas“ apibrėžimas būti toks svar- 
bus? Ar apibrėžimas gali žmogui pasakyti, ar jis yra moksli- 
ninkas, ar ne? Jeigu taip, kodėl tada gamtos mokslų atstovams 

arba menininkams nerūpi šio termino apibrėžimas? Neišven- 
giamai kyla įtarimas, kad problema yra kur kas fundamenta- 
lesnė. Tikriausiai iš tiesų kyla tokie klausimai: kodėl mano sritis 
neprogresuoja tokiu būdu, kaip, tarkim, fizika? Kokie techni- 
kos, metodų arba ideologijos pokyčiai leistų jai tai daryti? Ta- 
čiau sutarimas dėl apibrėžimo nepadėtų atsakyti į šiuos 
klausimus. Be to, jeigu remsimės precedentu iš gamtos moks- 
lų, jie nustos rūpėti ne tuomet, kai bus rastas apibrėžimas, bet 
kai grupės, dabar abejojančios dėl savo statuso, pasieks suta- 
rimą dėl savo praeities ir dabarties pasiekimų įvertinimo. Pa- 
vyzdžiui, galima atkreipti dėmesį į tai, kad ekonomistai mažiau 
nei kai kurių kitų socialinių mokslų sričių tyrinėtojai svarsto, 
ar jų sritis yra mokslas. Ar taip yra dėl to, kad ekonomistai 
žino, kas yra mokslas? Ar veikiau jie sutaria dėl ekonomikos? 

Yra ir priešingas aspektas, kuris, nors nebėra grynai se- 
mantinis, gali padėti atskleisti painius mūsų susidarytų 
mokslo ir pažangos sampratų ryšius. Daugelį šimtmečių, tiek 
antikoje, tiek naujųjų laikų pradžios Europoje, tapyba buvo 
laikoma kumuliatyvia disciplina. Tuo laikotarpiu buvo įpras- 
ta manyti, kad dailininko tikslas yra atvaizdavimas. Kritikai 
ir istorikai, tokie kaip Plinijus ir Vasari, su didžia pagarba 
fiksavo daugybę atradimų - nuo perspektyvinio sumažini- 
mo iki šviesos ir šešėlių žaismo, kurie leido vis tiksliau at- 
vaizduoti gamtą!. Tačiau kaip tik tuo laikotarpiu, ypač 
Renesanso periodu, beveik nebuvo įžvelgiama skirtumo tarp 
mokslų ir menų. Leonardo buvo tik vienas iš daugelio tų, 
kurie laisvai pereidavo iš vienos srities į kitą, ir tik vėliau 
šios sritys buvo griežtai atskirtosŽ. Be to, net ir tada, kai šie 


"E. H. Gombrich, Art and Illusion: A Study in the Psychology of Picto- 
rial Representation (New York, 1960), p. 11-12. 

? Ibid., p. 97; Giorgio de Santillana, „The Role of Art in the Scientific 
Renaissance“, in Critical Problems in the History of Science, ed. M. Clagett 
(Madison, Wis., 1959), p. 33-65. 

nuolatiniai perėjimai liovėsi, terminas „menas“ ir toliau bu- 
vo taikomas ne tik tapybai ir skulptūrai, bet ir technikai ir 
amatams, kurie taip pat buvo laikomi darančiais pažangą. 
Tik tuomet, kai skulptūra ir tapyba vienareikšmiškai atsisa- 
kė atvaizdavimo kaip savo tikslo ir vėl pradėjo mokytis iš 
primityvių modelių, perskyra, kurią šiandien laikome savai- 
me suprantama, tapo tokia griežta, kokia yra dabar. Net ir 
šiandien, jei dar kartą grįšime prie šių sričių, mums sunku 
įžvelgti esminius mokslo ir technikos skirtumus, ir šitai iš 
dalies yra susiję su tuo, kad pažanga neabejotinai yra abiejų 
sričių bruožas. 

Tačiau pripažinę, kad mes linkę laikyti mokslu kiekvieną 
sritį, kuriai būdinga pažanga, galime tik paaiškinti, bet ne iš- 
spręsti mums iškilusius sunkumus. Lieka problema, kodėl pa- 
žanga yra toks išskirtinis veiklos, kurios priemonės ir tikslai 
aprašyti šioje apybraižoje, bruožas. Šis klausimas susideda iš 
kelių, ir mes turėsime aptarti kiekvieną iš jų atskirai. Tačiau 
visais atvejais, išskyrus paskutinį, jų sprendimas iš dalies pri- 
klausys nuo mūsų normalaus požiūrio į mokslinės veiklos ir 
ja užsiimančios bendruomenės santykį pakeitimo. Mes turi- 
me išmokti suvokti kaip priežastis tai, kas paprastai buvo lai- 
koma padariniais. Jeigu mums pavyks, frazės „mokslo 
pažanga“ ir net „mokslinis objektyvumas“ gali pasirodyti iš 
dalies nereikalingos. Iš tiesų vienas jų nereikalingumo aspek- 
tas ką tik buvo pailiustruotas. Ar sritis daro pažangą dėl to, 
kad ji yra mokslas, ar ji yra mokslas dėl to, kad daro pažangą? 

Dabar išsiaiškinkime, kodėl tokia veikla kaip normalus 
mokslas turi daryti pažangą, ir pirmiausia prisiminkime ke- 
letą svarbiausių jos ypatumų. Paprastai brandžios moksli- 
nės bendruomenės nariai dirba vadovaudamiesi viena 
paradigma arba glaudžiai susijusių paradigmų visetu. La- 
bai retai skirtingos mokslininkų bendruomenės tiria tas pa- 
čias problemas. Tais išimtiniais atvejais mokslininkų grupės 
laikosi kai kurių tų pačių svarbiausių paradigmų. Bet kurios 
atskiros bendruomenės, ar ji būtų mokslininkų, ar nemoksli- 

ninkų, požiūriu, sėkmingos kūrybinės veiklos rezultatas yra 
pažanga. Argi galėtų būti kitaip? Pavyzdžiui, ką tik sakėme, 
kad kol dailininkai savo tikslu laikė atvaizdavimą, ir kriti- 
kai, ir istorikai fiksavo šios aiškiai vieningos grupės pažan- 
gą. Kitose kūrybinės veiklos srityse matyti tokia pati pažanga. 
Dogmas formuluojantis teologas ar Kanto imperatyvus to- 
bulinantis filosofas prisideda prie pažangos — bent jau tos 
grupės, kuri remiasi tomis pačiomis prielaidomis. Nė viena 
kūrybinė mokykla nepripažįsta tokios veiklos, kuri, viena ver- 
tus, yra laikoma kūrybine sėkme, tačiau, kita vertus, neprisi- 
deda prie bendrų grupės pasiekimų. Jeigu abejojame, kaip 
daugelis, kad nemokslinės sritys daro pažangą, tai ne todėl, 
kad jos nedaro atskiros mokyklos. Veikiau taip yra dėl to, 
kad visuomet esama konkuruojančių mokyklų ir kiekviena 
išjų nuolat kvestionuoja pačius kitų mokyklų pamatus. Tas, 
kuris teigia, jog filosofija, pavyzdžiui, nepadarė jokios pa- 
žangos, pabrėžia, kad vis dar yra aristotelininkų, o ne tai, 
kad aristotelizmui nepavyko padaryti pažangos. 

Tačiau tokių abejonių kyla ir dėl mokslų pažangos. Iki- 
paradigminiu periodu, kai yra daugybė konkuruojančių mo- 
kyklų, labai sunku įžvelgti pažangą, išskyrus pačių mokyklų 
daromą pažangą. Tai periodas, aprašytas antrajame skyriu- 
je, - jo metu atskiri tyrinėtojai užsiima moksline veikla, ta- 
čiau jų veiklos rezultatai nesudaro mokslo, kaip mes jį 
suprantame. Kita vertus, revoliucijų laikotarpiais, kai pama- 
tiniai mokslo srities principai dar kartą tampa svarstymų ob- 
jektu, ne kartą išsakomos abejonės dėl pačios nuolatinės 
pažangos galimybės, jeigu bus pripažinta viena ar kita iš kon- 
kuruojančių paradigmų. Tie, kurie atmetė Newtono teoriją, 
teigė, kad remdamasi vidinėmis jėgomis ji sugrąžins mokslą 
į ankstyvuosius viduramžius. Tie, kurie priešinosi Lavoisier 
chemijai, manė, kad cheminių „pradmenų“ atsisakymas dėl 
laboratorinių elementų yra cheminio aiškinimo atsisakymas 
ir kad tie, kurie jį palaiko, tiesiog tuščiažodžiauja. Panaši, tik 
santūriau išreikšta nuostata, matyt, vertė Einsteiną, Bohmą 

ir kitus priešintis dominuojančiai tikimybinei kvantinės me- 
chanikos interpretacijai. Trumpai tariant, tik normalaus 
mokslo periodais pažanga atrodo akivaizdi ir garantuota. Ta- 
čiau šiais periodais mokslinė bendruomenė negali traktuoti 
savo darbo rezultatų jokiais kitais požiūriais. 

Normalaus mokslo atveju atsakymas į pažangos proble- 
mą iš dalies yra tiesiog akivaizdus. Mokslo pažanga nesiski- 
ria nuo kitų sričių pažangos, bet dėl to, kad ilgą laiką nebūna 
konkuruojančių mokyklų, kvestionuojančių viena kitos tiks- 
lus ir standartus, normalaus mokslo bendruomenės pažan- 
gą kur kas lengviau įžvelgti. Tačiau tai tik dalis atsakymo ir 
anaiptol ne pati svarbiausia. Pavyzdžiui, jau pažymėjome, 
kad priėmus bendrą paradigmą mokslininkų bendruomenė 
išlaisvinama nuo būtinybės nuolat svarstyti savo pagrindi- 
nius principus, ir šios bendruomenės nariai gali sutelkti dė- 
mesį tik į subtiliausius ir ezoteriškiausius ją dominančius 
reiškinius. Dėl to visa grupė neišvengiamai efektyviau ir pro- 
duktyviau sprendžia naujas problemas. Kiti mokslininkų pro- 
fesinio gyvenimo aspektai šį ypatingą efektyvumą dar labiau 
sustiprina. 

Kai kuriuos iš šių aspektų lemia brandžios mokslinės ben- 
druomenės izoliacija nuo neprofesionalų ir kasdienio gyve- 
nimo poreikių. Jei kalbėsime apie tos izoliacijos laipsnį, ji 
niekada nebūna visiška. Vis dėlto nėra kitos tokios profesi- 
nės bendruomenės, kurioje individualus kūrybinis darbas bū- 
tų išimtinai skirtas kitiems profesinės grupės nariams ir jų 
vertinamas. Net ezoteriškiausi poetai ir abstrakčiausi teolo- 
gai kur kas labiau nei mokslininkai yra suinteresuoti, kad jų 
kūrybinį darbą įvertintų neprofesionalai, nors apskritai įver- 
tinimas jiems galbūt yra ne toks svarbus. Šis skirtumas yra 
dėsningas. Kaip tik dėl to, kad mokslininkas dirba tik kole- 
gų auditorijai - auditorijai, kuri išpažįsta tas pačias vertybes 
ir laikosi tų pačių įsitikinimų, jis gali priimti be įrodymo vie- 
ną standartų sistemą. Jam nereikia nerimauti, ką manys ko- 
kia nors kita grupė ar mokykla, todėl jis gali atidėti vieną 

problemą ir pereiti prie kitos greičiau negu tie, kurie dirba 
ne tokiai vienminčių grupei. Dar svarbiau tai, kad mokslinės 
bendruomenės izoliacija nuo visuomenės leidžia atskiram 
mokslininkui sutelkti dėmesį į problemas, kurias jis turi pa- 
grindą tikėtis sugebėsiąs išspręsti. Skirtingai nei inžinieriui, 
daugeliui gydytojų ir daugumai teologų, mokslininkui ne- 
reikia rinktis problemų, nes jos reikalauja neatidėliotino 
sprendimo nepriklausomai nuo to, kokių esama priemonių 
joms išspręsti. Šiuo atžvilgiu kontrastas tarp gamtos mokslų 
ir socialinių mokslų atstovų taip pat yra pamokomas. Pasta- 
rieji dažnai stengiasi pateisinti savąjį tiriamos problemos (pa- 
vyzdžiui, rasinės diskriminacijos padarinių ar biznio ciklų 
priežasčių) pasirinkimą daugiausia akcentuodami socialinį 
jos sprendimo reikšmingumą, tuo tarpu pirmieji to beveik 
niekada nedaro. Taigi iš kurios grupės galima tikėtis spar- 
tesnio problemų sprendimo? 

Izoliacijos nuo platesnės visuomenės padarinius labai su- 
stiprina kitas profesinės mokslinės bendruomenės ypatu- 
mas - tai, kaip ji įgyja išsimokslinimą ir rengiasi moksliniam 
darbui. Muzikos, vaizduojamojo meno, literatūros specialis- 
tai įgyja išsimokslinimą susipažindami su kitų menininkų, 
ypač ankstesniųjų, darbais. Vadovėliai, išskyrus originalių 
kūrinių žinynus ir vadovus, vaidina tik antraeilį vaidmenį. 
Istorijoje, filosofijoje ir socialiniuose moksluose vadovėliai 
turi didesnę reikšmę. Tačiau net ir šiose srityse į elementa- 
rų universitetinį kursą įeina taip pat ir originalių šaltinių 
skaitymas — kai kurie iš jų yra tos srities „klasika“, kiti — 
autentiški pranešimai apie mokslinius tyrinėjimus, kuriuos 
mokslininkai rašo vieni kitiems. Dėl to studentas, studijuo- 
jantis bet kurią iš šių disciplinų, nuolat turi prieš akis di- 
džiulę įvairovę problemų, kurias jo būsimos grupės nariai 
laikui bėgant mėgino išspręsti. Dar svarbiau tai, kad jis nuo- 
lat susiduria su daugybe konkuruojančių ir nebendrama- 
čių šių problemų sprendimų - sprendimų, kuriuos galiausiai 
turi pats įvertinti. 

Palyginkime šią situaciją su ta, kuri susiklostė bent jau šiuo- 
laikiniuose gamtos moksluose. Šiose srityse studentas iš es- 
mės pasikliauja vadovėliais, kol trečiaisiais ar ketvirtaisiais 
magistrantūros metais pradeda savarankiškus tyrinėjimus. 
Daugelio mokslų programos net iš magistrantų nereikalauja 
skaityti darbus, kurie nėra parašyti specialiai studentams. Ne- 
daugelis programų, nurodančių papildomai skaityti straips- 
nius ir monografijas apie tyrinėjimus, skiria tokius nurodymus 
tik vyresniems kursams ir apsiriboja medžiaga, kuri daugiau 
ar mažiau užpildo esamų vadovėlių paliktas spragas. Iki pat 
paskutinių mokslininko ugdymo pakopų vadovėliai sistemin- 
gai pakeičia kūrybišką mokslinę literatūrą, kurios pagrindu 
jie atsirado. Jeigu mokslininkai pasitiki savo paradigmomis, 
sudarančiomis ugdymo metodo pagrindą, nedaugelis nori jas 
pakeisti. Pagaliau kodėl studentas fizikas turėtų skaityti New- 
tono, Faraday'aus, Einsteino ar Schrodingerio veikalus, jeigu 
viskas, ką jam reikia žinoti apie jų darbus, kur kas glausčiau, 
tiksliau ir sistemiškiau išdėstyta daugelyje šiuolaikinių va- 
dovėlių? 

Nors nesu linkęs pateisinti kartais pernelyg ilgos tokio mo- 
kymo proceso trukmės, vis dėlto reikia pažymėti, kad apskri- 
tai šis mokymo tipas yra nepaprastai efektyvus. Be abejo, tai 
siauras ir griežtas mokymas, ko gero, šiuo atžvilgiu jį lenkia 
tik ortodoksinės teologijos mokymas. Tačiau mokslininkas, ga- 
lima sakyti, tobulai parengiamas normaliam moksliniam dar- 
bui, galvosūkių sprendimui vadovaujantis vadovėlių apibrėžta 
tradicija. Be to, jis gerai parengiamas ir kitam uždaviniui - 
normalaus mokslo srityje kurti reikšmingas krizes. Žinoma, 
kai jos kyla, mokslininkas pasirodo esąs ne taip gerai pasiren- 
gęs. Nors užsitęsusios krizės tikriausiai atsiliepia mokymo 
praktikai ir padaro ją lankstesnę, mokslinis ugdymas nėra tin- 
kamai pritaikytas formuoti mokslininkams, galintiems leng- 
vai surasti naują požiūrį. Tačiau kai tik kas nors pasiūlo naują 
kandidatę į paradigmą — paprastai tai būna jaunas Žmogus 
arba naujokas toje srityje, - griežto mokymo padarytą žalą pa- 

tiria tik individas. Kartoje, kurioje įvyksta pokytis, individo 
nelankstumas yra suderinamas su bendruomene, kuri gali per- 
eiti nuo vienos paradigmos prie kitos, kai to reikalauja aplin- 
kybės. Ypač šis suderinamumas išryškėja tuomet, kai tas 
nelankstumas suteikia bendruomenei jautrų indikatorių, ro- 
dantį, kad kažkas yra ne taip. 

Taigi normalios būklės atveju mokslinė bendruomenė yra 
nepaprastai veiksmingas problemų ar galvosūkių, kuriuos api- 
brėžia jos paradigmos, sprendimo instrumentas. Be to, neiš- 
vengiamas šių problemų sprendimo rezultatas yra pažanga. 
Dėl to nekyla jokių abejonių. Tačiau šio aspekto suvokimas 
tik išryškina antrąją svarbią mokslų pažangos problemos da- 
lį. Todėl dabar imkimės jos ir aptarkime ekstraordinarinio 
mokslo pažangos klausimą. Kodėl pažanga turėtų būti aki- 
vaizdžiai universalus mokslo revoliucijų bruožas? Kita ver- 
tus, daug ką turėtume sužinoti aiškindamiesi, koks dar galėtų 
būti revoliucijos rezultatas. Revoliucijos baigiasi visiška vie- 
nos iš dviejų priešingų stovyklų pergale. Ar ta grupė kada 
nors tvirtins, kad jos pergalės rezultatas nebuvo pažanga? Tai 
prilygtų pripažinimui, kad jie klydo ir kad jų oponentai tei- 
sūs. Bent jau jiems revoliucijos rezultatas turi būti pažanga, ir 
jie turi puikią galimybę užsitikrinti, kad ir būsimieji jų ben- 
druomenės nariai lygiai taip pat traktuos praeities istoriją. Vie- 
nuoliktajame skyriuje detaliai aprašyti būdai, kuriais to 
pasiekiama, ir mes ką tik kalbėjome apie glaudžiai su tuo su- 
sijusį profesionalaus mokslo gyvenimo aspektą. Kai mokslinė 
bendruomenė atmeta ankstesnę paradigmą, ji kartu atsisako 
daugumos šia paradigma pagrįstų knygų ir straipsnių kaip 
netinkamo profesionalios analizės objekto. Mokslinis ugdy- 
mas nesinaudoja niekuo, kas būtų panašu į meno muziejų ar 
klasikos biblioteką, ir kartais mokslininkas savo disciplinos 
praeitį suvokia visiškai iškreiptai. Labiau nei kitų kūrybinių 
sričių atstovai, jis ima laikyti ją vedančia tiesiai į dabartinę dis- 
ciplinos pakopą. Trumpai tariant, jis ima traktuoti ją kaip pa- 
žangą. Kol jis lieka toje srityje, neturi jokios alternatyvos. 

Šios pastabos neišvengiamai įpirš mintį, kad brandžios 
mokslinės bendruomenės narys, kaip ir tipiškas Orwello roma- 
no 1984-ieji personažas, yra valdžios jėgų perrašytos istorijos 
auka. Be to, tokia prielaida nėra visiškai netikusi. Mokslo revo- 
liucijos susijusios ne tik su laimėjimais, bet ir su praradimais, ir 
pastarųjų mokslininkai ypač linkę nepastebėti?. Kita vertus, joks 
revoliucijų skatinamos mokslo pažangos aiškinimas negali čia 
sustoti. Tai reikštų tarti, kad moksluose galia lemia teisumą, - ši 
formuluotė taip pat nebūtų visiškai klaidinga, jeigu ji nepaslėp- 
tų proceso ir autoriteto, kuriuo remiantis pasirenkama viena iš 
paradigmų, prigimties. Jeigu ginčų dėl paradigmos arbitras būtų 
tik autoritetas, ir ypač neprofesionalus autoritetas, šių ginčų re- 
zultatas taip pat galėtų būti revoliucija, tačiau tai nebūtų mokslo 
revoliucija. Pats mokslo egzistavimas priklauso nuo to, kad tei- 
sė pasirinkti vieną iš paradigmų suteikiama specifinės bendruo- 
menės rūšies nariams. Kokia specifinė turi būti ši bendruomenė, 
kad mokslas išliktų ir plėtotųsi, galima spręsti iš to, kaip men- 
kai žmonija palaiko mokslinę veiklą. Kiekviena civilizacija, apie 
kurią turime rašytinių Žinių, turėjo techniką, meną, religiją, po- 
litinę sistemą, įstatymus ir t. t. Daugeliu atvejų šie civilizacijos 
aspektai buvo taip pat išsivystę, kaip ir mūsų pačių civilizaci- 
jos. Tačiau tik civilizacijos, kilusios iš helenistinės Graikijos, tu- 
rėjo mokslą, jau perkopusį užuomazginę stadiją. Didžioji dalis 
mokslo žinių buvo sukauptos Europoje per pastaruosius ketu- 
ris šimtmečius. Niekur kitur ir niekada daugiau nebuvo sukur- 
ta tokių specifinių bendruomenių, pasižymėjusių tokiu 
moksliniu produktyvumu. 


3 Mokslo istorikai dažnai susiduria su ypač ryškia tokio aklumo 
forma. Studentai, ateinantys pas juos iš gamtos mokslų, labai dažnai 
būna verčiausi jų mokiniai. Tačiau kartu jie paprastai iš pradžių būna 
labiausiai nusivylę. Kadangi gamtos mokslų studentai „Žino teisingus 
atsakymus“, itin sunku priversti juos analizuoti ankstesnįjį mokslą jo 


paties terminais. 

Kokie yra esminiai šių bendruomenių ypatumai? Aiškų, 
kad juos reikia ištirti kur kas išsamiau. Šioje srityje galimi tik 
preliminarūs apibendrinimai. Vis dėlto kai kurie bruožai, bū- 
tini narystei profesionalių mokslininkų grupėje, jau yra stul- 
binamai aiškūs. Pavyzdžiui, mokslininkui privalo rūpėti 
spręsti problemas, susijusias su gamtos procesais. Be to, nors 
jo domėjimasis gamta gali būti globalaus masto, jo sprendžia- 
mos problemos turi būti atskirų detalių problemos. Dar svar- 
biau tai, kad jį patenkinantys sprendimai būtų ne tik 
asmeniniai, bet kad daugelis juos pripažintų kaip sprendimus. 
Tačiau juos pripažįstanti grupė negali būti atsitiktinai išskirta 
iš visuomenės kaip visumos, veikiau tai yra griežtai apibrėžta 
mokslininko kolegų profesionalų bendruomenė. Viena iš griež- 
čiausių, nors ir nerašytų, mokslinio gyvenimo taisyklių yra 
draudimas mokslo klausimais kreiptis į valstybių vadovus ar 
į liaudies mases. Vienintelės kompetentingos profesionalų gru- 
pės pripažinimas ir priskyrimas jai vienintelio profesinių pa- 
siekimų arbitro vaidmens turi tolesnių padarinių. Grupės 
nariai kaip individai ir dėl vienodo pasirengimo bei patyrimo 
turi būti laikomi vieninteliais žaidimo taisyklių arba tam tikro 
ekvivalentiško vienareikšmių sprendimų pagrindo žinovais. 
Jeigu abejotume, kad jie turi tokį bendrą vertinimų pagrindą, 
pripažintume, jog egzistuoja nesuderinami mokslo pasiekimų 
standartai. Toks pripažinimas neišvengiamai iškeltų klausi- 
mą, ar mokslų tiesa gali būti viena. 

Šis nedidelis mokslinėms bendruomenėms būdingų bruo- 
žų sąrašas paimtas tik iš normalaus mokslo praktikos, ir taip 
ir turi būti. Kaip tik šiai veiklai mokslininkas paprastai ren- 
giamas. Tačiau pažymėsime, kad nors šis sąrašas neilgas, jo 
pakanka atskirti tokioms bendruomenėms nuo visų kitų pro- 
fesinių grupių. Be to, pažymėsime, kad nors šio sąrašo šalti- 
nis yra normalus mokslas, jis paaiškina daugelį specifinių 
ypatumų, būdingų grupės reakcijai revoliucijų metu ir ypač 
vykstant paradigmos svarstymams. Jau įsitikinome, kad to- 
kio tipo grupė paradigmos pakeitimą turi laikyti pažanga. 

Dabar galime pripažinti, kad šis suvokimas esminiais aspek- 
tais yra savaimingas. Mokslinė bendruomenė yra nepapras- 
tai veiksmingas instrumentas, maksimaliai padidinantis dėl 
paradigmos pakeitimo išspręstų problemų skaičių ir patiks- 
linantis jų sprendimą. 

Kadangi mokslo pasiekimų vienetas yra išspręsta proble- 
ma ir kadangi grupė gerai žino, kurios problemos jau buvo 
išspręstos, nedaugelį mokslininkų bus lengva įtikinti priimti 
požiūrį, kuris vėl kelia klausimą dėl daugelio anksčiau jau iš- 
spręstų problemų. Pati gamta turi pirmoji sutrikdyti profesinį 
tikrumą, nurodydama ankstesniųjų pasiekimų problemišku- 
mą. Be to, net kai tai atsitinka ir atsiranda nauja kandidatė į 
paradigmą, mokslininkai nenorės jos priimti, jeigu nebus įsi- 
tikinę, kad ji atitinka dvi svarbiausias sąlygas. Pirma, naujoji 
kandidatė turi atrodyti galinti išspręsti tam tikrą gerai žinomą 
ir visuotinai pripažintą problemą, kurios negalima išspręsti 
jokiu kitu būdu. Antra, naujoji paradigma turi žadėti iš esmės 
išsaugoti realų gebėjimą spręsti problemas, kurį mokslui su- 
teikė jos pirmtakės. Naujovė dėl naujovės moksluose nėra pa- 
geidautina, kaip yra daugelyje kitų kūrybinės veiklos sričių. 
Tad nors naujosios paradigmos retai turi visas savo pirmtakių 
galimybes arba niekada jų neturi, paprastai jos išsaugo didžią- 
ją dalį praeities pasiekimų konkrečių elementų ir, be to, vi- 
suomet suteikia papildomų konkrečių problemų sprendimų 
galimybę. 

Visa tai, ką pasakėme, nereiškia, kad gebėjimas spręsti 
problemas yra vienintelis arba neabejotinas paradigmos pa- 
sirinkimo pagrindas. Jau nurodėme daugelį priežasčių, ko- 
dėl negali būti tokios rūšies kriterijaus. Tačiau tai reiškia, jog 
mokslo specialistų bendruomenė darys viską, ką gali, kad 
užtikrintų nepaliaujamą kaupiamų duomenų, kuriuos ji gali 
tiksliai ir detaliai apdoroti, gausėjimą. Šiame procese ben- 
druomenė patirs praradimų. Dažnai kai kurių senų proble- 
mų reikia atsikratyti. Be to, revoliucija neretai susiaurina 
bendruomenės profesinių interesų sritį, padidina jos specia- 

lizaciją ir susilpnina komunikaciją su kitomis tiek mokslinin- 
kų, tiek nespecialistų grupėmis. Nors mokslas neabejotinai 
gilėja, jis nebūtinai kartu ir plečiasi. Jeigu plečiasi, ši plėtra 
daugiausia reiškiasi mokslinių specialybių gausėjimu, o ne 
kurios nors vienos atskiros specialybės srityje. Nepaisant šių 
ir kitų atskirų bendruomenių praradimų, tokių bendruome- 
nių prigimtis potencialiai garantuoja, kad mokslo išspręstų 
problemų sąrašas nuolat plėsis ir vis didės atskirų problemų 
sprendimo tikslumas. Bent jau bendruomenės prigimtis su- 
teikia tokią garantiją, jeigu apskritai yra koks nors būdas ją 
suteikti. Ar čia gali būti geresnis kriterijus už mokslininkų 
grupės sprendimą? 

Pastarosios pastraipos nurodo kryptis, kuriomis, mano įsi- 
tikinimu, reikia ieškoti tobulesnio mokslo pažangos proble- 
mos sprendimo. Galimas daiktas, jos nurodo, kad mokslo 
pažanga yra ne visai tokia, kokia mes ją laikėme. Tačiau kar- 
tu jos parodo, kad tam tikra pažanga neišvengiamai charak- 
terizuoja mokslinę veiklą, kol tokia veikla gyvuoja. Kitokio 
pobūdžio pažanga mokslams nebūtina. Kad pasakytume tiks- 
liau, galime atsisakyti prielaidos - aiškiai suformuluotos ar- 
ba numanomos, -jog paradigmos pasikeitimai mokslininkus 
ir tuos, kurie iš jų mokosi, vis labiau priartina prie tiesos. 

Dabar atėjo metas pasakyti, kad iki pat paskutinių pusla- 
pių terminas „tiesa“ šioje apybraižoje figūravo tik citatoje iš 
Franciso Bacono. Ir net šiuose puslapiuose jis figūruoja tik 
kaip mokslininko įsitikinimo, kad nesuderinamos mokslinės 
veiklos taisyklės gali koegzistuoti tik revoliucijų periodais, 
kai svarbiausias profesionalų uždavinys yra eliminuoti vi- 
sas taisyklių sistemas, išskyrus vieną, šaltinis. Šioje apybrai- 
žoje aprašytas mokslo raidos procesas yra evoliucijos 1u0 
primityvių pradmenų procesas - procesas, kurio nuoseklioms 
pakopoms būdingas vis detalesnis ir tobulesnis gamtos su- 
pratimas. Tačiau niekas iš to, kas buvo ar bus pasakyta, ne- 
padaro jo evoliucijos tam tikra linkme procesu. Ši spraga 
neabejotinai sutrikdys daugelį skaitytojų. Mes pernelyg įpratę 

laikyti mokslą veikla, nepaliaujamai artėjančia prie tam tik- 
ro gamtos iš anksto nustatyto tikslo. 

Tačiau ar toks tikslas būtinas? Ar galima mokslo egzista- 
vimą irjo pasiekimus aiškinti ne remiantis evoliucija nuo tam 
tikru momentu bendruomenei būdingo žinojimo lygio? Ar 
iš tiesų pravartu įsivaizduoti, kad yra tam tikras vienas išsa- 
mus, objektyvus, teisingas gamtos paaiškinimas ir kad tikra- 
sis mokslo pasiekimo matas yra tai, kiek jis mus priartina 
prie šio galutinio tikslo? Jeigu mes išmoksime „evoliuciją link 
to, ką norime sužinoti“ pakeisti „evoliucija nuo to, ką žino- 
me“, tuomet, galimas daiktas, išnyks daugybė mums ramy- 
bės neduodančių problemų. Pavyzdžiui, į tokių problemų 
pynę patenka indukcijos problema. 

Aš dar negaliu tiksliai suformuluoti išvadų, išplaukian- 
čių iš šio alternatyvaus požiūrio į mokslo vystymąsi. Tačiau 
jis padeda suvokti, kad čia siūloma konceptualinė pertvarka 
labai artima tai, kurią Vakarai atliko prieš šimtą metų. Tai 
ypač naudinga, kadangi abiem atvejais svarbiausia kliūtis 
pertvarkai yra ta pati. Kai Darwinas 1859 metais pirmą kartą 
paskelbė savo evoliucijos, vykstančios natūraliosios atran- 
kos būdu, teoriją, daugeliui profesionalų didžiausią nerimą 
sukėlė ne rūšių kitimo sąvoka ir ne tai, kad Žmogus galbūt 
kilo iš beždžionės. Evoliuciją, taip pat ir žmogaus evoliuciją, 
liudijantys įrodymai buvo kaupiami dešimtmečius, o evo- 
liucijos idėja buvo iškelta ir plačiai paplito anksčiau. Nors 
evoliucijos, kaip tokios, idėja buvo sutikta su pasipriešini- 
mu, ypač kai kurių religinių grupių, tai anaiptol nebuvo di- 
džiausia kliūtis, su kuria susidūrė Darwino šalininkai. 
Didžiausi keblumai kilo iš idėjos, kuri buvo artima paties 
Darwino pažiūroms. Visos gerai žinomos iki Darwino vyra- 
vusios evoliucijos teorijos - Lamarcko, Chamberso, Spence- 
rio, vokiečių natūrfilosofų - evoliuciją laikė tikslingu procesu. 
Buvo manoma, kad žmogaus ir dabartinės floros ir faunos 
„idėja“ egzistavo nuo pat gyvybės sukūrimo, tikriausiai Die- 
vo prote. Ši idėja arba planas suteikė kryptį visam evoliuci- 

jos procesui ir buvo jam vadovaujanti jėga. Kiekviena nauja 
evoliucinio vystymosi pakopa tobuliau realizavo nuo pat pra- 
džių egzistavusį planą“. 

Daugeliui žmonių tokios teleologinio pobūdžio evoliuci- 
jos atmetimas buvo reikšmingiausia ir mažiausiai priimtina 
iš Darwino prielaidų?. Rūšių atsiradimas nepripažino jokio 
Dievo ar gamtos nustatyto tikslo. Tik natūrali atranka, pasi- 
reiškianti tam tikroje aplinkoje ir tarp realiai joje egzistuo- 
jančių organizmų, lėmė, kad palaipsniui, bet nenukrypstamai 
radosi tobulesni, labiau išsivystę ir kur kas geriau prisitaikę 
organizmai. Net tokie nuostabiai pritaikyti organai kaip žmo- 
gaus akys ir rankos, - organai, kurių sandara anksčiau teikė 
svarių argumentų už aukščiausiojo kūrėjo ir išankstinio pla- 
no egzistavimą, - buvo nepaliaujamo proceso nu0 primity- 
vių užuomazgų, bet ne kokio nors tikslo link rezultatas. 
Įsitikinimas, kad natūrali atranka, kurią lemia paprasta indi- 
vidų kova dėl išlikimo, galėjo sukurti žmogų ir drauge la- 
biau išsivysčiusius gyvūnus ir augmeniją, buvo kebliausias 
ir labiausiai trikdantis Darwino teorijos aspektas. Ką galėjo 
reikšti sąvokos „evoliucija“, „vystymasis“ ir „pažanga“ ne- 
sant aiškiai apibrėžto tikslo? Daugeliui žmonių tokie termi- 
nai staiga pasirodė prieštaringi. 

Analogija, organizmų evoliuciją susiejanti su mokslo idėjų 
evoliucija, lengvai gali nuvesti per daug toli. Tačiau šiame 
baigiamajame skyriuje aptariamų klausimų atžvilgiu ji yra 
labai tinkama. Procesas, aprašytas dvyliktajame skyriuje kaip 
revoliucijų sprendimas, yra tinkamiausio ateities mokslinės 
veiklos būdo atrinkimas vykstant konfliktui mokslinėje ben- 


* Loren Eiseley, Darwin's Century: Evolution and the Men Who Disco- 
vered It (New York, 1958), chaps. II, IV-V. 

? Ypač tikslų aprašymą, kaip vienas žymus darvinistas stengėsi su- 
sidoroti su šia problema, žr.: A. Hunter Dupree, Asa Gray, 1810 - 1888 
(Cambridge, Mass., 1959), p. 295—306, 355-383. 

druomenėje. Galutinis tokios revoliucinės atrankos epizodų, 
kuriuos skiria normalaus mokslinio tyrinėjimo periodai, re- 
zultatas yra nepaprastai puikiai pritaikytas instrumentų vi- 
setas, kurį vadiname šiuolaikiniu moksliniu pažinimu. 
Nuoseklioms šio raidos proceso stadijoms būdingas vis di- 
desnis konkretumas ir specializacija. Ir visas šis procesas ga- 
li vykti, kaip mes dabar įsivaizduojame biologinę evoliuciją, 
be kokio nors nustatyto tikslo, nekintamos mokslinės tiesos, 
kurios kiekviena pakopa mokslinio pažinimo raidoje patei- 
kia geresnį modelį. 

Kiekvienas, kuris sekė mūsų argumentaciją, vis dėlto ma- 
tys reikalą paklausti, kodėl turi vykti evoliucijos procesas? Ko- 
kia turi būti gamta, neišskiriant ir žmogaus, kad apskritai būtų 
įmanomas mokslas? Kodėl mokslinės bendruomenės turėtų 
pasiekti tvirtą sutarimą, neįmanomą kitose srityse? Kodėl su- 
tarimas turėtų tęstis nuo vieno paradigmos pasikeitimo iki ki- 
to? Ir kodėl paradigmos pasikeitimas visuomet turėtų sukurti 
instrumentą, visais atžvilgiais tobulesnį už ankstesnįjį? Vienu 
požiūriu į šiuos klausimus, išskyrus pirmąjį, jau buvo atsaky- 
ta. Tačiau kitu požiūriu jie yra tokie pat atviri, kaip ir šios apy- 
braižos pradžioje. Ne tik mokslinė bendruomenė turi būti 
specifinė. Pasaulis, kurio dalis yra ši bendruomenė, taip pat 
turi turėti visiškai specifinių bruožų, ir mes ne ką geriau Žino- 
me, kokie jie turi būti, negu žinojome iš pradžių. Tačiau šią 
problemą - koks turi būti pasaulis, kad žmogus galėtų jį pa- 
žinti, - sukūrė ne ši apybraiža. Priešingai, ji tokia pat sena, 
kaip ir pats mokslas, ir tebėra neišspręsta. Tačiau jos čia ir ne- 
reikia išspręsti. Kiekviena gamtos koncepcija, suderinama, kaip 
įsitikinta, su mokslo plėtra, yra suderinama su čia pateiktu 
evoliuciniu požiūriu į mokslą. Kadangi šis požiūris atitinka ir 
nuodugnius mokslinio gyvenimo stebėjimus, yra svarių ar- 
gumentų, patvirtinančių, kad juo galima remtis sprendžiant 
daugybę dar likusių problemų. 


POST SCRIPTUM (1969 m.) 


Nuo šios knygos pasirodymo praėjo beveik septyneri me- 
tai!. Per tą laiką kritikų atsiliepimai ir mano paties tolesnis dar- 
bas padėjo man geriau suprasti daugelį joje iškeltų problemų. 
Esminiais klausimais mano požiūris beveik nepasikeitė, tačiau 
dabar aš suprantu, kokie jos pradinės formuluotės aspektai su- 
darė nereikalingų keblumų ir davė pagrindą klaidingiems aiš- 
kinimams. Kadangi kai kurie iš jų atsirado dėl mano kaltės, jų 
pašalinimas leis man pasistūmėti į priekį, o tai galiausiai galbūt 
taps naujo knygos varianto pagrindu2. Šiaip ar taip, aš džiau- 
giuosi proga padaryti reikalingas pataisas, pakomentuoti kai 
kurias ne kartą išsakytas kritines pastabas ir nubrėžti kryptis, 
kuriomis šiuo metu rutuliojasi mano paties pažiūros*. 


" Šį prierašą parengiau daktaro Shigeru Nakayamos iš Tokijo uni- 
versiteto, kuris vienu metu buvo mano studentas ir su kuriuo mane 
sieja sena draugystė, pasiūlymu -jis buvo skirtas įdėti į jo parengtą šios 
knygos vertimą į japonų kalbą. Esu dėkingas jam už idėją, už kantrybę 
laukiant, kol ji bus realizuota, ir už leidimą įdėti šio darbo rezultatą į 
knygos leidimą anglų kalba. 

Ž Rengdamas šį leidimą aš stengiausi sistemingai neperrašinėti 
knygos, apsiribojau tuo, kad ištaisiau keletą korektūros klaidų ir porą 
fragmentų, kuriuose buvo paskirų netikslumų. Vienas iš jų yra New- 
tono Principia vaidmens XVIII a. mechanikos raidoje apibūdinimas 
(p. 30-33), kitas susijęs su reakcija į krizę (p. 84). 

3 Kitas nuorodas galima rasti dviejose pastarojo meto mano apy- 
braižose: „Reflection on My Critics“, in Imre Lakatos and Alan Mus- 
grave (eds.), Criticism and the Growth of Knowledge (Cambridge, 1970); 

Kai kurie esminiai keblumai, kurių sudaro mano pradi- 
nis tekstas, susiję su paradigmos sąvoka, ir savo samprotavi- 
mus pradedu nuo jų*. Pirmajame poskyryje aš konstatuoju, 
jog pageidautina šią sąvoką atskirti nuo mokslinės bendruo- 
menės sąvokos, nurodau, kaip tai galima padaryti, ir aptariu 
kai kurias svarbias pasekmes, atsirandančias dėl tokio anali- 
tinio atskyrimo. Toliau svarstau, kas atsitinka, kai paradig- 
mų ieškoma analizuojant anksčiau susidariusios mokslinės 
bendruomenės narių elgesį. Iš to greitai paaiškėja, kad dau- 
gelyje knygos vietų terminas „paradigma“ vartojamas dviem 
skirtingomis prasmėmis. Viena vertus, jis žymi tam tikros 
bendruomenės nariams būdingų įsitikinimų, vertybių, me- 
todų ir t. t. visumą. Kita vertus, jis nurodo vieną šios visu- 
mos elemento rūšį - konkrečius galvosūkių sprendimus, 
kurie, imami kaip modeliai ar pavyzdžiai, gali pakeisti aiš- 
kiai suformuluotas taisykles kaip dar neišspręstų normalaus 
mokslo galvosūkių sprendimo pagrindas. Pirmoji termino 
prasmė (pavadinkime ją sociologine) aptariama toliau, ant- 
rajame poskyryje; trečiasis poskyris skirtas paradigmoms 
kaip praeities pasiekimų pavyzdžiams. 

Bent jau filosofiniu požiūriu ši antroji termino „paradig- 
ma“ prasmė yra gilesnė, ir mano teiginiai jos atžvilgiu yra 
svarbiausias ginčų ir klaidingų interpretacijų, kurias paska- 
tino ši knyga, ypač kaltinimo, kad aš mokslą paverčiu sub- 


„Second Thoughts on Paradigms“, in Frederick Suppe (ed.), The Struc- 
ture of Scientific Theories (Urbana, IIl., 1970 ar 1971), abi jos šiuo metu 
spausdinamos. Toliau cituodamas pirmąją apybraižą vadinsiu ją „Re- 
flections“, o knygą, kurioje ji išspausdinta, - Growth of Knowledge; ant- 
roji apybraiža vadinama „Second Thoughts“. 

* Ypač įtikinamą mano pradinio paradigmų aptarimo kritiką Žr.: 
Margaret Masterman, „The Nature of a Paradigm“, in Growth of Know- 
ledge; Dudley Shapere, „The Structure of Scientific Revolutions“, Philo- 
sophical Review, LXXIII (1964), p. 383—-394. 

jektyvia ir iracionalia veikla, šaltinis. Šie klausimai aptaria- 
mi ketvirtajame ir penktajame poskyriuose. Ketvirtajame po- 
skyryje įrodinėjama, kad tokie terminai, kaip „subjektyvus“ 
ir „intuityvus“, negali būti adekvačiai taikomi pažinimo kom- 
ponentams, kuriuos aš apibūdinau kaip numanomus visuo- 
tinai pripažintuose pavyzdžiuose. Nors toks pažinimas negali 
būti performuluotas remiantis taisyklėmis ir kriterijais iš es- 
mės jo nepakeičiant, vis dėlto jis yra sistemiškas, laiko patik- 
rintas ir tam tikra prasme gali būti pakoreguotas. Penktajame 
poskyryje šis argumentas taikomas vienos iš dviejų nesude- 
rinamų teorijų pasirinkimo problemai ir suformuluojama 
glausta išvada, kad žmones, kurie vadovaujasi nebendrama- 
čiais požiūriais, galima laikyti skirtingų kalbinių bendruo- 
menių nariais, 0 jų komunikavimo problemos gali būti 
analizuojamos kaip vertimo problemos. Likusios trys pro- 
blemos aptariamos šeštajame ir septintajame poskyriuose. 
Šeštajame poskyryje svarstomas kaltinimas, kad šioje kny- 
goje plėtojamas požiūris į mokslą yra perdėm reliatyvistinis. 
Septintajame pirmiausia aiškinamasi, ar iš tiesų mano argu- 
mentacijai kenkia, kaip buvo teigiama, aprašomojo ir nor- 
matyvinio modelių samplaika, ir baigiama trumpomis 
pastabomis atskiros apybraižos vertu klausimu: kokiu mas- 
tu pagrindinės šios knygos tezės pagrįstai gali būti taikomos 
kitoms sritims, ne mokslui. 


1. Paradigmos ir bendruomenės struktūra 


Terminas „paradigma“ įvedamas nuo pat pirmųjų pusla- 
pių, irjo įvedimo būdas susijęs su loginiu ratu. Paradigma yra 
tai, ką pripažįsta visi mokslinės bendruomenės nariai, ir, at- 
virkščiai, mokslinę bendruomenę sudaro žmonės, pripažįstan- 
tys paradigmą. Ne kiekvienas loginis ratas yra ydingas 
(panašios struktūros argumentą aš ginsiu vėliau šiame prie- 
raše), tačiau šis iš tiesų yra keblumų šaltinis. Mokslinės ben- 

druomenės gali ir turi būti išskiriamos nesiremiant paradig- 
momis; pastarąją paskui galima atskleisti nuodugniai anali- 
zuojant tam tikros bendruomenės narių elgesį. Jeigu ši knyga 
būtų rašoma iš naujo, ją reikėtų pradėti nuo mokslinės ben- 
druomenės struktūros aptarimo - klausimo, kuris pastaruoju 
metu tapo svarbiu sociologinių tyrimų objektu ir kurį mokslo 
istorikai taip pat pradeda traktuoti rimtai. Preliminarūs rezul- 
tatai, kurių daugelis dar nepaskelbti, rodo, kad jam tirti reika- 
lingi empiriniai metodai nėra trivialūs, bet kai kurie jau yra, o 
kiti neabejotinai turės būti parengti". Dauguma tiriamąjį dar- 
bą dirbančių mokslininkų iškart atsako į klausimus apie savo 
priklausymą bendruomenei, laikydami savaime suprantamu 
dalyku, kad atsakomybė už įvairias specializacijas tenka gru- 
pėms, kurių narystė bent jau bendrais bruožais apibrėžta. To- 
dėl čia aš darau prielaidą, kad joms identifikuoti bus rasta 
sistemiškesnių priemonių. Užuot pateikus preliminarius tyri- 
mų rezultatus, leiskite man glaustai paaiškinti intuityvią ben- 
druomenės sampratą, kuri iš esmės sudaro ankstesnių šios 
knygos skyrių pagrindą. Ši samprata dabar plačiai paplitusi 
tarp mokslininkų, sociologų ir daugelio mokslo istorikų. 
Pasak šio požiūrio, mokslinę bendruomenę sudaro tyri- 
nėtojai, turintys mokslinę specialybę. Jų išsimokslinimas ir 
profesinis pasirengimas yra labai panašus - kur kas pana- 
šesnis nei daugelyje kitų sričių; mokymosi procese jie išstu- 


>W. O. Hagstrom, The Scientific Community (New York, 1965), chaps. 
IV, V; D. J. Price and D. de B. Beaver, „Collaboration in an Invisible 
College“, American Psychologist, XXI (1966), p. 1011-1118; Diana Crane, 
„Social Structure in a Group of Scientists: A Test of the Invisible Colle- 
ge' Hypothesis“, American Sociological Review, XXXIV (1969), p. 335-352; 
N. C. Mullins, Social Networks among Biological Scientists (Ph. D. diss., 
Harvard University, 1966) ir „The Micro-Structure of an Invisible Col- 
lege: The Phage Group“ (pranešimas, perskaitytas metiniame Ameri- 


kos sociologų asociacijos susirinkime Bostone 1968 m.). 

dijavo tą pačią mokomąją literatūrą ir išmoko iš jos daug tų 
pačių dalykų. Dažniausiai šios standartinės literatūros ribos 
žymi mokslinių tyrinėjimų objekto ribas, ir kiekviena ben- 
druomenė paprastai turi savo objektą. Esama mokslo mo- 
kyklų, tai yra bendruomenių, kurios tą patį objektą traktuoja 
vadovaudamosi nesuderinamais požiūriais. Tačiau jų pasi- 
taiko kur kas rečiau negu kitose srityse; jos visuomet konku- 
ruoja tarpusavyje, bet jų konkurencija paprastai greitai bai- 
giasi. Dėl to mokslinės bendruomenės nariai save laiko ir kitų 
yra laikomi vieninteliais žmonėmis, atsakingais už tam tikros 
bendrų tikslų sistemos, apimančios ir jų sekėjų mokymą, įgy- 
vendinimą. Komunikacija tokiose grupėse yra palyginti gera, 
o profesiniai sprendimai palyginti vienbalsiai. Kita vertus, ka- 
dangi skirtingų mokslinių bendruomenių dėmesys yra sutelk- 
tas į skirtingus dalykus, atskirų grupių profesinė komunika- 
cija kartais būna kebli, dažnai kyla nesusipratimų, kurie, jeigu 
nepašalinami, gali sukelti svarbių ir iš anksto nenumatytų ne- 
sutarimų. 

Žinoma, bendruomenės šia prasme egzistuoja daugelyje 
lygmenų. Globaliausia yra visų gamtos mokslų atstovų ben- 
druomenė. Šiek tiek žemesnio lygmens pagrindinės moksli- 
ninkų profesinės grupės yra fizikų, chemikų, astronomų, zo- 
ologų ir kt. bendruomenės. Šių didelių grupuočių lygmenyje 
narystė bendruomenėje lengvai nustatoma, išskyrus periferi- 
nius atvejus. Mokslinių tyrinėjimų sritis, narystė profesinėse 
draugijose ir žurnalų skaitymas paprastai yra visiškai pakan- 
kami požymiai. Panašiu būdu išskiriami ir dideli pogrupiai: 
organinės chemijos atstovų, o tarp jų galbūt baltymų chemi- 
jos specialistų, kietojo kūno fizikos ir didelių energijų fizikos 
specialistų, radijo astronomijos specialistų ir t. t. Empirinių 
problemų atsiranda tik kitame, žemesniame lygmenyje. Im- 
kime šiuolaikinį pavyzdį: kaip reikia išskirti bakteriofagų ty- 
rinėtojų grupę, kol ji dar nėra viešai pripažinta? Šiuo atveju 
reikia remtis dalyvavimu specialiose konferencijose, rankraš- 
čių juodraščių ar skilčių platinimu prieš jų paskelbimą, o vi- 

sų pirma analizuoti formalias ir neformalias komunikacijos 
sistemas, taip pat ir tas, kurios atsiskleidžia iš koresponden- 
cijos ir iš citatų sąsajų?. Aš manau, kad toks darbas gali būti ir 
bus atliktas, bent jau šiuolaikinės situacijos ir nesenos isto- 
rijos atžvilgiu. Dažniausiai taip galima analizuoti bendruo- 
menes, susidedančias iš maždaug šimto narių, o kartais ir iš 
gerokai mažiau. Paprastai atskiri mokslininkai, ypač talen- 
tingiausi, vienu metu arba paeiliui priklausys kelioms tokioms 
grupėms. 

Tokio tipo bendruomenės yra dariniai, šioje knygoje pa- 
teikti kaip mokslinės žinijos kūrėjai ir pagrindėjai. Paradig- 
mos yra tai, ką bendrai pripažįsta tokių grupių nariai. Daugelį 
mokslo aspektų, aprašytų ankstesniuose puslapiuose, vargu 
ar galima suprasti nesiremiant šių bendrų elementų prigim- 
timi. Tačiau kiti aspektai, nors pradiniame tekste aš apie juos 
atskirai nekalbėjau, gali būti suvokti ir be šito. Todėl prieš 
pereinant prie pačių paradigmų pravartu atkreipti dėmesį į 
daugelį problemų, kurios reikalauja atsižvelgti tik į bendruo- 
menės struktūrą. 

Ko gero, ryškiausia iš jų yra tai, ką anksčiau aš pavadinau 
perėjimu iš ikiparadigminio mokslo srities raidos periodo į 
poparadigminį. Šį perėjimą aš aptariau antrajame skyriuje. 
Prieš jam įvykstant daugelis mokyklų varžosi dėl dominavi- 
mo šioje srityje. Vėliau, po kai kurių reikšmingų mokslo pa- 
siekimų, mokyklų labai sumažėja, dažniausiai lieka tik viena, 
ir prasideda efektyvesnė mokslinė veikla. Pastaroji paprastai 
yra ezoterinė ir orientuota į galvosūkių sprendimą; toks gru- 


* Eugene Garfield, The Use of Citation Data in Writing the History of 
Science (Philadelphia: Institute of Scientific Information, 1964); M. M. 
Kessler, „Comparison of the Results of Bibliographic Coupling and Ana- 
lytic Subject Indexing“, American Documentation, XVI (1965), p. 223—233; 
D. J. Price, „Networks of Scientific Papers“, Science, CIL (1965), p. 510- 
515. 

pės darbas įmanomas tik tada, kaijos nariai savo srities pama- 
tinius principus priima be įrodymo. 

Šio perėjimo į brandos tarpsnį prigimtį verta aptarti išsa- 
miau, negu tai buvo padaryta šioje knygoje; ypač šito galėtų 
imtis tie, kuriems rūpi šiuolaikinių socialinių mokslų raida. 
Čia galbūt pravartu nurodyti, kad perėjimą nebūtina (dabar 
aš manau, kad neturėtų būti būtina) sieti su pirmuoju para- 
digmos įgijimu. Visų mokslinių bendruomenių nariai, neiš- 
skiriant ir „ikiparadigminių“ mokyklų, pripažįsta tam tikras 
elementų rūšis, kurias aš pavadinau bendru terminu „para- 
digma“. Perėjimas į brandos tarpsnį susijęs ne su paradig- 
mos egzistavimu, bet veikiau su jos prigimties pasikeitimu. 
Tik įvykus tokiam pasikeitimui įmanoma normali tiriamoji 
veikla, susijusi su galvosūkių sprendimu. Taigi daugelį išsi- 
vysčiusio mokslo ypatybių, kurias aš anksčiau siejau su pa- 
radigmos įgijimu, dabar galėčiau traktuoti kaip tam tikros 
paradigmos, kuri identifikuoja keblius galvosūkius, pateikia 
jų sprendimo raktą ir garantuoja, kad iš tiesų gabiam tyrinė- 
tojui pasiseks, įgijimo pasekmes. Matyt, tiktai tie, kuriems 
suteikia drąsos suvokimas, kad jų pačių sritis (arba mokyk- 
la) turi paradigmas, gali pajusti, kad pasikeitimas susijęs su 
kažko svarbaus paaukojimu. 

Antroji problema, kuri bent jau istorikams svarbesnė, su- 
sijusi su tuo, kad šioje knygoje mokslinės bendruomenės ne- 
tiesiogiai identifikuojamos su mokslinio tyrimo objektais. 
Antai aš ne kartą rašiau taip, tarsi, tarkime, terminai „fiziki- 
nė optika“, „elektra“ ir „šiluma“ turėtų įvardyti mokslines 
bendruomenes, kadangi jie įvardija tyrimo objektus. Vienin- 
telė alternatyva, kurią, atrodo, pripažįsta mano knyga, - kad 
visi šie objektai priklauso fizikų bendruomenei. Tačiau tokio 
tipo identifikacijos paprastai neišlaiko patikrinimo, kaip ne 
kartą nurodė mano kolegos mokslo istorikai. Pavyzdžiui, iki 
XIX amžiaus vidurio nebuvo jokios fizikų bendruomenės, ji 
susiformavo vėliau, susiliejus dviem anksčiau atskiroms ben- 
druomenėms — matematikos ir gamtos filosofijos (physigue 

expėrimentale) atstovų. Tai, kas šiandien yra vienos plačios 
bendruomenės tyrimų objektas, praeityje buvo įvairiai pasi- 
skirstę atskirose bendruomenėse. Kiti siauresni objektai, pa- 
vyzdžiui, šiluma ir materijos teorija, ilgą laiką netapo kurios 
nors vienos mokslinės bendruomenės specialia sritimi. Ta- 
čiau ir normalus mokslas, ir revoliucijos yra bendruomenių 
veikla. Norint ją atskleisti ir analizuoti, pirma reikia paaiš- 
kinti, kaip laikui bėgant kinta mokslo bendruomenių struk- 
tūra. Pirmiausia paradigma valdo ne tyrimų sritį, bet veikiau 
tyrinėtojų grupę. Kiekviena paradigma grindžiamo ar para- 
digmą griaunančio tyrimo analizė turi prasidėti nuo už jį at- 
sakingos grupės ar grupių nustatymo. 

Kai mokslo raida analizuojama vadovaujantis tokiu po- 
žiūriu, kai kurie keblumai, į kuriuos kritikai buvo sutelkę 
dėmesį, turėtų išnykti. Pavyzdžiui, daugelis komentatorių 
rėmėsi materijos teorija stengdamiesi įteigti, kad aš gerokai 
išpūčiau mokslininkų vieningumą pripažįstant paradigmą. 
Jie nurodo, kad dar palyginti neseniai šios teorijos buvo nuo- 
latinių nesutarimų ir ginčų objektas. Aš sutinku su pastaba, 
bet anaiptol nemanau, kad tai yra kontrpavyzdys. Bent jau 
iki 1920 metų materijos teorijos nebuvo kokios nors moksli- 
nės bendruomenės speciali sritis ar tyrimų objektas. Veikiau 
jos buvo daugelio specialistų grupių instrumentai. Įvairių 
bendruomenių nariai kartais pasirinkdavo skirtingus instru- 
mentus ir kritikuodavo kitų pasirinkimą. Dar svarbiau tai, 
kad materijos teorija nėra tokio pobūdžio problema, dėl ku- 
rios būtinai turėtų sutarti net vienos bendruomenės nariai. 
Būtinybė sutarti priklauso nuo to, ką bendruomenė veikia. 
Šiuo atveju pavyzdys galėtų būti chemija pirmojoje XIX am- 
žiaus pusėje. Nors kai kurie pagrindiniai bendruomenės in- 
strumentai — sudėties pastovumas, kartotiniai santykiai ir 
komponentų svoriai - priėmus Daltono atominę teoriją bu- 
vo visuotinai naudojami, chemikai ir po to galėjo grįsti savo 
darbus šiais instrumentais, bet nesutarti, kartais įnirtingai, 
dėl atomų egzistavimo. 


210 


POST SCRIPTUM 


Manau, kad tokiu pačiu būdu galima pašalinti ir kai ku- 
riuos kitus keblumus ir nesusipratimus. Iš dalies dėl mano 
parinktų pavyzdžių, iš dalies dėl to, kad neaiškiai nusakiau 
atitinkamų bendruomenių prigimtį ir dydį, kai kurie šios kny- 
gos skaitytojai padarė išvadą, kad mane pirmiausia arba iš- 
imtinai domina didelės revoliucijos, tokios kaip tos, kurios 
siejamos su Koperniku, Newtonu, Darwinu ar Einsteinu. Ta- 
čiau aiškesnis bendruomenės struktūros pavaizdavimas pa- 
dėtų sudaryti visiškai kitokį įspūdį, negu aš stengiausi 
sukurti. Revoliucija aš laikau ypatingo pobūdžio pokytį, ap- 
imantį tam tikrą grupės nuostatų rekonstravimą. Bet tai ne- 
būtinai turi būti didelis pokytis, ir jis nebūtinai turi atrodyti 
revoliucinis nepriklausantiems tai bendruomenei, kurią gal- 
būt sudaro mažiau nei dvidešimt penki žmonės. Kaip tik dėl 
to, kad tokio pobūdžio nedidelio masto pokyčiai, mažai pri- 
pažįstami arba aptariami mokslo filosofijos literatūroje, vyks- 
ta taip reguliariai, būtina suprasti revoliucinių pokyčių, kaip 
priešingų kumuliatyviems, prigimtį. 

Dar viena pataisa, glaudžiai susijusi su ankstesniąja, gali 
padėti lengviau ją suprasti. Daugelis kritikų suabejojo, ar kri- 
zė, bendras suvokimas, kad kažkas ne taip, yra tokia neišven- 
giama revoliucijų prielaida, kaip aš pavaizdavau pradiniame 
tekste. Tačiau mano argumentai iš esmės nepriklauso nuo to, 
ar krizės yra absoliuti revoliucijų prielaida; jos tik paprastai 
yra preliudija, palaikanti savireguliacijos mechanizmą, kuris 
mums laiduoja, kad normalaus mokslo tvirtumas nebus am- 
žinai nepajudinamas. Revoliucijos gali būti sukeltos ir kitais 
būdais, tačiau tai, mano manymu, pasitaiko retai. Be to, dabar 
norėčiau nurodyti, kas liko neaišku dėl to, kad nebuvo pateik- 
ta adekvati bendruomenės struktūros analizė: krizes nebūti- 
nai turi sukelti bendruomenės, kuri jas patiria ir dėl to kartais 
išgyvena revoliuciją, veikla. Nauji instrumentai, tokie kaip elek- 
troninis mikroskopas, arba nauji dėsniai, tokie kaip Maxwel- 
lo, gali būti sukurti vienoje mokslo srityje, o jų taikymas gali 
sukelti krizę kitoje. 

Dabar grįžkime prie paradigmų ir išsiaiškinkime, kas jos 
galėtų būti. Tai neaiškiausias ir svarbiausias klausimas, kurį 
palieka mano pradinis tekstas. Vienas prijaučiantis skaityto- 
jas, pritariantis mano įsitikinimui, kad „paradigma“ vadinami 
pagrindiniai filosofiniai knygos elementai, parengė dalinę ana- 
litinę rodyklę ir padarė išvadą, kad šis terminas vartojamas 
mažiausiai dvidešimt dviem skirtingais būdais. Dabar aš ma- 
nau, kad dauguma šių skirtumų atsirado dėl stilistinio nenuo- 
seklumo (pavyzdžiui, Newtono dėsniai kartais yra paradigma, 
kartais - paradigmos dalys, o kartais - paradigminiai) ir paly- 
ginti lengvai gali būti pašalinti. Tačiau suredagavus knygą šiuo 
požiūriu, terminas bus vartojamas dviem visiškai skirtingo- 
mis prasmėmis, kurias būtina atskirti. Šio poskyrio objektas 
yra bendresnė vartosena, o antroji bus aptarta kitame. 

Ką tik aptartais būdais išskyrus tam tikrą specialistų ben- 
druomenę, pravartu paklausti: kas bendra jos nariams, kuo 
remiasi palyginti visapusė jų profesinė komunikacija ir san- 
tykinisjų profesinių sprendimų vieningumas? Paradigma ar- 
ba paradigmų visetas — tokį atsakymą į šį klausimą pateikia 
pradinis mano knygos tekstas. Tačiau šiuo atveju, skirtingai 
nuo to, kuris bus aptariamas toliau, terminas „paradigma“ 
netinka. Patys mokslininkai sakys, kad jie pripažįsta tą pačią 
teoriją arba teorijų visetą, ir aš būčiau patenkintas, jeigu šis 
terminas galiausiai galėtų būti vartojamas šiuo atveju. Bet 
terminas „teorija“, kaip jis paprastai vartojamas mokslo filo- 
sofijoje, Žymi prigimties ir apimties atžvilgiu kur kas labiau 
apribotą struktūrą nei ta, kuri reikalinga čia. Kol šis termi- 
nas nėra atsietas nuo paplitusių jam priskiriamų prasmių, 
painiavos galima išvengti įvedant kitą. Šiuo atveju aš siūlau 
terminą „disciplininė matrica“: „disciplininė“ todėl, kad ji 


" Masterman, op. cit. 

remiasi tuo, kas bendra tam tikros disciplinos atstovams; 
„Matrica“ todėl, kad ją sudaro tam tikra tvarka išdėstyti įvai- 
rių rūšių elementai, kurių kiekvienas reikalauja tolesnės spe- 
cifikacijos. Visos arba dauguma grupės nuostatų, kurios 
mano pradiniame tekste vadinamos paradigmomis, paradig- 
mų dalimis arba paradigminėmis, yra disciplininės matricos 
komponentai, ir kaip tokie jie sudaro visumą ir funkcionuo- 
ja drauge. Tačiaujie neturi būti traktuojami kaip vienodi. Aš 
nesistengsiu čia pateikti išsamaus jų sąrašo, bet nurodysiu 
pagrindines disciplininės matricos komponentų rūšis - tai 
paaiškins mano dabartinio požiūrio esmę ir kartu parengs 
kitam svarbiam momentui. 

Vieną svarbią komponentų rūšį aš vadinsiu „simboliniais 
apibendrinimais“, turėdamas galvoje tas išraiškas, dėl kurių 
vartojimo grupės nariams nekyla jokių abejonių ar nesutari- 
mų ir kurioms lengvai galima suteikti tokio pobūdžio loginę 
formą: (x)(W(2)plx, y, z). Tai formalūs arba lengvai formali- 
zuojami disciplininės matricos komponentai. Kartais jie iš pat 
pradžių turi simbolinę formą: f = ma arba I = V/R. Kiti pa- 
prastai išreiškiami žodžiais: „junginį sudarančių elementų 
masių santykis yra pastovus“ arba „veikimas lygus atovei- 
kiui“. Jeigu nebūtų tokių visuotinai pripažįstamų išraiškų, 
grupės nariai spręsdami galvosūkius neturėtų kur taikyti ga- 
lingo loginių ir matematinių operacijų aparato. Nors takso- 
nomijos pavyzdys perša mintį, kad normalus mokslas gali 
išsiversti su nedaugeliu tokių išraiškų, mokslo galia, atrodo, 
paprastai auga, kai daugėja simbolinių apibendrinimų, ku- 
riais disponuoja jo atstovai. 

Tie apibendrinimai atrodo kaip gamtos dėsniai, tačiau gru- 
pės nariams jie dažnai atlieka ne tik šią funkciją. Kartais tai 
yra, pavyzdžiui, Joule'io ir Lenzo dėsnis H = RI. Kai buvo 
atrastas šis dėsnis, bendruomenės nariai jau žinojo, ką žymi 
H, R ir I, ir šie apibendrinimai tiesiog pasakė jiems kai ką 
apie tai, kaip elgiasi šiluma, srovė ir varža, ko jie anksčiau 
nežinojo. Tačiau, kaip rodo knygoje išdėstyti samprotavimai, 


213 


POST SCRIPTUM 


dažniausiai simboliniai apibendrinimai kartu atlieka ir ant- 
rąją funkciją, kurią mokslo filosofai savo analizėse paprastai 
griežtai atskiria nuo pirmosios. Kaip ir f = ma arba I = V/R, 
šie apibendrinimai iš dalies funkcionuoja kaip dėsniai, ta- 
čiau iš dalies ir kaip kai kurių į juos įeinančių simbolių api- 
brėžimai. Be to, jų neatskiriamų dėsnio nustatymo ir apibrė- 
žimo galių santykis laikui bėgant kinta. Kitame kontekste 
šiuos klausimus būtų verta detaliai išanalizuoti, nes nuosta- 
tų, susijusių su dėsniu, ir nuostatų, susijusių su apibrėžimu, 
prigimtis yra visiškai skirtinga. Dėsnius dažnai galima iš da- 
lies pakoreguoti, tačiau apibrėžimų, kurie yra tautologijos, 
ne. Pavyzdžiui, pripažinus Ohmo dėsnį buvo būtina iš nau- 
jo apibrėžti sąvokas „srovė“ ir „varža“; jeigu šie terminai ir 
toliau būtų reiškę tai, ką jie reiškė anksčiau, Ohmo dėsnis 
nebūtų buvęs teisingas; kaip tik dėl to jam buvo taip atkak- 
liai priešinamasi, tuo tarpu, tarkime, Joule'io ir Lenzo dės- 
niui - neš. Tokia situacija, ko gero, yra tipiška. Dabar aš ma- 
nau, kad visoms revoliucijoms, be kitų dalykų, būdinga tai, 
jog atsisakoma apibendrinimų, kurie anksčiau iš dalies turė- 
jo tautologijų galią. Ar Einsteinas parodė, kad vienalaikiš- 
kumas yra reliatyvus, ar jis pakeitė pačią vienalaikiškumo 
sąvoką? Ar tie, kuriems frazė „vienalaikiškumo reliatyvu- 
mas“ skambėjo paradoksaliai, tiesiog klydo? 

Dabar aptarkime antrąjį disciplininės matricos komponentų 
tipą, apie kurį nemažai buvo kalbėta mano pradiniame tekste 
kaip apie „metafizines paradigmas“ arba „metafizines para- 
digmų dalis“. Aš čia turiu galvoje tokias visuotines nuostatas: 
šiluma yra kūnus sudarančių dalių kinetinė energija; visi mū- 


Š Svarbiausius šio epizodo momentus žr.: T. M. Brown, „The Elec- 
tric Current in Early Nineteenth-Century French Physics“, Historical 
Studies in the Physical Sciences, I (1969), p. 61-103; Morton Schagrin, 
„Resistance to Ohm's Law“, American Journal of Physics, XXI (1963), 
p. 536-547. 

sų suvokiami reiškiniai atsiranda dėl kokybiškai neutralių ato- 
mų sąveikos tuštumoje arba, kita vertus, dėl materijos ir jėgos, 
arba dėl laukų. Jeigu dabar iš naujo rašyčiau šią knygą, tokias 
nuostatas apibūdinčiau kaip įsitikinimą tam tikrų modelių tei- 
singumu ir išplėsčiau kategorinius modelius, kad jie apimtų 
ir santykiškai euristinį variantą: elektros grandinę galima trak- 
tuoti kaip stabilios būsenos hidrodinaminę sistemą, dujų mo- 
lekulės elgiasi kaip chaotiškai judantys maži elastingi biliardo 
rutuliukai. Nors grupės nuostatų tvirtumas kinta pereinant 
nuo euristinių prie ontologinių modelių (ir tai turi netrivialių 
padarinių), visi modeliai turi panašias funkcijas. Be kita ko, jie 
pateikia grupei priimtinesnių ar leistinų analogijų ir metafo- 
rų. Šitaip jie padeda nustatyti, kas bus priimta kaip paaiškini- 
mas ir kaip galvosūkio sprendimas; ir atvirkščiai, jie padeda 
patikslinti neišspręstų galvosūkių sąrašą ir įvertinti kiekvieno 
išjų svarbą. Tačiau pažymėsime, kad mokslinės bendruome- 
nės nariai neprivalo sutarti net dėl euristinių modelių, nors 
paprastai jie sutaria. Aš jau minėjau, kad XIX a. pirmojoje pu- 
sėje chemikų bendruomenės nariams nebuvo būtina tikėti ato- 
mų egzistavimu. 

Trečiąją disciplininės matricos elementų rūšį aš čia apibū- 
dinsiu kaip vertybes. Paprastai jos yra plačiau paplitusios įvai- 
riose bendruomenėse negu simboliniai apibendrinimai ar 
modeliai, ir kaip tik jos daugiausia suteikia bendrumo jausmą 
gamtos mokslų atstovams kaip visumai. Nors jos funkcionuo- 
ja nuolat, tačiau ypač svarbios tampa tuomet, kai tam tikros 
bendruomenės nariai turi identifikuoti krizę arba vėliau pasi- 
rinkti vieną iš nesuderinamų būdų, kaip turi būti atliekami jų 
srities tyrimai. Ko gero, giliausiai įsišaknijusios vertybės susi- 
jusios su numatymais: jie turi būti tikslūs; kiekybiniai numaty- 
mai yra svarbesni už kokybinius; kad ir kokia būtų leistinos 
paklaidos riba tam tikroje srityje, jos visuomet turi būti laiko- 
masi, ir t. t. Be to, yra ir tokių vertybių, kuriomis remiamasi 
sprendžiant apie ištisas teorijas: pirmiausia ir svarbiausia, jos 
turi leisti formuluoti ir spręsti galvosūkius; kai tai įmanoma, 

jos turi būti paprastos, vidujai neprieštaringos, įtikinamos, t. y. 
suderinamos su kitomis tuo pačiu metu išplėtotomis teorijo- 
mis. (Dabar aš manau, jog mano pradinio teksto trūkumas yra 
tai, kad per mažai dėmesio skiriama tokioms vertybėms, kaip 
vidinis ir išorinis nuoseklumas analizuojant krizės šaltinius ir 
teorijos pasirinkimo veiksnius.) Yra ir kitų vertybių rūšių - pa- 
vyzdžiui, mokslas turi (arba neturi) būti naudingas visuome- 
nei, - bet iš to, kas pasakyta, aišku, ką aš turiu galvoje. 

Tačiau vieną bendrų vertybių aspektą būtina aptarti sky- 
rium. Vertybės kur kas labiau negu kitos disciplininės matri- 
cos komponentų rūšys gali būti bendros žmonėms, kurie jas 
taiko skirtingai. Įvairių tam tikros grupės narių sprendimai 
apie tikslumą skirtingais laiko momentais yra palyginti stabi- 
lūs (nors ir nevisiškai). Tačiau atskirų asmenų sprendimai apie 
paprastumą, nuoseklumą, tikėtinumą ir t. t. dažnai yra labai 
skirtingi. Tai, kas Einsteino požiūriu senojoje kvantinėje teori- 
joje buvo nepateisinamas nenuoseklumas, dėl kurio norma- 
laus mokslo raida tapo neįmanoma, Bohras ir kiti laikė 
keblumu, kurį galima tikėtis pašalinti normaliomis priemo- 
nėmis. Tose situacijose, kuriose reikia remtis vertybėmis, dar 
svarbiau tai, kad skirtingos vertybės, imamos skyrium, daž- 
nai lemia skirtingą pasirinkimą. Viena teorija gali būti tiksles- 
nė, bet ne tokia nuosekli ar įtikinama kaip kita; kaip pavyzdį 
vėl galima nurodyti senąją kvantinę teoriją. Trumpai tariant, 
nors daugelis mokslininkų pripažįsta tas pačias vertybes ir nors 
mokslui giliai ir esmingai būdinga jų paisyti, vertybių taiky- 
mas kartais labai priklauso nuo atskiros asmenybės ir biogra- 
fijos bruožų, kuriais grupės nariai skiriasi vienas nuo kito. 

Daugeliui ankstesniųjų skyrių skaitytojų šis bendrų verty- 
bių įtakos apibūdinimas atrodė esąs didelis mano pozicijos 
trūkumas. Kadangi aš teigiu, jog to, ką mokslininkai bendrai 
pripažįsta, savaime nepakanka užtikrinti visiškam sutarimui 
tokiais klausimais, kaip vienos iš konkuruojančių teorijų pasi- 
rinkimas arba paprastos anomalijos ir tokios, kuri sukelia kri- 
zę, skyrimas, netikėtai buvau apkaltintas subjektyvumo ir net 

iracionalumo garbinimu". Tačiau tokia reakcija ignoruoja dvi 
ypatybes, kurias atskleidžia vertybiniai sprendimai bet kurio- 
je srityje. Pirma, bendros vertybės gali būti svarbūs grupės el- 
gesio determinantai net ir tuo atveju, jeigu grupės nariai taiko 
jas nevienodai. (Kitaip negalėtų būti jokių specialių filosofinių 
problemų, susijusių su vertybių teorija ar estetika.) Ne visi žmo- 
nės tapė vienodai tais laikotarpiais, kai atvaizdavimas buvo 
svarbiausia vertybė, tačiau atsisakius šios vertybės vaizduo- 
jamųjų menų raidos modelis radikaliai pasikeitė!?. Įsivaizduo- 
kite, kas ištiktų mokslus, jeigu nuoseklumas nebebūtų 
laikomas svarbiausia vertybe. Antra, individualus ir įvairuo- 
jantis bendrų vertybių taikymas gali atlikti funkcijas, turin- 
čias mokslui esminę reikšmę. Klausimai, kuriems turi būti 
taikomos vertybės, visuomet kartu yra tie klausimai, kuriuos 
sprendžiant būtina rizikuoti. Dauguma anomalijų išsprendžia- 
mos normaliomis priemonėmis, dauguma siūlomų naujų te- 
orijų pasirodo esančios klaidingos. Jeigu visi bendruomenės 
nariai kiekvieną anomaliją traktuotų kaip krizės šaltinį arba 
priimtų kiekvieną kolegų pateiktą naują teoriją, mokslas nu- 
stotų egzistavęs. Kita vertus, jeigu niekas nereaguotų į ano- 
malijas arba į naujo tipo teorijas labai rizikingais būdais, kiltų 
kur kas mažiau revoliucijų arba jų visai nebūtų. Tokiais atve- 
jais kaip šie veikiau remdamasi bendromis vertybėmis, o ne 
bendromis taisyklėmis, reguliuojančiomis individualų pasi- 
rinkimą, bendruomenė gali paskirstyti riziką ir garantuoti il- 
galaikę savo veiklos sėkmę. 


* Ypač žr.: Dudley Shapere, „Meaning and Scientific Change“, in 
Mind and Cosmos: Essays in Contemporary Science and Philosophy, The Uni- 
versity of Pittsburgh Series in the Philosophy of Science, III (Pittsburgh, 
1966), p. 41-85; Israel Scheffler, Science and Subjectivity (New York, 1967); 
taip pat žr. sero Karlo Popperio ir Imre's Lakatoso apybraižas (Growth 
of Knowledge). 


10 Žr. samprotavimus XIII skyriaus pradžioje. 

Dabar aptarkime ketvirtąją disciplininės matricos elemen- 
tų rūšį, paskutinę, apie kurią čia kalbėsiu, nors yra dar ir kitų. 
Jai terminas „paradigma“ visiškai tiktų tiek filologiniu, tiek 
autobiografiniu požiūrių; kaip tik šis bendrų grupės nuostatų 
komponentas pirmiausia paskatino mane pasirinkti šį žodį. 
Tačiau kadangi šis terminas įgijo savarankišką gyvenimą, čia 
aš jį pakeisiu žodžiu „pavyzdžiai“. Šiuo atveju pirmiausia tu- 
riu galvoje konkrečius uždavinių sprendimus, su kuriais mo- 
kydamiesi nuo pat pradžių susiduria studentai - laboratorijose, 
per egzaminus, be to, jie pateikiami vadovėlių skyrių pabai- 
goje. Tačiau šiuos visuotinai pripažintus pavyzdžius būtina 
papildyti bent jau kai kuriais techniniais problemų sprendi- 
mais, pateikiamais periodinėje literatūroje, su kuriais moksli- 
ninkai susiduria baigę mokslus savo tiriamajame darbe ir kurie 
jiems taip pat yra pavyzdys, kaip turi būti dirbamas jų darbas. 
Pavyzdžių sistemų skirtumai geriau nei kitos disciplininės 
matricos komponentų rūšys atskleidžia bendruomenei moks- 
lo struktūros subtilybes. Pavyzdžiui, visi fizikai pradeda moks- 
lus nuo tų pačių pavyzdžių: nuo tokių klausimų, kaip nuožulni 
plokštuma, kūginė svyruoklė ir Keplerio orbitos, nuo tokių 
instrumentų, kaip nonijus, kalorimetras ir Wheatstone'o tilte- 
lis. Tačiau toliau mokantis simboliniai apibendrinimai, kuriais 
jie remiasi, vis dažniau iliustruojami skirtingais pavyzdžiais. 
Nors ir kietojo kūno fizikos, ir lauko teorijos specialistai re- 
miasi Schrodingerio lygtimi, abiem grupėms yra bendri tik 
elementaresni jos taikymai. 


3. Paradigmos kaip visuotinai pripažinti 
pavyzdžiai 


Paradigma kaip visuotinai pripažintas pavyzdys yra svar- 
biausias to, ką aš dabar laikau originaliausių ir mažiausiai 
suprastu šios knygos aspektu, elementas. Todėl pavyzdžiams 
būtina skirti daugiau dėmesio negu kitoms disciplininės mat- 

ricos komponentų rūšims. Mokslo filosofai paprastai neap- 
taria uždavinių, su kuriais studentas susiduria laboratorijose 
arba vadovėliuose, nes jie laikomi susijusiais tik su praktiniu 
studento Žinių taikymu. Sakoma, kad jis apskritai negali spręsti 
uždavinių pirma neišmokęs teorijos ir kai kurių jos taikymo 
taisyklių. Mokslines Žinias įkūnija teorijos ir taisyklės; užda- 
viniai pateikiami tam, kad palengvintų jų taikymą. Tačiau 
aš mėginau įrodyti, kad toks mokslo pažintinio turinio apri- 
bojimas yra klaidingas. Išsprendęs daugybę uždavinių, stu- 
dentas spręsdamas jų dar daugiau gali tik tobulinti savo 
įgūdžius. Tačiau iš pradžių ir dar kurį laiką uždavinių spren- 
dimas yra gamtos dėsningumų pažinimas. Jei nebūtų tokių 
pavyzdžių, studento išmoktų dėsnių ir teorijų empirinis tu- 
rinys būtų skurdus. 

Kad parodyčiau, ką turiu galvoje, trumpai grįšiu prie sim- 
bolinių apibendrinimų. Vienas iš plačiai pripažintų pavyz- 
džių yra Newtono antrasis judėjimo dėsnis, paprastai 
išreiškiamas formule f = ma. Tarkime, sociologas arba ling- 
vistas, įsitikinęs, kad tam tikros bendruomenės nariai neabe- 
jodami vartoja atitinkamą išraišką ir ją laiko teisinga, be 
daugelio papildomų tyrinėjimų nesupras didelės dalies to, 
ką reiškia ši išraiška arba jos terminai ir kaip bendruomenės 
mokslininkai sieja ją su gamta. Iš tiesų tai, kad jie neabejoda- 
mi ją pripažįsta ir laiko išeities tašku atlikti loginėms ir ma- 
tematinėms operacijoms, savaime anaiptol nereiškia, kad jie 
sutaria dėl tokių dalykų, kaip reikšmė ir taikymas. Žinoma, 
didele dalimi jie sutaria, arba tiesa netrukus paaiškėtų iš to- 
lesnio jų pokalbio. Tačiau gali kilti klausimas, kuriuo mo- 
mentu ir kokiomis priemonėmis jie pasiekė šį sutarimą. Kaip, 
susidūrę su tam tikra eksperimentine situacija, jie išmoko pa- 
sirinkti atitinkamas jėgas, mases ir pagreičius? 

Praktiškai tai, ko turi išmokti studentai, yra dar sudėtin- 
giau, NoIS į šį situacijos aspektą retai kreipiama dėmesio ar- 
ba nekreipiama visai. Esmė ne ta, kad loginės ir matemati- 
nės operacijos tiesiogiai taikomos išraiškai f= ma. Išanalizavus 

paaiškėja, kad ši išraiška yra dėsnio metmenys arba dėsnio 
schema. Kai studentas ar mokslininkas tyrinėtojas pereina 
nuo vienos probleminės situacijos prie kitos, simbolinis apiben- 


drinimas, kuriam taikomos tokios operacijos, kinta. Laisvojo kri- 





2 

timo atveju f= ma tampa mg = m = ; paprastos svyruoklės 
2 

atveju ši išraiška transformuojama į mg sin 0 = -ml p dviejų 


sąveikaujančių harmoninių osciliatorių atveju ji 
tampa dviem lygtimis, pirmąją iš jų galima užrašyti taip: 


dės 70 i i i 
1 iš i 
m, Ip + ks, = k,(s,- s,+ d); O sudėtingesnėse s1tuacljose, 


tokiose kaip giroskopo atvejis, ji įgyja dar kitokias formas, 
kurių giminiškumą formulei f = ma dar sunkiau įžvelgti. Ta- 
čiau mokydamasis identifikuoti jėgas, mases ir pagreičius 
įvairiose fizikinėse situacijose, su kuriomis anksčiau nebuvo 
susidūręs, studentas taip pat išmoksta sukurti tinkamą for- 
mulės f= ma variantą jiems susieti, dažnai variantą, su kurio 
tiksliu atitikmeniu jis anksčiau nebuvo susidūręs. Kaip jis 
išmoksta tai padaryti? 

Į šį klausimą padeda atsakyti ir studentams, ir mokslo is- 
torikams gerai žinomas reiškinys. Pirmieji paprastai sakosi per- 
skaitę ištisai visą vadovėlio skyrių, puikiai jį supratę, bet vis 
dėlto jiems buvę sunku išspręsti daugelį uždavinių, pateiktų 
skyriaus gale. Dažniausiai šie sunkumai pašalinami tuo pačiu 
būdu. Studentas su dėstytojo pagalba arba savarankiškai su- 
randa būdą įžvelgti uždavinio panašumą į tuos, su kuriais jis 
jau buvo susidūręs. Įžvelgęs dviejų ar daugiau skirtingų už- 
davinių panašumą, suvokęs jų analogiškumą, jis gali susieti 
simbolius tarpusavyje ir su gamta tokiais būdais, kurie anks- 
čiau pasirodė esą efektyvūs. Dėsnio schema, tarkime, f = ma, 
funkcionuoja kaip priemonė, informuojanti studentą, kokių 
panašumų reikia ieškoti, nurodanti geštaltą, per kurio prizmę 
reikia žvelgti į situaciją. Susiformavęs gebėjimas įžvelgti įvai- 
rių situacijų panašumą, jų ryšį su f = ma ar kokiu nors kitu 

simboliniu apibendrinimu yra, mano manymu, svarbiausias 
dalykas, kurį studentas įgyja spręsdamas pavyzdinius užda- 
vinius — arba pieštuku popieriaus lape, arba gerai įrengtoje 
laboratorijoje. Išsprendęs tam tikrą jų skaičių, kuris gali labai 
įvairuoti priklausomai nuo individualių sugebėjimų, jis žvel- 
gia į situacijas, su kuriomis susiduria, kaip mokslininkas, per 
tą pačią prizmę kaip ir kiti tos specialybės atstovai. Jam tai jau 
nėra tos pačios situacijos, su kuriomis jis susidūrė pradėjęs 
mokytis. Jis perėmė laiko patikrintą ir grupės sankcionuotą 
matymo būdą. 
Išsiugdyto gebėjimo įžvelgti panašumo santykius vaid- 
menį aiškiai atskleidžia ir mokslo istorija. Mokslininkai spren- 
džia galvosūkius modeliuodami juos pagal ankstesnius 
galvosūkių sprendimus, dažnai tik minimaliai remdamiesi 
simboliniais apibendrinimais. Galilei nustatė, jog rutulys, rie- 
dantis nuožulnia plokštuma žemyn, įgyja kaip tik tokį greitį, 
kurio pakanka, kad jis pakiltų į tą patį vertikalų aukštį kita 
bet kokio nuolydžio nuožulnia plokštuma, ir išmoko įžvelg:- 
ti šios eksperimentinės situacijos panašumą į svyruoklę, ku- 
rios svarelis yra materialusis taškas. Vėliau Huyghensas 
išsprendė fizinės svyruoklės svyravimų centro problemą įsi- 
vaizdavęs, kad jos tįsų kūną sudaro Galilei'aus taškinės svy- 
ruoklės, kurių jungtys gali būti akimirksniu nutrauktos bet 
kuriuo svyravimo momentu. Nutraukus jungtis atskiros taš- 
kinės svyruoklės svyruos laisvai, tačiau jų bendras svorio cen- 
tras kiekvienai iš jų pasiekus savo aukščiausiąjį tašką pakils, 
kaip ir Galilei'aus svyruoklės atveju, tik į tokį aukštį, iš kurio 
tįsios svyruoklės svorio centras pradėjo kristi. Pagaliau Da- 
nielius Bernoulli atrado, kaip iš angos ištekančią vandens sro- 
vę padaryti panašią į Huyghenso svyruoklę. Tam reikia 
nustatyti vandens svorio centro nusileidimą inde ir čiurkšlė- 
je per be galo mažą laiko intervalą. Paskui įsivaizduoti, kad 
kiekviena vandens dalelė juda atskirai aukštyn iki maksima- 
laus aukščio, kurį gali pasiekti šiame intervale įgytu greičiu. 
Atskirų dalelių svorio centro pakilimas tokiu atveju turi būti 

lygus vandens svorio centro nusileidimui inde ir čiurkšlėje. 
Taip pažvelgus į problemą, iškart buvo nustatytas LBaLi 1eš- 
kotas ištekančio skysčio greitis! 

Šis pavyzdys turėtų paaiškinti, ką aš turiu galvoje saky- 
damas, kad sprendžiant problemas išmokstama matyti situ- 
acijas kaip panašias viena į kitą, kaip objektus, kuriems 
taikomi tie patys mokslo dėsniai ar dėsnių schemos. Kartu 
jis turėtų parodyti, kodėl aš kalbu apie loginį gamtos pažini- 
mą, kuris įgyjamas mokantis įžvelgti panašumo santykį ir 
kurį paskui įkūnija fizikinių situacijų matymo būdas, o ne 
taisyklės ar dėsniai. Pavyzdyje pateiktos trys problemos — 
visos jos buvo pavyzdinės XVIII a. mechanikams - atsklei- 
džia tik vieną gamtos dėsnį. Šis dėsnis, žinomas kaip vis viva 
principas, paprastai buvo formuluojamas taip: „Faktinis nu- 
sileidimas lygus potencialiam pakilimui“. Tai, kaip šį dėsnį 
taikė Bernoulli, turėjo parodyti, koks jis buvo logiškas. Ta- 
čiau šio dėsnio žodinė formuluotė pati savaime iš esmės nie- 
ko neduoda. Pateikite ją šiuolaikiniam studentui fizikui, kuris 
žino terminus ir gali išspręsti visus šiuos uždavinius, tačiau 
dabar naudojasi kitokiomis priemonėmis. Tada pamėginki- 
te įsivaizduoti, ką šie žodžiai, nors visi jie gerai Žinomi, gali 
pasakyti žmogui, kuris netgi nežino problemų. Jam apiben- 
drinimas gali pradėti funkcionuoti tik tuomet, kai jis išmoks 
suvokti „faktinius nusileidimus“ ir „potencialius pakilimus“ 
kaip gamtos veiksnius, taigi sužinos kai ką apie situacijas, 


!! Pavyzdžiui, žr.: Renė Dugas, A History of Mechanics, trans. J. R. 
Maddox (Neuchatel, 1955), p. 135136, 186-193; Daniel Bernoulli, Hyd- 
rodynamica, sive de viribus et motibus fluidorum, commentarii opus academi- 
cum (Strasbourg, 1738), sec. III. Apie mechanikos pažangą XVIII a. 
pirmojoje pusėje, kuri buvo pasiekta modeliuojant vienos problemos 
sprendimą pagal kitos, žr.: Clifford Truesdell, „Reactions of Late Baro- 
gue Mechanics to Success, Conjecture, Error, and Failure in Newton's 
Principia“, Texas Ouarterly, X (1967), p. 238-258. 

kurios gamtoje egzistuoja arba neegzistuoja, anksčiau nei dės- 
nį. Tokio pobūdžio žinojimas neįgyjamas vien žodinėmis 
priemonėmis. Veikiaujis randasi, kai žodžiai pateikiami kartu 
su konkrečiais pavyzdžiais, kaip jie praktiškai funkcionuoja; 
gamta ir žodžiai pažįstami kartu. Dar kartą pakartosime taik- 
lią Michaelo Polanyi frazę, kad šio proceso rezultatas yra „ne- 
bylus žinojimas“, kuris įgyjamas veikiau praktiškai atliekant 
mokslinius tyrimus negu mokantis juos reguliuojančių tai- 
syklių. 


4. Nebylus žinojimas ir intuicija 


Tai, kad aš remiuosi nebyliu žinojimu, ir su tuo susijęs 
taisyklių atmetimas išryškina kitą problemą, kuri nedavė ra- 
mybės daugeliui mano kritikų ir, atrodo, davė pagrindą kal- 
tinimams subjektyvumu ir iracionalumu. Kai kuriems skai- 
tytojams pasirodė, kad aš mėginu mokslo pagrindu padaryti 
individualias intuicijas, kurių neįmanoma analizuoti, o ne 
logiką ir dėsnius. Tačiau tokia interpretacija yra klaidinga 
dviem esminiais aspektais. Pirma, jeigu aš ir kalbu apie in- 
tuicijas, tai ne apie individualias. Veikiau jos yra patikrinta 
ir bendra sėkmingai dirbančios grupės narių savastis, o nau- 
jokas jas perima mokydamasis kaip pasirengimo narystei gru- 
pėje sudedamąją dalį. Antra, iš esmės jų nėra neįmanoma 
analizuoti. Priešingai, šiuo metu aš dirbu prie programos 
elektroninei skaičiavimo mašinai, kuri skirta tirti jų savybėms 
elementariajame lygmenyje. 

Apie šią programą čia nekalbėsiu!?, tačiau jau pats jos pa- 
minėjimas turėtų atskleisti mano požiūrio esmę. Kalbėdamas 
apie visuotinai pripažintuose pavyzdžiuose įkūnytą pažini- 
mą, aš turiu galvoje ne mažiau sistemišką ar sunkiau anali- 


'2 Šiek tiek informacijos apie tai galima rasti: „Second Thoughts“. 

zuojamą žinojimo rūšį negu pažinimas, kurį įkūnija taisyk- 
lės, dėsniai arba identifikavimo kriterijai. Turiu galvoje pa- 
žinimo būdą, kuris neteisingai interpretuojamas, jeigu 
rekonstruojamas remiantis taisyklėmis, kurios iš pradžių iš- 
vedamos iš pavyzdžių, o paskui funkcionuoja vietoj jų. Ar- 
ba, kitaip tariant, kalbėdamas apie tai, kad analizuojant 
pavyzdžius įgyjamas sugebėjimas suvokti tam tikrą situaci- 
ją kaip panašią į vienas ir skirtingą nuo kitų, pasitaikiusių 
anksčiau, aš neturiu galvoje proceso, kurio nebūtų įmanoma 
visiškai paaiškinti remiantis neurocerebriniu mechanizmu. 
Aštik teigiu, kad toks paaiškinimas iš esmės neatsakys į klau- 
simą „Kokiu atžvilgiu panaši?“ Šis klausimas reikalauja tai- 
syklės, šiuo atveju — kriterijų, pagal kuriuos tam tikros 
situacijos grupuojamos į panašių situacijų sistemas, ir aš tei- 
giu, kad šiuo atveju nederėtų pasiduoti pagundai ieškoti kri- 
terijų (ar bent jų viseto). Tačiau aš pasisakau ne prieš sistemą, 
bet prieš tam tikrą sistemos rūšį. 

Kad pagrįsčiau šį savo požiūrį, turiu trumpai nukrypti į 
šalį. Tai, ką pasakysiu, dabar man atrodo akivaizdu, tačiau 
tokių frazių, kaip „pasaulis keičiasi“, nuolatinis kartojimas 
pradiniame tekste rodo, kad taip buvo ne visuomet. Jeigu du 
žmonės stovi toje pačioje vietoje ir įdėmiai žiūri ta pačia kryp- 
timi, mes, kad išvengtume solipsizmo pavojaus, turime pa- 
daryti išvadą, kad juos veikia labai panašūs stimulai. (Jeigu 
abu galėtų nukreipti akis į tą pačią vietą, stimulai būtų iden- 
tiški.) Tačiau žmonės nemato stimulų; mūsų Žinios apie juos 
yra grynai teorinės ir abstrakčios. Vietoj to jie patiria pojū- 
čius, ir niekas neverčia mūsų manyti, kad abiejų žiūrovų po- 
jūčiai yra tokie patys. (Skeptikai galėtų prisiminti, kad apie 
spalvų neskyrimą niekur nekalbama iki pat 1794 metų, kai 
Johnas Daltonas aprašė šį sutrikimą.) Priešingai, tarp stimu- 
lo poveikio ir pojūčio įsisąmoninimo įvyksta daug nervinių 
procesų. Apie tai mes tikrai žinome labai nedaug: kad labai 
skirtingi stimulai gali sukelti tuos pačius pojūčius, kad tas 
pats stimulas gali sukelti labai skirtingus pojūčius ir paga- 


224 


POST SCRIPTUM 


liau kad kelią nuo stimulo prie pojūčio iš dalies lemia auklė- 
jimas. Žmonės, užaugę skirtingose visuomenėse, kai kuriais 
atvejais elgiasi taip, tarsi matytų skirtingus dalykus. Jeigu 
nejaustume pagundos kiekvieną stimulą identifikuoti su ati- 
tinkamu pojūčiu, galėtume pripažinti, kad iš tiesų taip yra. 

Dabar atkreipsime dėmesį į tai, kad dvi grupės, kurių na- 
riai, paveikti tų pačių stimulų, sistemingai patiria skirtingus 
pojūčius, iš tiesų Ham tikra prasme gyvena skirtinguose pasau- 
liuose. Mes teigiame egzistuojant stimulus, kad paaiškintume 
savąsias pasaulio percepcijas, ir teigiame jų nekintamumą, kad 
išvengtume tiek individualaus, tiek socialinio solipsizmo. Nė 
vienam iš šių postulatų aš neturiu nė menkiausios išlygos. Ta- 
čiau mūsų pasaulį sudaro pirmiausia ne stimulai, bet mūsų 
pojūčių objektai, ir jie nebūtinai visų individų ar grupių turi 
būti tokie patys. Be abejo, kiek individai priklauso tai pačiai 
grupei ir dėl tojų auklėjimas, kalba, patyrimas ir kultūra yra 
ta pati, turime pagrindą tarti, kad jų pojūčiai yra tokie patys. 
Kaip kitaip galėtume paaiškinti jų visišką komunikaciją ir vi- 
siems jiems bendrą elgesį reaguojant į aplinką? Jie turi iš es- 
mės vienodai matyti dalykus ir apdoroti stimulus. Bet ten, kur 
prasideda grupių diferenciacija ir specializacija, neturime to- 
kio akivaizdaus pojūčių nekintamumo patvirtinimo. Manau, 
jog tiesiog požiūrio ribotumas verčia mus tarti, kad visų gru- 
pių narių kelias nuo stimulo prie pojūčio yra toks pat. 

Dabar grįžkime prie pavyzdžių ir taisyklių. Preliminariai 
aš norėjau pasakyti štai ką. Viena iš pagrindinių priemonių, 
padedančių grupės, ar tai būtų ištisa kultūra, ar į ją įeinanti 
specialistų bendruomenė, nariams išmokti matyti tuos pačius 
dalykus susidūrus su tais pačiais stimulais, yra situacijų, ku- 
rias jų pirmtakai grupėje jau išmoko matyti kaip panašias vie- 
na į kitą ir skirtingas nuo kitokio tipo situacijų, pavyzdžių 
pateikimas. Šios panašios situacijos gali būti nuoseklūs jusli- 
niai potyriai, susiję su tuo pačiu asmeniu, tarkime, su motina, 
kuri galiausiai atpažįstama pamačius - kas ji tokia ir kaip skir- 
tinga nuo tėvo ar sesers. Jos gali būti potyriai, susiję su gamti- 

nių šeimų nariais — tarkime, su gulbėmis ir, kita vertus, Žąsi- 
mis. Arba labiau specializuotų grupių nariams jos gali būti 
Newtono situacijos, t. y. situacijų, panašių tuo, kad joms ga- 
lioja vienoks ar kitoks simbolinės formulės f= ma variantas, ir 
skirtingų nuo tų situacijų, kurioms taikomos, pavyzdžiui, op- 
tikos dėsnių schemos, pavyzdžiai. 

Dabar tarkime, kad iš tiesų vyksta kažkas panašaus. Ar tu- 
rėtume sakyti, kad remiantis pavyzdžiais įgyjamos taisyklės ir 
gebėjimas jas taikyti? Toks apibūdinimas yra patrauklus, ka- 
dangi situacijos matymas kaip panašios į tas, su kuriomis mes 
susidūrėme anksčiau, turi būti nervinių procesų, visiškai pa- 
klūstančių fizikos ir chemijos dėsniams, rezultatas. Šia prasme 
kai tik mes išmokstame tai daryti, panašumo įžvelgimas turi 
būti toks pat visiškai sistemingas, kaip ir mūsų širdžių plaki- 
mas. Tačiau pati ši paralelė perša mintį, kad atpažinimas gali 
būti ir nevalingas, toks procesas, kurio mes nekontroliuojame. 
Jeigu taip yra, tuomet mes negalime būti tikri, kad valdome šį 
procesą taikydami taisykles ir kriterijus. Tokių terminų varto- 
jimas kalbant apie jį reiškia, kad mes turime alternatyvų, kad 
galime, pavyzdžiui, nepaklusti taisyklei arba klaidingai taiky- 
ti kriterijų, arba eksperimentuoti ir mėginti pritaikyti kitokį ma- 
tymo būdą". Mano manymu, kaip tik šito mes negalime daryti. 

Arba, tiksliau, mes negalime to daryti, kol nepatyrėme po- 
jūčio, ko nors nesuvokėme. Po to mes dažnai ieškome kriteri- 
jų ir juos taikome. Po to mes galime imtis interpretacijos, 
sąmoningo proceso, per kurį pasirenkame vieną ar kitą alter- 
natyvą, ko nedarome paties juslinio suvokimo procese. Gali- 


5 To niekada neprireiktų daryti, jeigu visi dėsniai būtų panašūs į 
Newtono, o visos taisyklės - į Dešimt Dievo įsakymų. Tokiu atveju pa- 
sakymas „dėsnio pažeidimas“ neturėtų prasmės, o taisyklių atmetimas 
neatrodytų susijęs su dėsnio nevaldomu procesu. Deja, kelių eismo tai- 
„syklės ir panašūs įstatymų leidybos produktai gali būti pažeisti, ir tai 


lengvai sukelia sumaištį. 

mas daiktas, pavyzdžiui, mes pamatėme ką nors neįprasta (pri- 
siminkite netaisyklingas lošimo kortas). Pasukę už kampo, ma- 
tome motiną, įeinančią į parduotuvę miesto centre tuo metu, 
kai manėme ją esant namie. Mąstydami apie tai, ką pamatė- 
me, staiga sušunkame: „Tai buvo ne mama, juk jos plaukai 
rusvi!“ Įėję į parduotuvę vėl pamatome tą moterį ir negalime 
suprasti, kaip galėjome palaikyti ją mama. Arba galbūt mato- 
me vandens paukščio, lesančio nuo seklaus tvenkinio dugno, 
uodegos plunksnas. Ar tai gulbė, ar žąsis? Mes mąstome apie 
tai, ką matėme, mintimis lygindami uodegos plunksnas su 
anksčiau matytomis gulbių ir žąsų uodegos plunksnomis. Ar- 
ba galbūt esame mokslo pradininkai ir tiesiog norime sužino- 
ti gamtinės šeimos narių, kuriuos jau lengvai atpažįstame, kai 
kuriuos bendrus požymius (pavyzdžiui, kad gulbės yra bal- 
tos). Šiuo atveju mes taip pat apmąstome tai, ką anksčiau su- 
vokėme, ieškodami to, kas bendra tam tikros šeimos nariams. 

Visi šie procesai susiję su svarstymu, jų metu mes ieškome 
kriterijų ir taisyklių ir išskleidžiame jas. T. y. mes stengiamės 
interpretuoti jau esamus pojūčius, analizuoti tai, kas mums 
yra žinoma. Kad ir kaip tai darytume, vykstantys procesai ga- 
liausiai turi būti nerviniai, todėl juos valdo tie patys fizikos ir 
chemijos dėsniai, kurie, viena vertus, valdo suvokimą, o kita 
vertus — mūsų širdžių plakimą. Tačiau tas faktas, kad sistema 
visais trimis atvejais paklūsta tiems patiems dėsniams, neduo- 
da pagrindo manyti, jog mūsų nervinis aparatas taip užprog- 
ramuotas, kad interpretacijos atveju veiktų taip pat kaip 
suvokimo atveju arba abiem atvejais taip pat kaip reguliuoda- 
mas mūsų širdžių plakimą. Šioje knygoje aš pasisakiau prieš 
mėginimus (po Descartes'o, bet ne anksčiau, tapusius tradici- 
niais) analizuoti suvokimą kaip interpretavimo procesą, kaip 
nesąmoningą to, ką mes darome po suvokimo akto, variantą. 

Be abejo, į suvokimo vientisumą verta atkreipti dėmesį dėl 
to, kad tiek daug praeities patyrimo įkūnyta nerviniame apa- 
rate, kuris stimulus transformuoja į pojūčius. Tinkamai už- 
programuotas suvokimo mechanizmas yra svarbus išgyveni- 

mui. Kai sakoma, kad skirtingų grupių nariai patyrę tuos pa- 
čius stimulus gali susidaryti skirtingus suvokinius, tai nereiš- 
kia, kad jie apskritai gali susidaryti bet kokius suvokinius. Dau- 
gelyje aplinkų grupė, negalinti atskirti vilkų nuo šunų, 
neišliktų. Ir branduolinės fizikos specialistų grupė šiandien 
neišgyventų kaip mokslininkai, jeigu nesugebėtų atpažinti al- 
fa dalelių ir elektronų pėdsakų. Kaip tik dėl to, kad išliks tiek 
nedaug matymo būdų, tuos, kurie išlaikė patikrinimą grupės 
naudojami, verta perduoti iš kartos į kartą. Lygiai taip pat dėl 
to, kad jie buvo atrinkti kaip sėkmingai taikyti tam tikru isto- 
riniu periodu, mes turime kalbėti apie patyrimą ir gamtos pa- 
žinimą, kurį įkūnija kelias nuo stimulo prie pojūčio. 

Galbūt „pažinimas“ nėra tinkamas žodis, tačiau yra mo- 
tyvų jį vartoti. Tam, kas įdiegta į nervinį procesą, transfor- 
muojantį stimulus į pojūčius, būdingi tokie ypatumai: tai 
perduodama mokymo procese; atlikus bandymus įsitikinta, 
kad tai pasižymi didesniu efektyvumu negu konkuruojan- 
tys variantai, vyravę grupės istorinės raidos procese; paga- 
liau, tai keičiasi tiek tolesnio mokymo procese, tiek išryškėjus 
aplinkos neatitikimams. Tai yra pažinimo ypatumai, ir jie pa- 
aiškina, kodėl aš vartoju šį terminą. Tačiau tokia vartosena 
yra keista, nes stinga dar vieno ypatumo. Mes negalime tie- 
siogiai prieiti prie to, ką Žinome, neturime taisyklių ar api- 
bendrinimų išreikšti šiam pažinimui. Taisyklės, kurios galėtų 
padėti mums tai padaryti, būtų susijusios su stimulais, bet 
ne su pojūčiais, o stimulus mes galime pažinti tik pasitelkę 
išplėtotą teoriją. Jeigu jos nėra, pažinimas, kurį įkūnija kelias 
nuo stimulo prie pojūčio, lieka neišreikštas. 

Nors šie samprotavimai aiškiai yra preliminarūs ir nebūti- 
nai turi būti teisingi visų detalių požiūriu, tai, kas ką tik buvo 
pasakyta apie pojūčius, reikia suprasti paraidžiui. Mažų ma- 
žiausiai tai yra hipotezė apie matymą, kurią reikėtų ištirti eks- 
perimentiškai, tačiau, matyt, netiesiogiai. Bet toks kalbėjimas 
apie matymą ir pojūčius čia, kaip ir pačioje knygoje, yra meta- 
foriškas. Mes matome ne elektronus, bet veikiau jų pėdsakus, 

arba garų burbuliukus Wilsono kameroje. Mes matome visai 
ne elektros srovę, bet veikiau ampermetro ar galvanometro 
rodyklę. Tačiau ankstesniuose puslapiuose, ypač dešimtaja- 
me skyriuje, aš ne kartą elgiausi taip, tarsi mes iš tiesų jusliš- 
kai suvokiame teorinius esinius, tokius kaip srovės, elektronai 
1r laukai, tarsi išmokome tai daryti analizuodami pavyzdžius 
ir tarsi šiais atvejais taip pat būtų klaidinga kalbėti apie krite- 
rijus ir interpretaciją, užuot kalbėjus apie matymą. Vargu ar 
metafora, perkelianti „matymą“ į tokius kontekstus kaip šie, 
yra pakankamas pagrindas tokioms pretenzijoms. Galų gale 
jos reikės atsisakyti tikslesnio samprotavimo būdo labui. 
Elektroninės skaičiavimo mašinos programa, apie kurią 
kalbėjau anksčiau, jau nurodo būdus, kuriais tai galima pa- 
daryti, tačiau čia eliminuoti metaforai nėra vietos, be to, ir 
dabartinis mano supratimo lygis tam yra nepakankamas!“. 
Vietoj to aš pamėginsiu šiek tiek ją sustiprinti. Žmogui, nieko 


* Apybraižos „Dar kelios mintys apie paradigmas“ („Second 
Thoughts“) skaitytojams gali praversti šios trikdančios pastabos. Gali- 
mybė iškart atpažinti gamtinių šeimų narius priklauso nuo tuščios per- 
cepcinės erdvės tarp šeimų, kurios turi būti atskirtos, egzistavimo po 
nervinių procesų. Jeigu, pavyzdžiui, vandens paukščiai būtų suvokia- 
mi ištisai nuo gulbių iki žąsų, mes būtume priversti įvesti specifinį kri- 
terijų, kad galėtume jas atskirti. Tą patį galima pasakyti ir apie 
nematomus esinius. Jeigu fizikos teorija nepripažįsta egzistuojant nie- 
ko kito, panašaus į elektros srovę, tada srovėms identifikuoti pakaks 
nedidelio skaičiaus kriterijų (kurie atskirais atvejais gali gerokai įvai- 
ruoti), net jeigu nėra taisyklių sistemos, nustatančios būtinas ir pakan- 
kamas identifikavimo sąlygas. Toks požiūris skatina padaryti tikėtiną 
išvadą, kuri gali būti labai svarbi. Jeigu duota teoriniam esiniui identi- 
fikuoti būtinų ir pakankamų sąlygų sistema, šis esinys pakeitimo būdu 
gali būti eliminuotas iš teorijos ontologijos. Tačiau jeigu tokių taisyklių 
nėra, šių esinių eliminuoti negalima; vadinasi, teorija reikalauja, kad jie 


egzistuotų. 

nežinančiam apie Wilsono kameras ar ampermetrus, vandens 
lašelių ar rodyklės ties tam tikra skalės padala matymas yra 
primityvus suvokimo patyrimas. Vadinasi, jį reikia apmąsty- 
ti, analizuoti ir interpretuoti (o kartais reikia pasitelkti ir au- 
toritetą iš šalies), kad būtų galima padaryti išvadas apie 
elektronus ar sroves. Tačiau Žmogaus, kuris susipažinęs su 
šiais instrumentais ir turi didelį pavyzdžiais paremtą patyri- 
mą šioje srityje, pozicija yra visiškai kitokia, ir šių instrumen- 
tų teikiamus stimulus jis atitinkamai interpretuos kitaip. Kai 
šaltą žiemos popietę kvėpuojant jam iš burnos eina garas, jo 
pojūčiai gali būti tokie patys kaip ir nespecialisto, tačiau žiū- 
rėdamas į Wilsono kamerą jis mato (šiuo atveju tiesiogine pras- 
me) ne lašelius, bet elektronų, alfa dalelių ir t. t. pėdsakus. Šie 
pėdsakai yra, jei norite, kriterijai, kuriuos jis interpretuoja kaip 
rodiklius, kad egzistuoja atitinkamos dalelės, tačiau šis ke- 
lias yra ir trumpesnis, ir kitoks nei tas, kuriuo eina žmogus, 
interpretuojantis lašelius. 

Arba imkime mokslininką, stebinųų ampermetrą ir nusta- 
tantį, prie kokio skaičiaus sustojo rodyklė. Jo pojūtis tikriausiai 
yra toks pat kaip ir nespecialisto, ypač jeigu pastarasis anks- 
čiau turėjo reikalą su kitokiais matavimo prietaisais. Tačiau jis 
mato prietaisą (dažnai taip pat tiesiogine prasme) visos gran- 
dinės kontekste ir žino kai ką apie jo vidinę sandarą. Jam ro- 
dyklės padėtis yra kriterijus, bet tik srovės įvertinimo. Kad galėtų 
ją interpretuoti, jis turi tik nustatyti matavimo prietaiso pada- 
los vertę. Kita vertus, nespecialistui rodyklės padėtis yra tik 
pačios jos padėties kriterijus. Kad galėtų ją interpretuoti, jis tu- 
ri išanalizuoti visą laidų, vidinių ir išorinių, schemą, eksperi- 
mentuoti su baterijomis ir magnetais ir t. t. Tuo atveju, kai 
terminas „matymas“ vartojamas perkeltine prasme, kaip ir ta- 
da, kai jis vartojamas tiesiogine prasme, interpretacija praside- 
da ten, kur baigiasi suvokimas. Abu šie procesai nėra tapatūs, 
ir tai, ką suvokimas palieka užbaigti interpretacijai, iš esmės 
priklauso nuo ankstesnio patyrimo ir lavinimosi pobūdžio bei 
apimties. 

5. Pavyzdžiai, nebendramatiškumas 
ir revoliucijos 


Tai, kas pasakyta, suteikia pagrindą paaiškinti dar vieną 
knygos aspektą: mano pastabas apie nebendramatiškumą ir 
jo pasekmes mokslininkams, svarstantiems kurios nors iš vie- 
na kitą keičiančių teorijų pasirinkimą". Dešimtajame ir dvy- 
liktajame skyriuose aš įrodinėjau, kad tokiuose debatuose 
dalyvaujančios šalys neišvengiamai skirtingai mato kai ku- 
rias eksperimentinės ar stebimas situacijas, kuriomis kiek- 
viena iš jų remiasi. Tačiau kadangi žodynai, kuriuos jos 
vartoja aptardamos tokias situacijas, susideda daugiausia iš 
tų pačių terminų, kai kuriuos iš šių terminų jos turi skirtin- 
gai sieti su gamta, taigi jų komunikacija neišvengiamai yra 
tik dalinė. Dėl to tokiuose debatuose negalima įrodyti vie- 
nos teorijos pranašumo prieš kitą. Aš pabrėžiau, kad, užuot 
tai dariusios, šalys turi stengtis įtikinti viena kitą ir patraukti 
į savo pusę. Tik filosofai smarkiai iškraipė šios mano argu- 
mentacijos dalies tikslą. Daugelis iš jų aiškino!“, jog aš esu 
įsitikinęs, kad nebendramačių teorijų šalininkai apskritai ne- 
gali komunikuoti vienas su kitu, dėl to svarstant teorijos pa- 
sirinkimo klausimą negalima remtis tvirtais pagrindais; 
priešingai, teorija turi būti pasirenkama vadovaujantis mo- 
tyvais, kurie galiausiai yra asmeniniai ir subjektyvūs; faktinį 
sprendimą lemia tam tikra mistinė apercepcija. Tos knygos 
vietos, kuriomis remiasi šie klaidingi aiškinimai, labiau nei 
kitos davė dingstį kaltinimams iracionalumu. 

Pirmiausia aptarkime mano pastabas dėl įrodymo. Aš 
stengiausi išdėstyti paprastą mintį, seniai žinomą mokslo fi- 
losofijoje. Debatai dėl teorijos pasirinkimo negali įgyti for- 


15 Detalesnę šių klausimų analizę žr.: „Reflections“, Secs. V, VI. 
16 Žr. darbus, nurodytus 9-oje išnašoje, ir Stepheno Toulmino apy- 


braižą (Growth of Knowledge). 

mos, kuri būtų visiškai identiška loginiam ar matematiniam 
įrodymui. Pastarojo atveju prielaidos ir išvados gavimo tai- 
syklės yra nustatytos iš pat pradžių. Jeigu nesutariama dėl 
išvadų, tolesniuose debatuose dalyvaujančios šalys gali vie- 
ną po kito pakartoti savo žingsnius ir patikrinti, ar kiekvie- 
nas išjų atitinka ankstesnę sąlygą. Šio proceso pabaigoje viena 
ar kita šalis turi pripažinti padariusi klaidą, pažeidusi nu- 
statytą taisyklę. Tai pripažinusi, šalis nebegali tęsti ginčo, ir 
oponento įrodymas tampa įtikinamas. Tik tada, kai abi šalys 
įsitikina, kad jos skirtingai supranta nustatytų taisyklių reikš- 
mę ar taikymą, kad jų ankstesnis sutarimas nesuteikia įro- 
dymui pakankamo pagrindo, debatai tęsiasi tokia forma, 
kurią jie neišvengiamai įgyja mokslo revoliucijų laikotarpiais. 
Tai yra debatai dėl prielaidų, ir jie remiasi įtikinėjimu kaip 
įrodymo galimybės preliudija. 

Ši palyginti žinoma tezė anaiptol nereiškia, kad nėra tvirtų 
pagrindų būti įtikintam ar kad tie pagrindai galiausiai neturi 
grupei lemiamos reikšmės. Ji netgi nereiškia, kad pasirinkimą 
lemiantys pagrindai skiriasi nuo tų, kuriuos paprastai išvar- 
dija mokslo filosofai: tikslumas, paprastumas, vaisingumas ir 
pan. Tačiau ji turėtų reikšti, kad tokie pagrindai funkcionuoja 
kaip vertybės ir kad, vadinasi, jie gali būti skirtingai taikomi 
(individualiai ir kolektyviai) Žmonių, kurie sutartinai juos pri- 
pažįsta. Jeigu du Žmonės nesutaria, pavyzdžiui, dėl santyki- 
nio jų teorijų vaisingumo arba sutaria dėl šito, bet nesutaria 
dėl santykinės vaisingumo svarbos ir, tarkime, pasirinkimo 
galimybių, nė vieno iš jų negalima apkaltinti klystant. Taip 
pat negalima teigti, kad kurio nors iš jų požiūris yra nemoks- 
linis. Nėra jokio neutralaus teorijos pasirinkimo algoritmo, jo- 
kios sistemiškos sprendimo procedūros, kurią teisingai 
taikydamas kiekvienas grupės individas prieitų tą patį spren- 
dimą. Šia prasme efektyvų sprendimą priima veikiau specia- 
listų bendruomenė, o ne atskiri jos nariai. Norint suprasti, kodėl 
mokslas vystosi būtent taip, o ne kitaip, nėra reikalo narplioti 
biografijos ir asmenybės bruožų detales, kurios lemia konkre- 

tų kiekvieno individo pasirinkimą, nors ši tema yra labai pa- 
traukli. Būtina suprasti, kokiu būdu specifinė bendrų verty- 
bių sistema sąveikauja su specifiniais bendrais specialistų 
bendruomenės patyrimais, kad garantuotų, jog dauguma gru- 
pės narių galiausiai laikys įtikinama vieną argumentų siste- 
mą, one kitą. 

Šis procesas yra įtikinėjimas, tačiau čia slypi ir gilesnė pro- 
blema. Du žmonės, kurie skirtingai suvokia tą pačią situaci- 
ją, tačiau kalbėdami apie ją vartoja tą patį žodyną, matyt, 
skirtingai vartoja žodžius. Tai yra jie kalba vadovaudamiesi 
tuo, ką aš pavadinau nebendramačiais požiūriais. Kaip jie 
gali tikėtis susikalbėti, o juo labiau vienas kitą įtikinti? Net ir 
preliminarus atsakymas į šį klausimą reikalauja labiau su- 
konkretinti iškilusio keblumo prigimtį. Aš manau, kad bent 
jau iš dalies jis yra tokio pobūdžio. 

Normalaus mokslo tyrinėjimai priklauso nuo analizuo- 
jant pavyzdžius įgyto gebėjimo grupuoti objektus ir situaci- 
jas pagal panašumą į grupes, kurios yra primityvios ta 
prasme, kad grupuojama neatsakius į klausimą „Kokiu at- 
žvilgiu panašūs?“ Be to, vienas labai svarbus kiekvienos re- 
voliucijos aspektas yra tai, kad kai kurie panašumo santykiai 
keičiasi. Objektai, kurie anksčiau buvo priskirti tai pačiai gru- 
pei, po revoliucijos priskiriami skirtingoms grupėms ir at- 
virkščiai. Prisiminkite Saulę, Mėnulį, Marsą ir Žemę prieš 
Koperniką ir po jo; laisvąjį kritimą, svyruoklę ir planetų ju- 
dėjimą prieš Galilei ir po jo; arba druskas, lydinius, sieros ir 
gelėžies pjuvenų mišinį prieš Daltoną ir po jo. Kadangi dau- 
guma objektų netgi pakitusiose grupėse ir toliau grupuoja- 
mi kartu, grupių pavadinimai paprastai išlieka. Vis dėlto 
pogrupio perkėlimas paprastai yra jų tarpusavio santykių 
sistemos kritinių pokyčių dalis. Metalų perkėlimas iš jungi- 
nių grupės į elementų grupę turėjo esminę reikšmę naujos 
degimo, rūgštingumo, fizinio ir cheminio jungimosi teorijos 
atsiradimui. Netrukus šie pokyčiai pasireiškė visoje chemi- 
joje. Todėl nenuostabu, kad įvykus tokiam persiskirstymui 

du žmonės, kurie anksčiau kalbėdamiesi visiškai suprasda- 
vo vienas kitą, staiga gali pamatyti, jog reaguodami į tuos 
pačius stimulus jie pateikia nesuderinamus apibūdinimus ir 
apibendrinimus. Tokie keblumai pasireikš ne visose net jų 
mokslinio diskurso srityse, tačiau jie kils ir po to intensyviau- 
siai susitelks prie tų reiškinių, nuo kurių labiausiai priklau- 
so teorijos pasirinkimas. 

Nors tokios problemos pirmiausia išryškėja komunikuo- 
jant, jos nėra grynai lingvistinės ir negali būti išspręstos tie- 
siog patikslinant problemiškų terminų apibrėžimus. Kadangi 
žodžiai, dėl kurių kyla keblumų, buvo išmokti iš dalies tie- 
siogjiai juos taikant pavyzdžiams, sutrikusios komunikacijos 
dalyviai negali pasakyti: „Aš vartoju žodį „elementas“ (arba 
„Mišinys“, arba „planeta“, arba „laisvas judėjimas“) tokio- 
mis reikšmėmis, kurias nustato tokie kriterijai“. T. y. jie ne- 
gali pasitelkti neutralią kalbą, kurią abu vartoja vienodai ir 
kuri atitinka jų abiejų teorijų formulavimą ar netgi abiejų šių 
teorijų empirinius padarinius. Šie skirtumai iš dalies egzis- 
tuoja dar iki kalbų, kuriose jie vis dėlto atsispindi, taikymo. 

Tačiau Žmonės, patiriantys tokius komunikacijos sutriki- 
mus, turi turėti kokią nors išeitį. Juos veikiantys stimulai yra 
vienodi. Toks pat yra jų bendras nervinis aparatas, nors ir 
užprogramuotas skirtingai. Be to, išskyrus nedidelę, nors la- 
bai svarbią patyrimo sritį, net ir jų nervų sistema turi būti 
užprogramuota beveik vienodai, nes jie turi bendrą istoriją, 
išskyrus artimiausią praeitį. Dėl to jų kasdienis pasaulis, di- 
džioji dalis jų mokslinio pasaulio ir kalba yra bendra. Turė- 
dami tiek daug bendra, jie turėtų sugebėti išsiaiškinti daug 
ką apie tai, kuo jie skiriasi. Tačiau tam reikalingi metodai 
nėra nei paprasti, nei patogūs, nei mokslininko normalaus 
arsenalo dalis. Mokslininkai retai suvokia jų tikrąją esmę ir 
retai naudoja juos ilgiau nei būtina patraukti kitam į savo 
pusę arba įsitikinti, kad tai nebus pasiekta. 

Trumpai tariant, viskas, ką gali padaryti sutrikusios ko- 
munikacijos dalyviai, — tai pripažinti vienas kitą skirtingų 

kalbinių bendruomenių nariais ir tapti vertėjais!/. Savo pa- 
čių diskurso grupės viduje ir diskurso tarp grupių skirtu- 
mus laikydami analizės objektu, jie pirmiausia gali pamėginti 
nustatyti terminus ir posakius, kurie nesudaro jokių proble- 
mų vartojami kiekvienoje bendruomenėje, tačiau grupių tar- 
pusavio diskusijose tampa keblumų šaltiniu. (Tokių keblumų 
nesudarantys posakiai gali būti išversti homofoniškai.) Iš- 
skyrę tokias problemiškas mokslinės komunikacijos sritis, 
stengdamiesi geriau išsiaiškinti savo problemas jie gali pasi- 
telkti bendrus kasdienės kalbos žodynus. T. y. kiekvienas gali 
pamėginti suprasti, ką kitas matytų ir sakytų susidūręs su 
stimulu, į kurį jo paties žodinė reakcija būtų kitokia. Jeigu jie 
gali deramai susilaikyti ir anomalaus elgesio neaiškinti kaip 
klaidos ar beprotybės pasekmės, ilgainiui jie gali puikiai nu- 
matyti vienas kito elgesį. Kiekvienas išmoks išversti kito te- 
oriją ir jos pasekmes į savo paties kalbą ir kartu savo kalba 
apibūdinti pasaulį, kuriam ši teorija taikoma. Kaip tik tai re- 
guliariai daro (ar turėtų daryti) mokslo istorikas, analizuo- 
damas pasenusias mokslines teorijas. 

Kadangi vertimas, jeigu jis įtaigus, leidžia sutrikusios 
komunikacijos dalyviams netiesiogiai pajusti kai kuriuos 
vienas kito požiūrio privalumus ir trūkumus, tai yra veiks- 
minga įtikinimo priemonė, padedanti patraukti kitą į savo 
pusę. Tačiau ne visuomet pasiseka net įtikinti, o jeigu pasi- 
seka, tai nebūtinai paskatina priimti kito požiūrį. Du paty- 


V Klasikinis daugelio aktualių vertimo aspektų šaltinis yra W. Oui- 
ne'o knyga: W. V. O. Ouine, Word and Object (Cambridge, Mass., and 
New York, 1960), chaps. I, II. Tačiau Ouine'as, atrodo, mano, kad du 
žmonės, veikiami to paties stimulo, turi patirti vienodą pojūtį, todėl 
mažai ką pasako apie tai, kokiu mastu vertėjas turi sugebėti apibūdinti 
pasaulį, kuriam taikoma verčiamoji kalba. Pastaruoju klausimu žr.: E. 
A. Nida, „Linguistics and Ethnology in Translation Problems“, in Del 
Hymes (ed.), Language and Culture in Society (New York, 1964), p. 90-97. 

rimai yra nevienodi, ir aš tik neseniai visiškai suvokiau šį 
svarbų skirtumą. 

Mano manymu, ką nors įtikinti — tai įteigti jam, kad kieno 
nors požiūris yra pranašesnis ir todėl galėtų pakeisti jo paties 
požiūrį. Tiek kartais pasiekiama nepasitelkiant į pagalbą ko 
nors panašaus į vertimą. Jeigu jo nėra, daugelis aiškinimų ir 
problemų formulavimų, kuriems pritaria vienos mokslinės 
grupės nariai, kitai gali būti nesuprantami. Tačiau kiekviena 
kalbinė grupė paprastai iš pat pradžių gali pateikti keletą to- 
kių konkrečių tyrimų rezultatų, kad nors juos ir galima api- 
būdinti posakiais, kuriuos abi grupės supranta vienodai, bet 
kita bendruomenė negali jų paaiškinti savais terminais. Jeigu 
naujasis požiūris išlaiko laiko išbandymą ir išlieka vaisingas, 
tai tokiu būdu verbalizuojamų tyrimų rezultatų tikriausiai dau- 
gės. Kai kuriems žmonėms tik tokie rezultatai turės lemiamą 
reikšmę. Jie gali pasakyti: „Aš nežinau, kaip sekasi naujojo 
požiūrio šalininkams, bet turiu mokytis; kad ir ką jie darytų, 
aišku, kad tai teisinga“. Ypač taip linkę reaguoti žmonės, ku- 
rie dar tik pradeda įvaldyti savo profesiją, nes jie dar neperė- 
mė vienos ar kitos grupės specialaus žodyno ir nuostatų. 

Tačiau argumentai, kuriuos galima suformuluoti pasitel- 
kus abiejų grupių vienodai vartojamą žodyną, paprastai ne- 
turi lemiamos reikšmės, bent jau iki pačios paskutinės 
priešingų požiūrių evoliucijos stadijos. Nedaugejį jau įsijun- 
gusių į profesinę grupę mokslininkų bus galima įtikinti nesi- 
remiant platesniais sugretinimais, kuriuos leidžia daryti 
vertimas. Daugelį papildomų tyrimų rezultatų galima išversti 
iš vienos bendruomenės kalbos į kitos kalbą, nors tokio ver- 
timo kaina dažnai yra nepaprastai ilgi ir sudėtingi sakiniai 
(prisiminkite Prousto ir Berthollet polemiką, kurioje jie ne- 
vartojo termino „elementas“ ). Be to, vykstant vertimo proce- 
sui kai kurie kiekvienos bendruomenės nariai taip pat gali 
pradėti netiesiogiai suvokti, kaip anksčiau nesuprantamą sa- 
kinį oponuojančios grupės nariai galėjo laikyti paaiškinimu. 
Žinoma, tokie metodai kaip šie negarantuoja įtikinimo. Dau- 

gelis žmonių vertimą laiko grėsmę keliančiu procesu, visiš- 
kai nebūdingu normaliam mokslui. Kiekvienu atveju gali- 
ma surasti kontrargumentų, ir nėra taisyklių, nurodančių, 
kokiu būdu turi būti pažeista pusiausvyra. Vis dėlto kai de- 
damas argumentas prie argumento ir vienas po kito sėkmin- 
gai įveikiami iškilę sunkumai, tik aklu užsispyrimu galiausiai 
galima paaiškinti nesiliaujantį priešinimąsi. 

Ryšium su tuo didžiulę reikšmę įgyja kitas vertimo as- 
pektas, seniai žinomas ir istorikams, ir lingvistams. Išversti 
teoriją ar pasaulėvaizdį į savo paties kalbą nereiškia padary- 
ti juos savais. Tam reikia perimti kitos bendruomenės pa- 
pročius, vertėjas turi patirti, kad jis mąsto ir dirba vartodamas 
kalbą, kuri anksčiau buvo svetima, o ne tiesiog verčia iš tos 
kalbos. Tačiau tai nėra toks perėjimas, kurį individas gali at- 
likti arba nuo jo susilaikyti pagal savo nuožiūrą ir pasirinki- 
mą, kad ir kokie svarūs būtų jo motyvai, kodėl jis nori tai 
daryti. Priešingai, mokydamasis versti tam tikru momentu 
jis įsitikina, kad perėjimas įvyko, kad jis jau perėmė naują 
kalbą nepriėmęs tokio sprendimo. Arba, kaip daugelis tų, 
kurie, tarkime, su reliatyvumo teorija ar kvantine mechani- 
ka pirmą kartą susidūrė sulaukę brandaus amžiaus, jis jau- 
čiasi visiškai įtikintas šio naujo požiūrio, bet vis dėlto negali 
jo paversti savastimi ir jaustis kaip namie pasaulyje, kurį jis 
padeda formuoti. Protu toks žmogus pasirinko, tačiau ne- 
įvyko atsivertimas, reikalingas tam, kad pasirinkimas būtų 
efektyvus. Nepaisant to, jis gali naudotis naująja teorija, bet 
darys tai kaip nepažįstamoje aplinkoje atsidūręs svetimša- 
lis, kuriam ir alternatyva prieinama tik dėl to, kad čia jau yra 
vietinių. Jo darbas parazituoja ant jų darbo, nes jam stinga 
daugybės mintinių schemų, kurias būsimieji bendruomenės 
nariai įgys mokydamiesi. 

Taigi pakeisti požiūrį skatinantis patyrimas, kurį aš prily- 
ginau geštalto pakeitimui, yra revoliucinio proceso šerdis. Tvir- 
ti pasirinkimo pagrindai teikia motyvų pakeisti požiūrį ir 
sukuria atmosferą, kurioje tai labiausiai gali įvykti. Be to, ver- 

timas gali sudaryti sąlygas perprogramuoti nervų sistemą, O 
tai, nors dabar atrodo mįslinga, turi tapti pagrindu priimti nau- 
ją teoriją. Tačiau naujos teorijos pripažinimo nelemia nei tvirti 
pagrindai, nei vertimas, ir kaip tik šį procesą mes turime pa- 
aiškinti, kad suprastume esminį mokslo pokyčių tipą. 


6. Revoliucijos ir reliatyvizmas 


Daugelį mano kritikų ypač trikdė vienas čia išdėstytos 
pozicijos aspektas!Š. Jiems mano požiūris atrodo reliatyvisti- 
nis, ypač kaip jis pateiktas paskutiniame šios knygos skyriu- 
je. Mano pastabos apie vertimą išryškina tokio kaltinimo 
priežastis. Skirtingų teorijų šalininkai yra tarsi skirtingų kal- 
binių ir kultūrinių bendruomenių nariai. Šio paralelizmo pri- 
pažinimas perša mintį, kad tam tikra prasme abi grupės gali 
būti teisios. Kultūros ir jos raidos atžvilgiu ši pozicija yra re- 
liatyvistinė. 

Tačiau mokslo atžvilgiu ji tokia nėra; šiaip ar taip, tuo 
aspektu, kurio jos kritikai nesugebėjo įžvelgti, ji anaiptol nė- 
ra grynas reliatyvizmas. Aš teigiau, kad išsivysčiusio mokslo 
srityse dirbantys mokslininkai kaip grupė ar kaip grupės na- 
riai iš esmės sprendžia galvosūkius. Nors vertybės, kurio- 
mis jie remiasi tada, kai reikia pasirinkti teoriją, išplaukia ir 
iš kitų jų darbo aspektų, jų gebėjimas formuluoti ir spręsti 
gamtos pateikiamus galvosūkius vertybių konflikto atveju 
daugeliui mokslininkų grupės narių yra svarbiausias krite- 
rijus. Kaip ir bet kuri kita vertybė, gebėjimas spręsti galvo- 
sūkius taikomas nevienareikšmiškai. Dviejų žmonių, kuriems 
jis būdingas, sprendimai vis dėlto gali būti skirtingi. Tačiau 
bendruomenės, kuri laiko jį itin svarbiu, elgesys labai skirsis 


18 Shapere, „Structure of Scientific Revolutions“, taip pat Popperis 
(Growth of Knowledge). 

nuo elgesio tos bendruomenės, kuriai jis toks nėra. Mano ma- 
nymu, moksluose didelės reikšmės priskyrimas gebėjimui 
spręsti galvosūkius turi tokių pasekmių. 

Įsivaizduokite evoliucijos medį, vaizduojantį šiuolaikinių 
mokslo disciplinų išsivystymą iš jų bendrų šaknų, tarkime, 
iš primityvios natūrfilosofijos ir amatų. Kiekvienas šio me- 
džio išsišakojimas nuo kamieno iki kurios nors šakos viršū- 
nės, visuomet kylantis tik į viršų, simbolizuos viena iš kitos 
kilusių teorijų seką. Analizuojant bet kurias dvi tokias teori- 
jas, pasirinktas taškuose, esančiuose nelabai arti jų ištakų, 
bus nesunku sudaryti kriterijų sąrašą, kuris leistų neutraliam 
stebėtojui kiekvienu atveju atskirti ankstesnę teoriją nuo vė- 
lesnės. Naudingiausi iš tokių kriterijų bus: numatymo, ypač 
kiekybinio, tikslumas, ezoterinių ir įprastų tyrimo objektų 
pusiausvyra ir įvairių išspręstų problemų skaičius. Šiuo at- 
veju mažiau pravers tokie kriterijai, kaip paprastumas, ap- 
rėptis ir suderinamumas su kitomis disciplinomis, nors jie 
taip pat yra svarbūs mokslinį gyvenimą lemiantys veiksniai. 
Šie sąrašai dar nėra tie, kurie reikalingi, bet aš neabejoju, kad 
jie gali būti papildyti. Tokiu atveju mokslo raida, kaip ir bio- 
loginė evoliucija, yra vienakryptis ir negrįžtamas procesas. 
Vėlesnės mokslinės teorijos geriau už ankstesnes tinka spręsti 
galvosūkiams tomis dažnai visiškai skirtingomis sąlygomis, 
kuriomis jos taikomos. Tai nėra reliatyvistinė pozicija, ir ji 
atskleidžia mano tvirto tikėjimo mokslo pažanga prasmę. Ta- 
čiau palyginti su pažangos samprata, vyraujančia ir tarp 
mokslo filosofų, ir tarp nespecialistų, šiai pozicijai stinga vie- 
no esminio elemento. Mokslinė teorija paprastai laikoma ge- 
resne už savo pirmtakes ne tik ta prasme, kad ji yra geresnis 
instrumentas atskleisti ir spręsti galvosūkiams, bet ir dėl to, 
kad ji geriau atspindi gamtą, kokia ji iš tiesų yra. Dažnai gir- 
dime sakant, kad viena kitą keičiančios teorijos vis labiau pri- 
artėja prie tiesos. Matyt, tokio pobūdžio apibendrinimai susiję 
ne su galvosūkių sprendimu ir konkrečiais teorija paremtais 
numatymais, bet veikiau su jos ontologija, t. y. su tų esinių, 

kuriuos teorija įkurdina gamtoje, ir to, kas „realiai joje egzis- 
tuoja“, atitikimu. 

Tikriausiai yra ir koks nors kitas būdas išgelbėti „tiesos“ 
sąvoką, kad ją būtų galima taikyti ištisoms teorijoms, tačiau 
šis nėra tam tinkamas. Mano manymu, nėra nuo teorijos ne- 
priklausomo būdo rekonstruoti tokioms frazėms, kaip „rea- 
liai joje egzistuoja“; teorijos ontologijos ir jos „realaus“ analogo 
gamtoje atitikimo samprata dabar man atrodo iš esmės iliuzi- 
nė. Be to, kaip istorikas aš susidariau įspūdį, kad toks požiūris 
yra neįtikinamas. Aš, pavyzdžiui, neabejoju, kad Newtono me- 
chanika patobulina Aristotelio mechaniką ir kad Einsteino te- 
orija patobulina Newtono teoriją kaip galvosūkių sprendimo 
instrumentai. Tačiau jų kaitoje aš neįžvelgiu nuoseklios ir kryp- 
tingos ontologinės raidos. Priešingai, kai kuriais svarbiais as- 
pektais, nors anaiptol ne visais, Einsteino bendroji reliatyvumo 
teorija yra artimesnė Aristotelio teorijai negu kiekviena išjų — 
Newtono teorijai. Nors pagunda apibūdinti tokią poziciją kaip 
reliatyvistinę yra visiškai suprantama, šis apibūdinimas man 
atrodo klaidingas. Atvirkščiai, jeigu ši pozicija yra reliatyviz- 
mas, man neatrodo, kad reliatyvistas stokoja ko nors, kas bū- 
tina paaiškinti gamtai ir mokslų vystymuisi. 


7. Mokslo prigimtis 


Baigdamas glaustai aptarsiu dvi ne kartą išsakytas nuo- 
mones apie mano pradinį tekstą, vieną kritišką, kitą palan- 
kią, iš kurių nė viena, mano manymu, nėra visiškai teisinga. 
Nors abi šios nuomonės nesusijusios nei su tuo, kas iki šiol 
buvo pasakyta, nei viena su kita, jos yra pakankamai papli- 
tusios, todėl būtina bent trumpai į jas atsakyti. 

Kai kurie mano pradinio teksto skaitytojai atkreipė dė- 
mesį į tai, kad aš nuolat pereinu nuo aprašomojo dėstymo 
prie normatyvinio ir atvirkščiai; ypač toks perėjimas esąs ryš- 
kus kai kuriuose fragmentuose, kurie prasideda žodžiais „Ta- 

čiau šito mokslininkai nedaro“ ir baigiasi teigimu, kad šito 
mokslininkai neturėtų daryti. Kai kurie kritikai sako, kad aš 
painioju aprašymą su nurodymu ir pažeidžiu laiko patikrin- 
tą filosofinę teoremą: „yra“ negali reikšti „turi būti“. 

Praktiškai ši teorema tapo nuvalkiota fraze, ir jos jau ne 
visur paisoma. Daugelis šiuolaikinių filosofų parodė, kad esa- 
ma svarbių kontekstų, kuriuose normatyviniai ir aprašomieji 
elementai yra neatskiriamai sumišę??. „Yra“ ir „turi būti“ 
anaiptol ne visuomet yra taip atskirta, kaip atrodė. Tačiau 
norint išpainioti tai, kas atrodo supainiota žvelgiant į šį ma- 
no pozicijos aspektą, visai nereikia leistis į šiuolaikinės ling- 
vistinės filosofijos subtilybes. Ankstesniuose puslapiuose 
išdėstytas požiūris į mokslo prigimtį arba jos teorija, ir, kaip 
ir kitų mokslo filosofijų atveju, iš šios teorijos išplaukia išva- 
dos, kaip mokslininkai turi elgtis, kad jų veikla būtų sėkmin- 
ga. Nors ji nebūtinai yra teisinga, kaip ir bet kuri kita teorija, 
tačiau suteikia teisėtą pagrindą kartotiniams „turi“ ir „pri- 
valo“. Ir priešingai, viena iš priežasčių rimtai traktuoti tam 
tikrą teoriją yra tai, kad mokslininkai, kurių metodai buvo 
išplėtoti ir pasirinkti sėkmingam darbui, iš tiesų elgiasi taip, 
kaip nurodo teorija. Mano aprašomieji apibendrinimai pare- 
mia teoriją, kadangi jie taip pat gali būti išvesti iš jos, tuo 
tarpu vadovaujantis kitais požiūriais į mokslo prigimtį jie 
yra anomalus elgesys. 

Manau, kad šis argumentas nėra loginis ratas. Aptarto- 
sios iš šio požiūrio išplaukiančios išvados neapsiriboja pa- 
stabomis, kuriomis jis iš pradžių rėmėsi. Dar prieš tai, kai ši 
knyga buvo paskelbta, aš įsitikinau, kad kai kurios joje dės- 
tomos teorijos dalys yra naudingas instrumentas tirti moks- 


9 Vieną iš daugelio pavyzdžių žr. P. K. Feyerabendo apybraižoje 
kn.: Growth of Knowledge. 

20 Stanley Cavell, Must we Mean What We say? (New York, 1969), 
chap. I. 

lininko elgesiui ir mokslo vystymuisi. Palyginus šį prierašą 
su pradiniu tekstu peršasi mintis, kad ji ir toliau vaidina šį 
vaidmenį. Požiūris, kuris yra tik loginis ratas, negalėtų tapti 
tokiu pagalbininku. 

Mano atsakymas į vieną iš paskutinių atsiliepimų apie 
šią knygą turi būti kitokio pobūdžio. Daugelis ją perskaitė 
su malonumu, tačiau ne tiek dėl to, kad ji nušviečia mokslą, 
bet kadangi pagrindinės jos tezės jiems atrodė pritaikomos 
ir daugelyje kitų sričių. Aš suprantu, ką jie turi galvoje, ir 
nenorėčiau trukdyti jų pastangoms išplėsti šios pozicijos tai- 
kymo ribas, tačiau jų reakcija vis dėlto mane sutrikdė. Kiek 
mokslo raida knygoje vaizduojama kaip tradicijos siejamų 
periodų seka, pertraukiama nekumuliatyvių proveržių, jos 
tezės neabejotinai gali būti plačiai taikomos. Bet taip ir turi 
būti, nes jos perimtos iš kitų sričių. Literatūros, muzikos, me- 
no, politinės raidos ir daugelio kitų žmonių veiklos sričių 
istorikai seniai apibūdino savo objektus tokiu pačiu būdu. 
Vienas iš standartinių jų instrumentų buvo periodizacija, pa- 
grįsta stiliaus, skonio ir institucinės struktūros lūžiais. Jeigu 
aš buvau originalus analizuodamas tokias sąvokas, tai iš es- 
mės dėl to, kad taikiau jas mokslams - sritims, kurios, dau- 
gelio įsitikinimu, vystosi kitokiu būdu. Kitas mano indėlis 
tikriausiai yra paradigmos kaip konkretaus pasiekimo, kaip 
pavyzdžio sąvoka. Pavyzdžiui, man atrodo, kad kai kurie 
gerai žinomi keblumai, susiję su stiliaus sąvoka mene, ko ge- 
ro, išnyktų, jeigu tapytojų paveikslai būtų traktuojami kaip 
sumodeliuoti vienas pagal kitą, o ne kaip nutapyti pagal tam 
tikrus abstrakčius stiliaus kanonus?!. 

Tačiau šioje knygoje aš norėjau išsakyti ir kitokią mintį, 
kurios daugelis jos skaitytojų aiškiai neįžvelgė. Nors mokslo 


21 Šiuo klausimu žr.: T. S. Kuhn, „Comment [on the Relations of 
Science and Art]“, Comparative Studies in Philosophy and History, XI (1969), 
p. 403-412. Čia taip pat rasite platesnį mokslo ypatumų aptarimą. 

vystymasis, ko gero, yra panašesnis į kitų sričių plėtrą, nei 
dažnai buvo manoma, vis dėlto jis yra ir stulbinamai skirtin- 
gas. Pavyzdžiui, nedaug suklysime sakydami, kad mokslai, 
bent jau pasiekę tam tikrą raidos tašką, vystosi kitaip nei ki- 
tos sritys, kad ir kokia būtų pati pažanga. Vienas iš knygos 
tikslų buvo išanalizuoti tokius skirtumus ir pamėginti juos 
paaiškinti. 

Pavyzdžiui, anksčiau ne kartą buvo pabrėžta, kad išsi- 
vysčiusiuose moksluose nėra arba, kaip dabar pasakyčiau, 
iš dalies stokojama konkuruojančių mokyklų. Arba prisimin- 
kite mano pastabas apie tai, kokiu mastu tam tikros moksli- 
nės bendruomenės nariai yra vienintelė auditorija, 
susipažįstanti su šios bendruomenės darbais, ir vieninteliai 
jų vertintojai. Arba prisiminkite specifinę mokslinio lavini- 
mo prigimtį, galvosūkių sprendimą kaip tikslą ir vertybių 
sistemą, kurią mokslininkų grupė pasitelkia krizės irjos įvei- 
kimo periodais. Knygoje išskiriami ir kiti tokio pobūdžio 
bruožai; nė vienas iš jų nėra būtinai būdingas tik mokslui, 
tačiau visi kartu jie apibūdina šią veiklą. 

Apie visus šiuos mokslo bruožus dar daug ką reikia suži- 
noti. Šį prierašą pradėjau pabrėždamas būtinumą ištirti moks- 
linės bendruomenės struktūrą, o užbaigsiu akcentuodamas 
būtinumą atlikti panašią ir pirmiausia lyginamąją atitinkamų 
kitų sričių bendruomenių analizę. Kaip žmogus išrenka ką nors 
ir kaip yra išrenkamas tam tikros bendruomenės (mokslinės 
ar ne) nariu? Kaip grupėje vyksta socializacijos procesas ir ko- 
kios yra jo stadijos? Ką grupė kolektyviai laiko savo tikslais, 
kokius nukrypimus, individualius ar kolektyvinius, ji toleruos 
ir kaip kontroliuoja, kad neatsirastų neleistinų paklydimų? Ge- 
riau suprasti mokslą padės ir atsakymai į kitokio pobūdžio 
klausimus, tačiau šioje srityje dar reikia labai daug nuveikti. 
Mokslinis pažinimas, kaip ir kalba, iš esmės yra bendra gru- 
pės savastis arba apskritai yra niekas. Kad tai suprastume, tu- 
rime pažinti jį kuriančių ir juo besinaudojančių grupių 
specifinius ypatumus. 

